
Т Ү С І Н І К  Х А Т
Бүгінгі қоғам мүддесіне лайықты, жан-жақты жетілген, бойында ұлттық сана мен психология қалыптасқан парасатты азамат тәрбиелеп өсіру – отбасының, балабақшаның, барша халықтың міндеті. Замана алға қойған бұл міндеттерді өз мәнінде шешу үшін мектепке дейінгі тәрбие мен білім беру мазмұнын түбегейлі жаңарту көзделуде.  Қазіргі өмірдің өзінен туындап отырған талаптарды орындау, жаңалыққа жаршы болу үзіліссіз тәрбие негізінің бастау бұлағы – мектепке дейінгі ұйымдардан басталғаны орынды.

Осы орайда еркін елдің ертеңін баянды ету бағытында жүзеге асырылып жатқан саяси, әлеуметтік жағдайларды ескере отырып дайындалған білім, ғылым саласындағы ресми құжаттар  тәжірибеде қолданылуда.

Қазақстан Республикасы Конституциясы, «Білім беру туралы» Заңы (1991), Мемлекеттік білім беру саласындағы саясаттың тұжырымдамасы, «Қазақ балабақшаларында тәрбиелеу және білім беру мазмұнын жаңарту тұжырымдамасы» (1991), «Үзіліссіз тәрбие тұжырымдамасы» 1995 (т.б. құжаттар негізінде республика мектепке дейінгі ұйымдарына арналған төл туынды «Балбөбек» бағдарламасы дайындалып, 1991-1995 жылдары республиканың бірқатар аймақтарында тәжірибелік эксперименттен өткізіліп, 1996 жылдан бастап жаппай тәжірибеге енгізілді.

Бүгінгі таңда Қазақстан Республикасында білім беруді дамытудың 2005-2010 жылдарға арналған Мемлекеттік бағдарламасында көрсетілген мектепке дейінгі тәрбие мен оқытудың  сапасын қоғамның өзекті және перспективалы қажеттіктеріне сәйкес ғылыми-әдістемелік қамтамасыз ету үшін «Балбөбек» бағдарламасы Қазақстан Республикасы «Білім беру туралы» Заңына (2007),   Қазақстан Республикасы Жалпыға міндетті білім беру стандартының «Мектепке дейінгі тәрбие мен оқыту» негізгі ережелерінің (2009)  негізінде өңделіп, қайта ұсынылып отыр. Бұл нұсқа 2009 жылдан бастап Алматы қаласы мен Алматы облысының мектепке дейінгі ұйымдарында іс-тәжірибеден өткізілуде.
ҚР Білім және ғылым министрлігінің «ҚР мектепке дейінгі білім беру ұйымдарында 2009-2010 оқу жылының басталуы туралы» әдістемелік нұсқау хатында мектепалды тобында сабақтарды ұйымдастыру және өткізу базистік оқу жоспарының негізінде 22 сағат көлемінде «Балбөбек» бағдарламасы бойынша  жүзеге асырылады деп көрсетілген. 

ҚР Үкіметінің 2009 жылғы 8 қазандағы тапсырмасына  сәйкес ҚР Білім және ғылым министрлігінің 2009 жылғы 23 қарашадағы № 4-02-2/2325 хатының негізінде «Өзін өзі тану» пәнін  мектепке дейінгі ұйымдардың  ересек топтарында, мектепке даярлық топтары мен сыныптарында 2008 жылғы мектепке дейінгі тәрбиелеу мен оқытудың жалпыға міндетті білім беру стандартына сәйкес аптасына 1 сабақ көлемінде оқыту жоспарланған, осыған орай, аталған сала мазмұны сәйкес бөлімдерде қамтылды.
«Балбөбек» бағдарламасының тақырыптық жүйедегі мазмұны әрбір жас кезеңдеріне сәйкес бала игеруге тиісті білім, білік, дағдыларды қалыптастыруда төмендегідей білім беру салаларымен үйлестірілді:
«Денсаулық» білім беру саласы «“Әуенді қимыл-қозғалыс» бөлімінің (дене шынықтыру, валеология) мазмұны арқылы ашылады.  
«Қатынас» білім беру саласын  «Тіл–халық қазынасы» бөлімінің ( Тіл дамыту, көркем әдебиет, қоршаған ортамен таныстыру, сауат ашу және жазу; мемлекеттік, орыс  және басқа тілдер)  мазмұны арқылы ашу көзделген. 
«Таным» білім беру саласы «Ойна да ойлан» бөлімінің (сенсорлық тәрбие, қарапайым математикалық ұғымдарды қалыптастыру, құрастыру, экология негіздері, қоршаған ортамен таныстыру) мазмұнында қамтылған.
«Шығармашылық» білім беру саласын  «Өнер көзі – халықта» бөлімінің  мазмұны ( сурет салу, мүсіндеу, жапсыру, музыка) арқылы ашу қарастырылған.
«Әлеуметтік орта» білім беру саласы «Имандылық-инабаттылық» бөлімінің мазмұнында беріледі және «Өзін өзі тану» пәнін  жүзеге асырудың міндеттері осы бөлімде шешіледі.  

Бағдарлама негізіне осы салада еңбек етіп жүрген отандық және шет елдер ғалымдарының мектеп жасына дейінгі балалардың жас және психо-физиологиялық ерекшеліктерін есепке ала отырып, іріктеп, бейімдеумен ұсынған адамзаттың қоғамдық - тарихи тәжірибесін қамтитын компоненттері – білім, білік, дағдылар, шығармашылық әрекет және өмірлік эмоционалдық қатынас тәжірибелерін алу көзделі.

Көзделіп отырған ауқымда білім, білік, дағдыларды қалыптастыру баланың жан-жақты дамуын қамтамасыз етуге мүмкіндік береді. Бағдарлама ең алдымен баланың дене және эмоционалдық саулығын нығайту, дара ерекшелігін дамыту, өз бетімен білім алудың жолдарын игеру үшін жағдай туғызуға бағытталған.

Бағдарлама төмендегідей ұстанымдарға негізделеді:

- адам тұлғасы дамуының маңызды кезеңі ретіндегі мектепке дейінгі балалықтың өзіндік құндылығын сақтау;

- бала тұлғасын қалыптастыру мен дамытуда олардың жетекші әрекеттерін негізге алу;

 - тәрбиелеу, оқыту және дамытудың өзара байланыстылығын сақтау, балалардың дене, ақыл-ой, сезім, тілдік, көркемдік, адамгершілік, еңбек тәрбиесіне жағдай туғызып, дамытуды қамтамасыз ету;

- педагогикалық ықпалдың тиімділігін арттыру, бала мен тәрбиешінің уақытын үнемдеу мақсатында балалардың алуан түрлі іс-әрекеттерін кіріктіру. Бұл балаларда заттар мен құбылыстар арасындағы байланыстар мен өзара тәуелділік туралы түсінікті, қоршаған әлемнің біртұтас бейнесін қалыптастыруға ықпал етеді, жетекші әрекет – ойынға және өз бетімен шығармашылыққа уақыт береді;
- оқыту мен тәбиенің үзіліссіздігін, бір топ пен екінші топ арасындағы сабақтастықты сақтау үшін, балаға игерту көзделетін қарапайым білім негіздерінің біртіндеп кеңейтілуі.

Бағдарламаның басты ерекшеліктері:

- әрбір жас кезеңдеріне сәйкес бала игеруге тиісті білім, білік, дағдылардың бағдарламалық мазмұны «Тіл – халық қазынасы», «Ойна да ойлан», «Әуенді қимыл-қозғалыс», «Өнер көзі – халықта», «Имандылық-инабаттылық» деген атаулармен блоктарға топтастырылып берілді;

- бағдарламалық мазмұнды іске асыру үшін «Отбасы, балабақша, ойыншықтар», «Жыл мезгілдері», «Қазақстан – республикам менің», «Жануарлар дүниесі» деген ірі тақырыптар ұсынылып, олардың міндеттері көрсетілді;

- осы міндеттерді жүзеге асыру үшін балалармен жүргізілетін жұмыс түрлерін бір-бірімен кіріктіре отырып, кешенді формада ұйымдастыру ұсынылды;

- жоғарыда көрсетілген тақырыптарға орай, аптаның бір күні тәрбиелеу мен білім берудің арнайы бір блогына баса көңіл бөлініп, қалған тәрбие түрлері алғашқымен сабақтас, кіріктіріле жүргізіледі, білім-білік, дағдыларды меңгерту, іс-әрекеттің алуан түрлерімен алмастырылып,  үзіліссіз, біртұтас процесс түрінде жүзеге асады. Мысалы, дүйсенбіде өткізілетін «Тіл- халық қазынасы» блогында негізгі көңіл баланың тілін дамытуға, сөздік қорын байытуға, байланыстырып сөйлеуге үйретуге аударылып, басқа іс-әрекет түрлерінің  (сурет салу, қимыл-қозғалыс жасау, математика және т.б.)  элементтері оны толықтырып, бекітуге қызмет етеді;

- серуенге шыққанға дейін жеке және шағын топпен арнайы жұмыстар жүргізіліп, қайталап, жаттықтыру арқылы тәрбиелеу мен білім беру мазмұны тиянақталады;

- мектеп жасына дейінгі балаға берілетін адамгершілік тәрбиесінің мазмұны халықтық педагогикаға негізінде, ұлттық құндылықтармен байытылып, «Имандылық-инабаттылық» деген атаумен өз алдына блок ретінде берілді,  онда балаларды ұлттық рухани құндылықтар және материалдық мұралармен қауыштыру негiзiнде  әлеуметтендіру мәселесі, маңызды өмірлік дағдыларды қалыптастыру көзделеді.

Бала тәрбиесінің негізі отбасында қаланатындықтан, халқымыздың ғасырлар бойы ұрпақтан-ұрпаққа мирас болып келе жатқан отбасылық бала тәрбиесі дәстүрлерін, фольклорлық мұраларын балабақшада педагогикалық процесті ұйымдастыруда кеңінен пайдалану мүмкіндіктері қарастырылды.   Халық даналығынан туындаған нақыл, әңгіме, ертегі, мақал-мәтел, жұмбақ-жаңылтпаштар баланың ой-өрісін, тілін дамытып, дүние танымын жетілдіруге ықпал етері сөзсіз. Балаға бұл рухани мұраларды игерту белгілі бір жүйеде, олардың жас ерекшелігіне сай, түсінігіне лайықты,  басқа  тәрбие жұмыстарымен сабақтас берілуі тиіс.  Соған орай, бұл блокта  «Адамдық – асыл мұрат», «Жер байлығы – ел байлығы», «Еңбек түбі – зейнет», «Ақ боз үй», «Ақ дастархан», «Бабалар өмірі – ұрпақтарға өнеге», тақырыптары  ұсынылды.  Мұнда көзделген мәселе – баланың сәбилік шағынан бастап, имандылық-инабаттылыққа жататын жағымды мінез-құлық ережелерінің қарапайым негіздері-тазалық, әдептілік, ізеттілік, кiшiпейiлдiлiк, жомарттық, мейірімділік, еңбексүйгіштік қасиеттерiне баулып, бойларына сіңіру. Туған еліне, жеріне сүйіспеншілікке, ұлтжандылыққа, ұлттық құндылықтарды, мұраларды мақтаныш тұту сезiмiне, басқа халықтарға бауырластыққа, достыққа тәрбиелеу. 

Аптаның алдыңғы күндері жүргізілетін тәрбие жұмыстары жұма күні  толықтырылып, ойын-тәжірибе сағаты, сахналық көріністер, ойын-ермектер   арқылы қайталанып, тиянақталады. Бұл күн – ата-аналар үшін ашық есік күні болып есептеледі. Балабақшадағы  ұйымдастырылатын іс-шараларға ата-аналардың  қатысуы, тәрбиешілер және балалармен бірге ұйымдастыруы  барысында, балалар үлкендермен ілтипатты қарым-қатынас жасауға үйренеді. Осылайша, бағдарлама мазмұнын бірлесе жүзеге асыруда  отбасы мен балабақша арасында педагогикалық ынтымақтастық қалыптасып, бала тәрбиесі ортақ мүддеге айналады.

Бағдарламада жоғарыда аталған тақырыптар бойынша балалардың жас ерекшелiгiне орай көркем шығармалар шамамен iрiктелiп, ұсынылды. Балалардың жасына лайықты  көркем шығармаларды оқып беру, оқылған  шығарма мазмұнын әңгімелетіп айтқызу, мақал-мәтел оқу, жұмбақ жасыру сияқты жұмыстар өте маңызды. 

  Тәрбиеші тіл дамыту, сөйлеуге үйрету, сауат ашудың арнайы ұйымдастырылған оқу іс-әрекеті кезінде бұл шығармаларды балаларға оқып береді, әңгімелеп беріп, мазмұнын өздеріне айтқызады.  Жаттауға ұсынылған шығармаларды оқып, түсіндіріп, жаттатау арқылы қабылдау, есте сақтау қабiлетiн дамытады.

  Көркем шығармалармен таныстыру арнайы ұйымдастырылған оқу іс-әрекетімен қоса тіл дамытуға берілген сағаттар есебінен де іске асырылады, ал жұмбақ шешу, мақал-мәтел, жаңылтпаш оқу жұмыстары әр арнайы ұйымдастырылған оқу іс-әрекетінің мазмұн, мақсатына қарай таңдап алынып, жоспарларда көрсетіледі. Түрлі заттар мен іс- әрекетке байланысты тәрбиеші балаларға өздігінен жұмбақ құратып айтқызады. Әдеби шығармалармен таныстыра отырып, тәрбиеші балаларды шығарма жанрларын ажырата білуге үйретеді. Олардың тілін ширатып, көркем сөз өнерін сүйе білуге баулиды, адамгершілікке тәрбиелейді.

  Балаларға жеке шығармаларды оқып, тыңдата отырып, оларды кітапты өз бетімен танып, таңдап, сүйіп оқуға үйренуін іске асыру керек. Ол үшін балаларға арналған суретті кітапшаларды, «Бөбектерге байғазы», «Жыл он екі ай», «Біздің кітап», «Күншуақ», «Сен бiлесiң бе?», «Балақай»  жинақтарын, «Балдырған», «Айгөлек», «Мөлдiр бұлақ» т.б. журналдарын пайдаланған тиiмдi. Кітапты сүю, күтіп таза ұстау, оны топтағы, үйдегі кітап бұрышында сақтау, ретімен жинастыра, түптей білу дағдыларын қалыптастыу көзделедi.

Бағдарламада  мектеп жасына дейінгі баланың жетекші әрекеті- ойын түрлерін арнайы ұйымдастырылған оқу іс әрекеті барысында кеңінен қолдану, сондай-ақ  күні бойғы басқа уақыттарда  алуан түрлі ойындар ұйымдастыруға, өз бетімен ойнауына жағдай туғызу қажеттігі  баса көрсетілді. Себебі,  ойын барысында баланың  дене және рухани жан дүниесі, ақыл-есі, ой-қиялы дамиды, тұлғалық бейнесі қалыптасады. Ойын баланың қоғамдық тәжірибені меңгеру тәсілі,  яғни, бала өзгелердің пікірімен санасуға, ортақ тіл табысуға, шешім қабылдауға, өз мүмкіндігінің шегін білуге, жалпыадамзаттық және ұлттық құндылықтарды түсінуге т.с.с. көптеген әлеуметтік, өмірлік дағдыларға осы ойын арқылы қол жеткізеді.

Бағдарлама бойынша оқу-тәрбие процесін ұйымдастыруда жобалау әдісі, зерттеу іс-әрекеті сияқты жаңа педагогикалық технологияларды пайдалану ұсынылады. 

Бағдарлама республикадағы мектепке дейінгі ұйымдардағы оқу-тәрбие жұмысын ұйымдастырудың бағытын  айқындайтын мемлекеттік құжат болып табылатындықтан, әрбір тәрбиеші бағдарламаның мазмұнын жан-жақты терең түсініп, онымен жұмыс істеуге даяр болуы тиіс.

Мектепке  дейінгі тәрбие мен оқытуды ұйымдастырудың 

базалық оқу жоспары
	Білім беру саласы
	Ұйымдастырылған оқу іс -әрекеті

	
	2 жастан 

3 жасқа дейін
	3 жастан 

4 жасқа дейін
	4 жастан 

5 жасқа дейін
	5 жастан 

6 жасқа дейін
	6 жас. 

7 жасқа дейін

	Денсаулық – «Әуенді қимыл-қозғалыс»
	
	
	
	
	

	Дене шынықтыру
	2
	2
	2
	2
	2

	валеология
	
	
	
	1
	1

	Барлығы:
	2
	2
	2
	3
	3

	Қатынас- «Тіл – халық қазынасы»
	
	
	
	
	

	Тіл дамыту
	0,5
	1
	1
	1
	1

	Көркем әдебиет
	0,5
	1
	1
	1
	1,5

	Сауат ашу негіздері
	
	
	
	1
	1,5

	Барлығы:
	1
	2
	2
	3
	4

	Таным -«Ойна да ойлан»
	
	
	
	
	

	Қарапайым математикалық ұғымдар
	
	1
	1
	1
	1,5

	Сезім тәрбиесі
	1
	
	
	
	

	Құрастыру
	0,75
	0,5
	1
	0,5
	1

	Барлығы:
	1,75
	1,5
	2
	1,5
	2,5

	Шығармашылық -
«Өнер көзі  - халықта»
	
	
	
	
	

	Сурет
	1
	1
	1
	1
	1

	Мүсіндеу
	0,5
	0,5
	1
	1
	1

	Жапсыру
	0,5
	0,5
	0,5
	0,5
	0,5

	Қол еңбегі
	
	
	
	0,5
	0,5

	Музыка
	2
	2
	2
	2
	2

	Барлығы:
	4
	4
	4,5
	5
	5

	Әлеуметтік орта

«Имандылық- инабаттылық тәрбиесі»
	
	
	
	
	

	Адамгершілік тәрбиесі
	
	0,5
	0,5
	0,5
	0,5

	Экология негіздері
	
	0,5
	0,5
	0,5
	1

	Қоршаған ортамен таныстыру
	0,25
	0,5
	0,5
	0,5
	1

	Өзін-өзі тану
	
	
	
	1
	1

	Барлығы:
	
	1,5
	1,5
	2,5
	3,5

	Жалпы  көлемі
	9
	11
	12 
	15
	19

	Вариативтік бөлік 
	
	
	
	
	3


4 сызба
«Балбөбек»  бағдарламасының тақырыптық принципте жүйеленуі































5 - сызба   «Балбөбек»  бағдарламасы бойынша ұйымдастырылатын оқу іс-әрекетінің құрылымдық ерекшелігі
Сәбилердің бірінші тобы
Күн режимі

	№
	Отбасында және балабақшада жүргізілетін жұмыс
	Уақыт

	1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.
	Отбасында: тұру, жуыну, киіну, балабақшаға дайындалу

Балабақшада: қабылдау, тексеру, қарау, ойындар, ертеңгілік жаттығулар

Ертеңгі тамақ

Ойындар тәрбие жұмысына дайындық

Сабақтар

Серуенге дайындық

Серуендегі ойын, бақылау, еңбек, өз бетімен жұмыстар, 

Серуеннен оралу

Түскі тамаққа әзірлік. Тамақ 

Күздізгі ұйқыға жатқызу. Ұйқы 

Ұйқыдан біртіндеп тұрғызу, шынықтыру шаралары 

Бесін тамақ

Тәрбие жұмыстары, ойын- сабақтар

Серуенге дайындық

Серуендегі ойын, еңбек, бақылау

Серуеннен оралу

Кешкі тамақ

Ата-аналармен жұмыс, үйге қайту

Отбасында: серуендеу, мәдени-гигиеналық дағдылар
	Ерікті

700-830
830-900
900-915
915-945
945-1000
1000-1130
1150-1230
1230-1500
1500-1530
1530-1600
1600-1630
1630-1650
1650-1800
1800-1820
1820-1845
1845-1900
1900-2030


Сәбилердің бірінші тобына арналған базистік оқу жоспары

	№
	Тәрбие жұмысының түрлері
	Апталық жүктеме /сабақтар саны/

	1
	Тіл дамыту, балалар көркем әдебиетімен таныстыру 
	1,5

	2
	Айналадағы әлеммен танысу, экологиялық тәрбие 
	0.5

	
	Бейнелеу өнері
	

	3
	Сурет салу 
	1

	4
	Мүсіндеу (көркем құрастыру мен жапсырма сенсорлық тәрбие жөніндегі дидактикалық ойындар арқылы жүргізіледі)
	1

	5
	Сенсорлық тәрбие (дидактикалық ойындар арқылы жүргізіледі)
	0,25

	6
	Музыка
	2

	7
	Дене тәрбиесі
	2

	
	Жиыны 
	9,0

	
	Вариативтік бөлік
	

	
	Балалардың мүдделері және таңдауы бойынша сабақтар
	1

	
	Барлық апталық оқу жүктемесі
	10

	
	Сабақтардың ұзақтығы 
	10-15 мин.


Базистік оқу жоспарына сәйкес апталық жұмыс кестесі
	Апта күндері
	Мемлекеттік стандарт бойынша 
	Кіріктірілген сабақ кестесі 
	Вариативтік 

бөлік

	Дүйсенбі 
	1. Тіл дамыту -1,5
2. Сурет – 1,0
	Тіл- халық қазына
 -тіл дамыту – 1,0
 -Сурет/мүсіндеу/ - 0,5

- дене тәрбиесі – 0,5
	

	Сейсенбі
	1.Сенсорлық 
тәрбие – 1,0
2.Дене тәрбиесі– 1,0

	Ойна да ойлан
- сенсорлық тәрбие-1,0 – айналамен таныстыру, экология – 0,5
	

	Сәрсенбі
	1.Айналамен таныстыру, 
экология – 0,5
2.Ән – күй - 1,0


	Әуенді қимыл- қозғалыс

-дене тәрбиесі-1,0

Музыка – 1,0
	Айналамен таныстыру, экология – 0,5

	Бейсенбі
	1.Мүсіндеу -0,5
2,Дене тәрбиесі 1,0
	Өнер көзі – халықта –сурет -1,0

-мүсіндеу, құрастыру, жапсыру – 0,5
-дене тәрбиесі -0,5
	

	Жұма
	1.Көркем әдебиет-0,5

2. Ән-күй-1,0
	Имандылық тәрбиесі –көркем әдебиет -0,5

-музыка – 1,0

	Көркем 

әдебиет -0,5

	Барлығы
	9,0
	9,0
	1,0


СӘБИЛЕР ТОБЫНДАҒЫ БАЛАЛАРДЫҢ ДАМУ ЕРЕКШЕЛІКТЕРІНЕ ҚЫСҚАША СИПАТТАМА

(2-4 жас)
Екі-үш жастан бастап ойын -  мектеп жасына дейінгі баланың жетекші әрекетіне айнала бастайды. Бұл топтағы балалар ойынының негізгі  мазмұны – ойыншықтармен және ойыншықты алмастыратын  заттармен әрекет ету. Ойынды ойнау уақыты шектеулі. Олар бір – екі рөлді және қарапайым сюжетті ойындар ойнаумен шектеледі. Ережелі ойындар бұл  жаста жаңадан қалыптаса бастайды.

Баланың бейнелеу іс-әрекеті бұл жаста жаңадан қалыптасатын зат туралы түсінігіне тәуелді. Кейбір балалардың заттарды бейнелеуінде жекелеген бөліктер жетіспесе, кейбір  суретте бөліктерді біршама толық бейнелейді. Сондай-ақ  түстерді қолдануға қызығушылығы пайда болады.

Сәбилердің ұсақ саусақ қимылдарын дамытуда мүсіндеудің маңызы зор. Олар ересек адамның басшылығымен қарапайым  заттарды мүсіндеп жасай алады.

Жапсыру - бала қабылдауының дамуына оң ықпал етеді. Бұл  жастағы балалар жапсырудың өте қарапайым түрлерінің бірі – желімсіз жапсыруды ғана орындай алады.

Сәбилердің құрастыру әрекеті - үлгі бойынша және өз ойынан жеңіл құрылыстарды құрастырумен шектеледі. Осы жас кезеңінің аяғына таман сәбилер заттардың 5 түрлі формаларын және 7-ге жуық түстерді қабылдай алады, заттарды көлеміне қарай саралап, топ бөлмесі кеңістігінде және балабақша ішінде бағдар жасай алады.

Зейіні мен есі дами түседі. Ересек  адамның өтініші бойынша 3-4 сөзді және 5-6 заттың атын есіне сақтай алады. Осы жас кезеңінің аяғына таман өзі ұнататын шығарманың елеулі бөлігін есінде сақтауға қабілеті жетіп  қалады.

Көрнекі-әрекеттік ойлауы дами түседі. Заттар арасындағы көрінбейтін  байланыс пен қарым –қатынасты түсіне алатын дәрежеге жете бастайды. Бұл кезеңде  баланың қиялы дами бастайды, бұл әсіресе бір затты өзге  зат ретінде елестетіп пайдаланатын ойын барысында анық  байқалады. Балалар арасындағы қарым-қатынас өздері меңгерген ережелерге сәйкес жүреді. Арнайы үйреткен жағдайда өз әрекеті мен өзгелер әрекетін бағалауға негіз болатын көптеген нормаларды игере алады. Өзара қарым-қатынасы ойын әрекетінде айқын  көрінеді. Сәбилер қарым-қатынасқа белсенді  түсіп,                                                                                                         қатар ойнағанды ұнатады. Басқа балалармен келіспеушілігі  тек ойын үшін  ғана туындайды.

І CӘБИЛЕР ТОБЫ

( бағдарламалық мазмұн)

«ДЕНСАУЛЫҚ» саласы  -  «ӘУЕНДІ ҚИМЫЛ-ҚОЗҒАЛЫС»

Бағдарламада тәрбие жұмысын кешенді ұйымдастыру көзделетiндiктен бұрын жеке бөлім болып келген дене тәрбиесі мен музыка бөлімі біріктіріліп, 

«Әуенді қимыл – қозғалыс» деп алынды. Балабақшада бес күндік апта ішінде өткізілетін тәрбие жұмысында біртұтас күн тәртібінің барлық кезеңінде әуенді қимыл – қозғалыс қолданылады. 

Сәбилердің бірінші тобында орындалатын негізгі қимыл – қозғалыстар; жүру, жүгіру, секіру, затты (допты) домалату, лақтыра білу, қағып алу, еңбектеу, өрмелеу, тепе – теңдік сақтау. Қол – аяқ, кеуде бұлшық еттерін дамытатын жаттығуларды дұрыс орындай білуге, музыканы тыңдап, ойын – жаттығуларды әуен ырғағына үйлестіре орындауға, арнайы өтілетін сабақтарда музыка тыңдау, жеке және қосыла ән айтуға, музыкалық ойын сәттерінде әуен сазын түсініп, сәнді қимылдар жасай білуге үйретiледi. Дене жаттығуларын музыкалық әуен ырғағына қосылып жасауға үйретуде баланы өз күшіне сенімділікке, төзімділікке баулып, дене мүшелері (қол – аяқ т.б.) қозғалысын дамыту, жаттығулар арқылы баланың денсаулығын нығайтып, мүсін сымбаттылығын қалыптастыру көзделеді. 

Дене тәрбиесіне қажетті құралдарды (доп, шеңбер, секіртпелер т.б.) орынды пайдалана білуге үйретіледі. Балабақшадағы дене тәрбиесінің негізгі қимылдары ретінде бұрын жарияланған бағдарламада жалпы дене жаттығуларының мына түрлері берілген:

1.Гимнастика: негізгі қимылдар, сапқа тұру, бұлшық еттерді жетілдіретін жаттығулар, би қимылдары;

2.Қимылды және спорт ойындары;

3.Жаттығулардың спорттық түрлері: (сырғанау, шаңғы тебу, шана тебу, қазақша күрес, велосипед тебу, жүзу жаттығулары);

4.Жаяу жүріп, балабақша ауласынан тыс жерге серуендеу.

Отбасы

Негiзгi қимылдар: 

- тәрбиешiнiң соңынан ерiп, шеңбер бойлап, жiптен ұстап,  бытырай жүру, шеңбер жасай, бір-бірінің артынан қол ұстасып, 10 метр жіптің үстімен жүру;

- тәрбиешiнiң артынан жүгiру, әр бағытқа қарай шашырай жүгiру;

- тізені сәл бүгіп,екі аяқпен бір орында, алға ырғу,  секiру;

-  биiктiгi 15 см заттардан аттау;

 - 3 – 4 м қашықтықты еңбектеп өту;

- ұзындығы - 2м, ені- 20 см тақтай бойымен тепе-теңдік сақтап жүру; 

- екі қолымен допты домалатып, қуып жетіп ұстау;

- тәрбиешінің көмегімен топқа бөлініп, сапқа тұру.

Қимылды ойындар: «Қуып жет», «Таяқшадан аттап өт», «Ойыншыққа еңбектеп жет», «Қуаласпақ», «Допты қуып жет».
Балабақша, ойыншықтар

Негізгі қимыл жаттығулары:

- таяқшадан, арқаннан, кубтардан аттап, екіден қол ұстасып, бірінің артынан бірі, белгілі бағытта, бір – біріне соқтығыспай жүру, ирек жолмен жүру;

- бір-бірін қуа жүгіру, допты дөңгелетіп, қуа жүгіру;

- тәрбиешіге қарай, қарама-қарсы отырып, екі қолмен допты домалату;

- биіктігі 30-40 см жіптің астынан еңбектеп өту, белгіленген қашықтықты еңбектеп өтіп, тұрып, ілулі тұрған затқа созылып қолын тигізу (лента, қоңырау);

- жерде  жатқан арқаннан секіру;

- жерден биіктігі 15 – 20 см көтерілген тақтай үстімен жүру, бір орнында айналу;

- қақпаға допты домалату;


- ұсақ заттарды (жаңғақ, асық, ойыншықтар) лақтыру және қорапқа жинау.


Қимылды ойындар: «Қуыршаққа қонаққа бару», «Сызықты басып кетпе», «Шарды ұста», «Қуыршаққа айналуды үйрет», «Дәл түсір», «Маған қарай жүгіріңдер», «Мені қуып жет (еңбектеп)», «Қоңырауды сылдырлат», «Жолмен жүр».

Жыл мезгілдері

Жомарт күз

Негізгі қимыл жаттығулар:
бірінің артынан бірі «паровоз» болып, заттардың арасынан жүру (орындықтардың, ойыншықтардың); 

тәрбиешінің артынан бір заттан бір затқа дейін топталып, заттардың арасынан жүгіру;

- “Қояндар” сияқты бір орында секіру, қос аяқтап алысқа секіру;

- допты екі қолмен тәрбиешіге лақтыру, тәрбиеші лақтырған допты қағып алу; (ара қашықтықтары 50-100 см), допты екі қолымен кеуде тұсынан, бастан асыра лақтыру.

Қимылды ойындар: «Күн мен жаңбыр», «Поезд», «Ақ қоян», «Қоңырау қайда?», «Ұшақтар», «Шіркейлер», «Допша секір», «Теңге алу», «Алма, алмұрт жинайық», «Қызылша, жасыл көбелек.

Музыкалы-дидактикалық ойын арқылы ұлттық аспаптармен таныстыру (домбыра, дауылпаз). «Қандай аспапта ойнап тұрмын?».

Қыс қызығы
Негізгі қимыл жаттығулары:
- аяқтың ұшымен жүрісті жылдамдата, музыка ырғағына қарай тез жүрістен жүгіруге ауысу, 

- ені 25-30 см екі сызықтың арасымен, баспай жүгіру;

- жерде ара қашықтығы 30см дейін жатқан бөренеден аттап өту,              тәрбиешінің көмегімен шеңбер жасап тұру.

Қимылды ойындар: «Шіркейлер» (қазақ жаңылтпаштарын қолдану) «Сызықты басып кетпе», «Допты ұстап ал», «Аттар», «Бұлаң құйрық».

Көрікті көктем
Негізгі қимыл жаттығулары:
- жүру кезінде төмен, жоғары, алдыға қарау. Бір орында тұрып алдыға, артқа, жанына адымдау;

- жүруден – жүгіруге ауысу; бормен сызылған жолмен жүгіру; музыка аяқталғанда тоқтау;

- затты (доп, құм толтырылған дорба, асық, жаңғақ) 1м қашықтыққа тура лақтыру; 

- 10-15 см биіктіктен секіру;
- бірінің артынан бірі арасы 1 м. қойылған әр түрлі биіктіктегі тақтайшалардан аттап өту;

- бірінің артынан бірі сапқа тұру. 

Қимылды ойындар: «Жолда», «Тура көзде», «Поезд» (жүру мен жүгіруді алмастыру) «Торғайлар мен машиналар». 

Жайдары жаз

Негізгі қимыл жаттығулары: 

- сапқа тұру;

-жұппен, бытырап жүру;

- би қимылдарын орындау;

- 30-40 сек тоқтамай жүгіру;

- құрсаудан құрсауға аттау;

- допты алысқа лақтырып, оны қуып жету;

-басқышпен жоғары – төмен өрмелеу . 

Қимылды ойындар: «Шар жарылды»(жүгіріп), «Құстар ұшты, «Поезд» (ұшақтар, ұшқыштар). 

 Сауықтыру шаралары: күнге күю, жалаң аяқ жүру, сумен ойнау.

Жануарлар дүниесі
Негізгі қимылды жаттығулар:

- аяқтың ұшымен би  қимылдарын жасай жүру, жануарлардың жүрісін, қимыл-қозғалысын бейнелей жүру;
- өз беттерімен бытырай, қуаласа жүгіру; 

1 – 1,5 м қашықтықтағы нысанаға доп лақтыру;1 – 1,5 м қашықтықтағы биіктігі 1 метр  жіптен допты асыра лақтыру;
- жарыса еңбектеу;

- биіктігі 20 – 25 см заттың (орындық) үстіне шығып, бір аяқпен  неғұрлым  ұзақ тұру;

- музыка ырғағына қарай би қимылдарын орындау.

«ҚАТЫНАС» саласы – «ТІЛ – ХАЛЫҚ ҚАЗЫНАСЫ»

І сәбилер тобында (2 – 3 жас) сөздік қорын дамыту, сөздің дыбыстық құрамын дұрыс айта білуге, сөйлеу мүшелерін қолдана біліуге, тәрбиеші қойған сұрақты түсініп, толық жауап беруге, диалог түрінде сөйлесуге, өзіне таныс ойыншық, тағам, киім – кешек, балабақша  қызметкерлері туралы, кім не істейтіні жайында айту үйретіледі.

Ауызша сөйлесуге үйрету, сөздік қорын дамыту.  Үш жасқа қараған балаларды тәрбиешіні тыңдап, өзіне қойылған сұраққа диалог түрінде жауап беруге үйрету, олардың ауызша сөйлеу дағдыларын жетілдіру көзделедi.


а) Айналадағы дүниені, табиғатты бақылату, таныту арқылы сөз қорын жаңа сөздермен байыту. Ол сөздерді күнделікті сабақта, сабақтан тыс сөзбе – сөз қарым – қатынас кезінде өздігінен дұрыс айта білуге төсілдіру. Тәрбиеші ұсынған затты тауып әкеліп көрсету, атын сөзбен атап айту.


ә) Заттың атын, іс-қимыл әрекетін (етістік) білдіретін сөздерді үйрету (жуды, ішті, киді, ұйықтады т.б.)


б) Заттың сынын, сапасын, түр-түсін, пішінін білдіретін сөздерді меңгерту (үлкен, кішкене, домалақ, қара, қызыл т.б.)


в) Үстеу сөздерді (алыс, жақын, жоғарыда, төменде, қасында, үстінде, астында т.б.) қосып айтуға үйрету.

Сөз дыбыстарын (а, ш, у, м, ө, в, я т.б.) дұрыс, анық айтуға, сөйлеу мүшелерін дұрыс қолдана білуге жаттықтыру. Сөйлеуде ауыз қуысы арқылы дұрыс дем алып, дем шығара білуге үйрету. Айтылуы қиын дыбыстар қатысатын жаңылтпаштар, тақпақтарды («Торғай, торғай тоқылдақ» т.б) оқу, жаттату, ойнату.

Грамматикалық  жағынан дұрыс сөйлеуге үйрету. Зат есімге іс-әрекетті білдіретін сөздерді қосып сөйлем құрату. Сөздерді  септеп, жіктеп, жекеше, көпше (менің добым, біздің ойыншықтарымыз) айтуға үйрету. 3 – 4 сөзден тұратын сөйлемдер құрату.

Байланыстыра сөйлеуге үйрету. Күнделікті сабақта естіген, білгенін, ойын, серуен, кезінде көрген-түйгенін, сурет және оқылған ертегілер мазмұнын, ұнатқан  ойыншықтары жайында ауызша айта білуге төсілдіру. Жыл аяғында 3-4 сөйлемдік әңгіме құрастыра білу. Оқу жылы бойында меңгертілген білім,білік, дағдыларды ойын-жаттығулар арқылы қайталап, естеріне түсіру.

Отбасы,  балабақша, ойыншықтар

Тақырып жайында ұғымдарын кеңейту, сөздік қорын байыту. Үй ішіндегі адамдардың атын атап айтуға үйрету: әке, шеше, ата, апа, сөздерін тиянақтай, толықтыра меңгерту. Кім не істейді? Қайда? Қандай? сұрақтарына жауап беруге үйрету. Диалог түрінде сөйлесе білуін жетілдіру. Өзi, отбасы мүшелерi туралы «Біздің үй-ішіміз», «Бұл мен», «Менің әкем», «Әжеме көмектесемін», «Менің атам», «Отбасындағы мереке»  т.б. тақырыптарына суреттер көрсетіп, әңгімелесу,  3-4 сөйлемдік әңгіме құрату. Тәрбиешінің сұрақ, тапсырмаларын тыңдап, дұрыс орындауға, сөйлем түрінде толық жауап беруге жаттықтыру.

Үй- ішіне киетін, күзде киімдер, оларды кім әпергені туралы әңгімелесу (көйлек, бешпет, камзол, тақия т.б.). Апасы, атасы не киетінін (ұзын көйлек, камзол, мәсі, кебіс, атасы – шапан, тақия, тымақ, етік т.б.) балалардан сұрап, әңгімелесе отырып түсіндіру. Дидактикалық ойын – жаттығулар орындату. 

Диалог түрінде сөйлесуге жаттықтыру. «Бұл не? Не істейді?» сұрақтарына жауап беруге үйрету. «Мынау, бұл» сөздерін қосып сөйлем құрату (бұл – қасық, мынау – сорпа т.б.). «Біздің ыдыстар», «Балабақшада» суреттері бойынша әңгіме құрату. Балалардың күнде ішіп – жейтін тағамдары туралы әңгімелесу (сүт, айран, бауырсақ, сорпа, т.б,) 
«Біз не ішеміз?», «Не жейміз?» сұрақтарын қоя отырып, дұрыс сөйлеуге, сөйлем құрап, айтуға үйрету. Тәрбиешi, күтушi, дәрiгердiң атын дұрыс айтуға, балабақша iшiндегi бөлмелердi атай (топ бөлмесi, ұйықтайтын бөлме, баспалдақ, дәретхана, шешiнетiн бөлме, аула, шарбақ ) бiлуге жаттықтыру. «Бiздiң топ», «Кім не істейді?» тақырыптарына суреттер арқылы 3-4 сөзден тұратын шағын әңгiме құрату.

Балабақшасының қалай аталатынын («Айгөлек», «Наурыз» т.б.), қандай екенін (биік, аласа, үлкен) айтып түсіндіру. Онда кімдер не істейтіні туралы ұғындыру, тәрбиеші, күтуші, аспазшы, еңбектері жайында әңгімелесу. Топ бөлмесіндегі ойыншықтардың атын, көлемін, пішінін, сөзбен атату (қуыршақ, доп, машина, шана, аю, шар және т.б.), әрқайсысын танып, ажырата білуге үйрету. 

Киімдер туралы білімдерін тиянақтап, саналы меңгерту. Қуыршақ киімдерін көрсетіп әңгімелесу. «Біздің балабақшада», «Бiздiң топ», «Бөлмеде не бар?» ойындарын ойнату.

«Қуыршақ қонаққа келдi», «Жаңа қуыршақ» ойындары арқылы  ойыншықтармен түрлі қимыл-қозғалыс жасату (қуыршақ сәлемдесті, отырды, ойнады т.б.), үйренген сөздермен сөйлем құрату.

«Тордағы құс», «Топ бөлмесiндегi гүлдер, «Бақша ауласындағы құстар», «Ақ ұлпа қар, «Балабақша ауласына саяхат», «Көктемгi құбылыстар», «Қызғалдақ» т.б. тақырыптар арқылы қарапайым экологиялық түсiнiктер беру.

Әдеби шығармалар
Оқып түсіндіру: Т.Жексембай «Түлкі мен қоян» ертегісі,  С.Көбеев «Қоян мен көлбақа», С.Көбеев «Қасқыр мен кемпір», С.Көбеев «Құйрықсыз түлкі», Ә.Дүйсенбиев «Менiң әжем», Т.Еділбаев «Сәби тілеуі»,  Г.Әзімбаева «Көйлек», «Өтініш», «Әжесінің баласы», Е. Ашықбаев. «Балабақшада» (үзінді), А. Меңжанова «Тазалықтың досы» (үзінді), «Таза жүрем» М. Төрежанов «Қуыршақ», «Бесiк жыры», «Мысық неге тамақ ішкен соң жуынады?», «Мақтаншақ қоян», А. Барто «Жаңа киім», Р.Қунақова «Жаңғақ», Е.Өтетiлеуов «Көктемде», «Дастархан басында».

Жаттату: М. Әлімбаев «Кішкентай баланың тақпағы», «Бiздiң балабақша», Т. Ерғабылов «Бөбек тілегі», Ә. Дүйсенбиев  «Не деу керек?», М. Әлімбаев «Мен далаға бардым» (үзінді). Ұ. Есдәулетов «Тәй-тәй қуыршақ», Ә. Асылбеков «Күнбағар», Санамақ, Ж.Смақов «Сылдырмақ», С.Мәуленов «Ата ақылы», Ш.Смаханұлы «Добым менің», А.Бақтыгереева «Менің анам», Ә.Дүйсенбиев  «Қуыршақ», Ә.Табылдиев «Бақшада», Ж. Смақов «Ақ мамам», А.Бақтыгереева «Менің апам», Ғ.Жұмабаев «Атасы мен баласы» Б.Жақып «Менің ойыншықтарым», Ж.Смақов «Қуыршақ».

Жыл мезгiлдерi

Жомарт күз

 Жыл мезгiлiнiң атын, табиғат құбылыстары мен  ондағы өзгерiстердi байқап, оны ауызша айта бiлуге  үйрету: Күз түсті. Жеміс көкөніс пісті. Күн салқындады. Жаңбыр жауды. 

Шөпті, 2-3 гүлді көрсету, түр-түсін, пішінін, атын үйрету. Көкөністерге байланысты сөздік қорын байыту, өздері білетін жемістердің атын қосып, сөйлем құрату. 


Күзгі киім – бәтеңке, жылы көйлек т.б. Киiм аттарына, киініп –шешінуге байланысты ұғымдарын кеңейте отырып, (шеш, ки, шешін, киін), тілін дамыту. Өздері күнде киіп жүрген киімдерінің атын сөзбен дұрыс айтуға үйрету. Ол киімдерінің (ұзын-қысқа, үлкен-кішкене), жеке бөлектеріне ажырата білу. Киімнің көлеміне (ұзын қысқа, үлкен – кішкене), жеке бөліктеріне (жағасы, жеңі) байланысты сөздері дұрыс айта білу.


Жемістер. 3-4 жемістің түрін атау: Алма, алмұрт, өрік, жүзім – бәрі жеміс. Түр – түрін, формасын,  дәмін сұрап, көрсетіп түсіндіру. Жидектердің екі – үш түрін көрсетіп, (өзін, не суретін) түсіндіру. Құлпынай, қарақат, таңқурай – жидек деп аталатынын айтып, олардың пішінін бақылату.

Көкөністер. Қияр, пияз, сәбіз, қызылша, картоп – бәрі көкөніс. Жеміс – жидек, көкөністердің атауларын дұрыс айтуға, бір-бірінен ажырата топтастыра бөлуге үйрету, жаттықтыру. Үйренген сөздерін қосып сөйлем құрату (2-3 сөздерден). Сөз ішінде дыбыстарды дұрыс айтуға жаттықтыру. «Бұл не?», «Танып ал, атын айт», «Не қалай дыбыстайды?» т. б. дидактикалық ойындар ойнату. Әсемдікке, әдемілікке сүйсіне қарау, көргендерін іс-әрекет барысында көз алдына елестете алу дағдыларын қалыптастыру. Табиғат құбылыстарының (күн сәулесі шашырып тұр, немесе аспанды бұлт торлады, жел соқты, қар, жаңбыр жауды т.б.). белгілерін ажырата білу. «Күз бояуы», «Көкөнiстер», «Күз түстi» сурет бойынша әңгiме құрастыру.

Әдеби шығармалар. Оқып түсіндіру. «Қияр мен капуста» (ертегі), Қ.Шаңғытбаев  «Күзгі жапырақтар», Қ.Баянбаев «Тырналар», А.Шымырбаев  «Тырналар», Ғ.Өкеев «Көкөніс», «Тәтті алма» (ертегі)

Жаттату. Т.Жароков «Күз», М.Әлімбаев «Құлпынай», Ә.Табылдиев «Ана тілі», Н.Жанаев «Жемістер жыры», Н.Әлімқұлов «Күз-береке», Қ.Мүсірепов «Алтын астық», Е.Елубаев «Күзде». 

Қыс қызығы
Жыл мезгiлiнiң атын, табиғат құбылыстары мен  ондағы өзгерiстердi байқап, оны ауызша айта бiлуге  үйрету. Қыс. Күн суық. Қар жауды. Үйдің үсті, ағаштардың басы аппақ қар. Қар жұмсақ, суық. Мұз қатты. Күн жылыса ериді.

Қыс мерекесі. Бірінші қаңтар – Жаңа жыл мерекесі. Балабақшада, үйде шырша ағаштарына көп ойыншықтар тағып, әсемдейді. Балалар ән, тақпақ айтады. Қоян, түлкі, қасқыр болып ойнайды, бәрі қол ұстасып билейді.

Қысқы киімдер. Тон, тымақ, малақай, жылы етік, қолғап т.б. Балалар, ересектер қысқы жылы киім киеді. «Жылы, суық, аяз, тоңады» сөздерін түсініп айтуға үйрету. Үйренген сөздерін киіну, шешіну кезінде дұрыс айтуға үйрету. «Қыс», «Қысқы ойындар», «Қысқы киiмдер», «Қысқы ағаштар», «Қыстап қалған құстар» тақырыптарына суреттер бойынша, серуен кезiндегi бақылау қысқаша әңгiмелер құрастыру, сөздiк қорды байыту, байланыстырып сөйлеуге үйрету. Үлестірмелі суреттер беріп, «Танып ал, атын ата» дидактикалық ойынын ойнату. 

Әдеби шығармалар.  Оқып түсіндіру. Оқып түсіндіру. Т.Молдағалиев  «Аяз Ата келгенде», Ф.Оңғарсынова «Аяз ата»,   «Қонжық» (ертегі), А.Асылбеков «Жасыл шырша жанында».
 Жаттату: Қ.Мырзалиев «Қыс», М.Әлімбаев «Шырша», С.Қалиев «Аппақ, аппақ», Т.Шопашев «Қар», А.Әубәкіров «Қыстыгүні», Г.Қалдина «Аққала».
Көрікті көктем
Көктем ерекшелігі туралы түсіндіру. Күн жылынды, жаңбыр жауды. Қар еріді, су көбейді, шөп өсті, гүл өсті.

Көктемгі мерекелер. 8 Наурыз – аналар күні,  Наурыз мерекесi, 1 және 9 мамыр мерекелері туралы түсіндіру, өлең, тақпақ жаттау. Көктем мезгiлi   бейнеленген үлестірмелі суреттер көрсетіп, сөйлем  құрату. Сөз дыбыстарын дұрыс айтуға үйрету. Ойын – жаттығулар орындату. 

Жергілікті жерде, бақша алаңында өсетін екі-үш гүлді (бәйшешек, қазтабан, қызғалдақ), 2-3 ағаш түрін (қайың, тал, шырша), көрсетіп таныстыру. «Бәйшешек» музыкалық ойын- жаттығуларын орындату. 

Көктемгі киімдер.  Күн жылынды. Балалар, ересектер жеңіл киіне бастады. Көктемде жеңіл шапан, бешпет, көйлек, шалбар, бәтеңке киеді. «Біз не киеміз?», «Қуыршақты киіндіру», «Серуенге шығару» ойындарын ойнату. Не істегендерін сұрап, әңгімелесу. Киімдердің атын дұрыс айтуға үйрету, сөйлем құрай білуге жаттықтыру. «Наурыз» суретi арқылы сөйлем құрату. Ағаштарды бақылату, «Көктем» суретiн құрастыру, «Аңдар» (түлкi, қоян, аю туралы) көктемгi өзгерiстер жөнiнде түсiнiк беру, бiлiмдерiн бекiту.

Әдеби шығармалар. Оқып түсіндіру. А.Байтұрсынов «Наурыз»,                       М.Хакімжанова «Анашым», Т.Елеусізов «Егінші», Е.Өтетілеуов «Көктемде», Т.Мұратов «Наурыз тойы» (үзінді). А.Бақтыгереева «Менің анам»,  К.Ушинский «Көжек пен кірпі».
Жаттату. Ш.Смаханұлы «Шыбық ектім аулама», Т.Елеусізұлы «Торғай», Н.Оразов «Көктем», Р.Өтегенов «Күтіп жүрмін көктемді» Ж.Смақов «Күн жылынды», Ә.Табылдиев «Алма гүлі», Т.Елеусізұлы «Жаңбыр».  

Жайдары жаз
 Жазғы маусымға байланысты өзгерістерді бақылату. Кім не істеді? Қайда? Қандай? сұрақтарына жауап беруге үйрету, диалогтық сөйлеу тiлiн дамыту. Жаз. Күн ыстық. Балалар суға түседі, күнге күйіп шынығады. Далада көп гүл өсті. Жеміс пісті. Мал жайлауда. Шопан киіз үйде. Киіз үй үлкен, дөңгелек, әдемі. Үй ішінде сырмақ, кілем, дөңгелек үстел, дастарқан бар. Ыдыс шкафта. Ағаш тостаған, қасық, табақ т.б. түсіндіру. 

Жазғы киім.  Жазда балалар, ересектер жеңіл киімдер киеді (көйлек, туфли т.б.). Жазғы күн тәртібін (ұйқы, тамақ, шынығу) дұрыс  орындату. Балалардың жыл бойы алған білім, білік, дағдыларын пайдалана отырып, өздігінен сурет салдыру, мүсін жасату. Суретті кітапшаларды, ойыншықтарды  қарап, өздеріне таныс заттарды ажырата білуге жаттықтыру.

Әдеби шығармалар.  Оқып түсіндіру.  Ы.Алтынсарин  «Әке мен бала», М.Айтов «Жайлауда», Р.Өтегенов «Гүлдер», Г.Әзімбаева «Көбелек», «Демалыс»,  «Өзгеріс». 

Жаттату. І.Жансүгіров «Жаз,  Ж. Молдағалиев «Жаз келді», Р.Тышқанбаев «Қызғалдақ», Б.Әбдіразақов «Орманшы».
Жануарлар дүниесі

Үй жануарларымен және түз жануарларының балаларға бұрыннан таныс, белгілі түрлерімен жете таныстыру. Қой, ешкі, сиыр, мысық, иттің суреттерін  көрсету, әңгімелесу, оларды бір – бірінен ажырата білуге үйрету. Жануарлардың дене мүшелерін (басы, құлағы, аузы, көзi және т.б.) көрсетіп, қалай аталатынын сұрау, түсіндіру. Дұрыс айтуға үйрету. Олардың өзiндiк ерекшелiктерiне, қалай дыбыстайтынына назар аударту, таныстыру, сөзбен сипаттап айтуға үйрету.  Үй жануарлары мен құстарының қозғалыс, тіршілік әрекетін бақылату, Тауық қыт-қыттайды, әтеш шақырады, жемді шоқып жейді, қой, ешкi маңырайды, сиыр мөңiрейдi, шөп, жем жейдi т.б.

Үй жануарлары мен төлдері, үй құстары туралы тақырыптық суреттерді көрсету, әңгімелесу. «Қайтеді? Не ішеді?» сұрақтарына жауап беруге үйрету. Сөйлем, 3-4 сөйлемдік әңгіме құрату. «Біздің үйде не бар?», «Менің қозым», «Үй құстары», «Сыңарын тап», «Түз жануарлары», «Жылқы құлынымен», «Тасбақаны бақылау», «Сиыр мен бұзау», «Жануарлардың қорасы», «Қой мен қозы»,  «Аю ұйқыдан оянды», «Ешкi мен лақ», «Балықты бақылау», «Қарлығаш», «Табиғатты аялаймыз» тақырыптарында сурет, мүсiндерi бойынша сипаттап, әңгімелесу. Жануарларға қамқорлық жасау қажеттiгiн түсiндiру. Ауызша сөйлеу тілін, сөздік қорын дамыту.

Әдеби шығармалар. Оқып түсіндіру. М.Әлімбаев «Өкпелеген үлесінен құр қалады», К. Ушинский «Көжек пен кірпі», М.Әбдірәшова «Мысық пен тышқан (ертегі),  «Мақтаншақ түлкі» (ертегі), «Үйрек пен бақа»(ертегі), М. Етекбаев «Төрт түлік».  

Жаттату. Т.Елеусізұлы  «Құлыншақ», «Қозы мен лақ»,  «Ботақан», Ә.Ысқақ «Ботақаным», «Бұзау», Ә.Дүйсенбиев  “Қошақанды бағамыз”, Ж.Смақов «Тұлпар, М.Әлімбаев «Күркетауық», Т.Шаханов «Түйе»,
Е. Ескендіров «Құлыншақ», С. Қалиев «Торғай», С. Бегалин «Қаз бен балапандары», «Қазым, қазым, қаңқылда».
Ойын. «Сыңарын тап», «Не қалай дыбыстайды?», «Ненің үйшігі», «Үй жануарлары қалай дыбыстайды?» дидактикалық ойындарын ойнату. «Көбелек ұшты»,  «Кімнің құсы алысқа ұшады?», «Құс фермасы», «Қошақан,ботақан», «Бақа, бақа, балпақ», «Күшікті тамақтандыру», «Ақ қоян отыр», «Қояндар», «Маймылдар» ойындары.

«ТАНЫМ» саласы – «ОЙНА ДА ОЙЛАН»

Ақыл–ой тәрбиесінің  негізгі бір саласы – қарапайым математикалық ұғымдарды меңгерту мәселесі қарастырылады. 

І сәбилер тобынан басталатын сезім, түйсік, қабылдау сияқты психологиялық процестерді жетілдіру негізгі  міндеттердің бірі. Осыған орай, айналадағы дүниені, табиғат көріністерін, ойыншықтарды бақылатып, көрсету, түсіндіру, ол жөнінде сөйлесу арқылы екіден үш жасқа қараған балалар заттардың түр-түсін, пішінін, кеңістікте орналасу қалпын сезініп, танып – қабылдауға үйретіледі. Олар: 6 түрлі (ақ, қара, сары, көк, қызыл, жасыл) түстерді, 5 түрлі пішінді (дөңгелек, шаршы, тiкбұрыш, үшбұрыш, сопақша) және «көп», «аз» туралы сандық ұғымдарды меңгереді. Дұрыс атап айтуға үйренеді. Бірыңғай заттарды түр-түсіне, пішініне, көлеміне қарай ажыратып, топтастыруға (үлкен-кішкене ағаш тостағандар), кеңістікте орналастыра білуге, бұзылған мұнаралардың дөңгелектерін түсіне, көлеміне қарай салыстыруға (бес түрлі қасық, дәл сондай түске боялған тостағандар); ұқсас және айрықша белгілерін ажырата айтуға, ұқсастығына қарай топтастыра білуге үйретіледі.

Балаға таныс заттарды сапасына қасиетіне қарай сезіну, түсіну қабілеттерін жетілдіру әрі қарай тереңдетіледі. Бұл жұмыстар  бейнелеу өнерімен жалғастыра дамытылады. Меңгерілген  білім-дағдыларын  және сезім, таным қабілеттерін тиянақтау үшін дербес жаттығулар орындауға үйретіледі. Кілемшелер, қиылған үлгілерден қуыршақ, тостағандар т.б құрастыру, жасаған заттардың  түр- түсі, пішіні, көлемі жайында сұрақ беріп әңгімелесу күнбе – күн жалғастырылып отырады.

Алғашқы санау ұғымдары сәбилердің бірінші тобынан бастап, айналадағы заттар туралы сезім әрекетін қалыптастыру арқылы жүргізіледі. Бұл жастағылар кейбір заттың  қасиетін (қатты, жұмсақ, түсін (5 түрі) кеңістікте орналастыру бағытын (оң, сол, жоғары, төмен).
Отбасы, ойыншықтар
Сезiм тәрбиесi. Заттың түр-түсін, пішінін ажырата білуін жетілдіру. Үй-іші бұйымдарын ( «Бөлмеде не бар?»), киім – кешек, тұрмыстық заттар мен жиһаздарды бақылатып таныту. Киiм-кешектердi көлемiне (үлкен-кiшкене), пiшiнiне (үшбұрыш, дөңгелек, төртбұрыш, сопақ) және түсiне (негiзгi түстер: ақ, қара, қызыл, сары, жасыл, көк)  қарай топтай бiлуге үйрету. Түстердi алмастырып, заттарды көлемiне қарай орналастыра бiлуге жаттықтыру («Моншақтар», «Мұнаралар», «Тостағандар мен қасықтар»).  Кеше, бүгiн, ертең деген сөздердi дұрыс қолдануға үйрету.
Құрастыру. Құрылыс материалдарының негiзгi формаларын – кубик, кiрпiш,  пластинка ажырата бiлуге үйрету. Заттарды тiгiнен, көлденеңiнен орналастыра отырып, қарапайым құрастыру жұмыстарын жасауға («Менiң үйiм», «Қуыршақтың кереуетi», «Машина», «Үй саламыз», «Жиһаз», «Үйдегi ойыншықтар», «Ойыншықтарға сөрелер», «Көңiлдi көпiр»), құрастырған дүниесiн бұзып, бөлшектерiн қораптарға сала бiлуге үйрету.

Балабақша, ойыншықтар

Сезiм тәрбиесi. 

Балабақша үйiнiң қандай екендiгi (үлкен, кiшкентай), төртбұрышты кiрпiштерден қаланғандығын, оның жарық, биiк, әрi әдемi екендiгiн көрсету.  Жақын тұрған үйлермен салыстырту- биiк, аласа,  олардың арасының алыс, жақындығы ажырата бiлуге үйрету («Үйлер мен жолдар»).  Топ бөлмесiндегi жиһаздардың, ойыншықтардың түс, көлемi жағынан ұқсас жақтары мен айырмашылықтарын айтқызу, тапқызу арқылы топтауға, жалпылауға үйрету. «Ұқсас затты тап», «Қуышақтың әдемi көйлектерi», «Торкөздi толықтыр» және т.б. Түс белгiлерi бойынша айыра бiлуге дағдыландыру.

Жыл мезгiлдерi

Жомарт күз

Сезiм тәрбиесi. Негiзгi түстердi бекiту: шөптер, жапырақтар жасыл, қызғылт, сары, қызыл; көлемiне қарай – ағаштар үлкен, кiшi, аласа, биiк;– көкөнiстер мен жемiстер  түстерiне қарай әр түрлi – қияр- жасыл, алма- қызыл, сары, жасыл; санына қарай – көп, аз және т.б. «Бұл қандай жемiс?», «Көкөнiстер», «Саңырауқұлақтар», «Жұмсақ, қатты» дидактикалық ойындар ойнату.

Құрастыру. Әр түрлi (кең және тар, ұзын) жолдар жасауға үйрету. «Ауладағы орындықтар», «Баспалдақ», «Күз сыйын тасуға арналған машина», “ т.б. заттар құрастырып үйрету.
Қыс қызығы
Сезiм тәрбиесi. Заттардың қасиеттерi мен сапасы туралы  түсiнiктерiн жетiлдiре түсу. Мысалы: қар суық, мақтадай аппақ, жылуға тисе еридi, су болады. Айналада қар көп, аз. «Түрлi-түстi бiлезiктер», «Әр түрлi матрешкалар»- ойыншықтармен жаттығулар жасату.

Құрастыру. «Қоршау», «Үйшiк», «Құстардың ұясы»- құрылыс матеиалдарынан, легодан құрастыру.

Көрікті көктем
Сезiм тәрбиесi Көлемi, түсi, пiшiнi бойынша әр түрлi заттарды салыстырып,  бiр-бiрiнен ажырата бiлуге, топтай бiлуге үйрету. Үлгi бойынша, және ауызша берiлген тапсырмаларды орындауға үйрету: үлкен, кiшi, мынандай, ондай емес. «Екi түстi саңырауқұлақтар», «Жұмсақ, қатты», «Таяқшалар» және т.б. арқылы балаларға  негiзгi 7 түстi (қызыл, қоңыр, сары, ақ, көк, жасыл, қара), 5 форманы (дөңгелек, төртбұрыш, үшбұрыш, тiк төртбұрыш, сопақша), көлемдi (үлкен, кiшi) үйрету қажет.

Құрастыру Әр түрлi құрастыру жолдарымен, құрылыс материалдарымен (кiрпiштер, кубиктер, лего) таныстыру және оларды пайдалануды үйрету. Құрылыстарды қиыстыра құрастыру, құрылыс мазмұнын дұрыс берудi және ойыннан соң материалдарды орындарына ұқыптап жинауды үйрету. «Үстел мен орындық», «Автобус және оның жолы», «Поезд».

Жайдары жаз

Сезiм тәрбиесi Балабақша ауласындағы түрлi-түстi әдемi гүлдердi, жемiстердi бақылату, биiктiгi, түр-түсi, пiшiнiн салыстыру арқылы сезiм тәрбиесiн дамыту. Құм мен судағы ойын арқылы заттардың күйiн, қасиетiн аңғарту.

Жануарлар дүниесі

Сезiм тәрбиесi  Жануарлардың үлкен-кiшiлiгiне, түр-түсiне қарай салыстыру, топтау арқылы түсiнiктерiн бекiту, мозайкалардан құрастыру арқылы дене мүшелерiн ажыратуға үйрету аз, көп сандық ұғымдарын меңгерту. «Қозыға шөп беру», «Тауық пен балапандары», «Жануарлар әлемi», «Үлкен-кiшi бiлезiктер», «Көлемiне қарай топтау», «Қаз балапандарымен», «Мұнаралар», «Қояндар мен көжектер».

Құрастыру Құрылыс материалдарынан жануарларға қора, астаулар жасап үйрету.
«ШЫҒАРМАШЫЛЫҚ» саласы – «ӨНЕР КӨЗІ – ХАЛЫҚТА»
Баланы жан-жақты дамыта тәрбиелеуде айрықша орын алатын тәрбиенің бір түрі – сәбилер тобын көркемдік сезімталдыққа, талғампаздыққа баулып, өнерге қызықтыру. І сәбилер тобында жапсыруға дайындық ретінде  желімсіз жапсыру жұмыстары ұйымдастырылады. Желімсіз жапсыруға үйретуде әртүрлі пішіндерді кеңістікте қағаз бетіне немесе фланелеграфта орналастыра білу, түстерді ажырату, көлем мен пішін, салыстырмалы көлем жайындағы түсініктері жетілдіріліп, іс-әрекетпен шұғылдану дағдылары қалыптастырылады. Әр түрлі пішіндерді қағаздың ортасына, жоғары, төмен және шетіне орналастыру түсініктерін қалыптастыру қарастырылады. 3-4 дайын қиылған заттарды, жылдың аяғына 4-5 заттарды орналастыру керек.  Түстерді (қызыл, жасыл, сары, көк, ақ) ажырата білуге баулу. Бұл топта жапсыруға үйрету дидактикалық ойындар  түрінде өткізіледі. Мұндай қызықты тапсырмаларды балалар тәрбиешінің  тікелей басшылығымен орындайды. Желімсіз жапсыруға үйрету екінші тоқсанда басталып, тәрбие жұмысын ұйымдастырудың тиімді әдіс- тәсілдері қолданылады.

І сәбилер тобында сурет салуға қызығуға, түрлі пішіндер мен бояу түстерін танып, сезінуге, суреттің белгілі бір затқа ұқсастығын, түстің белгілеріне немесе тәрбиеші қолының қимыл – қозғалысына қарай ажыратуға үйрету көзделедi. Бейнелеу іс-әрекетіне қатысты құрал-жабдықтармен таныстыру (қағаз, қарындаш, қылқалам, бояу). Қағаз бетіне түсірілген сызықтарды бақылау. Қарындашты, қылқаламды пайдаланып, жоғарыдан төмен қарай, солдан оңға қарай түзу сызықтар жүргізу. Үзік сызықтар мен нүктелер түсіру. Қарындаш солғын, фломастер айшықты із қалдыратынын түсіндіру. Фломастермен сурет салып болған соң қақпағын жабуға жаттықтыру. Дөңгелек пішіндер сызуға жаттықтыру (доп, күн, бауырсақ). Бояумен жұмыс істегенде қағазға анық жол түсетінін көрсету. Бояу түстерімен таныстыру. Өздерi айналысқан бейнелеу әрекетiнен қуанышты көңiл-күй сезiмiн туындату.

Мүсіндеуге қызықтыру, сазбалшықпен таныстыру (жұмсақ, иілгіш, оны ұқыпты пайдалануға жатықтыру (клеенка, тақтайшаға салу). Кесек сазбалшықтан бір бөлік үзіп алу, алақан арасына салып, айналдыру, есу, жалпақтау арқылы қарапайым заттардың пішінін келтіру. Екі түрлі пішіннен тұратын (саңырауқұлақ, қолшатыр) заттарды жасай білу дағдыларын қалыптастыру. Жасалған заттардың түр-түсі, пішіні жайында әңгімелесу, мүсіндеу жұмыстары барысында, қол, иық, саусақ бұлшық еттерін жетілдіру. Заттардың кейбір белгілеріне қарай ажырата білуге, салыстыруға жаттықтыру (қоянның құлағы ұзын, кірпінің тікендері бар). 

Отбасы, ойыншықтар

Қазақтың ұлттық қолөнер бұйымдарын (тостаған, ожау, табақ, кесе т.б.). ойыншықтарды көрсетіп  бейнелеу өнерi туралы әңгімелесу, түсіндіру.

Сурет салу. «Ұзақ жол», (солдан оңға қарай түзу сызық). «Біздің қақпа». (жоғарыдан төмен қарай сызу)., «Сіңіліме әдемі ленталар», «Секіртпе жіп», «Түрлі – түсті жіптер», «Қуыршаққа көйлек».

Мүсіндеу. Сазбалшықпен таныстыру. «Моншақтар», «Сиқырлы таяқшалар», «Табақ», «Қуыршаққа бауырсақ», «Кәмпит дайындаймыз», «Кәмпиттер», «Таба нан», «Бауырсақтар».

Желімсіз жапсыру. «Сандықты әшекейлеу», «Қуыршақтың тақиясы», «Үй құстары», «Алжапқыш», «Ыдыстарды орналастыру» т.б.

Еңбек. Ойыншықтарды жуу, тазалау жұмыстарын бақылату. Қуыршақтарды жыл мезгіліне сәйкес киіндіру, шомылдыру, шаштарын тарау, тамақтандыру. Ойын бұрышындағы ойыншықтарды жинау.

Таңдауға ұсынылатын тақырыптар:  «Жаңбыр», «Ормандағы іздер», «Аюдың ізі»,  «Менің сүйікті ойыншығым».

Балабақша, ойыншықтар

Сурет салу. Қылқаламмен таныстыру. Түрлі – түсті жіптер. Қуыршақ көйлегін әшекейлеу, перделер, төсек жапқыш, тарелканы өрнектеу. Доп, сылдырмақ, қызыл, жасыл шарлар. Менің добым. Ұшақтар, алаша, кәмпиттер, әдемi гүлдер

Мүсіндеу. «Тиінге жаңғақ береміз». Мұнаралар (домалақтардан). Саңырауқұлақтар. Қоянға – сәбіз. Сақиналар, Қуыршаққа құрт беремiз (жалпақтау, есу тәсілімен) Қолшатыр. Ойыншық ұшақтар, печенье

Желімсіз жапсыру.  Үлкен-кіші доптар. «Тоғжанның тақиясы», ұшақтар ұшып жүр, әдемі шарлар, доп ойнаймыз, ойыншықтар дүкені, кемпiрқосақ түстерi.

Еңбек. Өзіне-өзі қызмет ету: киіну, шешіну, дұрыс жуыну, ойыншықтарын жуу, жинау, дайын үлгімен қуыршаққа киім құрастыру, тағам дайындау, құрылыс материалдарынан үй жасау т.б. жұмыс түрлерін орындай білуге ойын – жаттығулар арқылы үйрету.

Таңдауға ұсынылатын тақырыптар: «Шөп арасындағы гүлдер»,  «Гүлдерді суарамыз», «Түрлі-түсті жапырақтар».
Жыл мезгiлдерi

Жомарт күз

Көкөністер мен жемістердің суретін салдыруда бояуды дұрыс пайдалануға, сызықтар мен жағыс тәсілдеріне, түстерді ажырата білуге, қағаз бетінде кеңістікті бағдарлауға (жоғары, төменгі т.б.) үйрету. 

Сурет салу. Қағаз, қарындашпен таныстыру. «Жаңбыр тамшылары», «Жау, жау, жаңбыр», «Жапырақтар түсті», «Бұтақтағы жемістер», «Мұржадан түтін будақтайды».

Мүсіндеу. «Тәтті алма», «Себеттегі жемiстер», «Ыдыстағы көкөністер», «Құстарға жем»,  «Қара өрік».

Желімсіз жапсыру: «Жапырақтар көп түсті», «Ыдыстағы жемістер», «Саңырауқұлақтар көп өсті».

Еңбек. Үлкендердің күзгі еңбегін бақылату. Ауланы тазалату, жинау, құмды, тастарды жинауға қатыстыру.

Таңдауға ұсынылатын тақырыптар: Алма, Алмұрт, Себеттегі көкөністер. 
Қыс қызығы

Сурет салу: Қылқаламмен бояуды, сүйкей жағу дағдыларын меңгерту, негізгі және қосымша бояу түстерін біртіндеп, алмастырып пайдалануға үйрету. Үзік сызықтарды және нүктелерді салу дағдысын бекіту. Балалардың жасаған суреттері бойынша әңгімелесу, сөздік қорын байыту Тақырыптар: «Қар жауды», «Қар борайды», «Қар басқан ағаштар», «Құстар сайрайды», «Құстар жем шоқиды».

 Мүсіндеу. Аққала (екі бөліктен тұрады),  үлкен-кіші қар түйiршектерi, Тиiнге жаңғақ жасау, Біз не жасадық?.

Желімсіз жапсыру: Ақшақарлар, шыршаны ойыншықтармен безендіру, қоян шырша түбіне жасырынды. 

Еңбек: Адамдардың қысқы еңбегiн бақылату: қыста адамдар ауланың, жолдың қарын тазартады. Пешке от жағады. Малға жем-шөп береді. Мал қорада, далада балалар үлкендерге көмектеседі. Құстарға жем-су береді. Қысқы еңбектерді бейнелейтін суреттер көрсетіп, әңгімелесу. 

Таңдауға ұсынылатын тақырыптар: Қардағы іздер, Ұлпа қарлар, Қар жауды.
Көрікті көктем
Сурет салу. Күн шықты. «Алғашқы гүлдер», «Әдемi көбелектер» Бауырсақ домалап барады. Жылғалардан су ақты.

Мүсіндеу. Шелпек, «Себеттегi жемiстер», қоңыздар (домалақ және ұзынша), таба нан.

Желімсіз жапсыру. Кемпірқосақ түстері, Мерекелік жалаушалар. Салют оттары, әдемі гүлдер. 

Еңбек. Балаларды күнделікті тұрмыстағы қарапайым еңбекке, өзiне-өзi қызмет етуге баулу; алғашқыда тәрбиешінің көмегімен, кейін оның бақылауымен тапсырмаларды орындауға жаттықтыру (орындықты үстелдің жанына қою, қасықты, нан салатын тәрелкені әкелу т.б.).

Таңдауға ұсынылатын тақырыптар: Толқын, Ирек су, Күн күлімдеді, Ағаштар бүршік жарды.
Жайдары жаз

Бейнелеу өнерiнiң мәнерлеу құралдарын (түстер, сызықтар, көлем, пішін) тиянақты меңгерту ескеріледі. Айналадағы жаз мезгiлiндегi табиғи түстер негiзiнде түс, бояу реңдерін танып, бейнелеу барысында  орнымен пайдалана бiлуге үйрету «Пияз өсіреміз», «Шиелер».

Балаларға өздеріне таныс жазғы табиғат көрінісін, құстар мен жәндіктердің тіршілігін бақылатып, өз еркінше сурет салуға, іздерді түсіруге талапындыру. Таяқшамен жерге сызып, сурет салуға үйрету. Құммен, сумен, ұсақ тастармен әр түрлі бейнелер, мүсіндер жасату. Жергілікті жердің ерекшелігіне, табиғат өзгерістеріне сәйкес, ауыл және қала жағдайын ескере отырып, бейнелеу өнеріне қажетті құрал – жабдықтар арқылы іс- әрекетті таза ауада  ұйымдастыру. Балалардың дербес әрекет жасауына қолайлы жағдай туғызу.

Еңбек.  Жазда ауладағы гүлзарларды, бау-бақшаны күтіп-баптаудағы, топ бөлмесіндегі табиғат бұрышында өсімдіктерді күтудегі үлкендер еңбегін бақылату. Алып кел, апарып қой т.б. тапсырмалар арқылы қарапайым өзіне - өзі қызмет етуді, жазғы киімдерін ұқыпты киюді, аулада кұммен, сумен ойнауда тазалық  сақтауды үйрету. 
Таңдауға ұсынылатын тақырыптар: Суға шомыламыз, Балықтар, Саусақтармен әдемі суреттер салу, Торғайларға жем шашамыз.
Жануарлар дүниесі
Еңбек. Балабақшадағы табиғат бұрышын мекендейтін құстар мен жануарларды (балық, көк шымшық т.б.). балабақша алаңындағы құстарды, жануарларды бақылау, жем су беру (тәрбиешінің басшылығымен), бөлмедегі, ауладағы гүлдерге, жеміс ағаштарына су құю.

М У З Ы К А

Отбасы

Ән тыңдау, қосылып  ән айту:  «Ана әлдиi»- әнi - А.Меңжанова, «Анашым» - әні Ө. Байділдаевтікі, «Әлди-әлди»- Д.Жүсiбалиевтiкi,  «Тәй-тәй»- әнi Т.Әбдiқадырованыкi, «Айналайын ақ мамам» - әнi И.Нүсiпбаевтiкi , «Шар»- Б. Дәлденбаевтiкi, «Тәттi бала»- әнi Г.Сопиеваныкi,  «Тұсау кесу» – халық әнi,  «Мерекеңмен анашым»- әнi Б.Қыдырбекованыкi, «Келдi мамыр» - әнi Б.Дәлденбаевтiкi.

Ырғақты қимыл-қозғалыс: «Сылдырмақ» - әнi Ә.Тоқсанбаевтiкi, «Ойын»- әнi Б.Дәлденбаевтiкi,  «Сылдырмақтар» - Раухвергердiкi, «Қамажай», «Кел, балақай» - әнi К.Қуатбаевтiкi, «Маманың мерекесi» -әнi Т.Әбдiқадырованыкi, «Ақ тайлақ» –Б.Құсайыновтiкi .

Балабақша, ойыншықтар

Әр түрлі сипаттағы әндерді тыңдау, әннің не туралы айтылатынына түсінік беру. «Машина» - әні К. Қуатбаевтікі, «Әтеш» - әні Б. Дәлденбаевтікі, «Пойыз» - әні К. Қуатбаевтікі, «Бипыл»- халық әні, «Ойыншықтар»- әнi И.Нүсiпбаевтiкi.

Бірқалыпты ырғақты қимыл жасап, қолындағы сылдырмақпен, шармен қозғалу.  «Бала, бала, баламыз» - әні Б. Қадірбекованікі, «Топ-топ» - әні К. Қуатбаевтікі. «Ойын» - әні Б. Дәлденбаевтікі. «Бубен» - әні Б. Фридтікі, «Бөбектер биi»- әнi К.Қуатбаевтiкi, «Бiз ойнаймыз, ойнаймыз»- әнi Б.Құрманғалиевтiкi, «Серуендеп, би билеймiз» - әнi Э.Раухвергердiкi. 

Жыл мезгiлдерi

Жомарт күз

Ән тыңдау. «Балдырған»- әні – Ж. Меймандосовтікі, «Қамажай» – қазақтың халық әні, өңдеген К.Куатбаев.

Ән айту. «Тәй-тәй» - әні Т. Әбдіқадыровтікі, «Барабан» әні Б. Дәлденбаевтікі, «Жаңбыр» - әні Е. Андосовтікі, «Добым менің» – сөзі Ж. Смановтікі.

 Ырғақты қимыл-қозғалыс:  «Бөбектер биі» - әні К. Қуатбаевтікі, «Кел, балақай» - әні К. Куатбековтікі, «Төлдер» - әні Б. Ғизатовтікі. Бәсең және көтеріңкі дыбысты қол соғып қостау. Жеке және екеуден би қимылдарын үйрету. («Жайдарман») – қазақтың халық әні - өңдеген К. Қуатбаев «Полька» - әні Ә. Бестібаевтікі. Саусақ, қолдың басын еркін қимылдатып, музыка әуенімен үйлестіре білуге үйрету.

Қыс қызығы
 Ән тыңдау. Әр түрлі сипаттағы әндер мен пьесаларды тыңдау, әнде не туралы айтылатынын түсіндіру. «Құлыншақ» - әні Ө. Байділдаевтікі, «Құлыншақ» - әні Дәлденбаевтікі, «Аламойнақ» - әні Б. Байкенжеевтікі, «Машина» - әні К. Қуатбаевтікі (түрлі жоғарылықтағы дыбыстарды ажырату) «Құс және оның балапандары»  -  әні Е. Тиличееванікі, «Қыс» -әні В. Карасеванікі. 
Ән айту және әнге қосылу. «Сылдырмақ» - әні А. Тоқсанбаевтікі, (бір қалыпты ырғақ жасап қозғалу), «Шырша», «Аяз ата» - әні Т. Әбдіқадыровтікі, «Әлди - әлди» – қазақтың халық әні.

 Ырғақты қимыл-қозғалыс:  Ырғақпен жүруге оңға, солға иілуді орындай білуге дағдыландыру: «Марш» - әні А. Бестібаевтікі, «Бала, бала, баламыз» - әні Б. Қыдырбекованікі, «Аяғым-ай, аяғым» - әні Ж. Тұрсынбаевтікі, «Бубен» - әні Б. Фридтікі, «Сылдырмақтар» - әні М. Раухвергердікі, «Кішкентай хоровод» – украйн халық әні, өңдеген М. Раухвергер, мазмұнына сәйкес қимылдар жасау «Арша»-Б. Қыдырбекованікі, «Топ-топ» -әні К. Қуатбаевтікі, «Біз ойнаймыз, ойлаймыз» - әні Б. Құрманғалиевтікі.
Көрікті көктем

 Ән тыңдау. Көктем, ана туралы мейірімді, көңілді әндер тыңдату. «Келді май» - әні Б. Дәлденбаевтікі. Домбырада орындалатын пьесалар, «Ақ тайлақ», «Бәйге» - әні Б. Құсайыновтікі. «Мамамның мерекесі» - әні Т. Әбдіқадыровтікі, «Ерке күн-ау, ерке күн» - әні К. Шілдебаевтікі. 

Ән айту, әнге қосылу. Балаларды созылыңқы дыбыс шығаруға еліктетіп, енді үлкендерге қосылып және аспапқа ілесіп айтуға үйрету. «Тамаша» - әні И. Нүсіпбаевтікі, «Бесік жыры» – қазақтың халық әні, «Тұсау кесу» - әні Е. Хасанғалиевтікі, «Бұлақ қайда барасың?» - әні Б. Қобылановтікі. 

 Ырғақты қимыл-қозғалыс: Балалардың ырғақты сезініп, соған үйлестіре қимылдар жасауын қалыптастыру. «Епті аяқтар» - әні Б. Дәлденбаевтікі. Әр түрлі тізе бүгулер жасау. «Серіппе» - әні Ә. Бестібаевтікі, «Серуендеп, би билейміз» - әні М. Раухвергердікі. Әннің мазмұнына байланысты қолмен әсем қимылдар жасау, шыркөбелек айналу, шеңбер жасап қозғалу. «Бипыл» – қазақтың халық әні, «Қайың» – Р. Рустамовтікі. Қолдағы белгілі бір затпен әннің мазмұнына сәйкес қимылдар жасау. «Ойыншықтар» - әні И. Нүсіпбаевтікі. 

Музыкалық – дидактикалық қимылды ойындар. Екі ұлттың музыкалық аспабын әуеніне қарай ажыратып, қол соғу арқылы әр түрлі дыбыс күшін беру. «Тауық пен жабайы мысық», «Бұлаң құйрық», «Аттап өт»,  «Қақпадан өт».

Жайдары жаз

Ән тыңдау. Әр түрлі аспаптарда тәрбиешінің орындауындағы және күйтабаққа жазылған әндер мен пьесаларды тыңдауға машықтандыру. 

Ән айту. «Жаз» -әні  Т. Әбдіқадыровтікі, «Тазалықтың досы» - әні А. Меңжанованікі, «Достық» -әні Т. Исалиевтікі. 

Жануарлар дүниесі
Әр түрлi сипаттағы әндердi тыңдай отырып, онда не туралы айтылғанын түсiнуге үйрету. «Төлдер» - әні Б. Ғизатовтікі, «Төлдерді шақыру» - әні Д. Ботбаевтікі «Бақа, бақа, балпақ» - әні А. Тоқсанбаевтікі.

«ӘЛЕУМЕТТІК ОРТА» саласы – «ИМАНДЫЛЫҚ -ИНАБАТТЫЛЫҚ»

Келшi, келшi балашым
 Отбасы мүшелері жөнінде түсінік беру. Балаларға ойын-жаттығулар арқылы баланың дүниеге келуіне байланысты ауыз әдебиеті үлгілерін үйрету.
Ойын-ермек жаттығулар арқылы бөпені бөлеуді, жұбатуды тәрбиешінің басшылығымен көрсету. 
Ауыз әдебиеті үлгілерінен, «Өс-өс», «Әлди-әлди, әлди-ай», (үзінді), «Қаз-қаз бас», «Тәй-тәй», «Тұсау кесу», «Санамақ», «Бесік жыры» (ойын-жаттығулар арқылы).
Ертегі, әңгімелерді кейіптендіру. «Менін әжем» Ә.Дүйсенбиев, «Не деу керек?» (ойната отырып үйрету). Үй іші жайында «Біздің ауыл» туралы әңгімелесу. Ж. Смақов «Қаз, қаз бас».
Ойын-ермек жаттығулары. «Бөпені бөлеу» (тәрбиешінің көрсетуі), «Жұбатамын бөпемді» (бесік жырын айтып, балалар бесікті тербетеді), «Қуыршақты киіндіру» (ойын үстінде), Е.Досназаров «Әжем», Р. Наурызбаева «Әже».

Қуыршақты киіндіру”, «Қуыршақты шешіндіру» ойындарын ойната отырып, киіну, шешіну тәртібін, киімді қоятын орынды көрсету, іліп қоюға, таза ұстауға үйрету. Қағаздан қиылған қуыршақ киімдерін көрсетіп, «Не екенін тап» деген ойын-жаттығу жүргізу. Диалогқа қатысты заттардың өзін немесе суретін көрсетіп, әңгімелесу. «Бұл не?, Не істеді?, Қайда?»сұрақтарына түсініп жауап беруге үйрету. «Жаңбыр», «Жел соқты», «Танып ал, атын айт», «Көпіршік», «Орманда», «Күн мен жаңбыр» шығармаларын оқыту.

Ауыз әдебиеті үлгілерінен  «Нәйім- нәйім бауырсақ» өлеңiн жаттату. «Не дәмді» ертегісін кейіптендіру. Л.Оразақынқызы «Ұялып тұрмын», Ә.Шынбатыров «Бал мен мұз».
Ойын. Құрылыс материалдарынан үй және жиһаздар жасау (орындық, үстел, диван). «Ұшақтар», «Алыс – жақын», «Жоғары-төмен», «Мен қандай құралмен ойнадым?», «Пойыз». 

Адамдық - асыл мұрат
 Балабақшада жөне көшеде мәдени дағдылардың қарапайым ережелерін орындауға үйрету. Үлкендермен, құрбыларымен сәлемдесу және қоштасуға, өтінішті, алғысты білдіретін «рұқсат па?», «рахмет» деген сөздерді пайдалана білу. Ұқыпты, мәдениеттi тамақтануға, қасықты дұрыс ұстай бiлуге үйрету, тамақты ішіп болмай үстелден тұруға болмайтынын, астан кейін «рахмет» айту қажеттiгiн түсiндiру. Тамақ үстінде, ойын кезінде басқаларға кедергі жасамау.
 «Құтты болсын»,  «Ас болсын»  т.б. ізгі неиетті бата-тілектердi түсiнiп айтуға, алғыс сезiмiн бiлдiруге дағдыландыру.
Ертегі, әңгiмелерді кейіптендіру: «Әже мен немере», І.Жансүгіров «Бал, бал бөбек, бал бөбек», М. Төрежанов «Кім ақылды?», С. Мәуленов «Ақылды аға».
Ойын-ермек жаттығулары. «Қуыршақ Ұлжан қонаққа келді», А. Сәрсеков «Инабат», Ә. Әбиев «Жалақор».
Әдептілік-әдемілік. Әдет-ғұрып, әдемілік дағдыларын меңгерту. Тамақтану мәдениетін (тамақ ішер алдында қол жуу, қасықты дұрыс ұстау, асты төкпей, дұрыс ішу, тамақтан соң қол жуу, орындықта дұрыс отыруға) үйрету.
Ойын. Отбасында ойын бұрышында не бар, олармен қалай ойнайтындары туралы сөйлесу. Қуыршақпен  ойын. Оған бөлме жасау, «киім тігу», «тағам дайындау» ойындары туралы үйде не істеді, кіммен, немен, қандай ойын ойнататындары туралы сөйлесу. «Қуыршақты ұйықтату», «Кел, бізбен бірге ойна», «Қуыршақты оятпа», «Сыйлық», «Шолпанды киінуге үйретеміз», «Мамасын табуға көмектесіңдер» ойындары.

Ақ дастархан 
 Тамақ ішер алдында қолдарын жуу, тамақты асықпай, төкпей - шашпай ішуге, дастархан басында дұрыс отыру, өзін әдепті ұстауға, отбасы мүшелерiне алғыс айтуға үйрету. Әке-шешесін, әжесін, атасын тыңдауға, сыйлауға үйрету. «Сәламатсыз ба», «Бола ма», « Рахмет», «Кешiрiңiз», «Сау болыңыз» сөздерiн пайдалануларын қадағалау. «Ас атасы- нан», «Нанды аяққа баспа, обал болады» деген тиым сөздiң мағынасын түсiндiру.  «Дастарханға не керек» ойыны арқылы тағамдардың аттарын, олардың неден жасалатынын меңгерту. С.Оспанов «Дастархан басында» шығармасын жаттату. Ә.Дүйсенбиев «Қуыршақ» өлеңiн жаттау.

Ойын. «Фермада», «Шопан аулында» ойындарын ойнату. «Бауырсақ» ертегісін бейнелеп көрсету. Қазақтың ұлттық бұйымдары туралы қарапайым түсініктер беру үшін арнайы ойын бұрышында қойылған қуыршаққа арналған киіз үй, ұлттық жасау – жиһаздар, ұлттық киімдер, зергерлік бұйымдар, ыдыс – аяқтар, аспаптарды пайдаланып, «Қуыршақ жайлаудағы әжесіне келді», «Қуыршақтың киіз үйi», «Бауырсақ пісіру»  ойындарын ұйымдастыру. 

Сәбилердің екінші тобының бағдарламасы

Күн режимі

	№
	Отбасында және балабақшада жүргізілетін жұмыс
	Уақыт

	1.

2.
3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.
	Отбасында: тұру, жуыну, киіну, балабақшаға дайындалу
Балабақшада: қабылдау, тексеру, қарау, ойындар, ертеңгілік жаттығулар

Ертеңгі тамақ

Ойындар тәрбие жұмысына дайындық

Сабақтар

Серуенге дайындық

Серуендегі ойын, бақылау, еңбек, өз бетімен жұмыстар, 

Серуеннен оралу

Түскі тамаққа әзірлік. Тамақ 

Күздізгі ұйқыға жатқызу. Ұйқы 

Ұйқыдан біртіндеп тұрғызу, шынықтыру шаралары 

Бесін тамақ

Тәрбие жұмыстары, ойын- сабақтар

Серуенге дайындық

Серуендегі ойын, еңбек, бақылау

Серуеннен оралу

Кешкі тамақ

Ата-аналармен жұмыс, үйге қайту

Отбасында: серуендеу, мәдени-гигиеналық дағдылар
	Ерікті
700-830
830-900
900-915
915-945
945-1000
1000-1130
1150-1230
1230-1500
1500-1530
1530-1600
1600-1630
1630-1650
1650-1800
1800-1820
1820-1845
1845-1900
1900-2030


Сәбилердің екінші тобына арналған базистік оқу жоспары

	№
	Тәрбие жұмысының түрлері
	Апталық жүктеме /сабақтар саны/

	1
	Тіл дамыту 
	1

	2
	Балалар көркем әдебиетімен таныстыру 
	0,75

	3
	Айналадағы әлеммен танысу, экологиялық тәрбие 
	1

	4
	Математикалық ұғым қалыптастыру бойынша дидактикалық ойындар 
	0,25

	
	Бейнелеу өнері
	

	5
	Сурет салу 
	1

	6
	Мүсіндеу
	1

	7
	Жапсырма 
	0,25

	8
	Құрастыру 
	0,25

	9
	Музыка
	2

	10
	Дене тәрбиесі
	2

	
	Жиыны 
	9,5

	
	Вариативтік бөлік
	

	
	Балалардың мүдделері және таңдауы бойынша сабақтар
	1,5

	
	Барлық апталық оқу жүктемесі
	11

	
	Сабақтардың ұзақтығы 
	12-15 мин.


Базистік оқу жоспарына сәйкес апталық жұмыс кестесі
	Апта күндері
	Мемлекеттік стандарт бойынша 
	Кіріктірілген сабақ кестесі 
	Вариативтік 

бөлік

	Дүйсенбі 
	3. Тіл дамыту -1,0

4. Дене тәрбиесі – 1,0
	Тіл- халық қазына – тіл дамыту - 
	

	Сейсенбі
	1. Математика – 0,25
2.  Жапсыру – 0,25

3. құрастыру -0,25

4. Ән-күй-1,0
	Ойна да ойлан- математикалық дидактикалық ойындар-0,25 – құрастыру- 0,25- жапсыру-0,25
	Математика – 0,25

	Сәрсенбі
	5. Дене тәрбиесі -1,0
6. Мүсіндеу-1,0


	Әуенді қимыл- қозғалыс
-дене тәрбиесі-1,0
	

	Бейсенбі
	1. Сурет-1,0
2. Айналамен таныстыру, экология -1,0
	Өнер көзі – халықта –сурет -1,0
-мүсіндеу -1,0

-айналамен таныстыру, экология -1,0
	Көркем әдебиет – 0,25

	Жұма
	1.Көркем әдебиет-0,75
2. Ән-күй-1,0
	Имандылық тәрбиесі –көркем әдебиет -075
-музыка – 0,5

- дене тәрбиесі – 0,5
	Имандылық тәрбиесі -1,0

	Барлығы
	9,5
	9,5
	1,2


ІІ СӘБИЛЕР ТОБЫ

(бағдарламалық мазмұн)

«ДЕНСАУЛЫҚ» саласы – «ӘУЕНДІ ҚИМЫЛ - ҚОЗҒАЛЫС»

 3-4 жастағы сәбилердің дене мүшелерінің қозғалыс әрекеті күн тәртібінде өтілетін тәрбие сәттерінде кеңейтіле дамытылады. Жаңадан үйретілген жаттығуларды өздігінен дербес орындауға, әр қимылдың сәнді орындалуына  назар аудару, ойынға шынайы ықыласты, көңілді қатысуы, қимыл-қозғалыс, жаттығу санын көбейте, кеңейте жүргізу, аяңдап жүргенде, нық басып, қолды сермеп, батыл, сенімді жүруге, аяқтың ұшын алға соза, денесін тік ұстап, жоғары созыла жеңіл, сәнді жүруге дағдыландыру, секіргенде тізені сәл бүгіп, аяқтың ұшымен жерге түсіп, бүкіл денесімен жоғары секіруге үйрену, лақтыру кезінде қолды құлаштап сермеп, дененің икемділік қабілетін барынша пайдаланып, аяқтың күшімен алысқа аспандата лақтыру, лақтырған затты ұстағанда екі қолды алға созып, тізені сәл бүгіп, саусақтарымен ұстап, қағып алып, екі қолды бүге, кеудеге жақындата жаттықтыру, неше түрлі белгілер қойып, қосымша қарапайым тапсырмалар беріп, тоқтамай жүгіру тәсілдеріне үйрету.


Спорт түрлері: Шана, шаңғы тебу, жүзу, велосипед тебуге үйрету, күресіп, күштерін салыстыру, асық ойнауға қызықтыру, спорт ойындарының қарапайым ережелерімен таныстырып, ойнату; ойын-сауық кездерінде әрбір бала ұйымның белсенді бір мүшесі болып, бастаушысы болып өсуін қадағалау. Әртүрлі спорт құралдарын пайдалануға және қолдануға үйрету. 

Сырғанау. Бір аяқпен сырғанау; арнаулы төбешіктен жүрелерінен отырып, сырғанау; шанаға 1-2 баладан отырғызып, сүйреп, сырғанау; бірін – бірі сүйреп сырғанату; шаңғымен сырғанау; шаңғымен жүру; таяқсыз екі аяқ күшімен шаңғымен жүру; арнаулы шаңғы жолымен таяққа сүйеніп, өз бетімен жүру. 

Велосипед тебу. Велосипедтің рөлінен ұстап тұрып, мініп, түсуді үйрету; үш дөңгелекті велосипедке мініп, ойлы- қырлы жолдармен тебу; оңға және солға бұрыла білу. Жарыса, өз беттерімен ұзақтығы 10 – 15 минутқа дейін тебу. 

Жүзуге дайындық. Саяз су қоймаларында, көл, өзен жағалауларында шомылып, үргенген ойыншықтармен ойнау. 

 Бұлшық еттерді жетілдіретін жаттығулар жасату. Музыка әуендерінің ырғағына сай жүру, жүгіру, әртүрлі ойын- жаттығулар орындау; өлең, тақпақ, ертегі мазмұнын әуенге сай қимылдарымен кейіптендіру; әртүрлі ұлттардың би әуендеріне, өз еріктерімен қол, иық, кеуде, аяқ буындарын қимылдата білу, классикалық би элементтерін үйрету. 


Сапқа тұру. Бірінің артынан бірі жүріп келе жатып, екіден және қайтадан бірден жүру, жүгіру; әр бала саптағы өзінің реттік орнын біліп тұру; бірнеше топқа (бір жерге) жиналып отыру және тұру. 

Бағдарламаны iске асыруға қажеттi тақырыптар

Отбасы, балабақша, ойыншықтар

Негізгі қимыл жаттығулары:

- сапқа шеңбер жасап тұру, музыка  ырғағымен жүру, бірінің артынан бірі, қатар тұрып жүру, аяқтың ұшымен бөлменің қабырғасын бойлай жүру;

бірінің артынан бірі қуалай,  бағыттарды алмастыра өз беттерімен бытырай жүгіру, кішкентай топпен алаңның бір шетінен екінші шетіне  жүгіру;

- бір орында тұрып секіру;

- 6м қашықтыққа тұра еңбектеу, қойылған заттардың арасынан еңбектеп өту;

- кеуде тұсынан екі қолымен 1,5  –2 м қашықтыққа заттарды лақтыру;
-   малдасты құрып отырып, допты бір-бірлеріне домалату;

- қашықтығы – 25- 30 см 4-6 сызықты аттап өтіп,  баспалдақ үстімен өрмелеу.

Қимылды ойындар: «Маған қарай жүгіріңдер», «Төбешіктен төбешікке секіру», «Өз түсіңді тап», «Тауық пен балапандар», «Кім алысқа лақтырады»- дағыстан халық ойыны, «Бөрікті кигіз», «Өз орныңды тап», «Даусынан ажырат», «Жарды жағала, «Тыққан затты тап», «Өз үйіңді тап», «Маймылдар», «Допша секір», «Матрешканы жина», «Қыдыруға барамыз», «Поезд», «Трамвай», «Кім мерген?.

Жыл мезгілдері

Жомарт күз

Негізгі қимылдар:

- сапта қатар тұрып, әртүрлі бағытта  жүру, берілген бұйрықты дұрыс орындау;

- тура және бұрылмалы жолдармен (ені 25 – 30 см) бір-біріне қақтығыспай жүгіру;

- ені – 15 – 20 см, ұзындығы  - 2 – 2,5 м жолдың үстімен тепе-теңдік сақтап жүріп өту; 

- жерде жатқан бөренені аттап өту, 2-3 см жерге дейін қос аяқпен секіру.

Қимылды ойын: «Бір, екі, үш – жүгір», «Тығылыспақ», «Допша секіру», «Көжектер», «Қасқыр мен қояндар».

Қыс қызығы
Негізгі қимыл жаттығулары: 

- аяқтың ұшы мен тізені жоғары көтерiп жүру, 

- түрлі бағытта шеңбер жасап, қол ұстасып жүгіру, 

- биіктігі 2-3 см заттардан секіріп өту; 

- жерден сәл жоғары көтерілген сатыдан аттап өту

- 15 – 20 см биіктіктен секіру.

Қимылды ойындар: «Аюға қонаққа барайық», «Шіркейді ұста». 

Спорт жаттығулары: Шанамен төбешіктен өз бетімен сырғанау, шанамен бір – бірін  сүйреп сырғанау. Үлкендердің қолынан ұстап, сырғанау. 

Көрікті көктем
Негізгі қимыл жаттығулары:

Тәрбиешінің тапсырмасын орындау: затты дөңгелене айналып, өлең айту, көрсетілген бағыттарды алмастыра әуен ырғағына сай жүру және жүгіру; заттардың арасымен допты, шарды домалату, оң және сол қолмен көздеп,  1- 1,5 м қашықтыққа лақтыру. Қолға орамал ұстап, екі жаққа кезек- кезек ұстап айналу.

Қимылды ойын: «Торғайлар», «Асықты дәлдеп құрсауға түсір», «Орамал тастамақ», «Сақина салмақ», «Алысқа лақтыр», «Тауық пен жабайы мысық», «Қасқыр мен лақтар».

Велосипед тебу. Велосипедке міну, түсу. Үш дөңгелекті велосипедті тебу. 

Жайдары жаз
Негізгі қимыл жаттығулары.

Музыка әуені ырғағына сәйкес алақандарын әрі-бері бұру; саптан өз орнын табу; 10 м қашықтыққа тез жүгіру; топ болып сапқа тұру; 2,5- 5 м қашықтыққа оң және сол қолмен лақтыру.

Гимнастикалық орындықтың үстіне шығып, қолын жоғары көтеріп, саусақтарының ұшына қарау; қойылған заттардың (құрсау, кубик) арасымен еңбектеу; спорт жаттығулары. 

Таза ауада шынықтыру шараларын ұйымдастыру: жалаңаяқ жүру, сумен ойын, күнге қыздырыну. 

Ойын: «Таяқшаға жет», «Бәйге», «Затты сақта», «Жаңбырдан тығылайық». 
«Қазақстан – республикам менің»

Негізгі қимыл жаттығулары: 

- жерде жатқан (кубик, тақтайшалардан) аттап, араларынан ирелеңдеп, кедір-бұдыр тақтаймен жүру;

- 20 – 30 сек жайлап жүгіру; 

- ілулі тұрған заттарға қолын тигізе, қатар қойылған  4-6 сызықтардан (қашықтығы 25 – 30 см ) секіру; 

- 1-1, 5 м қашықтыққа сол, оң қолмен лақтыру.

 Қимылды ойындар: «Шарға жет», «Ұядағы балапандар», «Сақина салмақ», «Жіңішке жолмен жүреміз». 

Жануарлар дүниесi

Негізгі қимыл жаттығулары: 
- бiрiнiң артынан бiрi жануарлардың (лақ, құлыншақ, қонжық, көжек) жүрiсiне салып жүру;

- музыка ырғағына байланысты жүрiстерiн өзгертiп отыру;

- тура, бұрылмалы жолдармен заттардың арасымен жүру;

- 160 м жерге жай жүгiру;

- допты жерге 2-3 рет ыршытып, қағып алу;

- 40 см ұзындыққа секiру;

- құрсаудан құрсауға биiктiгi 40 см заттардың астынан қолдарын жерге тигiзбей өту.

Музыкалық-қимылды ойындар: «Қасқыр мен лақтар», «Мысық және оның балалары»- әнi М.Раухвергедiкi, «Балалар мен көжек»- әнi Б Ботбаевтiкi, «Ормандағы аю»- әнi А.Асылбековтiкi, «Мысық пен тышқан», «Көжектер», «Қоңыр аю қорбаңбай»- әнi Б.Дәлденбаевтiкi.

«ҚАТЫНАС» саласы – «ТІЛ –ХАЛЫҚ ҚАЗЫНАСЫ»
ІІ сәбилер тобында тіл- қарым-қатынас құралы міндетін белсенді түрде атқаратын болады. Сондықтан бұл топта алғашқы меңгерілетін білім-дағдылары әрі қарай жалғастырылады. Баланың ауызша сөйлесе білуіне баса назар аударылады. Бұл топтағылар өз құрбыларымен, тәрбиешімен, ата-анасымен сөзбе-сөз қарым-қатынас жасау кезінде сөзді дұрыс, анық айтуға, олардың сұрақтарына толық сөйлем түрінде жауап беруге үйренетін болады. Яғни, сөздік қорын дамыту, сөз дыбыстарын түгелдей дұрыс айту, сөйлемді дұрыс құрастыру, сөздерді жекеше және көпше түрде байланыстыра білу сияқты қарапайым грамматикалық тәсілдер меңгертіледі. Оқылған әңгіме, қысқа ертегі мазмұнын тәрбиешінің жетекші сұрағына сүйеніп әңгімелеп беруге, ойын көріністерін жасауда жеке кейіпкерлердің рөлін орындауға, өздігінен әңгіме құрастырып айтуға үйренеді.


Сөздік қорын дамыту. Айналадағы дүниені, табиғатты қоғамдық өмірді бақылату, әдеби шығармалар оқу, оқу кезеңінде баланың  лексикасын жаңа сөздермен байытып отыру. Меңгерген сөздерiн күнделікті қарым-қатынас барысында қажетіне қарай қолдана білуге үйрету. 


Заттың  санын бір, көп, аз (реттік сан) білдіретін сөздерді меңгерту арқылы белсенді (актив) сөз қорын дамыту.


Заттың сынын (бейнесін) – ақ, көк, қызыл, қара, сары, әдемі, жақсы, үлкен, кіші, ұзын, қысқа, биік, аласа, қасында, жоғарыда, кең, тар, төменде, т.б. білдіретін сөздерді меңгерту. 


Заттың іс-әрекетін білдіретін сөздерді әрі қарай кеңейте (жүрді, жүгірді, келді, қияды, екті, септі, өсті, өсіп кедеді, пісті, түсті, құрады, боя, жапсыр, иле, ес, шымшып соз, үзіп ал, біріктір т.б.) меңгерту. Үстеу сөздерді (қасында, үстінде, астында, жоғары, төмен, ішінде т.б.) меңгерту. 


Күнделікті өмірге қажетті заттарды бақылатумен қатар олардың жеке бөліктерін сөзбен атап айтуға (жеңі, жағасы, етегі, қалтасы т.б.) үйрету. Түрлі үлгілермен сол затты құрастыра білуге жаттықтыру.


Күнделікті тағам ішетін ыдыстардың сырт көрінісін, бір-біріне ұқсас жақтарын (үлкен, кішкене қасық, кесе, табақ, тостаған т.б.) ажырата білуге үйрету, таным, сезім қабілеттерін дамыту.


Жалпы ұғым беретін-ыдыс, киім, ойыншық, жеміс, мал, құс, т.б. сөздерді меңгертіп отыру. Оларды жеке және топтастыра айтуға, танып көрсетуге жаттықтыру. Сол ұғымға енетін (ыдыс дегенге) жеке атауларды ажыратып, атын айтуға үйрету.


Ауызша сөйлесу кезінде үйренген сөздерді қосып сөйлем құрап айтуға төселдіру (заттың аты, сапасы, түр-түсі, іс-әрекеті, кеңістікте орналасуы).


Сөз дыбыстарын дұрыс айту. Ауызша сөйлесуде сөздің ішіндегі, дауыссыз, қатаң, ұяң дыбыстарды естілуіне қарай дұрыс, анық айтуға жаттықтыру. Сөйлеу қарқынын, үн ырғағын дұрыс, мәнерлі келістіре айтуға үйрету. Жеке сөздерді, қысқа сөйлемдерді асықпай айту.


Грамматикалық категорияларды меңгерту. Ауызекі сөйлесуде сөздерді белгілі грамматикалық формада байланыстырып айта білуге, үйретілген сөздерді жекеше, көпше (қозы, қозылар, қуыршақ-қуыршақтар), тәуелдеп (менің әкем, біздің бөлмеміз. Болаттың қарындашы, т.б.) айту тәсілдеріне жаттықтыру, 4-5 сөздерден тұратын бірыңғай мүшелі хабарлы, сұраулы сөздерді құрастырып айтуға үйрету.


Байланыстырып сөйлеуін дамыту. Өзіне қойылған сұраққа дұрыс, толық жауап беру, диалог түрінде сөйлесе білуге, табиғи заттарды, сюжетті суреттерді көрсете отырып әңгімелесу, әңгімелеп айтуға үйрету. Шағын ертегі, әңгімелерді  айтып тыңдату. Сұрақ қоя отырып, өздеріне әңгімелету, ойыншықтары не картина мазмұны бойынша әңгімелей білуге, қысқа ертегілерді («Қияр мен капуста», «Торғай мен түлкі» т.б.) кейіптендіре білуге үйрету.

Отбасы, балабақша, ойыншықтар

Сәбилерді сөйлеу аппаратын дұрыс қолдана білуге жаттықтыру. Сөйлесу кезінде үн ырғағын, дауыс екпінін дұрыс сақтап, сөзді анық, дұрыс айтуға үйрету. «Сөз», «Дыбыс»  деген ұғымдарды меңгерту. Баланың айтуына қиын дыбыстар (р, л, с, з, ш, т, б ) жиі кездесетін өлең-тақпақтар оқу, жатқа айтқызу. Дыбыстық ойын ойнату. Жаңа сөздермен сөздік қорын кеңейту. Үйренген сөздерін тәжірибеде қолдана білуге жаттықтыру. Мәнерлі сыпайы  сөйлеу дағдыларын меңгерту. Диалог, монолог түрінде сөйлесе білуін жетілдіру. Зат есімге есімдік, етістіктерді қосып дұрыс айта білу

Балалардың ата-аналары, туыстары, өзiнiң тәрбиешiлерi, ойыншықтары жайында алғашқы топта не бiлiп, үйренгенiн ауызша сұрақтар қою арқылы байқау, ойын-әңгіме, сурет көрсетiп әңгiмелеу арқылы қайталап естеріне түсіру.

Өзiнiң аты-жөнi, жасы, отбасы мүшелерiнiң аты-жөндерi, оларға өзiнiң қатысы, отбасының күнделiктi өмiрi, отбасылық мерекелер туралы түсiнiктерiн қалыптастыру. 

Отбасы туралы ұғымдарын тереңдете түсу үшін әке – шешесі қайда, не істейтіні, мамандығы, олардың еңбегiнiң маңызы, оған өзiнiң қатынасы  жөнінде әңгімелесу. Үй-ішіне қажетті жиһаздардың, ыдыс-аяқтардың атын, кейбір заттардың жеке бөліктерін сөзбен дұрыс атап айтуға (дөңгелек үстел, түсі қызғылт, төрт аяғы бар), ұқсас жақтары мен айырмашылықтарын (жазу үстелі биік, дөңгелек үстел аласа, пішіні дөңгелек, төртбұрыш, көрпе, сырмақ, үстелдер т.б.) ажырата білуге, басқа затпен салыстырып айтуға үйрету. Кереует, төсек, төсеніш, текемет, көрпеше, жастық, көрпе, сейсеп, жастық қап – бәрі төсек жабдықтары. 

Тұрмыстық заттардың атқаратын қызметi және оларды қолдануға үйрету. Киiм-кешек түрлерiнiң атын, оның кiмге арналғандығын, маусымдық киiм-кешек түрлерi, оларды тазалау, күтiп ұстау қажеттiгiн ұғындыру.

Балабақша, оның аты, ондағы өздерiнiң топ бөлмесi, ондағы бұйымдар, ойыншықтар, кітаптар, тірі табиғат бұрышы, ұйықтайтын бөлме, ондағы заттар – төсектер, жамылғылар, жастық, дәрігердің бөлмесі, асхана, шешінетін бөлмелермен таныстыру, бұйымдар мен заттарды ұқыпты пайдалану қажеттiгiне үйрету. Әрбір бөлменің не үшін қажет екенін түсіндіру. Бөлме тазалығы оның маңызы, балабақшада, топта қандай мiнез-құлық және тәртiп ережелерiн сақтау қажет екендiгiн ұғындыру. 

Балабақшада кімдер, не істейтіні жайында түсінік беру, тәрбиешiнiң, күтушiнiң, дәрiгердiң, аспаздың, музыка жетекшiсiнiң еңбегiмен таныстыру. 

Балабақша ауласы,  ондағы қимыл-қозғалысқа, ойынға арналған құрал-жабдықтар, алаңды, ауланы таза ұстау қажеттiгiн түсiндiру. 

Ойыншықтар туралы  әңгiмелесу (үйдегi және балабақшадағы). «Сенің  қандай ойыншықтарың бар?» «Саған ойыншықты қайдан әкелді?», «Ойыншық неден жасалған?» «Саған қандай ойыншық ұнайды?» т.б. сұрақтар қоя отырып, ойыншықтардың түрлерiмен, олардың сапасымен, ойнау тәртiбiмен, онымен ұқыпты қатынас жасау жолдарымен таныстыру. «Менiң ойыншықтарым», «Ұлттық киімдер», «Біздің киімдер», «Біздің балабақша», «Менің шкафым», «Балабақшаға саяхат», «Ұлттық тағамдар», «Біздің жатын бөлме», «Біздің асхана», «Отбасындағы мереке»,»Ата-анамның мамандығы», «Менiң пойызым», «Қуыршақтың киімі», «Біздің топта»,  «Ойыншықтар әлемінде», «Ойыншықтар дүкенi», «Жоғалған доп»,  «Біздің ойыншықтарымыз»  тақырыптары арқылы бiлiм беру. 

Әдеби шығармалар. Ертегі, өлең, тақпақ әңгіме, жұмбақ оқып,  оқылған шығарма мазмұнын әңгімелету. 

Әңгімелеу. Т.Жексенбай «Түлкі мен қоян», С.Көбеев «Қоян  мен көлбақа», С.Көбеев «Қасқыр мен кемпір», С.Көбеев «Құйрықсыз түлкі» ертегі,  «Үш жалқау», С. Көбеев «Шал мен балалар», Н. Сералиев. «Балабақшада», Д. Хасенов «Мейрамгүл», М. Төрежанов «Екі нәрсе сұра», Ж. Смақов «Қуыршақ», Ә. Ақпанбетұлы «Қызғаншақ». Арыстан мен түлкi (Ертегi).
Оқып түсіндіру. Г.Әзімбаева «Шопыр», Г.Әзімбаева «Қуыршақпен әңгіме», Г.Әзімбаева «Жемістің дәмі», А.Разметқызы «Бала қиялы», Р.Құрманғалиева «Балалық»,        С.Үсенұлы 
«Айтыс», М.Әлімбаев «Менің ойыншықтарым» (үзінді).

Жаттау. Н.Ораз «Бала бақшасында», Н.Ораз  «Атамды күтемін»,
Қ. Әбділда «Былдырлақ», Қ.Әбділда «Бала», М. Жаманбалинов «Әжем», Қ. Мырзалиев «Құттықтау», С.Иманасов  «Доп», Н. Жанаев «Көбелек». 

Жыл мезгілдері

Жомарт күз
Күз мезгiлiнiң ерекшелiгiмен, оны сипаттайтын жаңа сөздермен таныстыру. Күз келді. Күн салқын, шөптер сарғайды. Суық жаңбыр жауа бастады. Ағаштардың жапырақтары, шөп сарғайды. Ағаштың құрылысымен таныстыру – діні, бұтағы, жапырағы, бұтақшалары.  Жеміс, көкөніс пісіп, оларды дүкенде, базарда сатады. 

  Күзгі киімдер. Күзде үлкен кісілер, балалар қалың көйлек, бешпет, күртеше, плащ, бәтеңке киеді. Бастарына жеңіл орамал тартады, ұл балалар жүннен, жіптен тоқылған бас киім, қалпақ киеді. Көйлек, бешпет, күртеше, плащ, бәтеңке – бәрі киім. Өздері  киіп жүрген киімнің қалай аталатынын сұрау, санап айтуға (1-ден 3-ке дейін) үйрету. Кейбір киімнің жеке бөліктерін айтқызу. Көйлектің екі жеңі, жағасы  бар т.б.  Күз маусымында киетін киім атауларын дұрыс айтуға, жыл мезгіліне қарай басқа киімдерден ажырата, олармен салыстыра білуге үйрету. Киім сапасына, (қалың, жылы, жұқа, жеңіл т.б.) түсіне қарай ажырата білу.

Жыл мезгілдері туралы тақырыптық суреттерді (күзгі табиғат, жемістер, көкөністер) көрсету, түсіндіру, әңгімелесу. Өзіне қойылған сұрақты тыңдап, дұрыс жауап беруге , диалог түрінде сөйлесе білуге үйрету.

Күз мерекелері. Ауылда астық (бидай, арпа, сұлы, тары т.б.) жинау науқаны біткен соң «Сабан той» мерекесі болады. Үлкен кісілер, балалар ән айтады, би билейді. Жұмысты жақсы істеген адамдарға сыйлық беріледі.

ІІ сәбилер тобында экологиялық тәрбиенің   басты мақсаты табиғат, табиғатпен байланыс, жануарлар және өсімдіктер туралы алғашқы қарапайым түсініктер беру болып табылады. Сол қарапайым түсініктер сезім (сенсорлық) тәрбиесі арқылы жүзеге асырылады, яғни неғұрлым сезім мүшелерін дамыту мақсатында бала  затты қолына алып, қарап көреді, көкөністер, жеміс-жидектер тағы басқа заттарды  сипалап, иіскеп, дәмін татып, заттарды сипағанда, тістегенде шығатын дыбыстарын тыңдаса, тәрбиеші сол іс қимылдарды сөзбен айтып балаға ұғындырып, үйретеді.

Осы жастағы балалар үшін табиғат көріністерін тәжірибелік іс-әрекет моделі арқылы беру өте тиімді – заттың көлемін, пішінін, биіктігі мен ұзындығын ауада қолымен  сызып салып: доп, алма, қарбыз  – дөңгелек, домалақ,  қияр, сәбіз – ұзын, сопақша, тәтті, дәмді т.б. және бала көзімен көріп тұрған іс-әрекеттерді сөзбен бекітеді. Бұл топтарда экологиялық тәрбие жұмыстары  екі аптада бір рет ұйымдастырылып өткізіледі. Оның компоненттері:

· күнделікті өмірдегі түрлі іс-әрекеттерді бақылау:  топ бөлмесіндегі,

аквариумдағы балықтар,   өсімдіктер,  жыл мезгіліне сәйкес балабақша ауласындағы  құстар, ағаштар;

· апта бойы табиғатты бақылау, бақылау нәтижесін балалармен

әңгімелесе отрып күнтізбеге енгізу, ойындар арқылы жыл мезгіліне сәйкес  қатты қағаздан (картон) жасалған, ойыншық қуыршақтарды киіндіру; үй жануарларына қора, үйшіктер салу, олардың не екенін және қалай дауыс шығаратынын қайталау;

· қыстап қалған құстарды бақылау, жем шашу;

· терезе алдына пияз, сәбіз дақылдарын отырғызу, өсіру, оны күту,

бақылау;

·  балаларды қарапайым еңбек түрлеріне тарып, оның қажеттілігін ,

маңызын түсіндіру;

· осы тақырыптағы сурет, халық ертегілерін сахналау арқылы

әңімелесу;

·  экологиялық ойын –  ермектер ұйымдастыру.

Әдеби шығармалар. Әңгімелеу: «Торғай мен түлкі» (болгар халық ертегісі) , «Күріш пен күрмек» , «Көкқұтан мен бақалар» (ертегі).

Оқып түсіндіру: «Не дәмді» (ертегі), Қ.Мырзалиев «Асқабақ пен қияр», Б.Кірісбаев  «Бағбан», Ө.Ақыпбеков «Күз көріністері»,  «Шалқан» (орыс халық ертегісі).  

Жаттау: О.Асқар «Апорт»,  Н. Ораз «Жыл мезгілдері: күз». А.Егеубаев «Құстар қайтқанда», Е.Зікібаев «Алма» Н. Жанаев «Қарбыз». Ш.Әлдибекұлы «Табиғат құбылыстар»,  Ә.Табылдиев «Сарымсақ», Ә.Табылдиев «Бақшада».  
Қыс қызығы
Қыс мезгiлiнiң ерекшелiгiмен, оны сипаттайтын жаңа сөздермен таныстыру. Қысқы табиғатты бақылау. Қыс түстi. Күн суытты. Қар жауды. Қар ақ мақтадай, жұмсақ. Мұз қатты, жылтыр. Жылы жерде еридi. Пешке от жақты. Үй жылынды.

 Балалар мен адамдар жылы киініп жүр. Қыс мезгiлiнде киетін киім атауларын дұрыс айтуға, жыл мезгіліне қарай басқа киімдерден ажырата, олармен салыстыра білуге үйрету. Киім сапасына, (қалың, жылы, жұқа, жеңіл т.б.) түсіне қарай ажырата білу.

Қысқы мерекелер. Жаңа жыл келді. Бірінші қаңтар – Жаңа жыл мерекесі. Мерекелік ертеңгілікке дайындық. Шырша, ойыншық, Жаңа жыл, ертеңгілік сөздерін түсініп айтуға үйрету. Ертеңгілікке дайындық жұмыстарына балаларды қатыстыру. Қандай ойыншық, бетперде (маска), атрибут неден жасалғанын, не үшін керектігін сәбилерге айтып, ұғындырып отыру. 

Қала мен ауылдағы қысқы табиғат көріністерін бақылату. Табиғат аясына арнайы серуендер ұйымдастыру, табиғат ерекшелігін көрсету, түсіндіру. Қардың бетін сызып сурет салу, аяқтарымен із түсіру, қардан бейнелер жасауға үйрету. Сурет көрсетіп әңгімелеу. Шишкин «Қыс»,  «Қыс келдi», «Қысқы табиғат», «Қыста біз не киеміз?», «Қысқы ойын»т.б. суреттерді көрсету, түсіндіру, әңгімелеп айтуға үйрету. Сөз дыбыстарын дұрыс айтуға, сөйлеу мүшелерін дұрыс қолдана білуге үйрету. 3 – 4 сөйлемдік әңгіме құрап айтуға үйрету. 

Әдеби шығармалар. Әңгімелеу. Т.Жароков «Қыс», Ғ.Орманов «Аққала», Ж.Сыздықов «Қыс жұлдызы»,  Қ.Баянбай «Қарғалар». 

Оқып түсіндіру: Ғ.Орманов «Жаңа жыл», Әли Ысқабаев «Күміс қар», Ш.Әлдибеков  «Қар», М.Зверев «Қысқа дайындық». 

Жаттату: С.Мәуленов «Қыс келбеті»,  Қ.Ұябаев «Қош, келдіңіз, Аяз Ата».  Ш. Ахметов «Бұл қай кезде болады?» (қыс туралы үзінді),  
Ө.Ақыпбеков «Президенттік шырша», Ш.Мұхамеджанов «Көңілді қыс».  
Көрікті көктем
Көктем мезгiлiнiң ерекшелiгiмен, оны сипаттайтын жаңа сөздермен таныстыру. Көктемгі табиғат өзгерістерін ажырата білуге үйрету. Күннің жылынуы, қардың еруі, көк шөп шығуы, ағаштардың бүршіктенуі, көктемнің алғашқы гүлдері (бәйшешек, қызғалдақ), жылы нөсер жаууын бала жасына лайықты түрде сабақтас, себебін аша түсіндіру, бақылату, көрсету. Көктемде көргендері жайында әңгімелесу. Көктем өзгерістеріне сай жаңа сөздерді (еріді, жауды, күн жылынды, өсті, бүршік т.б.) үйрету. Үйренген сөздерiмен сөйлем құрату, әңгімелеп айтуға жаттықтыру.

Көктемгі киімдер: Көктемде адамдар жылы киінетінін киім атаулары арқылы түсіндіру, өздерінен сұрау, әңгімелесу.

Көктемгі мерекелер. 8 Наурыз – аналар мерекесі. 22 Наурыз – қазақтың Жаңа жыл мерекесі. 1 Мамыр мерекесі. Күн жылынады. Мал төлдейді. Сүт көбейеді. Наурызда балалар көже, құрт, ірімшік жейді. Бұлар сиырдың, қойдың түйенің сүтінен (айранынан) жасалады. Осы тағам түрлерін көрсетіп әңгімелесу. Балабақшадағы 8 Наурызға, Наурыз тойына дайындықты көрсетіп, бақылату, киіз үйлер мен оның ішкі ұлттық өрнектерін, жиһаздарын көрсетіп түсіндіру. 

Сурет көрсетіп әңгімелету. «Жыл мезгілдері» сериясынан «Көктемде» деген суретті көрсетіп әңгімелесу. Көктемгі табиғат көріністерін салыстыра сипаттап, әңгімелеп түсіндіру.

Әдеби   шығармалар. Әңгімелеу: Ы.Алтынсарин «Бақша ағаштары»,  I.Жансүгiров «Жазғытұры», З.Мейірханова «Маржан мен жауқазын» (ертегі), Р.Әбілқадырова «Туған жер туы», Б.Бұлқышев «Ана». 
Оқып түсіндіру: «Еріншек егінші мен еңбекқор құмырсқа», 
Ө. Тұрманжанов «Жау-жау жаңбыр», Ф.Оңғарсынова «Ақ мамам», 
Т.Елеусізов «Наурыз баталары».
Жаттату: А.Бақытгереева  «Менің анам»,  С.Қалиев  «Бауыржан»,  Қ.Жұмағалиев «Мәншук»,  Ш.Ахметов «Бұл қай кезде болады?» (көктем туралы үзінді),   Т.Дәуренбеков «Наурыз тойы»,  Е.Өтетiлеуұлы «Көктемде». 

Жайдары жаз
1 Маусым – балаларды қорғау күні. Жазғы  табиғат ерекшелігін, ауа райын бақылату. Күн ұзақ, түн қысқа. Күн ыстық, жылы жаңбыр жауды, өсімдіктерді, жануарлар дүниесін бақылату. Үй жануарларының, түз жануарларының тіршілік ету ерекшелігі қалай болатыны туралы әңгімелесу, кейбір жәндіктерді көрсету (қоңыз, көбелек, құмырсқа т.б.). Жаңа сөздермен сөз қорын молайту. 

Жазғы киімдер. Үлкендер, балалар жазда не киетіні туралы әңгімелету. Көйлек, жейде, жаздық аяқ киім, күнқағар – жазғы киімдер. Жазда жеңіл, жұқа киімдер киеді. Жазда балалар, үлкендер суға түсіп, күнге күйіп шынығады.

Суретті көрсетіп әңгімелесу. «Жазда» деген суреттің мазмұнын әңгімелету. Диалог, монолог түрінде сөйлесуін әрі қарай дамыту. Жазғы жайлау, киіз үйлер туралы түсіндіру. Киіз үйдің неден жасалатынын, үй – ішіндегі кейбір жиһаздар туралы айту. 

Әдеби – шығармалар. Әңгімелеу: Д.Матайқызы  «Көбелек пен бал арасы», Ө.Ақыпбеков  «Жаз»  .

Оқып түсіндіру: Н. Әлімқұлов «Жаздыкүні», С. Михалков «Қомағай қонақ», Б. Азнабаев «Қызғалдақ».

Жаттату: Н. Ораз «Жыл мезгілдері: жаз». Е.Өтетілеуов  «Алақай-ау, алақай!», Ш. Ахметов «Бұл қай кезде болады?» (жаз туралы үзінді), Ж.Молдағалиев «Жаз» Асқаржан Сәрсек «Көбелек», М.Жаманбалинов «Балбұлақ».

«Қазақстан – республикам менің»

Өзiнiң туған ауылы,  қаласы туралы түсінік беру. Қазақстан Республикасы, оның астанасы – Астана туралы «Қазақстан», «Астана»,  «Алматы» суреттер сериясын көрсетіп, таныстыру. Қала мен ауылды салыстыра әңгімелеп, айырмашылығын түсіндіру. Қала мен ауыл үйлерi, көшелерi, бағдаршам, көлiк түрлерi (автобус, трамвай, троллейбус, жеңiл және жүк машиналары), жүргiзушi мамандығы, жолдар (тротуарлар, тас жолдар, рельстер), жолда жүру ережелерi туралды түсiнiктерiн қалыптастыру. Ауыл мен қаладағы еңбектiң ерекшелiктерi жөнiнде түсiнiк беру. «Менiң ауылым», «Менiң қалам», «Қала көшелерi», «Адамдар немен жүредi?», «Киiз үй», «Бағдаршам», «Қаладағы мереке», «Отан», «Ыдыстар қайдан келедi?», «Зергерлiк бұйымдар», «Астана». 

Ауызша сөйлеу тілінің грамматикалық жағын қалыптастыру, сөздерді жекеше, көпше айта білуге, «Ол не?», «Бұл не?», «Қайда?» сұрақтарына жауап беруге үйренген сөздерді қосып, сөйлем құрап айтуға үйрету. Сөздің дыбыстық жағын дұрыс айта білуге, дауысты, дауыссыз дыбыстарды (ә, е, ү, ұ ,т , қ, с, з) анық айтуға үйрету. 

Әдеби шығармалар. Әңгімелеу: О.Қауғабай «Балажан Дінмұхамед ата»,  Ә. Шынбатыров «Автобуста», А.Сопыбеков «Астана», 
       Оқып түсіндіру: Е.Сарсенбаев «Бір атаның ұрпағы», Ж.Қашқынов «Отан», Т.Молдағалиев «Астана». 

Жаттау: Б.Үсенбаев «Менің туым», С.Қалиев «Елтаңбасы елімнің», «Қазақстан туы», Қ.Шаңғытбаев «Отаным менің кең-байтақ», Д.Елайқызы «Менің елім», Б.Медеуова «Алматы», М.Неталиев «Егемен елім бар».

Жануарлар дүниесi

Нелiктен «үй жануарлары», «жабайы аңдар» деп аталатынын сұрау, түсiндiру. Үй жануарлары қалай аталатынын сөзбен (қой, қозы, ешкі, лақ, сиыр, бұзау, жылқы, құлыншақ, түйе, бота) атап айтуға, ажырата бiлуге үйрету. «Үй жануарлары және төлдерi» суреттерi бойынша дене мүшелерiн көрсетiп, қалай аталатынын (басы, аяғы, құйрығы, көзi, құлағы, мүйiзi) балалардың өздерiнен сұрап, әңгiмелесу. 

Үй құстары туралы түсiнiктерiн молайту. Үй жануарлары мен құстарының немен қоректенетiнiнi, жемдi қалай жейтiнi, оларға кiмдер қамқорлық жасайтыны туралы түсiндiру. «Тауық балапандарымен», «Жылы жаққа кететiн құстар», «Түз құстары», «Қыстап қалған құстар – көгершiн, торғай».
«Жабайы жануарлар» суреттерi арқылы жабайы жануарларды (аю, түлкi, қасқыр, қоян т.б.) таныстыру. «Түлкi-түлкiшектер», «Жабайы аңдар мекенi», «Су асты әлемi», «Аквариумдағы балықтар». 

Бақылау, экскурссия кезiнде көргендерi жайлы жүйелi әңiмелеп айтуға үйрету. А.Оразақын «Сүт сыйлықтары» (уыз, сүтті шай, сүт, сарымай, кілегей, қатық, құрт, ірімшік, айран, қаспақ, іркіт т.б.),

Әдеби шығармалар. Әңгiмелеу. Халық ертегiлерi «Түлкi мен ешкi», «Ат пен есек», «Түлкі мен қасқыр» (ертегі), М.Төрежанов «Құлын, қозы, лақ», «Әтеш пен тоты» ертегiсi, «Лақтар мен қасқыр». 

Оқып түсiндiру: Халық ертегiсi –«Екi лақ», О.Әубәкіров  «Бала тайлақ», «Бала мысық», М.Әлiмбаев «Құстардың достары», С.Үсенұлы  «Қасқыр мен түлкі», Н.Жанқыдырқызы «Жануарлар жаратылысы».

Жаттау: Ж.Смақов «Торы тай»,  «Сиыр» (халық өлеңі), Н.Ораз «Бұзау», «Ботақан»,  Е.Өтетiлеуов «Ботақан мен бұзауқай», С.Көбеев «Қасқыр мен кемпір», «Қоян мен көлбақа», «Құйрықсыз түлкі».

«ТАНЫМ»  саласы – «ОЙНА ДА ОЙЛАН»

І сәбилер тобында меңгертілген сезім тәрбиесі дағдылары бұл топта тиянақталып, қайталанады, әрі кеңейтіле өтіледі.


ІІ сәбилер тобында (3-4 жас) қарапайым математикалық және құрастыру ұғымдарын дамыту негізгі  бес бөлімнен (сан, көлем, пішін, кеңістікті, уақытты бағдарлаудан) құралады. Осы бөлімдер бойынша төрт жасқа қараған балалар  математиканың алғашқы қарапайым  ұғымдарын меңгереді.


Сан. Санауға үйрету осы топтан басталады. Балалар бірден үшке дейін санау тәсілдеріне үйреніп, көп, аз, тепе-тең деген ұғымдарды біле бастайды.


Ұсынылған үлгі бойынша жекелеген заттардан топ құрауға, топтан жеке затты бөліп алуға, бір және көп затты ажырата білуге үйрету. Бөлмедегі қай заттың көп  немесе жалғыз екенін табу. Бір топтағы заттарды екінші топтағы заттармен салыстыра білуге, заттардың санына қарай топтардың өзара тең немесе тең еместігін ажырата білуге үйрету.


 Қанша, сонша, тепе-тең, бір-бірден, онда қанша болса, мұнда сонша тәрізді сөз тіркестерінің  мағынасын түсініп, дұрыс жауап беруге үйрету. 

Көлем.  Өздеріне таныс заттарды салыстыру нәтижесінде ұзындау, қысқалау, бірдей сөздерімен атап айтуға,  заттарды қарама-қарсы және бірдей көлемде салыстыра білуге үйрету .  


Жоғарылау, төмендеу, бірдей (биіктігі жағынан), жуандау, жіңішкелеу, бірдей (жуандығы жағынан) деген  сөздердi түсiнiп, салыстыра білуге үйрету.

Үлгі бойынша үлкендеу, бірдей (көлем жағынан) деген сөздерді қолдана салыстырып, заттардың ұзындығы, биіктігі, кеңдігі жуандығы, жіңішкелігі  жағынан қарама-қарсы және бірдей көлемде екенін  ажырата білуге үйрету.

 
Пішін. Өздерiне таныс дөңгелек және шаршы, үшбұрыш сияқты геометриялық пішіндерді бiр-бiрiнен ажыратып атай білуге үйрету. Ол үшiн мысал ретiнде салыстыру арқылы: киіз үй - дөңгелек, теледидардың беті шаршы, үйдің шатыры - үшбұрыш екенін айтып түсіндіру, түстері әр түрлі геометриялық пішіндерді таратып беріп, үлгіге қарап, көрпеше құрастыру.


Кеңістікті бағдарлай білу.  Оң, сол қолдарын ажыратып, атап айтуға, заттарды оң қолымен алып, сол жақтан бастап қоюға үйрету. Құрылыс материалдарынан аласа шарбақ, биік қақпа құрастыру. Өзі тұрған жерден бастап, кеңістік бағыттарын (алға, кейін, оңға, оң жақта, солға, сол жақта, жоғары, жоғарыда, төмен, төменде) ажырата білуге үйрету.


Уақытты бағдарлай білу. Таңертең, күндіз, кеш, түн ұғымдарын ажыратып, атай білуге үйрету. 

Отбасы, балабақша, ойыншықтар

Тіл дамытуда ұсынылып отырған осы ұғымдар математикалық білім дағдыларымен жалғастырыла жүргізіледі. Санауға байланысты сөздерді (сана, қанша, неше, нешінші, қанша, сонша) дұрыс айтуға үйрету, санау ұғымдарын кеңейту. Ұлттық бұрыштағы бұйымдар, ыдыс-аяқтар, жасау-жиһаздар т.б. заттарды санатып түр- түсін,  пішінін, көлемiн сұрап әңгімелесу. Дайын оюлардан көрпеше құрастыру барысында үлкен және кішкене, жалпақ, жіңішке ұғымдарымен таныстыру, салыстырып айтуға, көлемін ажырата білуге үйрету. Мысалы: ленталарды, киіз үйдің ішінде керегеде ілулі тұрған үлкен және кішкене қоржындарды салыстыру, олардың біреуі  жоғарыда, екіншісі төменірек ілінгенін айтқызу, жүк жинайтын сандықтың – үлкен, ұзын, жалпақ, биік, қол сандықтың – кішкене, жіңішке, қысқа, аласа екенін салыстырып түсіндіру. Сондай-ақ, бөлме iшiндегi жиһаздардың, ойыншықтардың орналасуын түсiндiру арқылы кеңістіктi бағдарлауға, күн тәртiбi арқылы уақыт туралы түсiнiктерiн жетiлдiру. Кеңістікті, уақытты бағдарлауды үйретуде отбасы мүшелерінің тікелей көмегіне сүйену. «Асанның машиналары», «Айгүл құрбыларымен», «Үш аю», «Үйшiк» ертегiлерi, «Шарлар ұшып жүр, түсіне қарай  топта», «Шеңберге түс», «Не жоқ?», «Пойыз».

Құрастыру: Негiзгi құрылыс бөлiктерi текше, кiрпiш, пластинаны тануға, дұрыс айтуға үйрету. Тәрбиешiнiң көрсетуi бойынша тегiс жерге кiрпiштердi түзу тiзiп, бiркелкi қашықтықта қоя отырып шеңбер, төртбұрыш жасай бiлу. Тәрбиешiнiң көрсетуi бойынша әр түрлi бөлшектерден қарапайым заттар жасай бiлу. Құрылыс бөлiктерiн көлемiне қарай ажырата (үлкен-кiшi, ұзын-қысқа, биiк-аласа) бiлуге үйрету.

Қағаз пластинкадан: «Үй», «Жүзiм», «Мамамызды құттықтаймыз», «Папамызды құттықтаймыз», «Жiпке тiзiлген моншақтар», «Бақтағы гүлдер», «Тышқанда жасырамыз»,  «Гараж», «Көп қабатты үйлер», «Үйге баратын жол»,«балабақшаға баратын жол», «Трамвайдың рельсi», «Шарбақ» өз ойыншықтарына жиһаз «Үстел», «Орындық», «Үй», «Сырғанақ» құрастыру.

Жыл мезгілдері

Жомарт күз

Жекелеген көкөнiстер мен жемiстер (алма, қара өрiк, қияр, сәбіз) түсі, пішінін ажырата бiлуге үйрету. 2-3 алманы,  екі қияр не сәбізді санату. Осы көкөністер мен жемістердің, өсімдіктердің пішініне, көлеміне қарай (дөңгелек, ұзын- қысқа, үлкен – кіші, жуан – жіңішке, тең, тең емес екендігі жайында) түсінік беру. 

Кеңістікті бағдарлауды (үстінде, қасында, ішінде, жанында) әрі қарай түсіндіру, дұрыс ажырата білуге жаттықтыру. 

Уақытты бағдарлай білу дағдыларына байланысты; таң атты, таңертең, күн шықты, сәске түс, түс кезі, бесін, кеш, кеш болды, түн болды деген ұғымды мезгілді дұрыс атап, ажырата білу. «Қайда өседі?», «Қандай?», «Қандай?» сұрақтарына (көп, аз, тең, тең емес) заттың санына қарай сөзбен дұрыс жауап беруге үйрету.

Құрастыру. Ұзын, қысқа трамвай жолдарын жасау.

Қыс қызығы
Бiр топтағы заттарды екiншi топтағы заттармен салыстыру, заттардың санына қарай топтардың өзара тең немесе тең еместiгiн ажырата бiлуге үйрету. Қанша болса сонша, тепе-тең, бiр-бiрден, көп, бiр де бiр,  онда қанша болса мұнда сонша деген сөз тiркестерiн түсiнiп, пайдалана бiлуге үйрету. « Көңiлдi қояндар», «Қысқы жол». Жоғары, төмен, бiрдей (биiктiгi жағынан ) көлемдерiн салыстырып үйрету. «Шыршалар», «Қар адамы».

Алға, кейiн (арт жақта) кеңiстiк бағыттарын ажырата бiлуге үйрету. «Сырғанақта». Уақытты бағдарлай бiлуге арналған жұмбақтар арқылы таңертең, кеш ұғымдарын үйрету. 

Құрастыру: биiктiгi бiрдей  мұнаралар құрастыру.

Көрікті көктем
Өсімдіктер, ағаштар, гүлдер т.б. табиғат заттарының көлеміне байланысты (биік, аласа, үлкен, кіші, көп, аз) математикалық ұғымдарын кеңейту. «Қанша?», «Неше?», «Қандай?» деген сұрақтарға жауап беруге үйрету. «Көрiктi көктем», «Қызғалдақтар».

Оң жақта, сол жақта кеңiстiк бағыттарын ажырата бiлуге, сондай – ақ, уақыт туралы күндiз, түн ұғымдарын ажыратуға, атай бiлуге үйрету.

Құрастыру: биiк, аласа үйлер құрастыру.

«Қазақстан – республикам менің»

Тақырыпқа сәйкес қаладағы, ауылдағы тұрғын үйлер биік, аласа, үлкен, терезелері көп, аз, көшелері кең, тар, ұзын, қысқа, көшенің оң жағы, сол жағы, т.б. математикалық ұғымдар кеңейтіле түседі. Заттың сипаты туралы (үйдің шатыры үшбұрыш, төртбұрыш т.б.) түсінікті меңгерту. Сөзбен дұрыс айтуға үйрету.  

«Бағдаршам», «Мерекелiк жалаулар», «Сабақтағы шыршалар», «Шеберханада», «Жасыл, қызыл ленталар», «Ұлттық аспаптар».

Құрастыру Мозайкамен,  легомен, құрылыс материалдарымен қала көшелерiн, үйлердi, бағдаршамды құрастыру.

Жануарлар дүниесi

Үй жануарлары, төлдер, құстар, балапандар туралы көлемдiк (үлкен, кiшi, биiк, аласа) олардың дене мүшелерi жайында санау ұғымдарын (екеу, төртеу, көп, аз т.б.) кеңейту. «Сыңарын тап», «Танып ал», «Не жоқ» ойындарын (ұсақ ойыншық, суреттермен) ойнату, әңгiмелету. Жануарлардың суретте орналасуына қарай кеңiстiктi бағдарлауға байланысты бiлiм дағдыларды қайталау. «Көгершiндер мекенi», «Құстар базары», «Ауладағы құстар».

Құрастыру: Жануарлардың төлдерiне арналған қора, «Зоологиялық бақ» кубиктен аңдарға қоршау құрастыру .

 «ШЫҒАРМАШЫЛЫҚ» саласы – «ӨНЕР КӨЗІ - ХАЛЫҚТА» 
 І сәбилер тобында меңгертілген дағдылар қайталанып, тиянақталып, бұл топта кеңейтіле үйретіледі. Бейнелеу өнерімен таныстыру үшін балаға таныс заттардың суреті көрсетіліп, ойын-жаттығулар жүргізіледі Бұл топта сурет салу бойынша меңгертiлетiн iскерлiк-дағдылар: қарындашты, қылқаламды дұрыс ұстай білу, қылқаламды тазалап, екінші бояуға батыру. Бояу түстерін (қызыл, қоңыр, сары қызыл, алқызыл, , жасыл, сары, көк, ақ) таңдай білу суық және жылы түстерді ажыратуға үйрету. Нүктелерді салу үшiн қылқаламды тік бағытта ұстау, үзік сызықтарды салу үшiн тек қылқалам ұшын ғана тигізіп, сүйкей жағуға машықтандыру. Өздерінің көргендерін бейнелеу іс-әрекеті барысында бере білу, сызықтарды сызу бағытын өзгерту (дөңгелектер, үшбұрыштар, тік төртбұрыштар сызу). Қиылған бейнелерді әшекейлеу (жағыс тәсілдерін меңгерту).

Әр затқа лайықты бояу таңдай білуге үйрету. Дөңгелек пішінді заттарды салудағы іскерліктерін жетілдіру. Бояу түстерін ауыстырып пайдалануға дағдыландыру. Көгілдір, жасыл, қаракөк, т.б. (негізгі фонға) астарға ақ бояумен ақша қарлар салуды үйрету. Түзу сызықтар мен дөңгелек пішінді ұштастыра салу арқылы белгілі бір бейнені салуға жаттықтыру. 

Ұжымдық жұмыста бір-біріне көмектесу, ақылдасу, бір нәтижеге жету жолындағы іс-әрекетті бірлесіп орындай білуге баулу. Өзінің көргендерін бейнелеу барысында қол қимыл-қозғалысын, сызық сызу бағытын өзгерте отырып, тік бұрышты ажырату, салу арқылы заттардың бейнесін бере білуге үйрету. Таяқшамен жерді сызып, бормен тас жолға сурет салу.

Мүсіндеуде саз балшықпен жұмыс жасаудың қарапайым іскерлік дағдыларын меңгерту. Саз балшықпен жұмыс алдында жеңін түріп алуға, оны ұқыпты пайдалануға дағдыландыру. Алақан арасына салып домалақтау, есу тәсілдері арқылы бейнелер жасай білуге үйрету. Кесек саз балшықты бірнеше бөлшекке бөлу, есіп жасаған бейненің ұштарын айналдырып әкеліп, түйістіріп, біріктіруге, не жасағаны туралы айта білуге үйрету. Саз балшықты алақанға салып, айналдыра отырып, домалақ пішінге келтіру тәсіліне жаттықтыру. Домалатылған пішінді екі алақанның арасына салып, жаншу арқылы жалпақтау және шымшып созу, үлкен – кіші бөліктерді біріктіру тәсілдерiмен таныстыру және үйрету. Мүсіндеуде саусақ қимыл – қозғалыстарының ептiлiгiн қалыптастыру. Бірнеше бөліктен тұратын (2-3) заттарды бір-біріне біріктірудi,  саусақ ептiлiгiмен пішінді бұзбай, таза, ұқыпты орындауға қол жеткiзу. 

Жапсыруда Құрылым (композиция) жасауда қағаз бетінiң кеңістігiн дұрыс бағдарлап орналастыру дағдыларына машықтандыру. Қиылған кесінділерді түстеріне, пішініне, көлеміне қарай, түстердің үйлесімділігін сақтай отырып орналастыруға, біртектес бірнеше пішіндерден белгілі бір заттың бейнесін жапсыруға үйрету, әдемі өрнек жасауға үйрету. Желімдеудің тәсілдерін меңгертіп, ұқыпты жұмыс істеуге машықтандыру. 

Жылдың аяғында дербес көркемөнер бұрышында өз қалаулары бойынша сурет салып бейнелеуге,  сазбалшықпен, құммен, сумен ойын барысында түрлі ойыншықтар жасауға, жапсыруда меңгерген іскерлік дағдыларын пайдаланып, жеке және ұжымдық жұмыстар орындауға қол жеткiзу. Бұл іскерліктерді дамыту барысында «Қандай түс?», «Кім тез жинайды?», «Моншақтарды тіземіз», «Біздің ыдыстарымыз» т.б. дидактикалық ойындар ұйымдастыру. 

Отбасы, балабақша, ойыншықтар.

Бейнелеу өнеріне қатысты көркемдік талғамын қалыптастыру мақсатында балабақша үйі мен  бөлмелерінің  ішкі-сыртқы безендірулері, ілінген суреттер мен көркемөнер туындылары балаға өнер жайында мағлұмат беру.

«Балаларға Қазақстан өнері туралы» деген суретті альбомнан – «Ұлттық ыдыстар», «Қуыршақ Айсұлу», «Тегене тостаған», «Ожаулар», «Тұсау кесу», «Бесікке бөлеу», «Ана әлдиі», «Біздің отбасы» суреттерін көрсетіп әңгімелесу, әңгімелеп айтуға үйрету. 

Сурет салу. Әжем жіп шумақтады, Әдемі сақиналар, Шаңырақ, Жәмиланың әдемі көйлегі, Алашаны  өрнекте, Орамалды өрнекте, Түрлі-түсті түймелер, бақ-бақтар, Мұхтардың қалпағы,  Түрлі-түсті қарындаштар. Қаз-қаз бас, Қуыршақтың мойынорағышы, мерекелік әсем шарлар, ойыншықтарға орамал.

Мүсіндеу. Мүсіндеуді үйренеміз, Табақ, шелек, Таба нан, Қуыршақты қонаққа шақырамыз (ұжымдық жұмыс), Ұлттық тағамдар (бауырсақ, шелпек),  Дөңгелек тоқаштар, Әр түрлі доптар, ұшақтар, қуыршақ, «Қандай ойыншық жасағың келеді?», «Ойыншықтарға бауырсақ дайындаймыз» (домалақ және жалпақ).

Жапсыру. Тоғжанның тақиясы, Жіпке ілінген орамалдар, Моншақтарды жіпке тіз, Әжеме гүл сыйлаймыз, Әжемнің құрағы, Арба,  қуыршаққа кілем, Әйгерімнің белдігі (жолақты өрнектеу), Әдемі  табақ (дөңгелектеп өрнектеу).
Еңбек. Өзіне -өзі қызмет көрсету: аяқ киімі, пальтосы, бас киімін өзі киіп, өзі шешу, түймесін сала білуі, бауын байлауға үйрету. Балабақшадағы күн кестесіне орай  жуыну, киіну, шешіну, тамақтану, ойын, кітап  бұрыштарын жинастыру, бөлмеде тазалық сақтау дағдыларын меңгерту. Топ бөлмесі туралы түсіндіріп, үлкендердің  еңбегін құрметтей білуге, табиғат  бұрышындағы өсімдіктер мен жануарларды күтіп-баптауға үйрету. Күнделікті өздері қолданып жүрген заттарды танып, сөзбен дұрыс айта білуге үйрету. Қағаз салатын ыдысты  үстел үстіне, сабаққа қажетті қарындаштарды, тақтаны сүртетін шүберекті, суреттер мен кітаптарды өз орындарына жинап қоюға дағдыландыру. Ойыншықтармен ойнауда қуыршақты жуындыру, киіндіру, шашын тарау арқылы еңбек ету дағдыларын қалыптастыру, ұқыптылыққа, тазалыққа үйрету.
Таңдауға ұсынылатын тақырыптар: Түрлі-түсті пирамидалар,   Әдемі шарлар.
Жомарт күз
Күзге байланысты меңгертілген білім, білік, дағдылары сурет, мүсіндеу, жапсыру іс-әрекетімен тиянақталып бекітіледі. Айналадан көрген білгенін есте сақтау арқылы бейнелей білуге үйрету. Бейнелеу құрал- жабдықтарымен жұмыс істеу дағдыларын дамыту. Саусақтың қимыл-қозғалысын жетілдіру. Бояу түстерін таңдай білу, түстерді құбылта алмастырып пайдалануға үйрету. Бейнелеу өнерінде меңгертілген дағдылар бойынша сазбалшықпен мүсіндеу, қағаз бетіне жеке заттардың үлгілерін жапсыра білуге үйрету жұмыстарын жалғастыру. 

 Сурет салу. Күзгі жапырақтар. Көкөністер мен жемістер. Күзгі жаңбыр. Аспанды бұлт торлады. 

Мүсіндеу. Көкөністер. Жемістер. Жеміс жинайтын себет.
Жапсыру. Ыдыстағы жемістер. Теледидардан не көрдік? Бұлттар, бұтақтағы жемістер.

Қыс қызығы
Сурет  салу. Жапалақтап қар жауды (сулап салу тәсiлiмен), Жасыл шырша,  Қар жамылған ағаштар. 

Мүсіндеу. Қар адамы, шана, қолғап, торғай, апельсин мен мандарин. 

Жапсыру. Бағдаршам. Сүлгіні әшекейлеу. 

Еңбек. Күзетші атайға қар күреуге, ауланы тазартуға көмектесу. Үйге  от жағу, малға жылы қорада шөп беру, суару.

Көрікті көктем
Айналадағы көктемгі табиғат ерекшелігін көрсетіп, бақылатудан алған әсерлерін бейнелей білуге үйрету. Бұрын меңгерген білім, білік, дағдыларын кеңейту, тиянақтау. Сурет салудың, мүсіндеу мен жапсырудың іскерлік дағдыларын жетілдіру. 

Сурет салу: Кемпірқосақ, Жаңбыр, Күннiң көзi, Ою - өрнек элементтері: ирек, тұмарша, дөңгелек, жолақ пішінде заттарды өрнектеу. 

Мүсіндеу. Көктемгi ағаш, Түймедағы, Мерекелік торт, Қөгалдағы балапандар. 

Жапсыру: Бақ-бақ,  Дастарқан (төрбұрышты өрнектеу), Қараторғай ұясы.

Көктемгі еңбек. Дихан, малшы еңбегi туралы айту, бақылату. Аулаға жеміс ағаштарын отырғызу еңбегiн бақылату, қатыстыру.

Жайдары жаз
Жаз кезінде балалар жаз мезгілінің ерекшеліктерін бақылап, өз қалаулары бойынша сурет арқылы бейнелейді. Сазбалшықпен, құммен ойын, барысында түрлі ойыншықтар жасату. Таяқшамен жерді сызып, тас жолға бормен сурет салуға үйрету. Дербес көркемөнер бұрышында сурет салу. Мүсін жасаудағы іскерлік, дағдыларын пайдаланып, өз беттерінше жеке және  ұжымдық жұмыс орындату. Балалар жасаған жұмыстардан көрме ұйымдастыру. Бейнелеу өнерінде меңгертілген ұғымдарды тиянақтап, бекіту мақсатында дидактикалық ойындар ойнату. «Қандай түс?», «Кім тез жинайды?», «Моншақтарды тіземіз», «Дала гүлдері», «Киіз үйді құрастыр» т.б. Оригама (қағаздан бүктеп жасау), орамал, ұшақ, үй, кітап. 

Жазғы еңбек. Жазғы еңбек түрлерiмен таныстыру. «Жазда үлкендер не істейді?» Жемісті, өсімдіктерді кім күтеді?  Жеміс – жидектерді баптайды, суарады, жинайды. Шие, құлпынай, алша, өрік жазда піседі.

Таңдауға ұсынылатын тақырыптар: Күннің көзі, Ағаштың бұтағы, Ойыншықтар, Қардағы іздер, Бәйшешек, Әдемі гүлдер, Шие, Алша, Жемістер.
«Қазақстан – Республикам менің»

Бейнелеу өнерi Қаланың көрiктi мәдени орындары, үлкен, әсем ғимараттары, көп қабатты үйлерi, алаң, бақтары, театрларының суреттерiн көрсету, әңгiмелеу арқылы сәулет өнерiнiң ерекшелiгiн, әсемдiгiне назар аударту.

Сурет салу. «Мерекелiк жалаулар», Салют оттары, «Қала жолдары», «Әдемi үй»,  Ағамның бөркi, Шолпы, «Жайлау көркi».

Мүсiндеу: Мерекелiк тарту: «Бауырсақ салатын ыдыс», «Бағдаршам», Мерекелiк ойыншықтар, Әдемi кесе, Әдемi моншақтар.

Мүсiндеу:  Түрлi-түстi жалаушалар, оригама: киiз үй.

Жануарлар дүниесi

Аңдар мен құстардың, жануарлардың iздерiнiң суретiн салу, тыңдаған ертегi кейiпкерлерiнiң бiр-екi бөлiктен тұратын бейнелерiн мүсiндеу. Сурет салу, мүсiндеу, жапсыруда  ұқыптылық, таза орындау дағдыларына үйрету.

Сурет салу: «Ұзын құлақ сұр қоян», «Қошақандар шөп жейдi», «Кiрпi», «Торғай», «Түрлi-түстi балықтар», «Мысық», «Сұр қоян», «Балапан», «Жайылымдағы балапан», «Ақ қоян».

Мүсiндеу: «Ұзын құлақ сұр қоян», «Қонжық»,«Торғай», «Алтын балық», «Жем салғыш», «Қошақан», «Қанқызы қоңызы», « Балапандар», «Аққоян».

Жапсыру:  «Балапан», жолақ қағаздардан қора жасау (тәрбиешiлермен бiрлескен ұжымдық жұмыс), «Балапандар шөптiң арасында».

Еңбек. Жануарларға қатысты еңбек түрлерiн бақылату, құстарға жем салғыштар жасау,  жем салу, малдың төлдерiн күту т.б.  жұмыстардың қарапайым түрлерiне қатыстыру.

                                                    МУЗЫКА
Бағдарламаны iске асыруға қажеттi тақырыптар

Отбасы, балабақша, ойыншықтар

Ән тыңдау. «Әлди-әлди қуыршақ» - әні А. Меңжанованыкі, «Маманы жақсы көреміз» - әні Е. Өміровтікі. «Қуыршақ» - әні А. Меңжанованікі, «Ойыншықты тап» - әні Р. Рустамовтікі, «Барабан» - әні Б. Дәлденбаевтікі, «Сылдырмақпен ойнау» - әні Е. Андосовтікі, «Доп», «Сылдырмақтар» - әні М. Раухвергердікі, «Қуыршақпен ойнаймыз» - әні Ж. Тұрсынбаевтікі, «Ойыншық» - әні Ғ. Жұбанованыкі. «Қуыршақпен ойнаймыз» - әні В. Карасевтыкі, «Ойыншықтар» -әні И. Нүсіпбаевтікі, 

Ән айту:.Әнді аспаптардың сүйемелдеуімен нәзік, созылыңқы айтып, сөздерін айқын, дұрыс айтуға дағдыландыру. «Мерекеңмен анашым» - әні Б. Қыдырбекованыкі, «Менің сүйікті атам» әні Е. Құсайыновтікі, «Бесік жыры»  - әні Ө. Байділдаевтікі. «Бақшаға  келемін» - әні Ө. Байділдаевтікі, «Бақшадағы ән –сауық» - әні Б. Можжевеловтікі, «Не деу керек?» - әні Ө. Байділдаевтікі

 Ырғақты қимыл-қозғалыс:  Балаларды музыкаға сәйкес қимыл – қозғалыс жасауға  ынталандырып, өз серіктерімен би элементтерін, кейіпкерлердің  сипатын еркін бейнелеуге үйретiп, бесікке  қуыршақты бөлеп, «Әлди-әлди» әнін тыңдап,  ырғақты қозғалыс жасау. 

«Жасырынбақ ойнау», «Кімнің үйі», «Қуыршақпен билейміз» – украин халық әні, «Бірге билейміз» – орыс халық әні. 

«Сырнай мен даңғыра» музыкалық аспаптарын қолданып, тембрін айырып, аспаптарда ойнау қимылын көрсету.

Чех халқының «Тауықты қуалайық» деген музыкалық ойынын кейіптендіру.

Жыл мезгілдері

Жомарт күз

 Ән тыңдау. «Күз ырғағы» - әні Д. Ботбаевтікі, «Шабандоз» -  әні А. Райымқұлованыкі, «Күз әуені» - әні А. Александрованыкі. 

 Ән салу: «Тәй – тәй»- әні Т. Әбдіқадыровтыкі «Шар» - әні Д, Дәлденбаевтікі, «Ойыншықтар» - әні И. Нүсіпбаевтікі «Не деу керек?» - әні Ө. Байділдаевтiкі, «Мысық» - әні Б. Ғизатовтікі, «Күзгі жаңбыр» -әні Д. Ботаевтікі, «Тәтті нан» - әні Б. Аманжоловтікі, «Төлдер» - әні Б. Ғизатовтікі. «Күшігім» - әні Т. Исалиевтікі. 

 Ырғақты қимыл-қозғалыс:  Балаларды музыканың би және марш әуеніне орай баяу және тез қимылды ырғағын білуге, шеңбер бойымен жылжып, сап түзеп, музыка ырғағына сәйкес би қимылдарын орындауға үйрету. «Жалауша» - әні А. Тоқсанбаевтікі, «Көңілді марш» - әні А. Бестібаевтікі, «Жалауша» - әні И. Нүсіпбевтікі, «Кімнің жүргісі келеді?» литва халық әні, «Күнге саяхат», «Сағат пен елеуіш».
Қыс қызығы
 Ән тыңдау. «Әй - әй, бөпем» – қазақтың халық әні, өңдеген К. Шілдебаев, «Еркетайым» - әні А. Тоқсанбаевтікі, «Хайләйлім» - әні Б. Дәлденбаевтікі, «Шырша жыры» - әні Л. Хамидидікі, «Жаңа жыл» - әні Ә. Бестібаевтікі, «Сәлемет пе Аяз ата?» - әні Б. Дәлденбаевтікі, «Аспан қандай?» - әні Б. Дәлденбаевтікі.

Ән салу. «Қыс» - әні Б. Жүсібалиевтікі, «Ақша қар» - әні К. Қуатбаевтікі, «Аяз ата» - әні Т. Әбдіқадыровтікі, «Бала мен көжек» - әні Д. Ботбаевтікі.

 Ырғақты қимыл-қозғалыс: «Епті аяқтар» - әні А. Тоқсанбаевтікі, «Қуыршақпен ойын», «Бесік жыры» – қазақтың халық әні, өңдеген Б. Жүсібалиев, «Ойын» - әні Б. Дәлденбаевтікі. 

Көрікті көктем
 Ән тыңдау: «Аунап ойнаймыз» - әні И. Сацтікі, «Мұңды ән» - әні Б. Жүсібалиевтікі, «Қыс өтті» - әні Н. Метловтікі, «Жаңбыр жауды» - әні К. Қуатбаевтікі, «Жаңбыр жауып тұр» - әні Ж. Аросевтікі, «Ойыншық» - әні Ғ. Жұбанованыкі.

Ән айту: «Барабан» - әні Б. Дәлденбаевтікі, «Құлыншақ» - әні Б. Шілдебаевтікі, «Саяхат» - әні Д. Ботбаевтікі, «Мысық» - әні Ө. Байділдаевтікі, «Машина» - әні К. Қуатбаевтікі, «Маманы жақсы көреміз» - әні Е. Өміровтікі. «Тоқал ешкі» - әні С. Керiмбаевтікі, «Мерекеңмен анашым» - әні Б. Қыдырбекованыкі, «Біз солдат боламыз» - әні Н. Тұрсынбаевтікі. 

Ырғақты қимыл-қозғалыс:  «Бәсең және көтеріңкі» - әні Е. Хасанғалиевтікі, «Ойыншықты тап» - әні Т. Ломовтікі, «Пойыз», «Қоңыраулы ойын» - әні Т. Ломовтікі, «Жалаушалармен жаттығу жасау» - латыш халық әні, «Автомобиль» - әні М. Раухвергердікі, «Билейміз» - әні Е. Андосовтікі.

Жайдары жаз
Үлкендемен қосылып таныс әндерді айту, қол ұстасып қозғала ән шырқау, музыкалық ойындарға қатысу. 

«Бала мен көжек» - әні Д. Ботбаевтікі, «Жаңбыр жауды» - әні К. Қуатбаевтікі,  «Бақа» - әні  Ш. Қалдаяқовтікі, «Төлдер» - әні Б. Ғизатовтікі, «Балапандар» - әні А. Филипенконыкі, «Жалауша» - әні И. Нүсіпбаевтікі, «Жасырынбақ» - өңдеген Б. Жүсібалиев, «Ауылға сапар» әні К. Қуатбаевтікі.

«Қазақстан – республикам менің»

Үлкендермен қосылып, таныс әндерді айту, ән мазмұнына сәйкес ырғақты қимыл-қозғалыс жасау, ойын кейіпкерлерінің қимыл-әрекеттерін бере білуiн дамыту.

«Ауыл маңында» - әні А. Райымқұлованыкі, «Саяхат» - әні Д. Ботбаевтікі, «Біз солдатпыз» - әні Ю. Слоновтікі. «Самолет» - әні К. Қуатбаевтікі.

Жануарлар дүниесi

 «Кiшкентай құлыншақ» - әнi Б.Дәлденбаевтiкi, «Әукешiм»-әнi Ө.Байдiлдаевтiкi, «Құлыншақ»- әнi Т.Әбдiқадыровтiкi, «Мысық»-әнi Б.Ғизатовтiкi, «Қояндар мен аю» - Т.Потапенконыкi, «Ақ қоян»-әнi Ж.Меймандосовтiкi, «Қояндар»-әнi К.Қуатбаевтiкi, «Тоқал ешкi»-әнi С.Керiмбаевтiкi, «Сиыр»-әнi М.Раухвергердiкi, «Ақ тайым»-әнi К.Қуатбаевтiкi, «Қояндар», «Мысық»-әнi Б.Дәлденбаевтiкi, «Төлдер»-Б.Ғизатовтiкi, «Бұзау мен мысықай»-әнi Е.Хасанғалиевтiкi, «Ат болып ойнаймыз»-әнi А.Кишконидiкi, «Ботақан»-әнi Е.Өмiровтiкi.

«ӘЛЕУМЕТТІК ОРТА» саласы – «ИМАНДЫЛЫҚ-ИНАБАТТЫЛЫҚ ТӘРБИЕСІ»

Адамдық асыл мұрат. Өзi, отбасы туралы айта бiлуге жаттықтыру, топ iшiнде өз орнын табуға ұмтылдыру. Ата-анасы, ата-әжесi, аға-апа, iнi-қарындастарын мақтаныш етуге, сыйлауға, көмектесуге   үйрету. «Үлкендi сыйла»,  «Үлкеннiң алдын кеспе» тиым сөздерiнiң мағынасын түсiндiрiп, орындауға үйрету. С. Мәмбетов «Әже мен немере», К. Елшібаева «Әжесі мен Айгүл», М. Етекбаев «Мейірімді қыз», Ж. Кәрбозин «Кiшіпейілділік», Ө. Тұрманжанов «Мен тәртіпті баламын», Ө. Табылдиев «ізетті бала», С. Көшкенов «Сәлем беру» шығармаларын пайдалану. «Шұбар тауық» ертегiлерiн қуыршақ театры арқылы кейiптендiру. 
«Мен және әке-шешем», «Менiң туған күнiм», «Бiздiң үйдегi той» және т.б тақырыптарға әңгiмелесу. «Мен және менiң отбасым» тақырыбында ата-ананың көмегiмен фотостенд даярлап, iлу. «Мен кiмге ұқсаймын», «Аман болсын ақ мамам» тақырыптарында әңгiмелесу. «Қуырмаш» ойнату.  Бiрнеше ата-ананың «Менiң кiшкентай кезiмде…» әңгiмесiн тыңдату. «Жақсы сөздi сыйлаймыз»- ойынын ұйымдастыру.

Көркем шығармаларды, бата-тiлектердi пайдалана отырып, тазалық, әдептiлiк ережелерiмен таныстыру, топ iшiнде оны сақтай бiлуге дағдыландыру. Тазалық, әдептiлiкке қатысты тиым сөздердiң мағынасын түсiндiру. Қарапайым «бола ма?», «рұқсат па?», «рақмет», «кешiрiңiз» әдеп сөздерiн орынды қолдануға үйрету.

Балаларды қатыстыра отырып, «Бiздiң топтың балалары» атты фотостенд даярлау, әр баланың топтағы орнын айқындау. «Мен кiммiн?», «Кiм жақсы?», «Кел танысайық!» ойын- әңгiмелесу сәттерiн өткiзу. «Үлкен жiгiт бол», «Жасың ұзақ болсын» деген бата-тiлектердiң мағынасын түсiнiп, қабылдауға, ризашылық бiлдiре алуға үйрету.

«Айданаға топ ережесiн таныстырамыз», «Әр нәрсенiң өз орны бар?», ойындары арқылы топ бөлмесiн таза, жинақы, ұқыпты ұстау қажеттiгiн ұғындыру. 

Өзгелерге кедергі жасамау, дауыс көтермеу керектігін, өзін-өзі ұстай білудің қарапайым ережелерін сақтауға үйрету. «Әдептi бала- қандай бала?», «Жақсы деген немене, жаман деген немене?», «Осынысы дұрыс па?», «Дос болайық, бәрiмiз!» және т.б. тақырыптар бойынша әңгiмелесу. 

«Табалдырықты баспа», «Есiкке керiлме», «Үйге қарай жүгiрме» деген тиым сөздердiң мағынасын түсiндiру, орындауға үйрету. 

«Үш аю», «Үйшiк», «Мақта қыз бен мысық» ертегiлерiн қуыршақ театры арқылы кейiптендiру. 

Б. Ысқақов «Балалар бақшасында», Ә. Асылбеков «Әдептілік әліппесі» (үзінді),  А. Меңжанова «Қуыршақ», «Тазалықтың досы», т.б. шығармаларды пайдалану.
Топтағы ұлттық бұрыштағы бесiкпен таныстыру, оның қажеттiгiн түсiндiру. «Бесік жырын» ойната отырып, тыңдату. «Қуыршақты бөлеу» ойынын ұйымдастыру, аяу, уату, жұбатуға үйрете бастау. «Бос бесікті тербетпе», «Бейуақытта жылама» деген  тиым сөздерінiң мағынасын түсіндіру. Халықтық «Бөпешiм», «Менiң бөпем қайда екен?» ауыз әдебиетi үлгiлерiн тыңдату. Ә. Табылдиев «Айналайын бөпемнен», Ж. Смақов «Бөпем», Н.Жанаев «Көп жүрдің», Ә. Табылдиев «Алға қарай адымда».

Ойын. Тақырыпқа байланысты үй-іші суреттерін үлестіріп беріп, дидактикалық ойын- жаттығулар орындату. «Менің бөпем», «Бөпені бесікке бөлейміз», «Біздің үйде», «Шолпанның әжесі», «Қуыршаққа  қазақ көйлегін тігеміз» (тәрбиеші берген үлгіні құрастыру), «Кім екенін тап», «Кімнің дауысы», «Кім жоқ ?» , «Біздің бөлмеде не бар?»,  «Кішкене киіз үй және ойын бөлмесі», «Қуыршақ Мақпал қонаққа келді», «Менің достарым», «Бөлмеге не керек?», «Қуыршақ бөлмесін жабдықтау», «Дүкен».

Еңбек түбi – зейнет. Күтушi, тәрбиешi, басқа да балабақша қызметкерлерiнiң еңбектерi, еңбек құралдары жөнiнде түсiнiк беру, жалпы еңбек деген не екенiн ұғындыру. Ертегiлер, көркем әңгiме, өлең, тақпақтар арқылы күзгi еңбек түрлерi, одан алған өнiмдер жөнiнде мағлұмат беру.

Топ бөлмесiндегi жеңiл жұмыстарға қатыстыру негiзiнде жауапкершiлiк, қамқорлық, аяушылық сезiмдерiн дамыту. Ортақ iстердi бiрлесе атқаруға, ұжымшылдыққа, елгезектiкке, ортақ еңбек нәтижесiне қуана бiлуге үйрету, қырсықтық, жалқаулық, салақтық сияқты жаман қасиеттерден жирендiру. 

Наурыз мерекесiнiң маңызы,  «наурыз көже», «шашу», бата-тiлектер жөнiнде түсiнiк беру.

«Бұл не?»- ойын жаттығуы арқылы үстi-басын таза ұстау, өзiне-өзi қызмет ету дағдыларының негiзiн қалау. 

«Топтағы тазалық пен әсемдiктi кiм жасайды?», «Тазалықтың досы»,  «Қайдан келдiң, бауырсақ?», «Жемiстер қалай пiседi?» тақырыптары бойынша сурет арқылы барлық еңбек түрiнiң маңызы жайлы әңгiмелесу. Балабақшадағы әр түрлi кәсiп иелерiнiң (дәрiгер, аспаз, аула сыпырушы, күтушi, күзетшi) өз мамандықтары жайлы әңгiмесiн тыңдату.

«Кiмге қандай құрал керек?» ойынын ойнату. «Күзгi табиғат сыйларынан» көрме ұйымдастыру, тамашалату.

Еңбек ету деген не екенiн Н.Жанаевтың  «Еңбек» өлеңiн жаттату арқылы түсiндiру.

«Шалқан», «Масақ» ертегiлерiн  балаларға сахналату. «Басқа тисе байқарсың» халықтық күлдiргi әңгiменi сурет арқылы әңгiмелеп беру. «Үш торай» ертегiсiнiң мультфильмiн көрсету. Қ. Әжікеев «Көйлекті маған кім берді?», Ш. Ахметов «Бұл қай кезде болады?» (Күз бөлімінен үзінді), санамақ,  «Торғай мен түлкі» ертегісiн,  Ә.Табылдиев «Дақылдар әні»,  М.Төрежанов «Шие тергенде», С.Қалиев «Тауықтар» шығармаларын пайдалану. 

Күзгі ойын. Үлестірмелі суреттермен сөздік. «Не қайда өседі?»- дидактикалық және «Жемістер»- сюжетті музыкалық ойынын ойнату. Үйренген сөздермен сөйлем, әңгіме құрату, жемістерді сипаттап айтуға үйрету. «Күзде не киеміз?», «Қуыршаққа жылы киім тігеміз», «Таңдап ал, атын айт». «Ойлан тап» «Кім тез жинайды?» «Түсі қандай?» «Қанша, нешеу?» «Кім не көрген?» тақырыптары бойынша ойнату. 

Күзгі еңбек. Күзде ауладағы үлкендердің еңбегін бақылату. Шамасы келгенше көмектесуге үйрету. Жапырақтар жинау, ауланы тазалау бау – бақшадағы еңбек. Табиғат бұрышындағы еңбек. Құстарға, аквариумдағы балықтарға жем беру. Жапырақтардың шаңын сүрту, гүлдерге су құю. 

Дәрiгер, тәрбиешi, аула сыпырушы, аспазшы, наубайшы, күтушi, мамандығы, еңбектерi жайлы өлең-тақпақтар жаттату, сайыс өткiзу.

«Тазалық мерекесiн» (киiм салатын сөрелерiн, ойыншық, кiтап бұрыштарын тазалау, ретке келтiру) ұжымдық жұмыс ретiнде ұйымдастыру. «Бiрлесе көтерген жүк жеңiл» мақалының мәнiн түсiндiру, жаттату.

«Мен үйде қандай көмек беремiн», «Еңбек ету не үшiн керек?» тақырыптары бойынша әңгiмелесу. Н.Сералиев «Қос қырсық» шығармасын қуыршақ театры арқылы кейiптендiру. 

Жаңа жыл мерекесiне сәйкес топ бөлмесiн безендiру үшiн ойыншықтар, жалаушалар т.б. жасауға, оларды iлуге балаларды ата-аналармен бiрге қатыстыру.

Санамақ, Қ.Мырзалиев «Он саусақ», Қ. Көпiшев «Сапталған шот», Е.Елубаев «Өзi», Ж. Бұғыбаев «Алғашқы көмек», А.Меңжанова «Тазалықтың досы» шығармаларын пайдалану.

Қысқы ойын. Сырғанақ тебу ( шана), аққала, түлкі, қоян жасап көрсету, аңдарға қар үйшік, үңгір,  ін жасау. Оларға ойыншық аңдарды орналастыру. Не істегендерін сұрап, әңгімелесу. 

Ойын, кiтап бұрыштарын тазалау, реттеу жұмыстарында, топтағы тамақтану кезiнде тәрбиешi мен күтушiге көмектесуге үйрету. Табиғат бұрышындағы бөлме өсiмдiктерiн суару, шаңын сүрту, аквариумдағы балықтарды күту, қоректендiруге қатыстыру.

«Әйбат балабақшамыз», «Ойыншық қайдан келедi?», «Еңбегiне қарай құрмет» тақырыптары бойынша әңгiмелесу.

«Көктi жұлма», «Шыбықты сындырма» тиым сөздерiнiң мағынасын түсiндiру.

Наурыз мерекесiне дайындық және ертеңгiлiк өткiзуге ата-аналарды тарту. Наурыз тойы, «наурыз көже», бата-тiлек, шашу т.б. ұғымдармен таныстыру. Наурыз тойы туралы өлең-тақпақ, жұмбақ, жаңылтпаш, ән, мақал-мәтелдер жаттату. Ұлттық ойындар («Арқан тартыс» «Сақина салмақ», «Тақия тастамақ») үйрету.

«Маша мен аю» ертегiсiн қуыршақ театры арқылы сахналату. «Жалқау мысық», «Айога ертегiлерi», М.Әлiмбаев «Барлық жұмыс жақсы», Ө.Тұрманжанов «Гүл өсiрем үйде»,  Е.Ескендiров «Аулаға гүл егеміз», С.Жиенбаев «Әйәй бала», Т. Мұратов «Наурыз тойы», С. Жиенбаев «Тойға шашу», Т. Жұртбаев «Уыз», Ж.Қашқынов «Наурыз» т.б. шығармаларды пайдалану.
Көктемгі ойын.  Арыққа доп, қайық салып ойнату. «Шыбық ат», «Қай мезгіл?», «Неліктен?» т.б.

1-маусым «Балаларды қорғау күнi» ертеңгiлiгiн ата-аналарды қатыстыра отырып ұйымдастыру. Онда ауыз әдебиетi үлгiлерiн, ертегiлердi, әндер мен күйлердi, ұлттық ойындарды, әдет-ғұрып, салт-дәстүр элементтерiн молынан пайдалану. 

«Қойшы мен түлкi» ертегiсiн сурет арқылы әңгiмелеп беру. Ө.Тұрманжанов «Ерiншек егiншi мен еңбеккер құмырсқалар» ертегiсiн рөлге бөлiп, кейiптендiру. В.Лукс «Не болады?» өлеңiн оқып берiп, сұраққа өз ойынан жауап бергiзу.

Жазғы ойын. «Жайлауға саяхат», «Қуыршақ жайлауға келді», «Қуыршаққа бауырсақ пісіру», «Жарыс» ойындарын ойнату.

Жер байлығы – ел байлығы. Балалардың туған жердің байлығы – су, астық, орман т.б. жөнінде түсініктерін қалыптастыру,олардың жерге деген сүйіспеншілігін, табиғат байлығын қорғау сезімдеріне тәрбиелеу. Табиғат байлығын игеріп, оны пайдаға асыратын адамдар еңбегін бақылау, бағалау, құрметтеуге баулу. 

Суға қатысты тиым сөздердiң мағынасын түсiндiру. Әрбiр жер бiртұтас  Отанның бөлшегi екендiгiн ұғындыру. Көрнекi мысалдар негiзiнде күнделiктi қарапайым iстердiң табиғатты қорғауға қаншалықты ықпалы бар екендiгiн ұғындыру
«Нан жоқ болса, не болады?», «Нан – ең басты  байлық», «Нан қайдан шығады?» деген тақырыптар бойынша әңгiмелесу, оны жер беретiндiгiн, қадiрiн ұғындыру. 

«Қазақстан – астық елi», «Нан болса, ән болады», «Дихан деген кiм?» тақырыптар бойынша сурет, бейне фильмдер арқылы Қазақстанның  кең даласында көп бидай өсiрiлiп, қоймаларға құйылатындығын, оны  өсiру үшiн дихандардың жердi күтiп-баптайтындығы, сонда ғана астықтың жақсы өсетiндiгiн,  оның  ең басты байлық екендiгiн әңгiмелеу. Ә.Нұршайықов «Жалғыз дән», К.Ахметова  «Алтын дән» шығармаларын пайдалану.

Жер байлығының бiрi – су туралы «Су - өмiрдiң көзi» фотостендiн даярлап, көрсету.  «Су не үшiн қажет?» тақырбында әңгiмелесу, өз ойларын ортаға салдыру. В.А.Сухомлинский  «Тас» әңгiмесi.

«Судың да сұрауы бар» деген сөздiң мағынасын, оны үнемдеу қажеттiгiн, оның да байлық екенiн ұғындыру. «Құдыққа түкiрме», «Суға түкiрме», «Шелектегi суға аузыңды батырма», «Суды бекер төкпе» тиым сөздерiнiң мағынасын түсiндiру. 

Құм және сумен ойындар ұйымдастыру.

«Бiздiң елдiң табиғаты» бейнефильмiн немесе суреттер сериясын көрсету. «Табиғат бiзге не сыйлайды?», «Табиғатты бүлдiруге бола ма?» тақырыптарында әңгiмелесу. В.Сухомлинский «Бұлбұлдан ұятты» әңгiмесi.

Ойын: «Астанаға саяхат», «Алматыға саяхат», «Ауылға саяхат», «Жол тәртiбiн бiлейiк, аман-есен жүрейiк» сюжеттi-рөлдiк ойындар  ұйымдастыру.

Ақ дастархан. Күн тәртібіндегі тамақтану барысында тамақтану ережесiн сақтауға, асты ысырап етпеу, оның обал, сауабы  болатындығын бiртiндеп ұғындыра бастау. Үлкендер еңбегіне, аспазшыға алғыс айтуды дағдыға айналдыру. Күнделiктi ас мәзiрiмен қоса, ата-бабамыздан келе жатқан ұлттық тағамдарымыз бар екенiн (бауырсақ, шелпек, сүт, айран, құрт), олардың негiзiнен мал шаруашылығы өнiмдерiнен жасалатындығын, пайдасын, атауларын, кейбiрiнiң жасалу жолдарын көрсетiп түсiндiру. Жеңіл ұлттық тағамдардың (құрт жасау, айран ұйыту) жолын көрсету. Жұмбақ шешкiзу, Н.Айтов “Балбармақ” өлеңiн жаттату.

«Ас дәмдi болсын!», «Ас болсын!» деген бата-тiлектердiң мағынасын түсiндiру, үйрету.

 Дастарханға байланысты «Дастарқанды баспа, аттама», «Дастарқан басында керілме» т.с.с. тиым сөздердің мағынасын түсіндіру. Ауыз әдебиеті үлгілерінен «Бауырсақ», «Не дәмді» ертегісін кейіптендіре отырып, тағамның неліктен дәмді екенін түсіндіру. 
Ақ боз үй. Балаларды ұлттық бұрыштағы қуыршаққа кигiзiлген халқымыздың ұлттық киімдерiмен  (көйлек, камзол, тақия, мәсі, шапан, бөрiк, белбеу) «Қуыршақ Ажарды мен Асқарды Наурыз тойға киiндiру» шығармашылық ойынын ұйымдастыру арқылы таныстыру.  «Бас киiмдi аяқ астына тастама, теппе», «Бөркiңдi терiс қаратып киме», «Бас киімді босағаға ілме», «Киiмдi терiс қаратып киме», «Аяқ киiмдi жоғары көтерме» т.с.с. тиым сөздердiң мағынасын түсiндiру. «Құтты болсын», «Әдемi қыз болып өс!», «Үлкен жiгiт бол!» деген мақтау сөздердi ойын барысында өздерiне, бiр-бiрiне айтқызып үйрету. Топқа әжелердi шақырып, қыздардың ұлттық киiмдерi жөнiнде әңгiмелету.

Қазақтың  ұлттық қолөнерінiң бiр түрi - зергерлік бұйымдармен (сақина, сырға, алқа),  оны жасаған ұсталар, зергерлердiң еңбегiмен таныстыру, құрметпен қарауға, мақтаныш тұтуға баулу.

Ұлттық бұрыштағы текемет, сырмақ, түскиіз, сандық, құрақ көрпе, бесiк, дөңгелек үстелдермен, олардың атқаратын қызметiмен таныстыру Олар туралы жұмбақтар шешкiзу, тақпақтар үйрету.

«Мақта қыз бен мысық»  ертегiсiн сурет немесе диафильмін көрсету арқылы әңгiмелеп беру.

Ауыз әдебиеті үлгілерінен төрт түлік мал туралы халықтық өлеңдер, санамақтар, «Торғай», «Малдың баласын сүюi» шығармаларын суреттен көрсете отырып, оқып беру.

«Бiр қазан сүт» халық өлеңiн  кейiптендiру. «Күшiк пен мысық» ертегiсiн  әңгiмелеп беру.
Ойын. «Ненiң төлi», «Құлыншақтар», «Қошақанда», «Ботақандар», «Тауық мен балапандар», «Мысық пен тышқан», «Ұядағы құстар», «Торғайлар мен мысық», «Қояндар», «Маймылдар».
ОРТАҢҒЫ ТОПТАҒЫ БАЛАЛАРДЫҢ ДАМУ ЕРЕКШЕЛІКТЕРІНЕ ҚЫСҚАША СИПАТТАМА

(4-5 жас)

Естиярлар тобын құрайтын 4-5 жастағы балалардың ойын әрекетінде рөлдік өзара қатынас пайда бола бастайды. Бұл  балалардың өзін  ойын  барысында атқаратын рөлінен бөліп қарай алатын халге жеткендігін көрсетеді.

Бейнелеу әрекеті біршама дами түседі. Бала салған  суреттерінде бұрынғыға  қарағанда заттың барлық бөліктерін барынша  толық  бейнелей алады. Адамды графикалық  бейнелеуде дене, көз, ауыз, құлақ, шаш, кейде тіпті киімінің, сондай-ақ  басқа да кейбір  бөліктердің болуымен сипатталады. Бейнелеу әрекетінің техникалық жақтары жетіле түседі. Негізгі геометриялық пішіндерді бейнелей алады.

Құрастыру әрекеті күрделене түсіп, жасаған құрылыс  жұмыстары 5-6 бөлікті қамтиды. Өз ойынан құрастыру, сондай-ақ оны бірізді жоспарлау пайда болады.

Баланың қимыл-қозғалысында ірі және ұсақ қол, саусақ бұлшық еттерінің моторикасында оң  өзгерістер пайда болады. 4 жасар балаларға алдыңғы жасқа қарағанда, қимыл-қозғалысын үйлестіре алуы жетіліп, тепе-теңдікті сақтай алады, аса үлкен емес кедергілерден аттай алады. Доппен ойнау әрекеті күрделене түседі. Қайшымен қиып, қиылған  бейнені қағазға желімдей алды.

Бұл жас кезеңінің аяғына  таман қабылдауы дами түсіп, балалар белгілі бір заттың қандай формаға ұқсайтынын айта  алады. Күрделі обьектілерді қарапайым  формаларға жіктеп, қарапайым формадан күрделі обьектілер құра алады. Балалар заттарды сенсорлық белгілері: көлемі, түсі бойынша топтай алады, заттардың ұзындығы, ені,биіктігі сияқты өлшемдерін ажырата алады. Кеңістікті бағдарлауы жетіле түседі. Есте сақтай білуі артады.

Бейнелі ойлауы дами  бастайды. Аса күрделі емес тапсырманы шешу үшін  қарапайым сызба бейнені  қолдана алады. Сызба бойынша құрастырып, лабиринттік тапсырмаларды шеше алады. Балалар ұсынылған тақырыпқа өз қиялы бойынша шағын ертегі құрастыра алады.

Зейіні тұрақтала түседі. 15-20 минут бойы бір әрекетке назар  аударып, отыра алады. Белгілі бір әрекетті орындаған кезде оның қарапайым шартын есінде сақтай алады. 

Осы жас кезеңінде барлық дыбыстарды дұрыс айта алады және сөйлеу мәнері жақсара түседі. Бала белсенділігінде тілдің рөлі артады. Ол  жануарлардың дыбысын, белгілі бір кейіпкерлер  сөзін мәнерлеп жеткізе алады. Тілдің граматикалық жағы дамиды. Заттарды жалпылап, топтай білуі пайда болады. 

Күн тәртібінің үлгісі

	№
	Отбасында және балабақшада жүргізілетін жұмыс 
	Уақыт

	1.

2.
3.
4.

5.

6.

7.

8.

9.

10.

11.

12.

13.

14.

15.

16.
	Отбасында: тұру, жуыну, киіну, балабақшаға дайындалу.
Балабақшада: қабылдау, тексеру, қарау, ойындар, ертеңгілік жаттығулар
Ертеңгі тамақ

Ойындар тәрбие жұмысына дайындық

Сабақтар

Серуенге дайындық

Серуендегі ойын, бақылау, еңбек, өз бетімен жұмыстар

Серуеннен оралу

Түскі тамаққа әзірлік. Тамақ 

Күндізгі ұйқыға жатқызу. Ұйқы

Ұйқыдан біртіндеп тұрғызу, шынықтыру шаралары 

Бесін тамақ

Тәрбие жұмыстары, ойын – сабақтар

Серуенге дайындық 
Серуендегі ойын, еңбек, бақылау

Серуеннен оралу

Кешкі тамақ

Ата-аналармен жұмыс, үйге қайту 

Отбасында: серуендеу, мәдени-гигиеналық дағдылар
	Ерікті

700-830
830-900
900-915
915-1010
1010-1025
1025-1215
1215-1230
1230-1300
1300-1510
1510-1530
1530-1600
1600-1630
1630-1650
1650-1800
1800-1820
1820-1850
1845-1900
1900-2040


Сәбилердің екінші тобына арналған базистік оқу жоспары

	№
	Тәрбие жұмысының түрлері
	Апталық жүктеме /сабақтар саны/

	1
	Тіл дамыту 
	1

	2
	Көркем әдебиетпен таныстыру 
	0,5

	3
	Айналадағы әлеммен танысу, экологиялық тәрбие 
	1

	4
	Математикалық ұғым қалыптастыру бойынша дидактикалық ойындар 
	0,5

	
	Бейнелеу өнері
	

	5
	Сурет салу 
	1

	6
	Мүсіндеу
	1

	7
	Жапсырма 
	0,5

	8
	Көркем құрастыру 
	0,5

	9
	Музыка
	2

	10
	Дене тәрбиесі
	2

	11
	Қазақ тілі
	1

	
	Жиыны 
	11

	
	Вариативтік бөлік
	

	
	Балалардың мүдделері және таңдауы бойынша сабақтар
	1,5

	
	Барлық апталық оқу жүктемесі
	12,5

	
	Сабақтардың ұзақтығы 
	20 мин.


Базистік оқу жоспарына сәйкес апталық жұмыс кестесі
	Апта күндері
	Мемлекеттік стандарт бойынша 
	Кіріктірілген сабақ кестесі 
	Вариативтік 

бөлік

	Дүйсенбі 
	1.Тіл дамыту -1,0

2. Мүсіндеу -1,0

3.Дене тәрбиесі – 1,0
	Тіл- халық қазынасы
 – тіл дамыту – 1,5
· дене тәрбиесі -0,5

· мүсіндеу-0,5
	Кейіптендіру – 0,5

	Сейсенбі
	1.Математика – 1,0
2. Құрастыру -0,5

3.Жапсыру – 0,5


	Ойна да ойлан
-математикалық -1,0

 – құрастыру- 0,5
- жапсыру-0,5
	Математика – 0,5

	Сәрсенбі
	1.Музыка -1,0 2.Айналамен таныстыру, экология -1,0


	Әуенді қимыл- қозғалыс

-дене тәрбиесі-1,5
-музыка -1,5
	Айналамен таныстыру, экология- 0,5

	Бейсенбі
	1.Сурет-1,0

2.Дене тәрбиесі -1,0


	Өнер көзі – халықта
 –сурет -1,0

-мүсіндеу -0,5
-айналамен таныстыру-0,5
	

	Жұма
	1.Көркем әдебиет-1
2. Музыка-1,0
	Имандылық тәрбиесі –көркем әдебиет -0,5

- экология – 0,5

-музыка – 0,5


	

	Барлығы
	11,0
	11,0
	1,5

	Апталық оқу жүктемесі 
	12,5


ОРТАҢҒЫ ТОП

( бағдарламалық мазмұн)

«ДЕНСАУЛЫҚ» саласы  -  «ӘУЕНДІ ҚИМЫЛ-ҚОЗҒАЛЫС»

Ортаңғы топта бұрын үйренгендерін қайталап, тиянақтап, негізгі әуенді қимыл-қозғалыс түрлері: жүру, жүгіру, лақтыру, еңбектеу және өрмелеу, тепе-теңдік сақтау, бұлшық еттерді жетілдіретін жаттығулар түрлері (кеуде, аяқ, қол бұлшык еттерін жетілдіру), би қимыл-қозғалысын жетілдіру бала жасына лайықты ұсынылған музыкалар тыңдатылып, түсіне білуге үйретіледі
Ыргақты қимыл-қозғалыс:  Кез-келген өлең, музыканың мазмұнына сәйкестендіре қимылдар жасауға дағдыландыру, музыка әуеніне өз еркімен еліктеуін арттыру. Өлең айта жүріп аяққа, қолға, денеге арналған би қимылдарын жасау, шеңбер жасап тұрып, ортаға бірнеше баланы шығарып, казақ және басқа да ұлт билерін билету. 
Сапқа тұру. Музыка әуенін тыңдап сапқа тұру, бір қатарға екіден, төрттен тұрып сап түзеп жүр, 3-4 топқа бөлініп, жеке-жеке шеңбер жасау; көрсетілген (айтылған) жаққа барлығы бірдей бұрылу; өз беттерімен сапқа тұру түрлерін білу. Әнді жеке және бірлесе айту, музыка тыңдау қабілеттерін жетілдіру, ойын-жаттығуларды орындатуды кеңейте жүргізу. 

Спорттық ойындар. Сырғанау. Аяқпен сырғанау: арнаулы төбешіктерден бірден, екіден жүрелерінен отырып сырғанау, түрлі сырғанауға ыңғайландырылғанқұралдарға отырып сырғанау;

Шанамен сырғанау: шанамен артынан итере жүгіріп
келіп, үстіне жата қалып сырғанау, төбешіктен төмен
сырғанағанда оңға, солға бұрылуға үйрену, 30-60 м жерге
дейін шананың артынан итере жүріп жарысу;

Шаңғымен сырғанау; таяқсыз сырғанау, төбешіктен
сырғанап түсіп, қайта шығу, таяқтың көмегімен шаңғының
басын қозғап оңға, солға, кері бұру, шаңғы жолмен бірінің
артынан бірі жүру, сырғанау, шаңғымен 800-1000 м.
қашықтыққа дейін тоқтамастан жарысу. Ойындар: «Сақ бол», «Жықпай өт» т. б.
Велосипед тебу. Үш дөңгелекті велосипедпен тік және шеңбер жасап тебу- екіден қатар тұрып, 60—100 м. жерге жарысу, арттарына бір баланы тұрғызып алып тебу, қатар қойылған заттардың арасынан өту. Өз еріктерімен тебу.
Күрес. Жазда көгалда, кілем үстінде топтағы балалардың күш-қайратына үйлесімді күрес әдістерін жүргізу, өз еріктерімен күрестіру.
Жүзуге дайындық. Су қоймаларының, өзен мен арықтардың таяз жерлеріне отырып, аяғымен суды шалпылдату, судың  iшiне отырып тұру, судың ішінде жүгіріп ойнау, үрленген ойыншықтармен, тақтайлармен етпетінен жатып малту.
Отбасы, балабақша, ойыншықтар
Негізгі қимылдар:
· аяқтың ұшымен, өкшемен, аяқтың ішімен, сыртымен үлкен адыммен кіші адыммен жүру; бірінің артынан бірі жай немесе тез, тәрбиешінiң белгісі бойынша әр түрлі бағытта өз орнын тауып жүру және жүгiру, бөрене үстінен түзу және қырындап жүру; 

-екі қолын созып, алақанына құм салынған қалташаны ұстап, сызық бойымен, тепе-теңдікті сақтап жүру;

· аяқтың ұшымен, тізені жоғары көтере, адымдап жүгіру, бір қатармен, түрлі бағытта жүгіру, жерді айнала жоғары секіру;
· екі аяқпен бір орында (аяқ бірге, аяқ алшақ) 30-40 см қашықтыққа секіру, екі аяқпен 1,5-2 м алға жылжи секіру;  
· гимнастикалық орындықтың үстімен затты аттап, тепе-теңдік сақтап жүру; 
- зат астынан, сол жағымен арасынан өту, 10 м қашықтыққа еңбектеу, гимнастикалык, орындықтың үстіне етпетінен жатып, алға қарай екі қолмен тартыла ішпен жылжып, еңбектеу; 
· допты бір-біріне лақтыру, қағып алу, допты жоғары лақтыру, еденге соғу, қағып алу.
Қимылды ойын: «Өз жолдасыңды тап», «Аюдың апаны», «Сұр қоян қалай жусайды?», «Қияр, қияр…», «Тауық қорадағы түлкі», «Жылғадан қарғып өтеміз», «Атам, менің атам» (армян халық ойыны), «Қоян мен қасқыр», «Төрт ысқырық», «Ақ сандық - көк сандық», «Қуаласпақ», «Мысықтар мен күшіктер», «Ұшақтар».

Жыл мезгілдері

Жомарт күз

Негізгі қимыл жаттығулары:
- қолды әр түрлі қалыпта белге, қос жамбасқа, арқаға айқастыра қойып, қазақтын ұлттық би элементтерін орындап қимылдау. 

- бір-бірлерлерiн қолынан ұстап, бұл қимылдарды жасай жүгіру; 

- тақтай, доға, жіп астынан (биіктігі 40-50 см) еңбектеп өту; 

- тепе-теңдік сақтап, көлбеу жазықтықта жүгіру;
Қимылды ойын: «Құстар қайтты», «Топта үндеме», «Шұңқырдағы доп», «Ине мен жiп», «Лақтырғыш таяқ», «Сақинаны дәл кигіз», «Мерген», «Аңшы мен қояндар».
Қыс қызығы

Негізгі қимыл жаттығулары:
-қолға жалауша ұстап, екі қатар, шеңбер жасап жүру; 

-заттардың арасымен соқтығыспай жүгіру; 

-жоғары ілінген затқа секіріп қол тигізу; 

-2-2,5 метр қашықтықтағы нысанаға затты лақтырып түсіру; 

- гимнастикалық орындық үстімен еңбектеу.
Қимылды ойын: «Оттар», «Сылдырмақты сылдырлат», «Жүзгіштер», «Тас кімде?».
Спорттық жаттығулар: Шанамен, мұз айдында «Самаурын», «Қарлығаш», «Тік ұшақ» бейнелерін жасай сырғанау. Шаңғымен бір орында тұрып, оңға, солға жан-жаққа бұрылу, аяқты алмастыра, бірінің соңынан бірі сырғанау.

 Көрікті көктем

Негізгі қимыл жаттығулары:
- бағыт пен жылдамдықты өзгертіп, музыканың ырғағына сәйкес қимылдар жасай жүру; 

- бағытты, жылдамдықты, бастаушыны өзгертіп, белгі бойынша қатардан өз орнын табу;

- аяқтың ұшымен кедір-бұдыр тақтай үстімен жүру; 

- ілгері жылжып (2—3 м) құрсаудан, құрсауға секіру.
Қимылды  ойындар: «Аюды шақыр», «Бұлақтан секірейік», «Бақалар», «Қияр», «Өзендер мен көлдер».

Жайдары жаз

Негізгі қимылдар:
- жүру, жүгіру, секіруді  кезектестіру; 

- 240 м қашықтықты баяу немесе жүгіріп өту;
- 30 м қашықтықта неғұрлым жылдам жүгіріп өту; 
- тізе мен алақанды жерге тірей еңбектеу;
- орнында тұрып ұзындыққа (70 см) секіру; 
- сумен ойнау, жүзуге дайындық, таяз жерде отырып аяқты қимылдату;
-аяқты көлденең созып суда қолымен ілгері-кейiн жүру;
Қимылды ойындар: «Су добы», «Доптың артынан жүгір», «Өкшеңді көрсет»,  «Сәлеметсіз бе, қуып жет», «Үйрек». 

Жыл бойы өткізілген негізгі қимылдарды ойын арқылы бекіту. Таза ауада ұлттық қимылды ойындар ойнату, сумен, күнмен шынықтыру жұмыстарын жүргізу.

Жаз кезінде балаларды еркін, шығармашылықпен бейнелеу іс-әрекетімен шұғылдандыру. Көркемдік талғамын дамыту.

Қазақстан  - республикам менің

Негізгі қимылдар:
- бір-бірінің соңынан кібіртіктеп жүру;

- 20 метр қашықтықты демалыссыз, тез 1—1,5 минутта жүгіріп шығу;

- допты оң, сол қолмен 5 рет қатарынан жерге соғып ыршыту; 

- гимнастикалық қабырғаға өрмелеп шығу;

- тепе-теңдікті сақтап гимнастикалық орындықтың үстімен аяқтың ұшымен жүру, қолды екі жаққа созып, кедергіден аттап өту.
Қимылды ойындар: «Қасқыр қақпанда», «Арқан тарту», «Тақия тастамақ», «Доп», «Қанатпен жүрушілер» (түрікмен халық ойыны), «Ләйлек».
Жануарлар дүниесі

Негізгі қимылдар:
- қолдарына ұстаған заттарын (жалауша, орамал, құрсау) әуенге қарай ауыстырып, жеңіл, еркін, серпілмелі жүру; 

- қысқа секіртпемен 20—30 см биіктіктен секіру;
- допты биіктігі 1,5 м, ара қашықтығы 1,5-2 м  қағып алу ;
- заттардың арасынан, көлбеу тақтай, гимнастикалық орындық үстімен еңбектеу; 

- қолды түрлі қалыпта ұстап айналу. 

Қимылды ойындар: «Үйі жоқ қоян», «Жалауды тап».
«ҚАТЫНАС» саласы – «ТІЛ – ХАЛЫҚ ҚАЗЫНАСЫ»

 Естиярлар тобында балаларды ауызекі сөйлеуге үйрету әрі қарай кеңейтiледi.
 Тілдің дыбыстық мәдениетін жетілдіру. Балалардың с, з, ц, ж, ч,р дыбыстарын дұрыс айтуын нақтылау және бекіту. Ана тілінің барлық дыбыстарын дұрыс айтуға үйрету.Сөйлеу мақамын жетілдіру, дауыс аппаратын, сөзді есту қабілетін, фонетикалық қабылдауын дамыту.
«Сөз», «дыбыс» ұғымдарын практикалық жолмен меңгерту және оларды сөздік ойындар ойнаған кезде пайдаландыру. Сөз дыбыстардан тұратынын, әр дыбыс өзінше айтылатынын, кейбірі бір-біріне жақын дыбысталатынын байқату. 
Қатаң жөне ұяң дауыссыздарды есту арқылы айта білуін қалыптастыру (міндетті түрде). Сөздегі бірінші дыбысты анықтау және оны жеке айту, берілген дыбысқа сәйкес сөздер табу. Сөздегі бір дыбысты жеке дауыстап айтуға үйрету.
Айналадағы дүниені, табиғатты бақылату, көрсету, түсіндіру. Сөздік қорларын жаңа сөздермен байытып отыру (ұшақ, қызанақ, отбасы, аялдама, таңқурай, құлпынай т. б.). Арнайы өтілетін сабақтарда тәрбиешіні тыңдап, жауап беруге, белгілі мерзім (15—20 мин) бойында дұрыс отыру, тәрбиеші тарапынан берілетін тапсырмаларды зейін қойып тьңдау, өзіне ұсынылған жұмысты дұрыс, әдемі, таза орындай білу дағдыларын қалыптастыру. Зейін, қабылдау, есте сақтай білу, қиялдау қабілеттерiн жетілдіру. Тәрбие жұмыстарында табиғи дарыны бар баланың қабілетін дамытуға айрықша көңіл бөлу.
Өз елі, оның табиғаты, байлығы, үлкендердің еңбегі туралы түсініктерін кеңейту. Адамдардың мамандығы, қоғамдық өмір, табиғат өзгерістері, түрлі заттар туралы түсініктерін кеңейту, олардың өзгеруі, түр-түсі, көлемі, пішіні жайлы сөздермен белсенді сөздiк қорларын кеңейтіп отыру. Антоним, синоним сөздерді дұрыс айта білуге үйрету. 
Заттың сыны, пішіні, түр-түсі, көлемі, сапасын білдіретiн сөздерді меңгерту.
Іс-әрекетті білдіретін сөздер мен сөз тіркестерін айтуға жаттықтыру (секірді, шапты, орды, кесті, аралады, жонды, есті, айтты, санады, жапсырды, бояды, иледі т. б.)
Заттың кеңістікте орналасуын білдіретін сөздер (ішінде, ортасында, қасында, жоғары, төмен, астында, үстінде т, б.) заттың сан мөлшерін білдіретін сөздерді меңгерту, бірден онға дейін реттік сан және есептік сан есімдерді дұрыс айтуға жаттықтыру.
Жалпы ұғым беретін - адам, отбасы, үй жануарлары, мал, ойыншық, ыдыс-аяқ, тағам, құс, аң  т. б. сөздерді түсініп, дұрыс айтуға, даралай, жалпылай білуге үйрету.
Тілдің грамматикалық құрылысын меңгерту. Ауызша сөйлеуде сөздерді грамматикалық формада жекеше, көпше, септеп, тәуелдеп, жіктеп айта білу (ереже айтылмайды). Грамматикалық құбылыстарды меңгерту ауызша орындалатын логикалық ойын-жаттығулар арқылы іске асырылады. Тәрбиешінің басшылық жасауымен әр түрлі сөйлемдер (жай, жайылма, құрмалас, лепті, сұраулы) құрап айтуға үйрету. Осындай сөйлемдерді тірек сөздермен құрастыра білуге жаттықтыру. Күнделікті өмірде көргендері жайында сөйлем құрату, суреттер, ойыншықтар көрсету. Ілік септік жалғауының жекеше-көпше түрін, (ойыншықтардың, малдардың, кісілердің т. б.) етістіктің бұйрық  рай түрін (иле, мүсінде, жапсыр, ән сал, би биле т. б.), қалау рай түрін (менің әжеме барғым келеді), ауызекі сөйлесу кезінде дұрыс айта білуге үйретіп отыру.
Сөздерді жеке сөйлем ішінде байланыстыра айтуға, сөз тіркестерін орынды қолдана білуге, сөз мәнін түсініп айтуға жаттықтыру.
Үй, түз жануарларының кейбіреуін, олардың төлдерін, түз жануарларының күшіктерін, бөлтірігін (түлкінің күшігі, аюдың қонжығы) танып, ажырата білуге үйрету, үй жануары, түз жануары, төлдері, күшігі, баласы деген сөздерді дұрыс айтуға үйрету.
Заттарды қажеттігiне қарай атай білу - сүт құйғыш, қант салғыш, ет табақ, май салғыш, нан салғыш, ожау, шөміш, көже құятын тегене.  
Байланыстырып сөйлеуге үйрету. Баланың ойлау, сөйлеу қабілетін әрі қарай дамыту, диалог түрінде сөйлесуін жалғастыру. Балаға таныс оқиға туралы (бір-біріне сұрақ қойып, жауап алу) диалог түрінде сөйлестіріп үйрету. Бұрын білетін ертегі, әңгімелерді қайталап айтуға, ертегі жүйесін бұзбай әңгімелей білуге үйрету, өз көрген-түйгендерін, суреттер мазмұны, ойыншықтары, киім-кешектері туралы әңгімелей білу. Баланың шығармашылық қабілетін дамыту, тілге бейім балаларға көңіл бөліп, айтқан әңгімесіне, өзі шығарған өлеңдеріне (ондайлар кездеседі) бағыт беріп, көмектесіп отыру.

Айналамен таныстыру, экологиялық тәрбие беру
Құстар, аңдар мен ұсақ жәндіктердің өміріндегі өзгерістер жайлы (құстардың келуі, ұя салуы, балапандарын асырап, қорғауы, жәндіктердің пайда болуы, пайдасы мен зияны) балалардың түсінігін кеңейтіп, қамқорлықпен қарауға баулу.
Табиғаттың адам игілігі, денсаулығы үшін пайдалы екенін түсіндіру. Мысалы: жолжелкен, қаражусан, бақбақ т.б. шөптермен қатар ағаштардың (гүлшетен, аққайың), жеміс-жидектердің де емдік қасиеті бар екендігін түсіндіру.
«Қызыл кітап» туралы түсінік беру. Тәрбие жұмысы барысында ауыз өдебиет үлгілерін, мақал-мәтелдер, жұмбақ,  жаңылтпаштар, тиым сөздерді кеңінен қолданып, халық болжамдары жайында алғашқы түсініктер беру.
Отбасы, балабақша, ойыншықтар

Жалпы ұғым беретін отбасы сөзінің мәнісін түсіндіру. Отбасы мүшелерi жайлы түсiнiктерiн кеңейту. Әже, ата, апа, сіңлі, iнi, қарындас, тәте сөздерін түсініп айта білуге үйрету. 
Кім, қайда, не істейтінi туралы әңгімелеп айтуға үйрету. Баланы таныс оқиға бойынша белгілі бір тақырып төңірегінде әңгімелеуге үйрету, оқылған, ертегі, әңгіме мазмұнын жүйелі әңгімелеп беруге, қажетті өлең, тақпақтарды жаттап алып, дауыс, үн ырғағын келістіре айта білуге жаттықтыру. Антоним, синоним сөздерді қолдана білуге үйрету.

Балаларды үй-ішілік мерекелерге (туған күн) дайындыққа қатыстыру. Шамасы келетін заттар жасату (үй тазарту, үлкендерге сыйлық әзірлеу, ойыншықтарды сәндеу, жинау т.б.).

«Қуыршаққа бөлме жасау» ойынын ұйымдастыру. «Біз тамақты немен ішеміз?» деген тақырыпта әңгімелесу. Ұлттық тағам түрлерін, олардың неден, қалай жасалатыны (талқан, құрт, ірiмшік, қымыз) туралы ұғымдарын кеңейту.
Өз үйіне жақын көше атын, үйі орналасқан көшенің қалай аталатынын, нөмірін, өз пәтері нешiнші қабатта, балабақшадан үйге қандай көлікпен, кіммен келетіні, жақын жердегі мектеп, қоғамдық орындар (дүкендер т. б.) туралы ұғындыру. «Біз үйде не істейміз?» тақырыбында шығармашылық әңгіме құрату.

Балабақша туралы бұрын үйренгендерін қайталау, білімдерін кеңейту. Балабақша қызметкерлері, кім не істейтіні туралы әңгімелесу. Балабақшаның ішкі құрылысымен таныстыру, топ бөлмесі, асхана, дәрігер бөлмесі т. б. айырмашылығын байқай білуге үйрету. Әр бөлмедегі жұмыс түрін, қажетті құралдарды, олардың аты, не үшін қажет, неден жасалғаны, қайда, кімде, қандай, кім, не істеді сұрақтарына дұрыс жауап беруге, балабақшада өздері немен шұғылданатыны туралы әңгімелей білуге үйрету. Әр затты, бөлмені бір-бірімен салыстыра айтуға (кең, тар, жарық, үлкен т. б.) үйрету. Бақшадағы қол еңбегі, бейнелеу өнері, дербес көркемөнер бұрышы туралы түсінік беру, таныстырып көрсету. Музыка бөлмесіндегі ұлттық музыка аспаптарын (домбыра, шертер, қобыз т, б.) көрсету, әңгімелесу.
Балабақшаның жалпы сыртқы, ішкі безендірілуі ұлттық нақышта, әр халықтың өзіндік салт-дәстүрін бейнелейтіндей болуына көңіл бөлу. Ауланың көгалдандырылуы, гүлзарлардағы гүлдердiң бақшаға көрік беретіндігін айтып түсіндіру.

Өздері күнде қарым-қатынас жасайтын ойыншықтары туралы, оларды қайда, кім, неден жасайтыны туралы ұғымдарын кеңейту.
Бөлмеде ұлттық ойыншықтар бұрышын, қуыршақтың үйін жасату. Ойынға қажетті қазақша киінген ұл, қыз, ата, әже, сәндеп жасалған ат әбзелдері, ер тоқым, күймелі арба ойыншықтарымен таныстыру. Қуыршақтарды пайдалана отырып, сөздік, дидактикалық ойындар ойнату. «Мен және менің отбасым», «Балабақша өз үйім», «Анамның туылған күні», «Әжеме сыйлық», Біздің үй», «біздiң  сүйiктi балабақшамыз», «Дәрiгер бөлмесiне саяхат», «Балабақшадағы Наурыз мерекесi», «Мерекеде кiмге не сыйлаймыз», «Менiң сүйiктi ойыншығым», «Бiз ойнап жүрмiз», «Ұлттық ойындар»,   «Ойыншықтар дүкенiнде», «Әке-шешем кiм болып iстейдi» тақырыптары арқылы мазмұнды iске асыру.
Ойын: «Атын ата», «Не қажет», «Жалпақ заттарды ата», «Серуенге шығу үшін не керек?», «Жұмбақ шешу», «Біздің бақша».

Әдеби шығармалар. Ертегі, өңгіме, өлеңдер кім, не жайында баяндалғанын, қалай аяқталғанын көмекші сұрақтарға сүйене ауызша талдап, мәнісін түсіндіру, баяндауға, жаттап айтуға үйрету. Кейбіреуін сахналату. Оқылған шығарма желісін бұзбай әңгімелеуге үйрету, мәнерлі сөйлеу дағдыларын жетілдіру. Баланың дара ерекшелігіне назар аудару арқылы, шығармашылыққа баулу.

 Әңгімелеу. Ы. Алтынсарин «Әке мен бала», Ж. Өмірбеков «Әкесін ұялтқаны», С.Сарғасқаев «Кәмпит», «Арамтамақ әтеш» ертегісі, Қ. Ыдырысов «Аспаз», Н. Сералиев «Мен сені тастамаймын, әже», «Арыстан күшігін асыраған мысық» ертегісі. «Суретші салған құстар» ертегісі (өзбек тілінен аударған К.Мырзабеков).
Оқып түсіндіру: «Есеп ертегі» (ауған ертегісі аударған Г.Әзімбаева)», Ас адамның арқауы: «Ұлттық тағамдар», «Қазақ дастарханы»     Қ. Исаев «Түлкі мен қасқыр», Г.Келдібекова «Бал бөпем».
Жаттау: Жамбыл «Бесік жыры», Б.Үсенбаев «Кішентай күн», Б. Үсенбаев «Арман», Б.Үсенбаев «Ата ұлағаты», О. Асқар «Елтаңбам», 
Ғ. Өкеев «Балабақша үйіміз», Ә. Мұсаханов «Менiң мамам-дәрігер», 
Н. Әлімқұлов «Ойыншықтар», А. Сопыбеков «Қуыршақ», Е.Ескендірова «Құлыншақ».
Жыл мезгілдері

Жомарт күз

Баланың айнала қоршаған табиғатқа, өсімдікке, жан – жануарларға деген қайырылымдық, мейірімділік қамқорлық, сөздерін бекіту түсу үшін әбеби шығармалар оқылып, көргендерін бейнелеу өнері арқылы бере білу, музыка әуенінің сипатына қарай ауа – райының өзгерістерін анықтай білу дағдыларын қалыптастыру мақсатында жыл мезгіліне байланысты салынған суреттер көрмесі, мерекелер ұйымдастырылып, табиғат күнтізбесін пайдаланып отырып, әр жыл мезгілі туралы білімдерін тиянақтау көзделеді.

Табиғатты бақылату. Күз түстi. Күн салқындады, жауын жиі жауады, салқын жел соғады. Күз айларының басында, аяқ шенінде ауа райының кенет өзгеріп, қара суық түсіп, су қабыршақтанып, мұз басқанын аңғартып түсіндіру.  Шөптер, гүлдер, ағаш жапырақтары сарғая бастады. Күн қысқарып, түн ұзара түсті. Күздің бірінші айы - қыркүйек. Қыркүйек, қазан, қараша - күз айлары. 

Күз неліктен «алтын, жомарт» деп аталатыны туралы күзгі далаға, егіндікке, қырманға, бау-бақшаға саяхат жасау арқылы түсіндіру. «Күз», «Жомарт күз», «Бұл қай кезде болады?», «Алтын дән», «Күзгi табиғатқа саяхат» тақырыбына әңгімелер құрату.

 Күзгі мерекелер. Диқандардың сабан тойы, шопандар мерекесі туралы бiлiм берi. Алтын күз мерекесін ұйымдастыру. 

Бақтағы, ормандағы, ауладағы ағаштарды бақылау: үйеңкі, емен, қайың жапырақтарын түр-түсі, пішіні бойынша салыстыру.
Алаңдағы, бақша ауласындағы гүлдеген өсімдіктердің атауын білу (алтын шар, қырмызы, георгин).
Көкөністерді, жемістерді түр-түсі пішіні бойынша, сабағына, дәміне қарай салыстырып, ажырата білуге үйрету, сәбіз, қызылша, пияз - жерде, қызанақ - сабақта, алма, алмұрт - ағаш бұтағында өсетінін түсіндіру.
Топ бөлмесіндегі өсімдіктер, гүлдермен (аспарагус, алоэ), аквариумдағы балықтармен таныстыру.
Құстарды бақылау, қарға, торғай, көгершін, шымшықты ажырата білу. Қамқорлық жасап, жем, су беру. 

Ойын. «Қай ағаштың бұтағы?», «Ағашты жапырағынан таны», «Түрлі-түсті жапырақтар», «Не қайда өседі?», «Ғажайып қапшық», «Қандай құс?», «Жылдың төрт мезгілi», «Өседі, гүлдейді, піседі», «Бізде өсетін өсімдіктер».

Еңбек. Тәрбиешінің көмегімен астра, қырмызы, қалампыр гүдерін тамырымен қазып алып, топ бөлмесінде өсіріп, баптау: гүл тұқымдарын, жеміс өнімдерін (сәбіз, қызылша, қажелкен) жинау. Күзі жапырақтарды, табиғи материалдарды жинау. 

Күзгі киімдер. Күзде киетін киімдер жөнінде сұрап, әңгiмелесу. Киім аттарын - жеңіл күрте, шалбар, бәтенке аттарын дұрыс айтуға үйрету, осыған байланысты сөздік қорын байыту.

Әдеби шығармалар. Әңгімелеу: Ы.Алтынсарин «Бақша ағаштары», «Торғай мен түлкі», Б. Әділов «Ала қарбыз» ертегілері.
Оқып түсіндіру: М. Төрежанов «Не дәмді?», Г.Әзімбаева  «Жемістің дәмі», А. Егеубаев «Құстар қайтқанда».
Жаттау: Қ.Мұсағалиев «Жаңбыр мен найзағай», Е. Елубаев «Апорт», Н.Ораз «Күз», Ә.Табылдиев «Төрт мезгіл» (күз бөлімі), Қ. Ержанов «Ала қарбыз» Ә. Дүйсеков  «Дән»,  Қ.Ыдырысов  «Күз».
Қыс қызығы

Қысқы табиғат ерекшелігі, табиғаттағы өзгерістер туралы бiлiмдерiн кеңейте түсу. 

Табиғатты бақылау. Қысқы табиғатты күзбен салыстыра әңгімелету. Қыс түсті. Күн суытты, қар жауды. Аяз, боран болды, ақ мамықтай жұмсақ қар қиыршықтап жауды. Қар жауған кезде балаға қолғапқа, жеңге немесе заттың үстіне түскен қар ұшқынын бақылатып, пішiніне ерекше назар аудартып, біртіндеп еріп суға айналуын бақылату. Қар аппақ. Қар сықырлайды. Күн сәулесімен  қар жалт-жұлт етеді, күн бұлыңғыр кезде қар жылтырамайды т. б. Ағаштардың басында да, үйлердің төбесінде де қар. Қардан аққала соғуға болады. Қатты аяздан терезе шынылары ою-өрнектермен әшекейленді. Өзенде мұз қатты. Мұз мөлдір, жылтыр, тайғанақ. Мұз сүңгілерін қолдарымен ұстап, оның суық, қатты екенін айқындап, жылу әсерінен еріп, суға айналуын түсіндіру.

Ағаштарды бақылау, қыс көрінісінiң әдемілігіне назар аударту. Жапырағынан айрылған ағаштар көңілсіз. Шыршалар жап-жасыл, бүрлері ине сияқты. Ағаштарды (емен, қайың) діңінің жуандығына, бұтақтарының түріне, қабығының түсіне қарай салыстыру. Қыс айларының аяқ шенінде бұтақтарда бүршіктер, көктемде жапырақтар пайда болатынын түсіндіру.

Қысқы мерекелер. 16-17 Желтоқсан - Тәуелсіздік күні, 1 қаңтар - Жаңа жыл мерекесі.
Қысқы киімдер. Тон, ішік, етік, байпақ, тымақ, қолғап. Тон қалың, жылы, жұмсақ. Қолғап, мойын орағыш жүннен тоқылған.

«Қыс қызығы», «Аппақ қар ұлпасы», «Қысқы серуен», «Дала көшелері қар жамылған», «Қыстап қалған құстар» т. б. тақырыптары аясында қысқы еңбек түрлерін, аңдарды бақылату, арнайы саяхаттар ұйымдастыру

Сурет көрсетіп әңгімелеу. Ә.Қастеев «Қыс», Ж.Шаймерденов «Қысқы пейзаж», И. Квачко «Көгілдір тырналар».
Ақпан айында топ бөлмесіне теректің, кайыңның, гүлшетеннің бұтақтарын суға қойып, бүршіктерден жапырақтар пайда болуын бақылату. «Ағаштарды сындырма, қабықтарын сыпырма» деген тиым сөздiң мазмұнын түсіндіру.

 Қыстап қалған құстарды бақылау. Құстар азайды. Қыстап қалған құстар ғана бар (суық торғай, қарға, сауысқан). Құстарға жем беріп, ұя жасату. Қоңыз, көбелектер, шыбын, маса жоқ. «Құс үшін қыс та, аяз да қатер емес, аштық қатер» деген ұғымды қалыптастырып, қамқорлықпен қарауға баулу.
Хайуанаттар     бағындағы,   табиғат  бұрышындағы (сарытышқан, қоян, тиін) сүт қоректілерді бақылау, тамақтандыру, ондай мүмкіндік болмаса сурет арқылы көрсетіп, таныстыру.

«Қызыл кітап» туралы түсінік беру. Тәрбие жұмысы барысында ауыз әдебиет үлгілерін, мақал – мәтелдер, жұмбақ, жаңылпаштар, тиым сөздерді кеңінен қолданып, халық болжамдары жайында алғашқы түсініктер беру. 

Ойын. «Қыстап қалған құстар», «Бұл не?».

Еңбек. Ауланың қарын тазарту, ағаштардың түбіне қар үю. Құстарға жем шашу. Топ бөлмесінеде пияз отырғызып, күтіп бақылау.

Әдеби шығармалар. Әңгімелеу. Ә.Табылдиев «Төрт мезгiл», Н. Әлімқұлов «Суретші аяз», А. Тоқмағанбетов «Аяз ата» (үзінді).
Оқып түсіндіру. С.Қалиев «Жаңа жыл қарсаңында», 
Ә. Дүйсенбаев «Елка жыры», Ә. Жайлауов «Қош келдің, Жаңа жыл!»
Жаттау. О. Иманалиев «Қыс», X. Ерғалиев «Жаңа жыл», Ә. Асылбеков «Жасыл шырша жанында», А. Тоқмағанбетов «Ақша қар», Н. Айтов «Аяз ата».
Көрікті көктем

Табиғатты бақылау. Күн жылына бастады. Жылы жаңбыр жауды, қар еріді, өзен мұздары, мұз сүңгілері еріді. Тамшы тамды. Күн жылынған кезде балалардың назарын қар мен мұздың сыртқы өзгерістеріне аудару. Қар әуелі қарайып мүжіледі де, бірте-бірте суға айналады. Жылғалардан су ағады т. б.
Жер көгерді. Алғашқы көктем гүлдері – бәйшешек, жауқазын, қызғалдақ өсті. Ағаштар, бұталар және басқа да өсімдіктер гүлдеген кезде баққа саяхат жасау, ауладағы көктемгі өзгерістерді аңғарту.

Еңбек. Гүлзарларды, көкөніс егетін ауланы балалардың қатысуымен күні бұрын дайындау. Ірі тұқымдар егу (тас бұршақ, қызылша, настурция).

Наурыз, сәуір, мамыр - көктем айлары. Көктемде күн ұзара, түн қысқара бастайды. 

Көктем құстары - (жабайы үйрек, қаз, тырна, қарлығаш) жылы жақтан қайта оралады. Оларға қамқорлық, ұя жасау, жем беру. Құстардың ұшып келуін, ұя салуларынн, әндерін тыңдап, жәндіктердің әрекеттерін бақылау. Суреттер бойынша танысу, кездестірген құстарды топтау.
Мал төлдеді, уыз iштік. Көктемгі жануарлар мен кұстардың тіршілігі, ұқсастығы, айырмашылығыэ өсіп, өнуі. Т. Жұртбаевтың «Уыз» деген өлеңін оқып түсіндіру.

Көктемгі мерекелер. 8 наурыз - аналар, әжелер мерекесі, 22-наурыз- қазақша жаңа жыл. Мерекеге дайындық. Наурыз мерекесіне дайындық кезін бақылату. Киіз үй, оның неден, қалай жасалатынын түсіндіру, көрсету. Наурыз көже, оның қалай, неден жасалатынын айту. Бауырсақ, уыз, ірімшік, құрт, қымыз, талқан, шұбат т. б. туралы сұрап, әңгімелесу

Қазақтың тұңғыш ғарышкері - Тоқтар Әубәкіров туралы әңгімелесу. 

 1 мамыр - Қазақстан халықтарының бірлігі мерекесі, 9 мамыр - Жеңіс күні. Еңбек, соғыс ардагерлерімен кездесу өткізу, балалардың қатысуымен ертеңгілік өткізу. Ойыншықтар, мерекелік сыйлықтар жасауға қатыстыру. 
Көктемгі киімдер. Ересектер, балалар жұқа шапан, сулық, күртеше, бәтеңке киетіндері туралы, күнделікті киіп жүрген киімдері туралы сұрап,  әңгiмелесу.

Сурет көрсетіп әңгімелесу. Көктемгі табиғат көріністерін бейнелейтін әдемі суреттер, көркем безендірілген кітапшаларды қарау арқылы түсініктерін жетілдіру. Е.Левитан «Орман шегір гүлдері мен ботагөздері» т. б. картиналарды қарау.

Әдеби шығармалар. Әңгімелеу: Ертегілер: «Түлкі мен қоян», «Қаз бен түлкі», «Қарлығаштың құйрығы неге айыр?».
Оқып түсіндіру. «Жыл мезгілдері»- ертегi,  Ш.Әлдибекұлы «Табиғат құбылыстары», С. Көбеев «Құмырсқа мен көгершін», З.Мейірханова «Бозторғай»,  Ж. Қашқынов «Наурыз», М.Төрежанов «Әжесiн қайсысы жақсы көредi».

Жаттау. І.Жансүгіров «Көктем», Ж.Смақов «Шымшық», 
Е. Өтетілеуов «Наурыз көже» (үзінді), М.Хакімжанова «Айналайын анашым», Ә. Табылдиев «Төрт мезгіл» (Көктем), Ө.Ақыпбеков «Ынтымақ күні».
Жайдары жаз

Жаз туралы білімдерін тереңдету. Табиғатты бақылау. Күн ыстық, ашық, топырақ, құм, тастар қызды, су жылыды. Күн ұзақ, түн қысқа.
Орманға, баққа, далаға саяхат. Ормандағы өзгерістерге назар аударып, ағаштарға, бұталарға (үйеңкі, емен, терек, жантақ, қаңбақ), бақтағы жемістердің сыртқы түрлерiне көңіл аударып, көлемі, түрі, дәмі жағынан салыстырып ажырата білу.
Жануарлар мен жәндіктердің жазғы тіршілігін, соның iшiнде құмырсқалар тіршілігін бақылау. Илеудің неден жасалғанын көру. Құмырсқаның илеуін бұзбауға, қамқорлықпен қарауға баулу. Гүлзардағы гүлдер мен өсімдіктерді атап, оларды өзара салыстыру (настурция, үкікөз). Маусым, шілде, тамыз-жаз айлары туралы түсiнiк беру. Жазда малшылар жайлауға көшедi. Жайлау өте әдемi. Өзен, көл бар. Түрлі-түсті шөптер мен гүлдер көп өседi. Жидек, жеміс піседi. Суреттен немесе фильмнен мүмкіндігінше жайлау көрiнiсiн тамашалату. Мал өрісте жайылып жүр. Құстар, көбелектер, көп, қоңыз, құмырсқа. Балаларды қатыстыра отырып, жайлау көрінісін жасау. Жайлауға ата-әжеге қонаққа бару ойынын ұйымдастыру. Суға түсу, шомылу, күнге қыздырыну т.б. 

Құмырсқалар тіршілігін бақылау. Илеудің неден жасалғанын көру. Құмырсқаның илеуін бұзбауға, қамқорлықпен қарауға баулу. Гүлзардағы гүлден өсімдіктерді атап, оларды өзара салыстыру (наструция, үкікөз).

Сурет көрсетіп әңгімелесу: Ә. Қастеев «Жайлауда», «Жайлауға көшпелі дүкен келді», «Колхоздың сүт фермасы» т. б. Жайлау сәні - киіз үй туралы білімдерiн кеңейту, жайлау көрінісі туралы әңгімелесу.
Жазғы киімдер. Адамдар жазда не киетіні, ол киімнің неден, қайда жасалатыны (жібек, шыт, сәтен т. б.), қайдан алатыны туралы әңгімелесу, түсіндіру. Киім бөліктерін (жаға, жең, қалта) санату, ұлттық киімдермен салыстыра айту, көрсету, үлкендердің еңбегін құрметтей білуге, өздігінен еңбектенуге үйрету.

Әдеби шығармалар. Әңгімелеу. Қ.Толыбаев «Күн күледі», Ғ. Жұмабаев «Жайлауда», М. Төрежанов «Шие тергенде».
Оқып түсіндіру. С. Мәуленов «Көл», Б. Тәжімбетов «Жайлау көркi», А. Омарова «Жарқын жаз», Ж. Кәрбозин «Байқасамшы».
Жаттау. Қ. Ыдырысов «Жаз», Ә. Табылдиев «Төрт мезгіл» (жаз), Б. Азнабаев «Қызғалдақ», А. Омарова «Жарқын жаз».
Қазақстан - республикам менің

Бұрынғы топтарда өткен қала жайындағы мағлұматтарды қайталау, білім дағдыларын тереңдете түсу. Қазақстан Республикасының әсем қалаларының ғимараттары жайындағы суреттер көрсете отырып әңгімелету. Қазақстанның бас қаласы - Астана, бұрынғы астанасы - Алматы екенін түсіндіру, диафильмдер көрсету. Астана туралы  түсiнiк беру. Алматы жайындағы мағлұматтарды кеңейту, оның көрікті орындарына саяхат: «Орталық мұражай», «Үкімет үйі», «Цирк», «Аңдар паркі», «Республика сарайы», «М. Әуезов атындағы драма театры», «Орталық стадион»  т. б. балабақшаға жақын жердегі мектеп, дүкен, почта, кітапхана, тұрғын үйлердің және ауылдық жердің сәулет өнерлерінің айырмашылығы жайында түсінік беру. Өздері тұратын аймақта тау бар ма, болса қалай аталады? - деп сұрау арқылы танымдарын кеңейту, тілін дамыту. Алатау туралы түсінік беру. Өз туған өлкесi, қаласы, ауылы жөнiндегi түсiнiктерiн кеңейту.
«Елордам Астанам», «Республика күнi», «Ауыл мен қала жайлы түсiнiк», «Қазақстан Республикасының рәмiздерi», «Туған елiм гүлдене бер», «Менiң қалада көргендерiм», «Менiң қалам», «Бiздiң қаланың көшелерi», «Жол белгiлерiнiң сыры», «Туған жердiң байлығы», «Табиғат және адам»,  «Жайлауда», «Ауылдағы өмiр», «Қазақстанның қолөнерi», «Зергерлiк бұйымдар неден жасалады?», «Менiң отаным-Қазақстан», «Құрылыста», «Көп қабатты үйлер», «Ауыл көрінісі», «Қой фермасы», тақырыптары арқылы  бiлiм-бiлiк  берiледi. 

Әдеби шығармалар. Әңгімелеу:  М.Әлімбаев «Туған жерім тамаша», 
Т. Молдағалиев «Алатау», Ә. Тәжібаев «Балалар өтіп барады», С.Мәуленов «Қайырымдылық», Ы.Алтынсарин «Әке мен бала».
Оқып түсіндіру. Ө.Ақыпбеков «Қазақстан картасы», Ә. Табылдиев «Алтын қала» (үзінді), Ж. Қашқынов «Отан»,  М. Хакімжанова «Отан», Ғ.Қайырбеков  «Бiз бақытты баламыз»,  Д.Әбiлов  «Қазақстан Республикам менiң».
Жаттату. Ж.Әбдірейім «Ту», Ғ.Ғабдуллин «Отан», С. Әлімқұлов «Отан» (үзінді),  Б.Жақып  «Менiң елiм».
Жануарлар дүниесі

Балаларға төрт түлік туралы, ата-бабаларымыздың оны қалай баптап, өсіргені жайлы түсінік беру. Төрт түліктің пайдасы, олардан алынатын өнімдер, заттар туралы ұғымдарын, техникалық құралдарды, суреттерді пайдаланып, мүмкіндігіне қарай саяхатқа апарып, танымдарын жан-жақты кеңейту. Халқымыздың төрт түлік малды дәріптеген өлең-жырларын, ертегі әңгімелерін түсіндіру, сұрау, мазмұнын жүйелі айта білуге үйрету.
Үй жануарлары мен жабайы жануарлар, үй құстары мен тұз құстарыэ олардың бір-бірінен айырмашылығы, ортақ белгілері, қозғалыс, тіршілік әрекеті, немен, қалай қоректенетіні, адамға келтіретін пайдасы туралы түсіндіру.
Жануар жайында сипаттап айтуға үйрету. «Үй жануарлары және олардың төлдерi», «Түз жануарлары» деген суреттерді көрсетіп, олардың қалай аталатыны, сипаты және т.б. жөнінде түсiндiру. Өз қалаулары бойынша әңгіме құрату.
Диалог, монолог бойынша сөйлесуді жетілдіру бағытында орындалатын ойын-жаттығулар: «Аңдар паркінде не көрдім?», «Жайлауда», «Төлдер», «Мал фермасында», «Аңдар қайда қыстайды?», «Ненің үйі», «Ненің даусы?», «Менiң өлкемдегi жабайы жануарлар» т. б. 

 «Не қайда болады?», «Ненің мекені жақсы?» тақырыбына дидактикалық және сюжетті ойындар ойнату.

Әдеби шығармалар. Әңгімелеу. «Төлдердің айтысы» (ертегі), «Жалқау немере» (ертегі), «Ақымақ қасқыр», «Көбелек пен маса», «Жалқау мысық», «Түлкі мен қырғауыл», «Түлкі мен тырна», «Жетім қозы мен қасқыр» ертегілері Б.Тұрлиев «Аққу». 
Оқып түсіндіру. Ертегілер: «Екі бұғы», С. Көбеев «Құстың ұясы», 
С. Мәуленов «Кептер естіп қояды», С. Сауытбеков «Ит пен мысық».
Жаттау. I. Жансүгіров «Төрт түлік жыры», Қ. Баянбаев «Қозы», 
Н. Жанаев «Лағым», С.Толыбаев «Торғай...торғай», С.Әлімқұлов «Құлыншақ ұрыншақ», «Кірпі», Б.Айтмұқаева «Құмырсқа» Е.Дүйсенбай «Төрт түлік», С.Үсенұлы «Түйелер».
«ТАНЫМ» саласы – «ОЙНА ДА ОЙЛАН»

 Естиярлар тобында санның натурал қатары туралы түсінік алады. Сан және көлем туралы ұғым беріледі. 1-ден 5-ке дейінгі сандар тура жөне кері санауға үйретіледі де, бес саны туралы жаңа ұғым меңгертіледі.
3 санының цифрлық таңбасымен таныстыру. Заттарды толықтыру және теңестіруге үйрету. Әр түрлі заттардан екі топ құрауға жаттықтыру.
5 санының цифрлық таңбасымен таныстыру, 5 көлеміндегі сандарды ретімен санауға, қатардағы орнын анықтауға, «барлығы қанша?», «нешінші?» деген сұрақтарға дұрыс жауап беруге үйрету. Екі топтағы  заттарды салыстыра білуге жаттықтыру (бір, екі, үш, төрт  барлығы төрт киіз калпақ) төрт - үлкен, ал үш - кіші. Топтағы аз затқа қосып немесе көп заттан біреуін екінші топқа ауыстыру арқылы екі топтағы заттарды теңестіруге, олардың пішіні түрліше болғанымен, саны бірдей екенін түсіндіру.
Топтағы заттардың тең және тең еместігін анықтау, заттардың саны олардың үлкен-кішілігіне, арақашықтығына, кеңістікте орналасуына, санау бағытына (солдан оңға қарай немесе солға қарай) байланысты еместігін ұғындыру. 
Көлем. Ұсынылған заттардың ұзындығы, ені, биіктігі және жуан, жіңішкелігіне қарай өзгеретіндігі жайлы ұғымды нақтылай түсу; сөз жүзінде дұрыс айтуға (ұзынырақ болады, мынау жіңішкерек т.с.с.) үйрету.
Балаға таныс заттардың ұзындығын шартты өлшеуіштің көмегімен өлшеу арқылы салыстыра білуге үйрету. 

Пішін. Дөңгелек, үшбұрыш, шаршы, пішіні әр түрлі тік төртбұрыш, текше, шар, цилиндр тәріздес денелерді бір-бірінен пішініне қарай ажырата білуге, сөзбен атап айтуға үйрету. Осы денелерге қарай ұлттық заттардың ұқсас екенін ойлап табуға, атын айтуға үйрету.
Бұл пішіндерді сезіп, көру жолымен тексеру тәсілдеріне жаттықтыру. Бала таныс заттарға салынған ою-өрнектердің көлемін салыстыра білуге үйретіледі.
Кеңістікті бағдарлау. Өзі тұрған жерден бастап кеңістік бағыттарын (алдында, артында, жоғары, төмен, оң жақта, сол жақта) ажырата білуді ары қарай жалғастыру. Өзі тұрған жерден белгілі бiр заттың қалай орналасқанын білу (менің алдыңғы жағымда , оң жағымда, сол жағымда,  жоғары жағымда, төменгі жағымда). 
Уақытты бағдарлау. Тәулік, күндіз, таңертең, кеш, түн ұғымдарын қалай меңгергенін анықтау. Баланы апта күндерін ретімен атауға үйрету, кеше қай күн болғанын, бүгін қай күн екенін, ертең қай күн болатынын анықтату. Кеше, бүгін, ертең сөздерін қолдануға үйрету. Баяу, жылдам ұғымдарын нақтылы мысалдар арқылы ұғындыру.

Отбасы, балабақша, ойыншықтар

Қарапайым математикалық ұғымдарын қалыптастыру. 3 санының таңбасымен таныстыру. Санау ұғымына қатысты сөздер мен сөз тіркестерін ауызекі сөйлесуде қолдана білу. Сандардың тең, тең еместігін көлемі, пішiнi, түр-түсіне қарай ажыратуға, топтастыра білуге ойын-жаттығулар арқылы үйрету (бес тақия, бес қүндыз бөрік, бес тостаған т.б.). Ойыншықтарды санына қарай теңестіру. 5-ке дейінгі ретiмен санауға үйрету. 
Пішіні, көлемі әр түрлі денелерді (цилиндр, куб, шар) салыстырту.  
Уақытты бағдарлау бойынша балаларға апта күндерін ретімен атауға үйрету. Кеше - дүйсенбі, бүгін – сейсенбі, ертең – сәрсенбі т. б. түсіндіру, күн аттарын дұрыс айтуға жаттықтыру.

Балабақша, ойыншықтар тақырыбына орай топ бөлмесіндегі екі затты үшіншi шартты өлшеуіштiң көмегімен өлшеу арқылы көлемін ажырата білуге баулу. Заттардың ұзындығы, ені, биіктігі, жуан-жіңішкелігіне қарай өзгеретіні туралы түсініктерін нақтылау, тиянақтау. 
Кеңістікті, уақытты бағдарлай білудi балабақшадағы іс-әрекет, ойын, серуен кездерінде нақты мысалдармен тереңдете түсу. Заттардың кеңістікте орналасу қалпын аңғарып, сөзбен атап айтуға (жоғары, төмен, аяғында, артында, қасында т.б.) үйрету. Ойыншықтардың кеңістікте орналасуына байланысты меңгерген ұғымдарын тиянақтау. 

Құрастыру. Құрылыс материалынан бірте-бірте, күрделенген 4-5 түрлі үй, 3-4 түрлі құрылғылардан трамвай, автобустар құрастыру.
Балабақша алаңы, күркелер, үйшіктер, орындықтар және т.б. сюжетті құрылыстар жасау.
Қағаздан альбом, шырша ойыншықтары, автобус, үйшік , табиғи материалдар-жапырақтардан қалпақ, жаңғақ қабығынан кірпі, қайық т.б заттар жасау. «Менiң үйiм», «Менiң орным» (үстел, орындық), «қуыршақ жиһазы», «Менiң бөлмем», «Балабақша үйi», «Ойыншықтар дүкенi».
Жыл мезгілері

Жомарт күз

Жемістер мен көкөністерді пішініне қарай (үш үлкен, екі кішкене жеміс, көкөніс т. б.) салыстырып айтуға үйрету. Заттарды екіден, үштен топтап алып, барлығы екі не үш деп жалпы санын айтуға жаттықтыру.
Далада, егіндік алқабында, қырманда саяхатта болған кездерінде айналаны, кеңiстікті бағдарлау жайлы түсініктерін нақты мысалдар арқылы кеңейте түсу (мысалы: оң жақта егін алқабы, жолдың сол жағында қырман, оның ар жағында ауыл). Жоғары, төмен, алға, артқа бағыттарын ажыратуын бекiту. Сондай-ақ, уақытты бағдарлауын жетілдіруде «ұзақ, қысқа» сөздерін түсініп айтуға үйрету (түн ұзарады, күн қысқарады).
Киімнің жеке бөліктеріне сәйкес беске дейін санау дағдыларын бекіту, бес көлемінде тура санауға үйрету. Қатар орналасқан көкөністер мен жемістерді ретімен санату. Ауызша сөйлесу барысында сандарды ажыратып айта білуге, қолдануға үйрету. 

Қыс қызығы

Қысқы ойын, еңбек, киім туралы тіл дамытудан алған білімдерін санауға үйретумен жалғастыру. Заттың көлемі, (тон үлкен, кең, ұзын) жеке бөліктерінің саны (екі жең, екі қалтасы, 3-4 түймесі бар). 

Заттарды ұзындығы (ұзынырақ, қысқарақ, ең ұзын, ең қысқа), енi, биiктiгi бойынша салыстыру. 
Құрастыру. Матадан құрақ құрау тәсілдерін көрсету (балалар қиылған дайын маталарды түр-түсіне қарай рет-ретімен орналастырып үйренеді). Сіріңке қорабынан орындық, үстел, сандық, дөңгелек қораптардан мысық, күшік, аю бейнелерін жасатып үйрету. Қағаздан «Құстарға жемсалғыш» жасау.
Көрікті көктем

Көктем айларының аты, санын дұрыс атап айтуға үйрету. Көктемде күн мен түн теңеле бастайтынын түсіндіру. Наурыз тағамдары, киіз үй жасау-жиһаздары, көлемі туралы ұғындыру. Көп заттың ішінен тәрбиеші нұсқаған затты тауып көрсету, саны, пішіні, келемі туралы сипаттап беру.
Ай, апта, күн аттарын білу. Айналадағы заттардан әр түрлі пішіндегі (үшбұрыш, төртбұрыш, дөңгелек) заттарды тауып көрсету, салыстыру, ортақ белгілерін айту. Тiк төртбұрыш, шаршы және үшбұрышты ажырата бiлу. Төрт затты биiктiгi бойынша өсу немесе кему тәртiбiмен орналастыру.

Құрастыру. Құрылыс материалдарынан «Төл қора», қағаздан «Қайық» жасату.
Қазақстан - республикам менің

Ауыл мен қаланы салыстырмалы түрде түсіндіру. Математикалық ұғымдарын кеңейту. Бір-бірлеп косу немесе азайту арқылы сан жағынан тең емес топтан, саны бірдей тең топ құрауға үйрету. 5,4 сандарының бірліктерден құралатынын анықтау (5-1,1,1,1,1). Затты тең екі бөлікке бөлу. Бір бөлігін табу, бүтін мен бөлікті салыстыру, кеңістік, көлем жайында білімдерін тиянақтау. Қанша болса сонша, теңбе-тең, көп, аз ұғымдарымен таныстыру. Заттардың ұзындығы мен енiн салыстыру, дөңгелек, шаршы, үшбұрыш, төртбұрышты ажырата бiлу, төрт затты биiктiгi бойынша өсу немесе кему тәртiбiмен орналастыру.

Құрастыру. «Бiздiң көшедегi биiк үйлер», «Көп қабатты үйлер», «Көпiр», «Шырша», «Қалпақ» (қағазбен жұмыс).
Жануарлар дүниесі

Жануарлар тақырыбын математикалық санамақтармен жалғастыру. Бұрын үйренгендерін (беске дейін) қайталау, тура, кері санату. Аз, көп, тең, тең емес, үлкен, кішкене (қой кішкене, сиыр үлкен т. б.) пішіні, заттардың кеңістікте орналасуы туралы ұғымдарын тиянақтау. Заттардың ұзындығы мен енiн салыстыру (ұзынырақ, қысқарақ, ұзын-қысқа), әртүрлi заттардың көлемiне қарай  салыстыру (жуан, жiңiшке), олардың кеңiстiктегi орналасу бағытын үйрету (алдында, артында), алыс, жақын ұғымымен таныстыру, заттарды көлемiне, пiшiнiне қарай топтау
Құрастыру. Табиғи материалдардан «Тасбақа», «Инелік», «Көбелек», «Торғай», қағаздан «Автобус», құрылыс материалдарынан «Аквариум», «Жануарларға қора».
«ШЫҒАРМАШЫЛЫҚ» саласы – «ӨНЕР КӨЗІ – ХАЛЫҚТА»

 Бейнелеу өнерiнiң қарапайым негіздеріне- сурет салу, мүсіндеу, қиып жапсыруға үйрету, сәндік-қолданбалы өнер туындыларын пайдаланып, композиция жасату, өнерге құштарлыққа, эстетикалық талғампаздыққа баулу. Заттық, мазмұнды және сәндік сурет салуға үйрету. 
Сәбилер тобында бейнелеу кұралдарын қолданып, тапсырманы ұқыпты, таза орындау дағдыларына машықтандыру. Сурет салуда еркін қозғалыс жасай отырып, сызықтарды батыл жүргізу, түстердiң үйлесімділігін сезіну, сурет салуда белгілі бір заттардың пішінін ұқсата білуге үйрету, бояу түстерін алмастырып отыруға, сызықтардың түрлерін үйлестіре сызуға үйрету. Бояу түстерін көңіл-күйге сәйкес қолдануға жаттықтыру (көңілді, көңілсіз, жайбарақат). Қағаз бетiнiң кеңiстiгiн бағдарлай білуге үйрету, қарындашты, бояуды дұрыс пайдалана білу, сабақтан бос уақыттарда көмір қарындаштар мен түрлі-түсті борларды пайдалануға үйрету. Оқу жылының аяғына қарай, қарындашты қағаз бетінен алмай бояуға, қылқаламмен түзу және айналдыра бояуға үйрету. Заттың бейнесін беруде қылқаламды ыңғайлы қолдануға дағдыландыру. Ою-өрнектер жайында жалпы түсінік беру, ою-өрнектер түрлері: ирек, су, толқын, тұмарша, тышқан ізі, гүл, бүршік. Трафарет пен шаблондарды пайдалану. Дөңгелек, квадрат, сопақша, т.б.меңгертілген iскерлік дағдыларын бекітіп, тиянақтау.
Мүсіндеудің әдіс-тәсілдерін меңгертуде алақан арасына салып айналдыра домалақтау, қысып басу арқылы жалпақтау, есу және шымшып созу тәсілдерін меңгеруді үйрету. Сазбалшықпен жұмыс жасауда саусақтардың, қолдың, иықтың бұлшық еттерін жетілдіре отырып, қимыл-қозғалыс үйлесімділігін дамыту. Құрылысы карапайым бірнеше (2-3) бөліктен тұратын заттарды мүсіндету. Біртектес бірнеше бейнелерді жасау. Заттардың бейнесін жасауда әшекейлеуге, әрлеуге таяқшаларды пайдалану, ұқыпты жұмыс істеу дағдыларын қалыптастырып, бастаған істерін аяқтауға, еңбек нәтижесіне жете білуге үйрету. Заттарды мүсіндеуде пропорциялық қатынастарды бере білуге баулу.
Жапсыруға үйретуде алған іскерлік-дағдыларды жетілдіре отырып, желімдеудің әдіс-тәсілдерін меңгерту, ұқыпты жұмыс істеу дағдыларын қалыптастыру. Қағазды қиюды үйрету, қайшымен жұмыс істеуге дағдыландыру. 3 см қағазды түзу қию, содан кейін қисық сызық бойымен қию, жапырақ, геометриялық формалар қиюға жаттықтыру. Жолақ қағаздан тік төртбұрыш, тік төртбұрыштан текше, текшеден бұрыштарын қисық қию арқылы дөңгелек жасау, қарама-қарсы бұрыштарына қарай түзу қию арқылы үшбұрыш шығару, тік төртбұрыштардың бұрыштарын қиып тастау арқылы сопақша, дөңгелек қиюды үйрету. Қиып алған пішіндерден белгілі бір заттың бейнесін жасауға үйрету. Бірнеше бөліктен тұратын заттарды бейнелеу. Қайшымен, желіммен жұмыс істеу дағдыларын жетілдіру, сәндік қиып жапсырудың, табиғи материалдарды қолданудың алғашқы дағдыларын қалыптастыру.
Оригами жайындағы түсініктермен таныстыру, қағазды бірнеше бүктеу дағдыларын қалыптастыру. Қағазды спираль тәрізді бүктеу, жолақ қағаздарды өрнек құрап желімдеу, композиция құруға үйрету.
Отбасы, балабақша, ойыншықтар

Отбасы және балабақшаның тәрбие жұмысындағы сабақтастығын сақтай отырып, күнделікті тұрмыста қолданылатын сәндік бұйымдар жайында балалардың түсініктерін кеңейту. Сурет көрсетіп әңгімелеу. Ә.Қастеев «Киіз үйдің ішкі көрінісі», А. Ғаламбаева «Дәмді шай», «Аяққап», «Дастарқан», М. Кенбаев «Киіз басу». Қазақтың ұлттық өнері туралы - «Ұлттық ыдыстар», «Әшекейлі самауырында шәй қайнады», «Басқұр», «Кілемдер» (еденге жөне қабырғаға тұтатын), «Қобыз бен домбыра» т. б. суреттер көрсете әңгімелесу, балалардың ұлттық өнер жайлы білімдерiн тереңдету.
Олардың сәнді өрнектелуі, зермен кестеленіп, әшекейленуі, бояу түстері сияқты әсем көріністеріне балалардың назарын аударып, таным, қабілеттерін дамыту. Өздері көріп, бақылаған заттарды бейнелеу іс-әрекетінде керсете білуге үйрету. 

Дидактикалық ойындар: «Әдемі гүлдер», «Қандай түс?», «Кім тез жинайды?», «Біздің ыдыстарымыз» т.б. Қазіргі тұрмыста колданылатын ұлттық бұйымдарды салыстыра айтуға, басты айырмашылығын аңғара білуге үйрету.

Сурет салу. Әжеме орамал, ауладағы ағаштар, қуыршақтың көйлегiн ұлттық ою-өрнек элементтерімен әшекейлеу (тұмарша, омыртқа, гүл, тышқан, із), табақты өрнектеу, пирамида, аквариумдағы балықтар, камзолды әшекейлеу (ирек, гүл), дастархан, сүйiктi ойыншық, қуыршақтың төсегi. 
Мүсіндеу. Ұлттық тағамдар (құрт, шелпек, бауырсақ), «Достарыма сыйлық», машина, үлкен-кіші тостағандар, дастарқанда жемістер, дәмді тоқаштар,  сылдырмақтар, мерекелiк торт, ойыншық аю,  тышқан.
      Жапсыру. Анама сыйлық, сәукеле, басқұр, дастарқан, әдемi гүлдер. Ойыншық машина, азық-түлік таситын машина (ұжымдық жұмыс), қуыршаққа көрпе құрау, қайық су бетiнде қалқиды.

Таңдауға ұсынылатын тақырыптар: Ойыншықтарды трафареттер  арқылы салу, «Менің сүйікті ойыншығым», «Ыдыстар», «Гүлдер», «Қуыршаққа арналған моншақтар».
Жыл мезгілдері 

Жомарт күз

К. Шаяхметов «Алтын күз», Ш. Сариев «Пейзаж» т. б. суреттерді көрсету, әңгімелету. Құрал-жабдықтармен жұмыс істеудің әдіс-тәсілдеріне машықтандыру. Сурет салуда қолдың еркін қимыл-қозғалысын пайдаланып, сызықтарды батыл жүргізу, түстердің үйлесімділігін сезіну, заттың пішінін ұқсата салуға үйрету.
Сурет салу. Алма баққа саяхат. Күзгі жапырақтар. Бидайлар. Жүзім. Құс қайтты, 

Менiң көргендерім. Алтын күз. 
Мүсіндеу. Бақшада не пiстi? (сәбiз). Қияр мен қызылша. Жеміс салатын ыдыс. Жемістер. Көкөністер. 
Жапсыру. Күзгі жапырақтар. Күз сыйы (табиғи материалдармен жұмыс). Саңырауқұлақ. Күз көрiнісі (оригама). Алма, алмұрт.

Қыс қызығы

Қысқы табиғат көрiнiсiнен алған әсерлерін, көрген-білгенін бейнелеу іс-әрекетінде көрсете білу дағдыларын қалыптастыру.

Бояу түстерін ауыстырып пайдалануға дағдыландыру. Көгілдір, жасыл түстегі негізгі астарға (фонға) ақ бояумен ақшақарлар салуды үйрету. Түзу, үшбүрыш, төртбұрыш, дөңгелек сызықтар сызуға жаттықтыру, бейнені сызықтарды үйлестіре салуға үйрету.
Сурет салу. Алғашқы қар. Мұз сүңгiлерi. Қысқы ағаштар. Аңдар. Құстар іздері. Өз еріктерімен сурет салу.
Мүсіндеу. Ақша қар бiзде қонақта. Аққала. Торғай. Ормандағы аңдар. Қалауы бойынша мүсіндеу.
Жапсыру. Шырша ойыншықтары. Жаңа жылға сыйлық.

Көрікті көктем

Сурет салу: Ағаштар бүршік жарды, «Жайлауда»,тостаған, бәйшешектер, «Көктемгi қала».
Мүсіндеу: «Құстың ұясы», «Сыбызғы», үлкен-кіші табақтар, дөңгелектегі гүлдер (рельефті), ауыл (ұжымдық жұмыс), «Гүлзардағы гүлдер»
Жапсыру: Наурызға тарту, (алқа), сүлгі, «Текемет» өрнекті кілем, «Гүлденген дала».

 Оригами: конверт, қалпақ, балық т. б.

Таңдауға ұсынылатын тақырыптар: Күзгі кілем, Ағаштар, Гүлзардағы гүлдер, Құстың ұясы, Жем салғыш, Қыстық киімдер, Қар жамылған ағаштар, Көктемгі бақ, бағдаршам, Ата-аналарға арналған сыйлық, Қуыршақ киімдері, Камзолды әшекейлеу, сандықты әшекейлеу.
Қазақстан -республикам менің

Қала мен ауыл көріністерінің ерекшелігін бейнелейтін суреттер көрсетіп әңгімелету, сәулет өнерінен алған әсерлерін бейнелеу арқылы бере білуге үйрету. 

Сурет салу: «Көп қабатты үйлер», «Туған өлке» (тау, өзен, көл), « Дала гүлдері», «Әдемi кесе», «Киiз үй», «Сызықтар әлемiне саяхат», «Туған өлке», «Бәйшешек», «Жайлауда», «Белдiк».
Мүсіндеу. «Түймедағы» (ромашка- рельефті бедерлеу), «Жайлауда» (ұжымдық жүмыс). «Қазан», «Аспандағы ұшақтар», «Шай ыдыстары», «Тостаған», «Сыбызғы», «Қымызға арналған тостаған».
Жапсыру. Автобус, Ою-өрнек элементтерін қию, (Тұмарша, омыртқа, гүл) Биік үйлер, «Атамның тақиясы», «Әжемнiң құрағы», «Текемет», «Сәукеле».

Жануарлар дүниесі

Сурет салу. Сәбилер тобында алған бейнелеу өнерінің мәнерлеу құралдары жайындағы түсініктерін  байыта отырып, балаларды жануарлар бейнесінің қарапайым сипатын сызып көрсетуге жаттықтыру. «Күшік», «Мысық», «Аю» (ойын жаттығу), «Әдемі құс», «Сүйкiмдi қоян», «Үйректер жүзiп жүр», «Қысқы пейзаж», «Кит», «Шөптегi қоңыздар».
Мүсіндеу. «Көгалда жайылып жүрген лақ», «Судағы балық және ұлу», «Үш аю» ертегісі бойынша мүсiндеу , «Қонжық», «Ормандағы аңдар».
Жапсыру. «Құстар», «Мысық тышқан», «Қызыл-жасыл көбелектер», «Балықтар» (оригами), «Кiшкентай тиiн», «Балапан», «Орман атасы», «Кiрпi» (табиғи материалдармен).

Таңдауға ұсынылатын тақырыптар: Қу түлкі, Гүлге қонған көбелек, Табиғи материалдардан қоян, Тасбақа,  Инелік т.б.
МУЗЫКА

Отбасы, балабақша, ойыншықтар
Ән тыңдау, айту. Балаларды музыкалық шығармалардың сезімдік мазмұнын, сипатын ажыратуға үйрету (көңілді, қуанышты, мұңды, нәзік т.с.с.). «Бала уату» - қазақтың халық әні, өңдеген Е. Әміров, «Бесік жыры»- әнi С. Левидовтікі, «Бесік жыры» - қазақтың халық әні, өңдеген Б. Дәлденбаев, «Құттықтаймын, мама, туған күніңмен»- әнi Н. Тілендиевтік.i, «Бесік жыры» -әні Е.Зингер - Ароновтікі, «Ана»- әні К. Дүйсекеевтікі, сөзі Ш. Сариевтікі. «Аман болшы, анашым», «Бақшаға келемін»-әні Ө. Байділдаевтікі, «Бақшадағы ән-сауық»- әні Б. Можевеловтікі, «Балбөбек»- әні Ө. Байділдаевтікі, сөзі Қ. Аманжоловтікі, «Ойьшшықтар»- И. Нүсіпбаевтікі, «Қуыршақ»-әні Ә. Бестібаевтікі, «Керней», «Барабан»- әні Б. Жүсібалиевтікі, «Домбыра»-әні Қ. Шілдебаевтікі, «Керней»-әнi Д. Ботбаевтікі, «Айға ұшамын» -әні М. Маңғытаевтікі,  сөзі Ш. Смаханұлынiкi.
Ырғақты қимыл-қозғалыс:«Секіріп ойнау»-әні Б.Дәлденбаевтікі, «Жіптен секіру»-әні А, Хачатуряндікі, «Көйлегін-ай, Сәуленің» - әні Б. Дәлденбаевтікi, «Кел, билейік»-әні Б. Байқадамовтікі, «Аю, қоян»-орыс халық әндері, өңдеген Н. Римский-Корсаков.
Жыл мезгілдері 

Жомарт күз

Ән тыңдау. «Бұл қай кезде болады?»- әні Б. Ерзаковичтікі, «Қызыл құмда ауылым»- қазақтың халық әні өңдеген Б. Дәлденбаев, «Жіппен секіру»-әні А. Хачатуряндікі,  «Қуыршақ мұңы»-әні Е. Жүсібалиевтікі, «Бесік жыры», «Бипыл»- қазақтын халық әні, өңдеген Е.Әміров, «Класс ойынын ойнату» - әні Б. Дәлденбаевтікі.
Ән айту. «Күз»-әнi К. Шілдебаевтікі, «Етікшi» - өні Д.Ботбаевтікі, «Секіріп ойнау»- Б. Дәлденбаевтікі, «Нешеуміз?»- әні А. Тоқсанбаевтікі.
Ырғақты қимыл-қозғалыс:  «Марш» - әні А. Бестібаевтікі, «Секіру»- әні Е.Өміровтікі, «Марш»- әні Б. Дәлденбаевтікі, «Қосарланып билеу»- латыш халық әні, «Жайдарман»- қазақтың халық әні, «Мерекелік ән мен би» - әні Қ. Шілдебаевтікі, «Тамыз»- әні К. Қуатбаевтікі. 

Қыс қызығы

Ән тыңдау: «Көңілді арбакеш»- әні Е. Құрмановтікі, «Қара жорға»- қазақтың халық күйі, «Балбырауын»- Құрманғазының күйі, өңдеген Б. Жүсібалиев. «Көңілді ән»- әні Б. Ғизатовтікі, «Қамажай»-қазақтың халық әні, «Суық торғай», «Ақша қар» - әні К. Қуатбаевтікі «Шырша»- әні Е, Өміровтікі «Жарқырайды елкамыз»- әні Д. Ботбаевтікі, «Сәлеметсіз бе, Аяз ата» - әні Б. Дәлденбаевтікі, «Елка жыры» әні Л. Хамидидікі, «Біз өлең бастадық»- әні Р. Рустамовтікі, «Кішкентай солдат» -әні Ө. Байділдаевтікі.
Ырғақты қимыл-қозғалыс: «Жүгіру»- әні Қ. Шілдебаевтікі, «Ләтипа»-қазақтың халық әнi, өңдеген  Жүсібалиев, «Серіппе»- әні Ә. Бестібаевтікі, «Ах, вы сени»- орыстың халық әні, өңдеген Г. Фрид, «Судағы ойын» - француз халық әні, «Сылдырмақты серуен»- әні Ж. Тезекбаевтікі, «Сылдырмақ»- әні Е. Хасанғалиевтікі, «Сылдырмақты ойын», «Кішкентай әтештер» - әні К. Куатбаевтікі, «Жұптасып билеу» - әні К. Шілдебаевтікі, «Әшекейлер ұстап билеу» украин халық әні, өңдеген М. Раухвергер.

Көрікті көктем

Ән тыңдау: «Тыңда балам, ертегі»- әнi К. Дүйсекеевтiкi, «Сәуір»- әні Д.Ботбаевтікі, «Керней». «Марш”,«Барабан»-әні Б.Жүсібалиевтікі, «Ақ киік»- Құрманғазының күйі, өңдеген Б. Жүсібалиев, «Домбыра»-әні Қ. Шілдебаевтікі, «Қоңыраулар сыңғырлайды»- В. Моцарттікі «Көктем»-әні. К. Қуатбаевтікі.
Ән айту: «Көктем күні»- өні И, Машақовтікі, «Керней»- әні Д. Ботбаевтікі, «Ағайынбыз, бәріміз» -әні М. Әубәкіровтікі, «Біріншi май»- әні татар халқыныкі, өңдеген М. Мұзафаров, «Ақтайлақ»- әні Ә. Еспаевтікі, «Біз өмірдің гүліміз»- әні Б.Ғизатовтікі, «Тамаша»-әні И. Нүсіпбаевтікі
Ырғақты қимыл-қозғалыс: «Марш»- әнi Е. Андосовтікі, «Ұр, тоқпақ»- украйн халық әні, «Сылдырмақты серуен», «Әнші бала»-әні Ж.Тезекбаевтікі, «Венгр халық әуені»- өңдеген Т.Вилькоренский, «Марш»- әні Б. Жүсібалиевтікі, «Күнге саяхат», «Кішкентай би»-әні А. Александрованыкі, «Көбелек биі»-әні А. Зильбердтікі, «Би билейміз»- өңдеген Б.Дәлденбаев, «Кел билейік»- әні Б. Байқадамовтікі, «Өз түсіңді тап»-әні Е. Өміровтікі, «Қуыспақ»- әні К. Қуатбаевтікі, «Соқыр теке»- әні Е. Өміровтікі. 

Жайдары жаз

«Жемістер»- әні К.Қуатбаевтікі, «Домбыра»-әні Ж. Тұрсынбаевтікі, «Қандай ырғақ»- әні К.Қуатбаевтікі, «Санамақ»-әні А. Тоқсанбаевтікі. Таныс әндерді айту, билер мен ойындарды бірлесіп орындау. Халықтық музыка жанрларын кейіптендіру, музыкалық-дидактикалық ойындар ойнату, ойын, би кезінде ұрмалы аспаптарды пайдалануға үйрету. 

Ырғақты қимыл-қозғалыс: Өз еріктерінше таныс билерді орындау. 

 Қазақстан  - республикам менің

Ән тыңдау, айту. «Менiң Отаным»- әні Ә. Байділдаевтікі, «Біз өмірдің гүліміз»- әні Б.Ғизатовтікі, «Алматы»- әні Е. Хасанғалиевтікі «Ағайынбыз бәріміз»- әні М. Әбубәкіровтікі, «Қызылқұмда ауылым»- қазақтың халық әні, өңдеген Б. Дәлденбаев.

Ырғақты қимыл-қозғалыс: «Батылар биі», «Жігіттер биі» элеменнтерін орындау.

Музыкалық аспаптарда ойнау. Балаларға үлкендердің ұлттық музыкалық аспаптарда - домбыра, асатаяқта орындаған пьесаларын тындату. («Еркем-ай»- қазақтың халық әні, өңдеген Б. Дәлденбаев). Ойын кезінде сылдырмақ,  қоңырау, дабылдарды қолдана білуге жаттықтыру.
Жануарлар дүниесі

«Жануарлар дүниесі» тақырыбы бойынша берілген әндерді, ойындарды сипатына қарай ырғақтық қимылдар, еліктеу қимыл-қозғалысын (құлыншақтың шапқылауы, лақтың секірiп ойнауы, аю, қоян, түлкінің жүрісі) жасау. Әрбір жануарлардың дыбыстауына еліктеу, оны ажырата білу.
«Әукешім»-әні Ө. Байділдаевтікі, «Ақ тайлақ»-әні Ә.Еспаевтікі, «Мысықтың айласы»- әні Б. Дәлденбаевтікі.
Музыкалық ойын. «Кім қалай шақырады?»- әні Тұрсынбаевтікі, «Соқыр теке»- әні Е. Әміровтікі, «Түлкі мен қаздар»- әні К. Қуатбаевтікі, «Қоянды ұстаңдар» - әні К.Қуатбаевтікі «Қояндар мен аю»- орыстың халық әні. 

«ӘЛЕУМЕТТІК ОРТА» саласы – «ИМАНДЫЛЫҚ –ИНАБАТТЫЛЫҚ ТӘРБИЕСІ»

Адамдық – асыл мұрат
Балалар бойында ата-анасы, туған-туысқа бауырмалдық, өз отбасын жақсы көру, құрмет, сыйластық сезiмдерiн қалыптастыру. Қарым-қатынас барысында қажет  қарапайым әдеп сөздерiн «бола ма?», «мақұл», «кешiрiңiз», «рахмет» қолдануға үйрету.

Үлкендi тыңдау, айтқанын орындау, орын беру, жаман сөз айтпау, құрбыларымен тату болу, көргенде амандасу, көпшiл болу сияқты қарапайым ережелердi  бойына сiңiру. Материалдық заттарды, ойыншықтарды ұқыпты ұстауға үйрету, жанашырлық  сезiмдерiн қалыптастыру.

Топ балаларының әрқайсысының отбасы мүшелерiмен бiрге әр түрлi демалыс, мереке, еңбек сәттерi бейнеленген фотосуреттерiнен «Тату тәттi отбасымыз» атты альбом құрастырып, «Мен өз отбасымды не үшiн жақсы көремiн!?» деген тақырыпта әңгiмелесу, ой бөлiсу. Бiрнеше ата-аналардың  «Бiздiң отбасының демалысы» тақырыбындағы әңгiмесiн тыңдату.

Ата, әже, апа, аға, iнi, сiңлi, қарындастың отбасы мүшелерi екендiгiн, оларға сыйластықпен, құрметпен қарап, қарым-қатынас жасау керектiгiн түсiндiру үшiн М. Төрежанов «Әжесін қайсысы жақсы көреді?», «Шие тергенде», Ә.Дүйсеков «Бiздiң үйде», Б. Данабеков «Жауап», «Саусақ санамақ», М.Қуанышбеков «Сен бақытты ұлансың» т.б. шығармаларды пайдалану.

Ә. Дүйсенбиевтiң «Не деу керек?» шығармасын жаттата отырып, оны балалардың өзара диалог түрiнде орындауы арқылы «рахмет», «кешiрiңiз»,»бола ма?», «мақұл»деген сөздердi орынды қолдана бiлулерiн бекiту. 

«Кiм көп жақсы сөз бiледi?» ойынын  ұйымдастыру. 

«Үлкенмен сөз таластырма», «Әрқашан өзiңнен үлкенге жол бер, орныңнан тұрып орын бер», «Үлкеннің алдында бейпіл сөйлеме» деген тиым сөздердiң мағынасын түсiндiру.

Үлкендермен, құрбылармен «Ассалаумағалейкүм», «Есенсiз бе?», «Сәлеметсіз бе?»,  «Қайырлы кеш» деген сәлемдесудің түрлерін үйрету. «Үйге сәлем берiп кiр», «Жоқтан өзгеге түйiле қарама» деген ережелермен таныстыру, Ө.Ақыпбеков «Сәлем берем үлкенге» шығармасын жаттату.
«Қадамың құтты болсын», «Жол болсын», «Сапарың оң болсын» ізгі ниетті бата-тілектердiң мағынасын түсiндiру, қажетіне қарай қолдануға үйрету. 
«Жағыңды таянба», «Таяққа сүйенбе», «Жаяу қамшыланба», деген тиым сөздердiң мағанасын түсiндiру.

«Балабақашаның бiр күнi» диафильмiн көрсету, өз балабақшасының күнделiктi өмiрiнен фотостенд даярлау.
«Бiз де» ұлттық ойынын ойнату (ойын мазмұнын отбасы, балабақшадағы қарым-қатынасқа негiздеп құру). М. Төрежанов «Адал дос», «Заттар мен ойыншықтарға қалай қатынас жасау керек?», «Сынған ойыншықтың тiлi болса не айтар едi?» т.б. тақырыптарына пiкiрталас жасату. В.А.Сухомлинский  «Байғұс аю-ай» шығармасын оқып беру.

Ойын. «Отбасы», «Өзің пісірген ас тәтті», «Бесікке бөлеу», «Қырқынан шығару», «Тәй-тәй», «Тігінші», «Дәрігер» т. б. мазмұнды-рөлді ойындар ойнату. «Бір сөз ойлан», «Әр түрлі сөзді таңдап ал», «Бұл кім?», «Дүкен», «Кiмнің үйі?», «Кім не істейді?», «Қуыршақпен ойнау?», «Допты қағып ал», «Бұзылған телефон», «Дүкен», «Сылдырмақты сылдырлат», «Түрлі автомобильдер», «Допты тордан асыра лақтыр», «Шеңберге дәл тигіз».
Еңбек түбi –зейнет

Нанды, жалпы асты қадiрлей, үнемдей бiлуге үйрету, оның еңбекпен келетiндiгiн түсiндiру. Жалқаулықтың жаман қасиет екенiн ұғындыру.

Еңбекке, жұмысқа жағымды қарым-қатынасын қалыптастыру,  кез-келген iстi аяқтау, оның соңғы нәтижесiн көре бiлуге дағдыландыру, еңбектiң нәтижесi адамға қуаныш әкелетiндiгiн ұғындыру. Еңбек туралы халықтық мақал-мәтелдердi үйрету. Тазалық, гигиеналық ережелерiне тиым сөздер арқылы баулу.

Отбасындағы күнделiктi өмiрдегi ана еңбегiн бағалай бiлуге, оған жанашырлық пен қамқор көңiл таныта бiлуге, алғыс сезiмiн бiлдiруге үйрету. Отбасы тiршiлiгiне өз еңбек үлесiн қосу қажеттiгi жөнiнде түсiнiгiн қалыптастыру. Наурыз айында жасалатын еңбек түрлерiнiң, бата-тiлектердiң мән-мағынасын түсiндiру, оған үлес қостыру.  Халықтық әзiл-қалжыңдарды тыңдату арқылы астармен әзiл ретiнде айтылған сөздi түсiнiп, қабылдай бiлуге тапқырлыққа үйрету, әуесқойлығын, ой ұшқырлығын дамыту. 

Соғыс ардагерлерiне құрмет сезiмiн, елжандылық негiздерiн тәрбиелеу.

М.Төрежановтың «Нан қайдан шығады?»  ертегiсiн оқып беру, рөлдерге бөлiп өздерiне кейiптендiру, «Еңбектiң наны тәттi, жалқаудың жаны тәттi», «Еңбек етсең, ерiнбей,  тояды қарның тiленбей» деген мақалдарды үйрету,  жаттату арқылы қорытындыға келтiру.

«Нанды аяққа баспа, нан қоқымын шашпа», «Нанды бiр қолыңмен үзбе» тиым сөздерiнiң мағынасын түсiндiру.

«Масақ» ертегiсiн қуыршақтар арқылы сахналап көрсету. 

Күзгi сабан,  жапырақтар, жаңғақтар, дақылдар, жемiстер дәндерiнен, бұтақшалардан және т.б.  «Күзгi қиял» атты композиция құрастыру. 

С.Шәймерденов «Алма неге Инет аталды?», Р. Қунақова «Жалқау» шығармаларын пайдалану.

Ойын. «Бұл қай кезде болады?», «Кімде не бар?», «Нан қайда өседі?», «Күзде не киеміз?», «Кім не киеді?», «Қуыршақты серуенге шығару», «Біз киімді қайдан аламыз?» тақырыбына ойын-жаттығулар орындату. 

Айтылуы қиын дыбыстарға арналған өлең, тақпақ жаттату, дыбыстық ойындар ойнату.

Күзгі еңбек. Адамдардың күзгі еңбегiмен таныстыру:Малшылар жайлаудан қайтты. Мал қыстауына келді. Жаз бойы малға жем-шөп әзірленді, мал қоралары жөнделді. Даладағы егінді егіншілер орады, бастырады, тазартады, қоймаға құяды. Бау-бақшада жеміс, көкөністерді жинайды.
 Тәрбиешінің көмегімен астра, қырмызы, қалампыр гүлдерін тамырымен қазып алып, топ бөлмесінде өсіру, баптау; гүл тұқымдарын, жеміс өнімдерін (сәбіз, қызылша, ақжелкен) жинау. Күзгі жапырақтарды, табиғи материалдарды жинау.

«Еңбек немен бағаланады?» тақырыбында әңгiмелесу, «Еңбек түбi-зейнет», «Еңбек ет те, егiн ек, жарымасаң маған кел,  Белдi бу да бейнет ет, байымасаң маған кел» мақалдарының мағынасын түсiндiру, жаттату.

«Туған күнi елiмнiң - 16- желтоқсан» тақырыбындағы ертеңгiлiкке орай, ата-аналар  үшiн әр баланың  өз қолымен жасаған  заттарының көрмесiн ұйымдастыру.

«Кiм күштi»- қазақ халық ертегiсiн сурет арқылы әңгiмелеп беру.  Ш.Смаханұлы «Құмырсқа»  өлеңiн жаттату. 

«Адамға қарап есiнеме», «Адамға қарап жөтелме», «Түкiрiне берме» деген тиым сөздердiң мағынасын түсiндiру. Ауыз әдебиетi үлгiлерiнен «Ақтұш», «Сауысқан» тақпақтарын жаттату, Ғ.Орманов «Аққала», М.Төрежанов «Ертеңге қалдыру қалдыруға бола ма?» шығармаларын пайдалану.

Ата-аналармен бiрге жаңа жылдық ойыншықтар жасаудан «Шебер қолдар» сайысын ұйымдастыру, оларды топ бөлмесiн безендiруге пайдалану.  

Қысқы ойын. Мұз айдынында қарқабақта сырғанау, қардан акқала, аяз ата, қар қызын жасау, аңдарға үйшік, жасау. «Ақшақарлар ұшты», «Бүркітші», «Аңшылар» ойындарын ұйымдастыру.
Қысқы еңбек. Адамдардың қысқы еңбегiмен таныстыру. Ауланың қарын тазарту, ағаштардың түбіне қар үю. Құстарға жем шашу. Топ бөлмесінде пияз отырғызып, күтіп, бақылау. Үй жануарларына қамқорлық, мал суару, жылы қорада жем, шөп беру. Қора тазалау, отын кесу, пешке от жағу т.б. еңбек түрлеріне бақылау жасату, кейбіреулерiне қатыстыру. Мысалы: кесілген отынды тасу т. б.
Табиғат бұрышында өсімдіктерге су құю, жапырақтардың шаңын сүрту, түбін қопсыту, тордағы құстарға, аквариумдағы балықтарға жем беру, орындарын тазалауға көмектесуге тарту. Тасбақа, кірпі, қоян т. б. аңдарға қамқорлық жасату. Табиғат бұрышына табиғи материалдар жинау: шырша бүрі, жаңғақ, құс қауырсыны, сабан, жапырақтар т. б. Олардан ойыншықтар жасау: торғай, тасбақа, кірпі, қанқызы т. б.
«Ананың  аялы алақаны» тақырыбында ана еңбегi туралы әңгiмелесу. «Аналарға мың алғыс» ертеңгiлiгiне сәйкес  аналарына арнап өз қолдарымен қалаулары бойынша тарту дайындату. «Бiздiң отбасындағы еңбек» тақырыбында балалардың өздерiнiң әңгiмесi. 

Наурыз мерекесiне байланысты жасалатын жұмыстар (шыбық егу, үй-жайды, ауланы, қора-қопсыны тазалау, бұлақ-бастаулардың көзiн ашу, хал-жағдайы төмен адамдарға көмектесу және т.б.) жөнiнде түсiнiк беру. В.А.Сухомлинский «Жүре алмайтын бала», «Саңырау қыз» шығармаларын пайдалану. Ата-аналардың көмегiмен құстарға ұя жасап iлу, ауланы тазалау, шыбық отырғызу жұмыстарына қатыстыру. 

«Ақ мол болсын», «Наурыз- құтты болсын» деген бата-тiлектердiң мағынасын түсiндiру. «Көк шөптi жұлма», «Шыбықты сындырма», «Ақты аяқ астына төкпе, баспа», «Кемтарларға күлме, келеке етпе» деген тиым сөздердiң мағынасын түсiндiру.

1-сәуiр - Күлкi күнi байланысты Алдар көсе мен Қожанасыр қалжыңдарынан көрiнiстер тамашалату. «Алдар көсе мен Шықбермес Шығайбай», «Қожанасыр айна тауып алғанда», «Қожанасырдың айды аспанға шығаруы» және т.б.

«Ұшты-ұшты», «Қырықаяқ» ұлттық ойындарын ойнату.

Ә.Сәрсенбаев «Сен құрметте оны», В.А.Сухомлинскийдiң  «Әкем келдi» шығармаларын оқып беру, түсiндiру, соғыс ардагерiмен кездесу ұйымдастыру. «Бiзге бақыт сыйлаған» атты балалардың шағын концертiн ұйымдастыру.

Көктемгі ойын. Арыққа, бұлаққа қайық жүздіру. «Өзенге саяхат», «Кемеде жүзу» ойындарын ойнату. Шыбық атпен жарыс. 
Көктемгі еңбек. Көктемгі еңбек түрлерiмен таныстыру. Жер жыртты, тұқым септі, баптады, күтті, суарды. Бақшаға көкөніс, жеміс екті. Ағаштардың топырағын қопсытты, түптеді. Төл алды-қозы бұзау, кұлыншақ, ботақан. Оларды енесі емізеді. Ересектер жұмсақ, балауса шөп береді. Ботақанға жабу жауып қояды. Күтеді, суарады, астын тазартады, жұмсақ шөп төсейді. Далада жаяды, бағады. Малды жайлауға шығарады.

Гүлзарларды, көкөнiс егетін ауланы балалардың қатысуымен күні бұрын дайындау. Ірі тұқымдар егу (тас бұршақ, қызылша, настурция).
 1-маусым балаларды қорғау күніне ертеңгілік өткізу. Жұмбақ, мақал-мәтел айтысын ұйымдастыру.

Х.Халлыев «Қарақұмның жазы» шығармасын, «Түлкi, қойшы, аю» ертегiсiн сурет арқылы әңгiмелеп беру. 

«Денсаулық достары»  (ауа, су, күн) - дәрiгердiң кеңесiн тыңдату. 

Кiтап бұрышындағы жыртылған, бүлiнген кiтаптарды ата-аналарды қатыстыра отырып түптеу, желiмдеу әрекетiн ұйымдастыру.

Жазғы ойын : «Құрт жасау», «Суға түсу» (ойын), «Киіз басу», «Жайлауға қонақ келді», «Орамал алу», «Тай үйрету» т. б.
Жазғы еңбек: Үлкендер егінді, көкөнiстерді суарады, күтеді түптейді. Малға шөп дайындайды, бастырады. Піскен жемістерді жинайды. Бидай орады, тазартады. Шие, алма, таңқурай, қарақат піседі.

Жер байлығы ел-байлығы

Балалардың туған жерге деген сүйіспеншілік сезімін қоршаған ортаға, өсімдіктер дүниесiне, жан-жануарларға, құстарға қамқорлық жасай білуге үйретуден бастап қалыптастыру. Олардың барлығын күтіп-баптағанда ғана жер байлығының өсіп-өнетінін түсіндіре, ұғындыра бастау.

Төрт түлiкке қатысты ауыз әдебиетi үлгiлерiмен таныстыру. Ұлттық құндылық-қонақжайлық қасиет жайлы түсiнiк берiп, оның ережелерiмен таныстыру.

«Мал өсiрсең- қой өсiр, өнiмi оның көл-көсiр», «Байлық көзi - төрт түлiк», «Ақ алтын» (мақта), «Алматының апорты» тақырыптарында танымдық әңгiме.

Төрт түлікке, егіншілікке байланысты жұмбақ, мақал жарысын ұйымдастыру. 

Ауыз әдебиеті үлгілерінен. «Түйе, түйе, түйелер», «Сиыр», «Он қарға» (санамақ) оқып беру, жұмбақ, мақал жаттату.

Ұлттық бұрыштағы  дөңгелек үстел үстiне ата-аналардың көмегiмен ұлттық тағамдардан дастархан дайындап, қонақ күту, өздерi қонақ болу дәстүрлерiн практикалық тұрғыда көрсету, қазақ халқының қонақжайлығы жөнiнде әңгiме-дүкен құру. «Меймандостық», Қ.Мырзалиев «Қымыз», «Малта», С.Оспанов «Шұжық» т.б. өлеңдердi пайдалану.

Балаларды екi топқа бөлiп «Қонақ күту»  сюжеттi-рөлдi ойын ұйымдастыру.  «Ботқа қазаны» ертегісін, тағамдар, ыдыс-аяқтар туралы жұмбақ, жаңылтпаштарды оқып беру. 

 «Сен бiлесiң бе?» атты заттар мен құбылыстар туралы танымдық ақпаратты ойын-сауықтар ұйымдастыру. (Қазiргi заманғы үйлерге дейiн…, қазiргi ыдыстарға дейiн…, сағат шыққанға дейiн… және т.б.

Ақбоз үй

Киiз үй, оның ерекшелiктерi алғашқы түсiнiк қалыптастыру.  Киiз үй жөнiнде өлең, тақпақ, жұмбақ үйрету, тиым сөздердiң мағынасын түсiндiру.

 Ұлттық бұрыштағы киіз үйдiң макетiн көрсетiп, ата-бабаларымыздың тұрмыс-тiршiлiгiне байланысты баспанасының осындай болғандығы, оның артықшылықтары жөнiнде әңгiмелеу. Ы.Алтынсариннiң «Киiз үй мен ағаш үй» шығармасын оқып берiп, көрнекiлiк арқылы өздерiне салыстырмалы талдау жасату. «Есiктi қатты серпiп жаппа, асығыс тарсылдатып қақпа», «Табалдырықты басып тұрып сөйлеме», «Босағаны керме», «Үйді айнала жүгірме» тиым сөздерiнiң мағынасын түсiндiру.

Киiз үйдiң құрылысы-шаңырақ, кереге, уық, сықырлауықпен (есiк) таныстыру. Қағаздан киiз үй құрастыру, әсемдеу. Киiз үй туралы жұмбақ шешкiзу, жаттату (Әкесi баласын көтерiп, баласы бөркiн көтерiп тұр). А.Сопыбеков “Үй мүліктері” (үзінді), А.Сопыбеков «Шаңырақ», «Кереге».

«Өз орнын тап»дидактикалық ойыны арқылы бiлiмдерiн бекiту.

Ұлттық тағам, ұлттық ыдыс-аяқ түрлерiмен таныстыру, олардың қазақ халқының тұрмыс-тiршiлiгiмен, кәсiбiмен байланысын түсiндiру, атауларын үйрету. Дастархан басында сақтау қажет қарапайым  әдеп ережелерiне үйрету, оған қатысты тиым сөздердiң мағынасын түсiндiру.

Төрт түлiк мал туралы мақал-мәтелдер, ұлттық ойындар негiзiнде, ата-баба кәсiбiне құрмет сезiмдерiн қалыптастыру. 

Ақ дастархан

Балаларға дастархан басында өзін - өзі қалыпты ұстауға, дастарханға үлкен кісіден бұрын қол созбау, ас иесіне ризашылық бiлдiру керектiгiн үйрете отырып,  ұлттық тағамдар (қымыз, уыз, құрт, еттен жасалатын тағамдар), ұлттық ыдыс-аяқтардың атауымен (тостаған, кесе, шарамен) таныстыру. 

«Құрт, майы бардың, рахаты бар», «Ас-атасы нан» қанатты сөздерiнiң, «Дастархан басында кекірме», «Дастарханды қағазбен сүртпе» тиым сөздерiнiң мағынасын түсiндiру.

 «Малды құр қол айдама», «Малды ұрма, теппе», «Итке ожаумен ас құйма»деген тиым сөздердiң мағынасын түсiндiру.
«Мал баққанға бітеді», «Малды өсірсең қой өсір, өнімі оның көл-көсір» мақал- мәтелдерiн жаттату. 

«Қуыр, қуыр,қуырмаш», «Соқыр теке» ұлттық ойындарын ойнату.

«Бес ешкі», М. Зверев «Қиқар көжек»,  «Түлкіден де қу бір қаз», «Көжек пен кірпі» ертегiлерiн оқып беру.
Ойын. «Қуыршақ жайлауға барады», «Өрістегі малдар», «Шопан атаға көмек», «Мал қора», «Қасқыр мен қоян», «Мысық пен тышқан», «Көжек қалай жуынады?», «Апандағы аю», «Тауық қорадағы түлкі», «Аттар», «Атпен серуендеу», «Құс ұшты», «Жануарлардың дауысы».

ЕРЕСЕКТЕР ТОБЫНДАҒЫ БАЛАЛАРДЫҢ ДАМУ ЕРЕКШЕЛІКТЕРІНЕ ҚЫСҚАША СИПАТТАМА

(5-6 жас)

5-6 жасар балалар сюжетті ойын материалдарын өздері ойлап тауып,  рөлдерді өзара бөлісе және өзіне тиген рөлдерге орай  мінез-құлықтарын басқара алады. Ойын  барысында адамдар арасындағы  қарым-қатынасты, қоғамдық өмірдің түрлі оқиғаларын бейнелейді. Ұйымдасқан түрде бірлесе ойнау арқылы өзара қарым-қатынас жасау дағдыларын игереді.

Бейнелеу іс-әрекеті дами түседі. 5-6 жас – балалардың өте қарқынды сурет салу кезеңі.  Балалар суреттерінің мазмұны алуан түрлі аспектіні қамтиды: күнделікті өмірден алған әсерлер,  өздері ойлап тапқан оқиғалар, фильмдер мен  кітаптардан көрген бейнелер және т.б. Бір суретті сюжеттеріне болмашы ғана өзгерістер енгізіп қайталап салу да   жиі кездеседі.

Адам  бейнесін салуы бұрынғымен салыстырғанда айқынырақ бола түседі,  мысалы одан адамның ұл не қыз екенін, эмоционалдық көңіл-күйін байқауға болады.

Құрастыру әрекеті сызба үлгі және қойылған шарт бойынша, өз қалауы негізінде жүзеге асады. Арнайы үйрету арқылы қағаздан құрастыру жұмыстарында барынша күрделі формаларды жасай алуға қол жеткізеді. Сондай-ақ табиғи материалдардан құрастырудың екі тәсілін игере алады: 1) табиғи материалдан көркемдік образға жеткізу; 2) көркемдік образдан табиғи материалға қарай құрастыру.

Ересектер тобында балалардың түс, форма, және көлемді қабылдауы жетіліп, жүйелене түседі. Мысалы: негізгі түстермен қоса қосымша түстерді де ажырата алады. Геометриялық фигураларды (үшбұрыш, тік бұрыш, сопақ және т.б.) жеңіл игереді.

Алты жасқа қарағанда ойлаудың жоғары - көрнекі (образды) ойлау жетіле түседі.  Көрген, танып-білген заттары мен құбылыстарын талдау, кейбір белгілерін ажырату, салыстыру, заттар арасындағы өзара реттілікті, теңдік пен теңсіздікті, бөлшек пен бүтінді т.б. анықтау және олар туралы қорытынды жасау қабілеті дамиды.  Өздері байқаған заттар жөнінде пікір айтып, қарапайым тұжырым жасай бастайды.

Сөйлеу тілі мен сөздік қорының жетіле түсу нәтижесінде сөйлемдегі сөздерді бір-бірімен байланыстырып айтуға төселеді. Шағын сюжетті әңгіме, ертегілер құрастыруға төселе бастайды. Үлкендермен сөзбе-сөз қарым-қатынас жасау формалары түрленіп (диалог, монолог) кеңейеді.

Өздігінен еркін есте сақтау қабілеті пайда болады. Есте сақтау, зейін тұрақтандырып, мұқият тыңдай білу дағдыларының дамуы балаларға өз бетімен орындау үшін берілетін материалдың нақтылығына, дәлдігіне тікелей байланысты.

Балалардың өзара қарым-қатынас жасауы оларды бір-біріне жақындатады, бірін-бірі түсініп, ұдайы бірге ойнайтын шағын балалар тобы (2-3 бала) дүниеге келеді.

Алты жасқа қараған балалардың белгілі жағдайға орай түрлі сезім эмоциялары пайда болады. Олар өз сезімдерін тежеп, жалпы ортақ мүдде үшін көпшілікпен санасуға үйренеді. Осының негізінде олардың ерік сапасы жетіледі.

Өз талап-тілектерін тежеп, алдына белгілі мақсат қояды және оған жету жолындағы кездескен қиындықтарды жеңуге, өз іс-әрекетін дұрыс бағалауға мүмкіндік алады.

Күн тәртібінің үлгісі

	№
	Отбасында және балабақшада жүргізілетін жұмыс 
	Уақыт

	1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.
	Отбасында: тұру, жуыну, киіну, балабақшаға дайындалу.

Балабақшада: қабылдау, тексеру, қарау, ойындар, ертеңгілік жаттығулар

Ертеңгі тамақ

Ойындар тәрбие жұмысына дайындық

Сабақтар

Серуенге дайындық

Серуендегі ойын, бақылау, еңбек, өз бетімен жұмыстар

Серуеннен оралу

Түскі тамаққа әзірлік. Тамақ 

Күндізгі ұйқыға жатқызу. Ұйқы

Ұйқыдан біртіндеп тұрғызу, шынықтыру шаралары 

Бесін тамақ

Тәрбие жұмыстары, ойын – сабақтар

Серуенге дайындық 

Серуендегі ойын, еңбек, бақылау

Серуеннен оралу

Кешкі тамақ

Ата-аналармен жұмыс, үйге қайту 

Отбасында: серуендеу, мәдени-гигиеналық дағдылар
	Ерікті

700-830
830-855
855-900
900-1020
1020-1035
1035-1235
1235-1250
1250-1320
1320-1520
1520-1550
1550-1610
1610-1640
1640-1700
1700-1810
1810-1820
1820-1845
1845-1900
1900-2040


Ересектер тобына арналған базистік оқу жоспары

	№
	Тәрбие жұмысының түрлері
	Апталық жүктеме /сабақтар саны/

	1
	Тіл дамыту 
	2

	2
	Көркем әдебиетпен таныстыру 
	1

	3
	Айналадағы әлеммен танысу, экологиялық тәрбие 
	1

	4
	Математикалық ұғым қалыптастыру бойынша дидактикалық ойындар 
	1

	
	Бейнелеу өнері
	

	5
	Сурет салу 
	1

	6
	Мүсіндеу
	1

	7
	Жапсырма 
	0,5

	8
	Көркем құрастыру 
	0,5

	9
	Музыка
	2

	10
	Дене тәрбиесі
	2

	11
	Қол еңбегі
	0,5

	12
	Қазақ тілі
	2

	
	Жиыны 
	14,5

	
	Вариативтік бөлік
	

	
	Балалардың мүдделері және таңдауы бойынша сабақтар
	1,5

	
	Барлық апталық оқу жүктемесі
	16,0

	
	Сабақтардың ұзақтығы 
	20-25 мин.


Базистік оқу жоспарына сәйкес апталық жұмыс кестесі
	Апта күндері
	Мемлекеттік стандарт бойынша 
	Кіріктірілген сабақ кестесі 
	Вариативтік 

бөлік

	Дүйсенбі 
	1.Тіл дамыту -1,0

2. Дене тәрбиесі – 1,0
3. Қол еңбегі -0,5 
	Тіл- халық қазынасы

 – тіл дамыту – 1,0
· дене тәрбиесі -0,5

· құрастыру-0,5
	 

	Сейсенбі
	1.Математика – 1,0

2. Музыка -1,0
3.Мүсіндеу – 1,0

	Ойна да ойлан

-математикалық -1,0

 – құрастыру- 0,5

- жапсыру-0,5
	Математика – 0,5

	Сәрсенбі
	1.Дене тәрбиесі-1,0 2.Тіл дамыту-1,0 3.Экология -1,0


	Әуенді қимыл- қозғалыс

-дене тәрбиесі-1,5

-музыка -1,5
	Айналамен таныстыру, экология- 0,5

	Бейсенбі
	1.Сурет-1,0

2.Дене тәрбиесі -1,0


	Өнер көзі – халықта

 –сурет -1,0

-мүсіндеу -0,5

-айналамен таныстыру-0,5
	

	Жұма
	1.Көркем әдебиет-1

2. Музыка-1,0
	Имандылық тәрбиесі –көркем әдебиет -0,5

- экология – 0,5

-музыка – 0,5


	

	Барлығы
	11,0
	11,0
	1,5

	Апталық оқу жүктемесі 
	12,5


ЕРЕСЕКТЕР ТОБЫ

( бағдарламалық мазмұн)

«ДЕНСАУЛЫҚ» саласы  -  «ӘУЕНДІ ҚИМЫЛ-ҚОЗҒАЛЫС»

Жүгіру және секіру техникаларын жетілдіру, неғұрлым алысқа лақтыруға, гимнастикалық қабырғамен шебер өрмелеуге жаттықтыру, қазақша күрес әдістерін, шаңғы, велосипед тебу әдістерін жетілдіру, балаларды жаңа спорт ойындарымен таныстыру, оларды барынша ережемен ойнауға әдеттендіріп, шапшаңдығын, ептілігiн, шыдамдылығын арттыру. Жүзу жаттығуларын үйрету арқылы бұлшық еттерiн жетiлдiру, терең дем алуды, әсем қимылдар жасауды меңгерту.

Еркін қимылдармен қоса ауа толтырылған допты төбеге, желкеге қойып, орнында айналу, жүру, қолды жоғары созып, өкшені біріктіре көтеріп ұзақ тұру, доптың үстіне бір аяқпен тұрып, екінші аяғын алға (жанға, артқа) көтеру, тізесін бүгіп ұзақ тұру, жалғыз, екіден қол ұстасып тұрып әр түрлі қимылдар жасап айналу, көзін жұмып, бір аяқпен ұзақ тұру және т.б қимылдар жасауға үйрету.
Бір қатардан бірінің артынан бірі тұрып сап түзеп, екі, үш, төрт қатар жасау, бір орында тұрып оңға, солға, алға, артқа бұрылу, қатар бойы қолдарын алға, екі жаққа соза кең тұру жаттығуларын жасату.
Дене тәрбиесі мен музыка сабағы кiрiктiрiле өткізілетіндіктен, кіріспе бөлімнен бастап, үнемі барлық бой қыздыру жаттығулары қосымша би элементтерімен, жалпы дамыту жаттығулары бейнелі қимыл- қозғалыстармен толықтырылып, музыкамен сүйемелденеді.
Күннің екінші жартысында баланың өз еркімен негізгі қимылдары ойын арқылы бекітіліп, эстафеталық, ұлттық, спорттық ойын сайыстары, мерекеліктер ұйымдастырылады.
Велосипед тебуге үйрету. Тік жолмен, заттардың арасымен, әр түрлі кедергілер арасынан өту, 100—200 м жерге жарыса тебуге үйрету.
Жүзуге дайындық. Судың таяз жерлерінде етпеттерінен жатып, аяғымен суды шалпылдату, қолды жерге тіреп жүріп, аяқпен әр түрлі қимылдар жасау. Үрленген ойыншықтар көмегiмен малтуға,  су iшiнде «Биік-аласа», «Медуза», «Дем шығар» ойындарын ойнауға үйрету.
Қыс мезгілінде шаңғы, коньки, шанамен сырғанау, хоккей, аққала тұрғызу эстафеталық ойын сайыстарын ұйымдастыру.

Жыл бойы қолданылатын шынықтыру шаралары - жылы, суық сумен шайыну, сүртіну, тамақты емдік шөптермен шаю, таза ауада ұзақ уақыт болып, ауа, күн ваннасын, массаж қабылдау; жалаң аяқ жүру, саяхат (табиғат аясына, егінжайға) жасау. Қыста, көктемде кварц шамын қабылдау», үнемі мәдени-гигиеналық ережелердi сақтау.
Баланын эстетикалық талғамын қалыптастыруда шешуші орын алатын музыкалық білім беруге баса назар аудару. Ұлттық музыкалық жанрларды, сазды әуендерді тыңдату, музыкаға сүйіспеншілік пен құштарлықты тәрбиелеу. Ән айтқызу арқылы баланың есту қабілетін, дауысын жетілдіру, әннің мазмұнын дұрыс түсінуге, оған сай бейнелі, көркем кимыл-қозғалыс жасауға үйрету.

Музыкаға сәйкес ырғақты қимылдар, ұлттық би элементтерін еркін қолдана білуге жаттықтыру, баланың өнерге деген ынта-ықыласын арттыру, шығармашылық белсенділігін дамыту.

Отбасы, балабақша, ойыншықтар

Негізгі қимыл жаттығулары:

- әр түрлі тәсілдермен  жүрелеп, сәл отыра, өкшемен,  аяқ басына қарай ауысып жүру, аяқтың ұшымен тізені жоғары көтере адымдап жүру;

- бірінің артынан бірі жай, аяқты жоғары көтере, алға созып, ара-қашықтықты сақтап, кедергілер арасынан музыкаға сәйкес аттап жүру, жүгіру;

- сапта, қатарда жалғыз, жұптасып, белгі бойынша жүріс, жүгіру қалпын өзгерту;

- бір орында қос аяқтап, қайшылап, 3-4 м қашықтыққа екi аяқты кезек алмастыра секіру, биіктігі 15-20 см 5-6 заттан қос аяқтап секіру;

- допты жоғары лақтырып, 10 рет қатарынан екi қолмен, 4-6 рет бір қолмен қағып алу,  жерге соғып ыршыту, құм дорбашаны бір, екі қолмен лақтыру, қағып алу;

- 3-4 м қашықтыққа допты баспен итере еңбектеу, кедергілер арасынан еңбектеп өту;

- ілінген арқаннан, сырықтан ұстап тартылу, арқанмен өрмелеу аяқтың көмегімен жан-жаққа бұрылу;

- шектеулі зат үстінен аяқты өкшеге тақай, тепе-теңдік сақтап өту, гимнастикалық орындық үстінен тепе-теңдік сақтап, қырынан теріс, адымдап өту;

- төбеге құм дорбаша, зат қойып, түрлі қалыпта тепе-теңдік сақтап жүру, өз бетінше бірнеше шеңбер жасау;

· екі сапқа жұпталып тұру.

Қимылды ойындар: «Аққу-қаздар», «Кім шапшаң?», «Секіре түс», «Доп мектебі», «Допты домалату», «Теріс жүру», «Асық үйіру», «Біз көңілді баламыз», «Жұптасып жүгіру», «Допты бастаушыға беру», «Шеңбердегі доп», «Аяқ басу», «Бұрыштар», «Жерде қалып қойма», «Бақалар».

Әлем халықтары ойындары: «Қуып жет», «Тұсаулы аттар»,  «Жапалақтар мен қарлығаштар», «Бақташы», «Таяқ ырғыту».
Жыл   мезгілдері

Жомарт күз

Негізгі қимыл жаттығулары:
- қолды түрлі қалыпта ұстап, (желкеде, иықта, белде) аяқтың ұшымен жүру;

- бір қатарға қойылған заттарды қақпай арасынан жүгіру;

- қос аяқтап, қырынан биік емес заттардан секіру;

-бiр орында тұрып допты жерге соғу (10 рет);

- гимнастикалық орындық үстінен тіземен, кері еңбектеу.

-басынан жоғарғы қашықтықта арқаннан ұстап тартылу, аяқтың ұшымен тұру;

- тепе-теңдік сақтап, көлбеу тақтай үстінен басына құм дорбаны қойып тұру, қырынан жүру;

- бір қатардан бірнеше (3-4) қатарға, сап құру.

Қимылды ойындар: «Пiшін жаса», «Жүйрік», «Кім алыс секіреді», «Допты жетелеу», «Теңге алу».
Қыс қызығы

Негізгі қимыл жаттығулары:

- арақашықтықты сақтап жұптаса айналып жүру;

- музыка ырғағына сәйкес жүру, жүгіру ырғағын өзгерту;

- аяқты кезек созып, оң, сол аяқпен алға жылжи секіру;

- допты жерге соғып ыршыту, алға жылжу (5-6 рет

- орындық үстінде тізерлеп отырып тартылу, созылу;

- тепе-теңдік сақтап, көлбеу тақтайға аяқтың ұшымен жүгіріп шығу, түсу;

- сапта оңға, солға адым жасап, бұрылу.

Қысқы ойын. Шаңғы тебу, қарқабақта шанамен, мұз айдынында конькимен сырғанай білуге үйрету. Қардан қамал, “Аққала” жасау.
Көрікті көктем
Негізгі қимыл жаттығулары:
- 3-4 м. қашықтықты қырынан адымдап, отырып тұрып,  көзді жүмып жүру;

-1,5-2 мин. тоқтамай жүгіру, 60-200 м. қашықтықты орташа жылдамдықпен жүгіріп өту;

- бір орында тұрып ұзындыққа секіру (80 см);

- допты бір-біріне лақтыру, қағып алу, затты алысқа лақтыру (5-9 м);

- қол, аяқтың көмегімен бөрене үстінде отырып, алға жылжу;

- гимнастикалық орындық үстінде тепе-теңдік сақтап заттарды қою, жинау, допты екі қолмен алға домалату;

- өздігінен қос дөңгелікті велосипед тебу, бұрылыстар жасау.
Қимылды ойындар: «Қайшы жүгіріс», «Бос орын», «Биік-биік», «Тырна, тырналар», «Алыс-алыс».

Жайдары жаз

Негізгі қимыл жаттығулары:

- айналып тұрған арқан астынан жүгiрiп өту, жүру, жүгiру түрлерiн алмастыру;

- 120-200 м қашықтыққа жүгiру;

- 20 см биiктiкке секiру, ұзын арқаннан айналып секiру;

- түрлi қалыпта (отырып, тұрып, жатып) әр түрлi тәсiлдермен доп лақтыру;

- гимнастикалық орындықтың үстiмен тепе-теңдiк сақтап аяқтың ұшына, өкшеге ауысу, айналу, қолды жан-жаққа созу;

- суға шомылу, малту түрлерiн, қимылдарын үйрену.

Кең далада, таза ауада жыл бойы өткiзiлген негiзгi қимылдарды бекiту үшiн қимылды ойындар: «Сақина салмақ», «Тақия тастамақ», «Теңге алу», «Жасырынбақ», «Бәйге»,  «Аударыспақ» және т.б.

Жазғы ойын. Жазғы табиғат аясында таза ауада ойнату арқылы баланың көңіл-күйін көтеру, денсаулығын нығайту. Суға шомылу, күнге қыздырыну, құммен, сумен, табиғи материалдармен ойнау. Асықпен, доппен ойнату, көбелек қуу,  у т. б. ойында ұйымдасытру.

«Шынықсаң шымыр боларсың!», «Қалай күштi болсам екен?» бағыттарында сауықтыру, шынықтыру  шараларын ұйымдастыру.

Жануарлар дүниесі

Негізгі қимыл жаттығулары:

- 300, 820 м қашықтыққа жай жүгіру;

-10 м қашықтыққа шалыс жүгіру (3 қайтара);

-30 см биіктіктен секіріп түсу; қысқа секіртпемен секіру;

-салмағьг 1 кг. допты домалату;

-биіктігі 2 м нысанаға қашықтықтан лақтырып, тигізу;

-гимнастикалық қабырғаға өрмелеу.

Қимылды ойын. «Қасқыр қақпан», «Ақсерек, көксерек», «Түлкі кірпіні қуып жет», «Серсо», «Алмақ-салмақ».

Музыка ырғағына сәйкес түрлі жануарлардың қимылын бейнелеу.

«ҚАТЫНАС» саласы – «ТІЛ – ХАЛЫҚ ҚАЗЫНАСЫ»

Ересек балалар тобында (5—6 жас) бұрынғы топтарда үйренгендері кеңейтіле жүргізіледi. Ауызша сөйлеу тілін дамыту. Ауызша сөйлеу тілінде грамматикалық категорияларды (сөздерді септеп, жіктеп, төуелдеп) байланыстырып, әңгіме құрастыруға, оқылған шығарма бойынша үйренген жаңа сөздерді қолдана білуге т. б. шығармашылық тапсырмалар орындауға жаттықтырылады. Ауызша сөйлескен кезде сөзді дұрыс, анық, таза, мәнерлі айтуға үйрету.
Жаңадан бағдарлап отырған заттар мен табиғат өзгерістері, жан-жануарлар тіршілігі, ұлттық құрал-жабдық, ыдыс-аяқ, киім-кешек, олардың қалай аталатыны, қайда, неден жасалатыны, кімдер жасайтыны, тұрмысқа қажеттілігі, пішіні, түр-түсі, сапасы, айрықша белгілері туралы ұғымдарын жетілдіру. Таным қабілеттілігін арттыру. Заттың атын атап айтуға, заттарды, жан-жануарларды, өсімдіктерді салыстыра білуге жаттықтыру. Түрлі мамандыққа байланысты сөздерді меңгерту (тігінші, сауыншы, малшы, шопан). Сөздік қорларын сан жағынан молайту жөне оның сапалық жағына да назар аударту.
Көп мағыналы және қарама-қарсы мағынаны (антоним) білдіретін, мағынасы жуық (синоним) сөздерді түсіндіру, ауызша сөйлем құратуда оларды орынды пайдалана білуге үйрету.
Әдеби шығармалар тыңдату, әңгімелеу кезінде өздеріне ұнаған көркем, бейнелі сөздерді тауып айтуға (тәрбиешінің басқаруымен) жаттықтыру. Мысалы: өлең-тақпақтарды тәрбиеші қайталап оқығанда тыңдап отырып, «әдемі айна көл», «ботаның көзіндей», «ақ сақалды денелі», «түтілген түбіттей», «мамықтай», «садақтай мойны иілген» тәрізді сөздерді «осындағы әдемі сөзді кім байқады?» деген сұрақ арқылы өздерiне аңғартуға,  өлең жолынан тауып айту. Ол сөздерді әңгімелесу кезінде қолдана білуге үйрету.
Заттың сынын білдіретін сөздерді (қып-қызыл, ақ, аппақ, көкпеңбек, жібектей, кілемдей түрленіп), сапалық ұғымдар туралы (қатты, қалың, жұқа, жүннен, ағаштан, темірден) сөздерді меңгерту.
Іс-қимыл әрекетті білдіретін сөздерді, сөз тіркестерін (мақал-мәтел) түсінiп айтуға үйрету. Шомылды, жуынды, өстi, пісті, гүлдеді, бүршіктеді, түйін тастады, суарды, жинады, тазартты, бастырды, тапсырды, бақты, жайды, баптады, «мал баққанға бітеді» және т.б.
Сандық ұғым беретін сан есім сөздерді (он, оныншы, оннан, бірден, екіден)  меңгерту. Заттың кеңістікте орналасуына қарай қолданылатын (шетінде, астында, үстінде, ішінде, жоғарыда, төменде, қасында, жанында) сөздерді үйрету, күнделікті өмiрде дұрыс қолдана білуге жаттықтыру.
Тілдің дыбысталу мәдениетін тәрбиелеу. Ана тілінің барлық дыбыстарын дұрыс айта білу машықтарын тиянақтау: р-л, б-в, п-ф, ж-з, с-з, ш-щ-ч дыбыстарының айтылу ерекшелігін байқап, бір-бірінен ажыратып, айта білуге үйрету; үн ырғағын, дауыс әуенін реттей білуге баулу; фонетикалық естуін жетілдіру.
Тілдің грамматикалық құрылысын қалыптастыру. Әңгімелеу кездерінде жалаң, жайылма сөйлемдерді қолдана білуге үйрету. Сөздік қорындағы жиі қолданылатын сөздерді әр түрлі грамматикалық формада (септеп, жіктеп, жекеше, көпше) түрлендіріп айта білуін жетілдіру. Сөйлеу кезінде грамматикалык кемшіліктерді байқап, сөзді дұрыс, таза, мәнерлі етіп айтуға төселту.
Тілімізде жаңа орныға бастаған - елтаңба, байрақ, әнұран, ұшақ т. б. сөздерді түсіндіру, дұрыс айтуға үйрету. Жалпы ұғым беретін: қала, ауыл, мал, үй, киім, ыдыс, адам, ағаш, өзен, көл, жеміс-жидек, көкөніс т. б. сөздерді қалай түсінгендерін анықтап, қайталап отыру. Дербес логикалық жаттығулар орындату.
Өнер шеберлерінің үнтаспаға жазылған сөздерін, кешкі ертегі сияқты хабарларды тыңдату. Әдеби үйірмелер ұйымдастыру арқылы балалардың дара қабілеттілігін жетілдіру, шығармашылыққа талпындыру.
Ойын-жаттығулар орындату арқылы қазақ тіліне тән түбір сөз тудыратын жұрнақтарды (шы, ші) қолдана отырып, қой, шөп, мал, комбайн т. б. түбір сөздерден сөз тудыру тәсiлiне үйрету. Тірек сөздер беріп, сөйлем құрату.
Байланыстырып сөйлеуін дамыту. Оқылған ертегі, әңгімелерді, сюжетті суреттер мазмұнын, көрген кинолары, естіген-білгені туралы басқалардың көмегінсіз өздігінен әңгімелей білуге үйрету. Тәрбиеші нұсқаған немесе өзі қалаған тақырыпта әңгiме құрату. Әңгiмелегенде оқиға кейіпкерлерінің көңіл-күйі, іс-әрекет ерекшелігін келістіре, ерекше екпін мен салтанатты үн-ырғағымен айтуға жаттықтыру.
Өздігiнен әңгімелеуде окиғаның орны, мерзімі, бұрын не болғанын, кейін не болатынын, немен, қалай аяқталатынын ойластыра білуге, кейіпкерлердің мінезін, сыртқы бет-пiшiнi, ішкі көңіл-күй құбылысын сезіне білуге, ертегі, әңгімелерді кейіптендіруде оқиға желісін үзбей тұтас бере бiлуге жетелеу.
Оқып түсіндірілген көлемді шығармаларды ауызекі талдау кезінде бөліктерге бөліп, әр бөлігіне ат қоя білуге үйрету, ауызша жоспар құруға үйрету.

«Тақия жасыру», «Орамал алу», «Белбеу тастау»т.б. ұлттық ойындарды бала жасына лайықтап, мәнісін түсініп ойнауға үйрету. Өзі білетін ойын ережесін түсіндіре, ойынға қажетті материалдардың аты, неден жасалғаны туралы басқаларға жеткiзе білуге, өз құрбылары жасаған жүмыс нәтижесі, сапасы жайында әділ баға беріп, талдау жасай білуге дағдыландыру.

Сауат ашуға даярлық. Ересектер (5—6 жас) тобында ауызша дыбыстар жайында ұғым беріледi, әріп таңбасы таныстырылмайды. Сөздің дыбыстық құрамына талдау жасай білуге үйрету. 3-4 дыбыстан тұратын сөздерге дыбыстық талдау жасай білу, сөз құрап тұрған дыбыстарды тауып, қай орында тұрғанын табуға жөне ол дыбыстардың айтылу ерекшеліктерін (созылыңқы, келте, ұяң немесе қатты) естіп, байқай білуге үйрету. Сөз ішіндегі дыбыстардың - дауысты, дауыссыз немесе қатаң, ұяң екенін айыра білуге жаттықтыру, оларды салыстырып айтуға, талдауға төселдіру.

«Сөз», «дыбыс», «дауысты», «дауыссыз» байланысты терминдерді дұрыс қолдануға үйрету. Тәрбиеші ұсынған дыбысты қоса отырып, сөз құрай бiлу. Сөз құрамына (4-5 дыбыстан құралған) дыбыстық талдау жасау, сөздегі дыбыстардың айтылу ерекшелігін (дауысты, дауыссыз, катаң, үяң) табу дағдыларын тиянақтау. Сөздiң дыбыстан құралатынын нақты мысалдармен түсіндіріп, сөз жөніндегі түсiнiктерін практикалық жолмен меңгерту. Сөзді бірнеше бөлікке бөлуге болатынын  (мысалы: қағазды екіге, төртке бүктеу, әр бүктеу бүтіннiң бөлігі екенін) түсіндіру. Ол бөлік «буын» деп аталатынын ұғындыру. «Буын» ұғымын меңгерту, сөзді буынға бөлуге жаттықтыруды әрі қарай жалғастыру, үйренген ұғымдарды бекіту. Әр түрлі дыбыстық тапсырма бойынша ауызша мысал ойлату, сөз құрату, ол сөздерді буынға бөлгізу.
Отбасы, балабақша, ойыншықтар

Осы тақырып негізінде меңгерген білім дағдыларын қайталап естеріне түсіру. Үй ішіндегі адамдар, олардың аты-жөні, қайда, не істейтіні жайында әңгімелесу. Отбасы мүшелерiнiң үлкен-кішісін (ата, әже, әке, шеше, апа, аға, іні, қарындас), санын өздiгiнен ажырата, атай білуге үйрету. Тәрбиеші  сұрағына орай үлкен-кішкене, жас, кәрі, қария, дихан, емші, мұғалім, инженер, тігінші, оқушы, студент т. б. мамандықтарға қатысты сөздерді қосып, толық жауап беруге үйрету. Бiр үйдiң адамдары «отбасы» деп аталатынын үғындыру. Адам, отбасы - жалпы ұғымды беретін сөздер екенін түсіндіру.

Өз балабақшасы жайлы түсiнiктерiн тереңдету. Оның аталуы,  сыртқы бейнесi (биік, аласа, үлкен, кішкене, әсем, сәнді т. б.), орналасқан көшесiнiң аты, нөмiрi, өз бөлмелері (кең, жарық, биік), ондағы бұйымдар, бөлме нешінші қабатта, неше бөлме, ол не үшін керек, онда балалар не істейді, балабақша қызметкерлерінiң (дәрігер, меңгеруші, тәрбиеші, аспазшы, даяшы, күтуші, аула сыпырушы) жұмысы, аты-жөні туралы түсіндіру, әңгімелесу. Кім?, не?, қайда?, қашан?, қанша?, нешінші?, неше? сұрақтарына жауап бере білуге үйрету.

Балабақша маңайында орналасқан дүкен, мектеп, кітапхана және т.б. мекемелер туралы мәлiметтер беру. Дүкенде не сатылатыны жайлы түсіндіру. Жергілікті жердегі мұражайлар, кесенелер, театрлар, мешіттер т. б. мәдени орындар туралы түсiнiктер беру.

Өз үйлері мен тобындағы ойыншықтар жайлы әңгімелесу. Ойыншықты қайда, кімдер, неден жасайтыны, өз ойыншықтарын сипаттап айтуға үйрету арқылы сөздiк қорын байыту, байланыстырып ауыз екi сөйлей бiлуге жаттықтыру. Мысалы: «Менің үлкен, әдемі қуыршағым бар. Ол қазақтың ұлттық киімін киген. Ұзын көйлегі, камзолы бар. Оның шашы ұзы немесе қысқа. Басында тақиясы бар. Тақиясы моншақтармен әшкейленген» т.с.с.- деп әңгімелеп үйреуi тиіс.

Күнделiктi киім мен ұлттық киімдерді салыстыра көрсету. Қазақтың ұлттық киiмдерiн (қос етек сәнді көйлегі, камзолы, үкілі тақиясы, сәукелесі, кебісі, мәсісі, жүзігі, шолпысы) танып, оны қастерлей бiлуге үйрету.

Үйдегi, топтағы жиһаздарды, ұлттық бұйымдарды (сырмақ, алаша, түскиіз, шьмылдық, текемет, құрақкөрпе, кебеже, сандық) танып, дұрыс атай білуге үйрету.Қолөнер бұйымдарының ерекшелiгi, оған сiңiрген шеберлер еңбегi, әсемдiгiн байқату. Адам тұрмысына қажеттi заттардың жиһаз, бұйым деп жалпы сөзбен  аталатынын ұғындыру.
«Ойыншықтар дүкені», «Сән үйi», «Шеберхана» ойындарын ойнату арқылы диалогқа, ондағы рөлдердi келісіп бөлісу, әдепті сөйлесу (рұқсат па? көрсетіңізші, кешіріңіз, рахмет, сау болыңыз т.б.) дағдыларына жаттықтыру.
«Мен дүкеннен не көрдім?», «Отбасы», «Біздің отбасы», «Біздің сүйікті балабақшамыз», «Мамандықтың бәрі жақсы», «Апамның базарлығы», «Біздің асханадағы ең тәтті тағамдар», «Мен балабақшадан не үйрендім», «Біздің үйдің жиһаздары», «Дәрігер-біздің жанашырымыз», «Шаштараз», «Аурухана» «Балалар әлемі», «Біздің сүйікті ойыншықтарымыз» тақырыптары бойынша әңгімелей бiлуге үйрету. Ойыншықтардың аттарына байланысты сөз ойлату, сол сөздерді қосып сөйлем құрату. Оқылған шығармаларды талдату, көркем сөз, бейнелі сөздерді түсініп айтуға үйрету.

Әдеби шығармалар. Әңгімелеу. С. Көбеев «Атасы мен немересі»,

М.Төрежанов «Ас атасы  - нан», А. Оспанов «Ана пейілі», К.Әділханқызы «Қайдан келдің бауырсақ?».
Оқып түсіндіру. «Есеп ертегі» (ауған ертегісі аударған Г.Әзімбаева), Ж.Кәрбозин «Кім үлкен», А.Бақтыгереева «Анаға сыйлаймыз»,
Ф. Оңғарсынова «Тәрбиеші», «Үй жақсы ма, балабақша жақсы ма?», О.Асқар «Тақия тастамақ».
Жаттау. О.Асқар «Елтаңбам», Оразақын Асқар «Ана тілі», О.Асқар «Көк туым», «Алтыбақан», Л.Мамытбаева «Кітап», Қадыр МырзаӘли «Доп», Е. Өтетілеуов “Өсіп келе жатырмыз”, Е. Ерботин “Алғаш рет”, К. Байзақов “Мысық”.
Жыл   мезгілдері

Жомарт күз

Жыл мезгiлдерiнiң бiрнеше мерзімге бөлінетіні, олардың атаулары туралы «Жыл мезгілдері» суреттер сериясы, диафильм, кинофильмдердi көрсету арқылы түсiндiру. Қыркүйек, қазан, қараша - күз айлары. Күз айларын атап айтқызып, санатып үйрету.

Табиғатты бақылату. Алтын нұрға бөленген жомарт күз келді. Далада шөптер, ағаш жапырақтар, гүлдер сарғая бастады. Күн салқындады. Аспанды қою бұлт торлады, суық жаңбыр жиі жауады. Тәулік бойындағы өзгерістерді байқай бiлу, күн мен түннің, ұзақтығын (күн қысқарып, түн ұзарды) түсіндіру. «Жаз жауынды, күз жылы болса, қыс ұзақ болады», Сары шымшық ысқырса-шынымен күз болғаны” т.б. халық болжамдарымен таныстыру, мәнiсiн түсiндiру.
Ауаның температурасына байланысты топырақтың өзгерістерін бақылау. Топырақ туралы (құрғақ, құнарлы, ылғалды, қатты, борпылдақ) түсініктерін кеңейту. Бұлт, тұман неден пайда болады. Ауа жайлы түсінік беру.

Баққа, орманға саяхат. Күзгі орманнын көркіне назар аударып, күздің алғашқы белгілерін анықтау. Қай ағаштардың жапырақтары ерте (кеш) өзгеріске ұшырағанын бақылату. Осы мезгілден бастап өсімдіктер, ағаштар, бұталар өспейтіні, тынығатыны жайлы түсінік беру (үйеңкі, емен, қайың, жөке, терек, тал). Құрт-құмырсқа, жәндіктердін көрінбеу себебін әңгімелеу. Құстардың (қарлығаш, қараторғай), шоғырлануын, топтана жиналғанын бақылап, жылы жаққа ұшуға дайын екендігін түсіндіру. Қыстап қалған қүстарды (торғай, қарға, суық торғай, шымшық) бақылап, ұялар дайындап, жем шашу. Қандай құс немен коректенетінін бақылау.

Егінжайда астық пісті. Егін жинау кезінде егіс даласына, жеміс бағына саяхат жасап, адамдардың қысқа дайындығымен таныстыру. Дихандар егін орды, тазалады, тасыды. Қырманды тазартты, астықты қамбаға құйды. Бағбандар жеміс-жидектерді өсірді, терді. Мақташылар мақта терді. Мақтадан мата жасалады. Одан киім тігеді.  Ауыл шаруашылық машиналары туралы түсіндіру.  Зат есімге мамандықты білдіретiн  сөздерді қосып, сөйлем құрату (комбайн, элеватор, қырман, дихан т. б.).
Бидай, арпа, сұлы, тары - бәрі дақыл. Сабағы, дәні, қылтаны, қауызы, тұқымы, деген сөздердiң мәнін түсіндiру. «Дүниенін ең асылы дән екен, адамның ас-дәрмені нан екен», «Нан - баға жетпес байлық», «Ас атасы «– нан», «Нан көп болса, қарның тоқ болар», «Түйір нан -тамшы тер», «Нан қиқымын шашпа, аяғыңа баспа» деген мақал-мәтелдер, тиым сөздер арқылы нанның үстелге қалай келетіні жайлы әңгiмелеп, оны қастерлей білуге үйрету.
«Алтын күз – жомарт» тақырыбында әңгіме құрату. «Дархан», «алтындай», «жомарт» сөздерін түсіндіру. «Өседі – піседi», «Жапырағынан таны», «Жұмбақ жасыр-шешемін», «Жеміс-көкөніс», «Гүлдер» дүкені дидактикалық  ойындары арқылы түсiнiктерiн тиянақтау.

Күзгi малшылар еңбегi, шопандардың жайлаудан қыстауға көшуі, халық игілігіне мол үлес қосып отырғаны туралы әңгімелеп беру, түсіндіру.

Күзгі мерекелер. Дихандардың сабан тойы, шопандар тойы туралы сурет бойынша түсiнiктер беру.
Табиғат бұрышындағы өсімдіктердi, гүлдердің (традесканция, алоэ, фикус, цикламен, примула, клавия, амариллис) атауларын атап, құрылысының айырмашылығымен танысу, күтім жасау ерекшеліктерін түсіндіру. Мысалы алоэ колеус пен бальзаминге қарағанда суды аз керек етеді,  примулаға суды жиі құю қажет.
Балықтардың (гуппи, склярий, семсер) қайсысы қандай жемді жақсы қабылдайтынын бақылау. Халық болжамы бойынша ауа райындағы өзгерістердi балықтардың қимыл-қозғалысынан аңғаруға болатындығын түсіндіру.

Табиғат бұрышында мекендейтін жануарларды (тасбақа, кірпі, тиін т.б.) бақылату. Күз мезгіліндегі кейбiр аңдардың әрекеті жайлы (кірпі, аю қысқы ұйқыға дайындалады, қоян сұр жүнін қыста ақ  түске ауыстырады) әңгімелеу. Жануарлардың жүрісі табандарының құрылысына байланысты екеніне назар аударту (қоянның артқы аяқтары ұзын, ол секіріп жүреді, аю таудан домалап түседі, қасқыр жүгіреді).

Ойын. «Пісті –піседі»,  «Жапырағынан таны», «Жұмбақ  жасыр – шешемін», «Жеміс – көкөніс»,  «Гүлдер» дүкені .

Халық болжамдары. «Жаз жауынды, күз жылы болса, қыс ұзақ болады».

«Сары шымшық ысқырса-шынымен күз болғаны » т.б.

Еңбек. Топ бөлмесіндегі өсімдіктердің  топырақтарын  жаңартып толықтыру. Қысқа топырақ дайындау. Гүл тұқымдарын жинап, іріктеп, арнайы конвертке салу. Үлкендердің гүлзардан глодиолус, георгин  гүлдерін тамырымен  қазып алуларын, раушан гүлінің, жүзімнің тамырын жылылап  жабуларына, жеміс –көкеністер  жинауға шама – шарқына  қарай  көмекке келу. Қол еңбегіне қажетті табиғи  материалдар  жинау.

Әдеби шығармалар. Әңгімелеу. М. Етекбаев «Нан қайдан шығады?», М.Айымбетов «Күн күлше», «Еңбекпенен ел көгерер» (ертегі).
Оқып түсіндіру. Ж.Аймауытов «Егін ору»,  М. Төрежанов «Ас атасы – нан»,  Ә.Қанахин «Ақ бидай», Ө.Тұрманжанов «Гүлдер, көбелектер»,  М.Төрежанов «Шие тергенде».
Жаттау. Қ. Мүсірепов «Алтын астық», Р. Қунақова «Жемістер жыры», Т.Елеусізұлы «Қыркүйек», Ә.Ысқабай «Күз», Қ. Баянбаев «Күз бояуы».

Қыс қызығы

Желтоқсан, қантар, ақпан - қыс айлары. Қыстың бас кезінде күннің қысқарып, түннiң бірте-бірте ұзаратындығын аңғарту.

Табиғатты бақылау.  Қыс түсті. Аспанды бұлт қаптап, түнереді. Қар ұшқындап, жапалақтап жауады. Жер ақ көрпеге оранды. Үйдің төбесі, ағаштың басы  қар жамылған. Далада аяз, боран, жер көк тайғақ, әлсiн-әлсiн тұман түседi.

Ауа-райындағы өзгерістердің қардың жаууына әр түрлі әсер ететіндігін бақылатып түсіндіру. Қатты суық аязды күнi қар ұшқыны - қиыршық, түйір болып, күннiң жылы кезiнде - қар үлпегі жапалақтап түсетiндiгiн, аязда аяқ астындағы қар сықырлайтындығына назар аударту. Қар ақ күмістей жылтырайды. Қар қатты, жұмсақ, омбы.

Су беттерін, өзен-көлдi айнадай жалтыр мұз басты. Мұз қатты, мөлдір, тайғанақ. Үйдiң шатырларында неліктен мұз сүңгілері пайда болатындығын түсiндiру. Тәжірибе арқылы қардың еріп су болуын, суға әр түрлі бояулар қосып, пішіндері әр түрлі ыдыстарға құйып қатыру, мұз ойыншықтар жасау арқылы судың мұзға айналу үрдісін көрсету.

Мұржадан шыққан түтiн аспанға тік көтерілсе - аяз болады, мысық жылы жерді паналаса - аяз болады, тұман түссе - күн жылынады т.б. халық болжамдарымен таныстыру.

Қысқы киім. Жылы тон, малақай, қолғап, жылы етік, киіз байпақ, шекпен, ішік, шәлі т.б. атауларын, неден жасалатынын ұғындыру.

Баққа, орманға саяхат. Жапырақсыз жабырқаған ағаштар. Балаларды ағаштардың қабығына, қалған тұқымдарына қарап аталуын,  қылқан жапырақты, жай жапырақты екендігін салыстыра айыруға үйрету (шырша, қарағай, үйеңкі, емен, жөке, шетен). Шетен ағашының жемісін суық түскеннен кейін жинауға болатынын, осы жемістің адам денсаулығы үшiн пайдалы екендігі туралы түсінік беру. Ағаштардың аталуын (шырша, бал қарағай, жөке, үйеңкі, терек, шетен, гүл шетен, ақ сары қараған) білу.

Құстар азайды. Қыстап қалған құстарды бақылату. Қыста құстар үшін нәрлі жемдер (сұлы, дәнді дақылдар) қажет екендiгiн, қандай құс қалай, немен қоректенетінін (сауысқан, қара торғай тұрғын үйлерге жақын жүреді; сары шымшық үйірімен топталып ағаш-бұталардың тұқымымен, бозторғай - шетен жемісімен, пайыз торғай - арам шөптердің тұқымымен) түсiндiру.

Қыста үй жануарлары қорада тұрады, далада да жайылады. Түз жануарлары орманда, қысқы үңгірлерін (аю, түлкі) мекендейді.

Топ бөлмесіндегі өсімдіктерді, гүлдеген гүлдерді бақылату. Өсімдіктерге күтім жасауда  олардың өзіндік ерекшеліктерін ескеру қажеттiгiн түсіндіру. Мысалы, ақ және қызғылт цикламендердiң  суды түбiнен құйып-суару қажет. Мүмкіндігiнше оранжерея, жылы жайға (теплицаға) саяхат арқылы гүлдер мен көкөністердің жасанды жолмен қалай өсірілетінін көрсету.
Халық болжамдары. Мұржадан шыққан түтін аспанға тік көтерілсе – аяз болады. Мысық жылы жерді паналаса - аяз болады. Тұман түссе - күн жылынады т.б.

Еңбек. Тәжірибелер арқылы қардың еріп су болуын, суға әр түрлі бояулар қосып, пішіндері әр түрлі ыдыстарға құйып, мұз ойыншықтар жасау арқылы судын мұзға айналу үрдісін ұғындыру. Ағаштардың түбіне қар үю. Кішкене топ балаларының ойнайтын алаңын, жолдарын тазартуға көмек көрсету. Мұз айдындарын жасауға қатысу. Жануарлар бұрышында мекендеушілерге, қыстап қалған құстарға жем, су беру. Топ бөлмесінде жәшіктерге пияз, сәбіз, бидай, арпа тұқымдарын отырғызып бақылау, күту. Бөлме өсімдіктерін тәрбиешінің басқаруымен жүйелі түрде күтіп-баптау.

Қысқы мерекелер. 16 желтоқсан – Тәуелсіздік күні. Ертеңгiлiкке дайындық барысында Отан, тәуелсiздiк туралы түсiнiк беру.1 қаңтар - Жаңа жыл мерекесіне дайындыққа балаларды қатыстыру, ойыншықтар жасату, шырша безендіру.

Әдеби шығармалар. Әңгімелеу: Ж.Аймауытов «Құстар қысқа қалай даярланады?», Ж.Өмірбеков «Қаңтар», А.Хамзеұлы «Естайдың шанасы», Е.Сарсенбаев «Бір атаның ұрпағы», М.Зверев «Қысқа дайындық», М.Жаманбалинов «Суретші».
Оқып түсіндіру: Т.Молдағалиев «Он алтыншы желтоқсан», «Қыс», Ш.Мұхамеджанов «Көңілді қыс», Қ. Жұмағалиев «Көктайғақ».
Жаттау. Абай «Қыс» (үзінді), Т. Жұртбаев «Жаңа жыл, армысың»,
Т.Молдағалиев «Шана қайда?», Ғ.Орманов «Қыс», Т.Шопашев «Қар»,
Қ.Мырзалиев «Қыс», С.Жиенбаев «Жаңа жыл келді», Е. Өтетілеуов «Шыршаға шашу».

Көрікті көктем

Жыл мезгілдері туралы білімдерін қайталап, тиянақтау. Көктем туралы үғымдарын кеңейту. Наурыз, сәуір, мамыр - көктем айлары.  Сөздік қорын жаңа сөздермен толықтыру.

Табиғатты бақылату. Көктем келді. Күн жылына бастады Күннің жылыну себебінен қар еріп, суға айналды. Жылғалармен аға бастады. Жер қарайып, жалаңаш қалды. Өзен-көл бетінде мұз еріді. Қардың суы қосылып, өзендегі судың  деңгейі көтеріледi, су тасуы мүмкiн екенiн, өзеннің жағасына бару қатер екендігін ескерту.

Мұз сүңгілері еріп, күннен-күнге азаяды, жердiң топырағы (тоң) жiбiдi. Жерде қылтиып көк шөптiң, алғашқы көктем гүлдерiнiң (бақ-бақ, өгейшөп, бәйшешек, сарғалдақ, қызғалдақ, iнжугүл) пайда болуына назар аудару. Өгейшөп, жолжелкеннің емдік (дәрілік) шөп екендігін түсіндіріп, оларды жұлмауға, аяқпен баспауға үйрету.

Бүршік жарып келе жатқан ағаштарды бақылау. Гүл жарған мойыл, шетен гүлдерін салыстырып, ажырата білу.

Көктемнің келгенін, қыстап қалған құстардың іс-әрекетінен (сары шымшық әндетіп, торғайлардың суға шомылып, ұя салуы) байқауға болатындығын түсіндіру.

Жылы жақтан оралған көктем құстарын (қараторғай, қарлығаш, үйрек, қаз) бақылату. Қай құс бірінші келгенін белгілету. Оларға ұя жасауды, жемсалғышқа жем шашуды ұйымдастыру.

Кейбір жануарлардың  қысқы ұйқыдан оянғанын, орманда аңдар пайда болғанын түсiндiру. Көбелек, ара, қоңыз, шыбындардың да оянғанын атап көрсету. Табиғат пен жануарлар дүниесіндегі өзгерістер күннің жылуына байланысты екенін, тірі табиғаттың өсіп-өнуіне қолайлы жағдай (жылу, ылғал, ауа) жасалуына байланыстылығын түсіндіру.
Бөгетке саяхат жасау арқылы бақаларды бақылату, бақаның қоректенуі, адамға тигізер пайдасы жайлы әңгімелеу.
Ерте көктемде қарға суға шомылса - күн жылынады. Қайыңнан аққан шырын көп болса - жаз жаңбырлы болады деген  халық болжамдарымен таныстыру.

Еңбек. Ағаштардың бұтақтарын кесу, кесілген жеріне  сырлы бояу, әк жағып, кесілген  бұтақтарды  жинау, әкпен  ағаштардың  діңін ағарту, ағаштар отырғызу, бақшадағы, гүлзардағы (жер қазу, тұқымдар мен көшеттерді отырғызу, топырақты қопсыту) жұмыстарға  өз еріктерімен  қатысуға баулу. Топ бөлмесіндегі өсімдіктерді, гүлдерді аулаға шығарып, топырағын ауыстырып, тыңайтқыштар салып, құнарландыру. Тыңайтқыштың өсімдік үшін неге қажет екенін түсіндіру. Өсімдіктердің топырағын ауыстыру  барысында  өсімдіктер, гүлдер-тұқымнан, тамырдан, түйнектен пайда болып  көбейетіндігі жайлы ұғымды бекіту, ыдыс таңдап алу, оның түбінде тесік (саңлау) ұсақ тастар, кұм  не үшін болатынын түсіндіру .
Көктем мерекелері. 8-наурыз - аналар, әжелер, апалар мерекесі. Мерекеге ине түйрейтін жастықша тiккiзу, оюлар жапсыру т.б. сыйлықтар әзірлету. Ертеңгілікке дайындалу.

22-наурыз- қазақтың ұлттық мерекесі- Наурыз тойы туралы ұғымдарын кеңейту. Мерекеге қажетті бұйымдар, киіз үй жабдықтарын жасауға қатыстыру. Киіз үй, кереге, уық, шаңырақ, туырлық, үзік, түндік, желбау, басқұр т.б. түсіндіру. Олардың сәнді өрнектерiн көрсету. Киіз үйдің ішкі жасаулары - ағаш төсек, төсеніш, түскиіз, шымылдық, сырмақ, алаша, текемет, қоржын, қамшы, домбыраларды көрсету. Үйдің бір жағында ұсталған ши қоршауды, оның iшіндегі ұлттық ыдыстар - ағаш тегене, астау, табақ, ожау, кесе қап, саба, піспек, келі, келсап т.б таныстыру.
12-сәуір-ғарышкерлер күнi. Қазақтың тұңғыш ғарышкері - Тоқтар Әубәкірұлы, Талғат Мұсабаевтармен таныстыру.
1-мамыр  -  достық,   бейбітшілік,   еңбек мерекесі.  Бейбітшілік, достық туралы әңгімелесу, еңбек туралы мақал-мәтелдер үйрету. Көктемгі еңбек түрлерін бақылату.
8-мамыр - Ұландар күнi. Отан, отанды сүю, қорғау туралы түсіндіру.
9-мамыр - Жеңіс күнi. Соғыс ардагерлерімен кездесу
ұйымдастыру, ертеңгіліктер өткізу. Ескерткішке гүл қою,
тағзым ету. Сыйлықтар дайындату.

Әдеби шығармалар. Әңгімелеу: М.Мақатаев «Жасыл бағым жайнаған», Ж.Әлмашев «Не сыйлау керек?», Т.Дәуренбеков «Қайсар», «Жел мен Күн» (ертегі).
Оқып түсiндiру: К.Салықов «Алғашқы қозы туғанда», Ө. Ақыпбеков «Наурыз», Қ. Әжікеев  «Көйлекті маған кім берді?».
Жаттау: Абай «Жазғытұры», (үзінді), I. Жансүгіров «Жазғытұры», Ш.Мұхамеджанов «Наурыз», С.Оспанов «Сегізінші наурыз күні»,  Қ.Толыбаев «Желбірейді жеңіс туы», Е.Өтетілеуов «Наурыз көже».

Жайдары жаз

1 маусым балаларды корғау күніне ертеңгілік және ойыншықтар мерекесін өткізу.

Маусым, шілде, тамыз – жаз айлары. Жазда күн ұзарады, түн қысқарды.

Табиғатты бақылау. Күн ысыды, су жылыды, құм, тастар қызды, жылы жаңбыр жауды, жазғы нөсер, найзағай ойнады, кемпірқосақ көрiндi.  Жақын жердегі тау бөктеріне, орман алқабына, өзен, көл жағасына саяхатқа апару. Ағаштар мен бұталардың, дала гүлдерінiң (түймедағы, қоңыраубас т.б.)  аттарын үйрету.
Орманға, баққа саяхат. Жасыл желекті ағаштарды бақылау, ойын арқылы жапырақтарынан, діңінен ажырата алу. Дала гүлдеріне назар қойып, түймедағы, қоңыраубас т.б. гүлдері танып, іздеп табу.

Далада, орманда өсетiн жидектер, жеуге жарамды ақ саңырауқұлақ, қайыңқұлақ, түлкіжем, жеуге жарамайтын шыбынжұт,  т.б.саңырауқұлақты теріп, салыстыра таныстыру.

Жануарлар мен құстардың, жәндіктердің жазғы тіршілігі, қалай, немен қоректенетіні, жәндіктердiң қозғалысын бақылату. Аңдардың сыртқы көрінісі, олардың ұқсастығы, мекені, өзара байланысы туралы түсiндiру.
Құстар, көбелектер, құмырсқалар көбейді. «Құс базары» басталды. Құстардың жазғы өмірін бақылап, қысқы өмірімен салыстырту.
Адамдардың жазғы еңбегін бақылату, ауылды жерде егіндіктегi егіншілердің егін ору, шөп шабу, бақтағы-бағбаншының жемiс ағаштарын суару, түбiн қопсыту т.б., жайлаудағы малшылар, шопандардың мал бағу, суару т.б., қорық жайлы, қорықшы, орманшы еңбектерiн суреттер, диафильм, слайдфильмдер арқылы таныстырып әңгімелеу.
Еңбек. Ауладағы ағаштарды, гүлдерді суару, арам шөптерді жұлу.

Жазғы киім. Киімдердi кімдер, қайда, неден жасайды? Мата аттарын (жібек, жүн, мақта), сапасын (қалың, жұқа), түр-түсін (алқызыл, қызыл, қызғылт, көк, көгілдір т. б.) айтып, өздерінен сұрап, қайталап тиянақтау.

Әдеби шығармалар. Оқып түсіндіру: I. Жансүгіров «Шәркей», «Малта», З.Мейірханова «Тауықтың балапаны»,   С.Имансов «Жайлауда»,

Әңгімелеу: М.Дулатов «Шілде», Ө.Ақыпбеков  «Жайлау»,   Қ.Толыбаев «Қарғалар мен скауысқан» ертегісі, Ө.Тұрманжанов «Гүлдер, көбелектер».
Жаттау: Абай «Жаз» (үзінді), І.Жансүгіров «Жазғы шілде», С.Оспанов «Жаз», Н.Жанаев «Жайлауда», Қ.Шаңғытбаев  «Қарақат», Ә. Табылдиев «Кемпірқосақ», Ж. Смақов «Көбелек», Ұ. Есдәулетов «Бүлдірген».

Қазақстан - республикам менің

Республиканың қалай аталатыны, бас қаласы - Астана, оның бұрынғы астанасы Алматы екені туралы әңгімелету. Қазақстан жайындағы суреттерді кеңінен пайдалану. Республика туы, елтаңбасы, әнұраны туралы түсіндіру, суреттерін көрсету. Елтаңбада бейнеленген шаңырақ, уық, пырақ бейнелерiнiң мәнісін түсіндіру. Тудың түсi мен онда бейнеленген күн мен қыран бейнесi, ұлттық ою-өрнектерге назар аудартып, тудың қолданысын түсiндiру. Қазақстан Республикасының Елбасы туралы әңгiмелеу. «Менің елім –Қазақстан» тақырыбы бойынша әңгіме құрату.
Өз ауылы, қаласы оның қалай аталатыны, ауданы туралы әңгімелесу, ауыл, аудан, қала туралы ұғымдарын кеңейту. Өз ауылындағы мәдени-ағарту орындары (мектеп, балабақша, мөдениет үйі, театры) жөнінде түсіндіру. Ауылдың басты көшелері қалай аталатыны, ауылға жақын жердегі өзен, көл, олардың аты, бұлақ, өзен, көлдің бір-бірінен айырмашылығы туралы білім беру. Ауыл, ауданның басты шаруашылығы - егіншілік, балықшылық, малшылық, қызылша, мақта, мұнайшылық туралы суреттер көрсету, түсiнiк беру. Өз ауылы, фермадағы еңбек жайында әңгімелету.

Қайда? Қандай? Неліктен? Не себепті? сұрақтарына жауап беруге үйрету.

«Біздiң ауылда, қалада», «Ауылдың ардақты адамдары», «Ауылға барғанда көргендерім» т.б. тақырыптар бойынша әңгіме құрату. Отан соғысы, еңбек ардагерлерімен кездесулер өткізу.

Ауыл және қала үйлерін, көшелерiн салыстыра әңгімелету.  Алматыдағы кең, ұзын көшелер қазақ халқының Абылайхан, Бөгенбай, Наурызбай сияқты батырларының есімдерімен аталатыны туралы түсіндіру.
Сурет көрсетіп әңгімелесу. «Алматылықтар - балалар үшін» деген тақырыпта әңгіме құрату, («Балалар әлемі», «Балдырған», «Сән үйі», «Цирктегі балалар қалашығы» т. б. туралы).

Қазақстан Республикасында тұратын халықтар  және әлем халықтарының ерекшеліктері жайында қарапайым түсініктер беру.

Әдеби шығармалар. Әңгімелеу.  С.Көбеев «Балалар мен ғалым», С.Оспанов «Не жақсы, не жаман?», М.Сералиев « Ауылда».

Оқып, түсіндіру.Ө.Ақыпбеков «Мемлекеттік елтаңба», Қ.Шаңғытбаев «Туған жер», Е.Өтетілеуов «Отан».

Жаттату: Ө.Ақыпбеков «Қазақстан жалауы», С.Оспанов «Алматы қаласы», Қ.Шаңғытбаев «Әлия», Т.Молдағалиев «Астана».

Жануарлар дүниесі

Халқымыздың төрт түлік малды дәріптеген өлең-жырлары, әңгімелері арқылы танымын, жан-жануарлар туралы түсінiктерін кеңейту. Жануарлардың тiршiлiгiн бақылату үшiн ауылдағы балабақшаға жақын орналасқан мал фермаларына, өзен-көлдерге, қалада зообаққа экскурссиялар ұйымдастыру.

Әдеби шығармалар. Әңгімелеу. Ы.Алтынсарин «Жан-жануарлардың жыл басына таласқаны», Қ.Толыбаев «Тырна мен қаз»,  Н.Хикмет «Шегіртке мен құмырсқа »,  Т.Жексенбай «Күшік пен мысық», «Қотыр торғай», «Зеректік», «Айна мен маймыл» ертегілері.
Оқып, түсіндіру. «Ақылды лақ», «Тышқан, ит және мысық» ертегiлері, I. Жансүгіров «Төрт түлік жыры», М.Жаманбалинов «Бұзауқаным», Ә. Табылдиев «Әнші төлдер», С.Тойшыбаев «Торғайым», «Қоян мен қарға» ертегісі, Ә.Шынбатров «Ақ кептер».
Жаттату. Ә.Асылбеков «Төлдер жыры»,  Н.Жанаев «Лағым-ау, лағым», «Ара не деп ызылдайды?», «Қарға не деп қарқылдайды?», «Бақа не деп бақылдайды?», «Тауық не деп қыт-қыттайды?», «Қаз не деп ға-ғалайды?» (ауыз әдебиеті үлгілері), «Төрт түлікті қалай шақырады?».
«ТАНЫМ» саласы – «ОЙНА ДА ОЙЛАН»

Ересек балалар 10 көлеміндегі сандарды дұрыс санай білуге, сандардың рет қатарын жаңылмай айтуға, ауызша топтастыра білуге, көп, аз, кем, артық ұғымдарын түсініп айтуға үйренеді. Заттардың кеңістікте орналасу бағыты, геометриялық пішіндер туралы ұғымдары тереңдетіледi. Ауызша қосу, азайту амалдарын меңгереді.
Ересек тобы балаларына негізгі: сан, пішін, көлем, кеңістікті бағдарлау, уақытты бағдарлау ұғымдарымен қоса жаңадан сан және есеп ұғымын меңгерту көзделедi. О-ден 7-ге дейінгі сандардың цифрын ажыратып, атай білуге, 7 көлемінде санауға, 7 көлеміндегі сандарды шартты өлшеуіштің көмегімен өлшей білуге үйренеді.
Сан. 7 көлеміндегі реттік сандарды білуге, қанша?, қандай?, нешінші? деген сұрақтарға дұрыс жауап беруге жаттықтыру. 10-ға дейін санау, үлгі және айтылған сан бойынша заттарды санап шығу, танып атай білуге дағдыландыру.Нақты материалға сүйеніп, 10 көлеміндегі реттік сандарды салыстыра білуге; сан жағынан тең емес сандардан тең сандар жасауға (8-7-ден көп, егер 7-ге 1-ді қосса екеуі де 8-ге тең болады, ал 7-8-ден кем - мұнда бір сан жетпейді, егер 8-ден 1-ді алса, онда екі топта да жетіден болады, екі сан теңеседі) үйретуде нақты ұлттық заттарды көрсете отырып, салыстыра санату, тең еместігіне балалардың көзін жеткізе жаттықтыру. 10 көлеміндегі сандардың реттік қатарын анықтап, осы сандардың цифрын ажырата білуге және 10-ға дейін санай білуге үйрету. Сан заттардың үлкен-кішілігiне, олардың арақашықтығына, кеңістікте орналасуына, санау бағыттарына (солдан оңға қарай немесе солға қарай) байланысты болмайтынын түсіндіру.
Пішін. Балаларға төртбұрыштың қасиеті туралы ұғымды: төрт бұрыш, төрт бұрыштың төрт қабырғасы, төрт төбесі болатынын (әр түрлі төрт бұрыштарды көрсетіп, топ бөлмесінен таптыра отырып) түсіндіру.
Бөлмедегі, айналадағы заттар мен бұйымдарды геометриялық пішіндермен салыстыра, ұқсата білуге үйрету (мысалы: доп-қарбыз, шар - тостаған, табақ, тегене - дөңгелек, үйдің төбесі, үстелдің беті, кілемше - тік төртбұрыш, орамал - шаршы, үшбұрышты орамал - үшбұрыш, күбі – цилиндрге ұқсайды).
Ұлттық тұрмыстық, сәндiк-қолданбалы, зергерлік бұйымдармен таныстыру барысында да олардың геометриялық фигураларға ұқсастығын тапқызу арқылы пiшiн туралы түсiнiктердi жетiлдiру, дамыту. Мысалы: шашқа тағатын шолпы, оның тастары, торсық, кебеже, сандық және т.б.
Көлем. Шартты өлшеуіштiң көмегімен заттың ұзындығын, енін, биіктігін анықтауға, сұйық және сусымалы заттарды өлшеп, көлемін табуға үйрету (мысалы: тостағанмен тегенедегі қымыздың, ағаш қасықпен табақтағы жарманың мөлшерін білуге болады).Шартты өлшеуішпен өлшеу арқылы заттың белгілі бір бөлігін анықтау және ол бөліктi шартты өлшеуішпен неше рет өлшегенін білу, өлшеуді қолданғанда 5 көлеміндегі сан құрамы жеке бірліктерден құралғанын көрсету.
Заттардың үзындығы, ені, биіктігі, жуандығы бойынша өзгешеленетіні туралы түсiнiктердi нақтылай түсу.
Кеңістікті бағдарлау. Сол жақта, оң жақта, жоғарыда, төменде, алдында, артында, алыс, жақын дегенді ажырата бiлу ұғымдарын кеңейту, сөзбен айта білуге үйрету.
Өзі тұрған жерінде қай бағытты ұстап түрғанын, қай жағында не орналасқанын бағдарлап, белгілі бір заттың өзі тұрған жерден қандай қашықтықта орналасқанын, бір зат басқа бір нәрсе тұрган жерден қандай қалыпта орналасқанын сөзбен айтып, анықтай білуге үйрету.
Уақытты бағдарлау, Уақытты бағдарлау жөніндегі білімдерін (күн, таңертең, сәске түс, бесін, ақшам, ымырт, таңертең, кеше, бүгiн, ертең) тереңдете түсу. Апта күндерін ретімен атауға үйрету. Кеше қай күн болғанын, бүгін қай күн екенін, ертең қай күн болатынын аңғарып, жаңылмай ажырату, атап айтуға үйрету.

Отбасы, балабақша, ойыншықтар

Математикалық ұғымдарды ойыншықтардың санына, пішініне, көлеміне қарай кеңейтiп отыру.

Құрастыру. Құрылыс материалдарын пайдаланып, түрлі қоршаулар, кеме, жүк машинасы (3—4 түрлi), сюжетті құрылыстар, хайуанаттар бағы, көше, балабақша үйі т.б. жасату.

Жыл   мезгілдері

Жомарт күз

Әр түрлі шартты өлшеуіштерді пайдаланып, сұйық және сусымалы заттардың сыйымдылық мөлшерін анықтауға үйрету. Көлем туралы үғымды меңгерту. Мысалы: ойыншық тегенеден қымызды тостағанға қасықпен құю, табаққа жарманы қасықпен салу. Осындай ойын-жаттығулар арқылы көлемі әр түрлі және бірдей ыдыстардағы сұйық, сусымалы заттардың мөлшерін ажыратып айта білуге үйрету (көп, аз, үлкен, кішкене т. б.)
Киімдердің жеңі, жағасы, екі қалтасы, түймесі т. б. санату.  Осы сәнді тігілген әсем киімдерді неден, қайда, кімдер жасайтыны туралы талдап түсіндіру. «Біз не киеміз?», «Киім қайда, неден жасалады?» тақырыбында әңгіме құрату арқылы үлкендердің еңбегін бағалап, құрметтеуге үйрету.

Қыс қызығы

Шартты өлшеуіштің көмегімен өлшеу арқылы заттың белгілі бір бөлігін неше рет өлшегенін білу, өлшеу әдісін қолданғанда 5 көлеміндегі сан құрамы жеке бөліктерден құралғанын көрсету.

Балаларға төртбұрыштың төрт қабырғасы, төрт төбесі болатынын айтып түсіндіру.

Он санының реттік қатарын анықтауға жаттықтыру
Сюжетті суреттер көрсету арқылы өзі тұрған жерінде қай бағытты ұстап түрғанын, қай жағында не орналасқанын бағдарлай білуге үйрету.
Балаларды апта күндерінің атын ретімен атауға үйрету. Күн, таңертең, сәске, ақшам, кеш, түн, кеше, бүгін, ертең сөздерін түсініп айту, белгiлерi арқылы ажырата алуға үйрету.

Көрікті көктем

Санауға үйрету жұмыстарын көктемгі табиғат өзгерістермен байланыстыру. 10 көлеміндегі сандардың цифрын ажырата білуге және 10-ға дейін санай білуге үйрету жұмысын тереңдету. Санның мөлшері заттың үлкен, кішiлiгiне, арақашықтығына, орналасу, санау бағытына байланысты болмайтыны туралы ұғымды нақтылау.
Жайдары жаз

Санау дағдыларын әрі қарай жалғастыру. Жыл мезгілдеріне байланысты ұғымдарды санамақ ойын-жаттығулары арқылы тиянақтап бекіту.

Қазақстан- республикам менің

Балаларға ауыл, қала өміріне қатысты заттық үғымдарды беруде олардың пішiні, көлемі, саны туралы түсіндіру, кеңістікті бағдарлау дағдыларын дамыту. Күн, ай, апта, тәулік сондай-ақ, маусымдық уақыт, мезгіл атауларын ажырата білуге үйрету.
Тақырыпқа сәйкес санамақтар, мақал-мәтелдер, жұмбақтар айтып, мәнісін түсіндіру.

Жануарлар дүниесі

«Мал жайылымында», «Фермада», «Үй жануарлары» деген мазмұнды суреттерде жануарлардың орналасу реті (оң жағы, сол жағы, жоғары, төмен) жайында түсіндіру, көрсету, енелері мен төлдерін салыстыра айту, дене мүшелерін санату, ауызша есептеутеуге үйрету.
«ШЫҒАРМАШЫЛЫҚ» саласы – «ӨНЕР КӨЗІ - ХАЛЫҚТА»

Қазақ халқының бейнелеу өнері, кескіндеме, мүсіндеу, сәулет өнері, сәндік-қолданбалы өнерi туындыларын, шеберлердің қолынан (мүсіншілердің, суретшілердiң) шыққан ағаштан, темірден, жүннен, матадан жасалған бұйымдарды көрсету арқылы балаға халық өнерінiң сипатын таныстыру, оның ерекшелiгiн, әсемдiгiн, ұлттық айшығын таныту, мақтаныш тұту сезiмiн ұялату. Көркемөнер туындыларын эмоционалды қабылдауға, өнердің мәнерлілігін сезіне білуге баулу.

Қазақтың ұлттық ою-өрнек элементтерімен таныстыру («Қошқар мүйіз», «Құс қанаты», «Құс тұмсық», «Бүршік», «Қызғалдақ», «Қой ізі», «Ботакөз», «Ботамойын»). Ойындар арқылы ою тармақтарының нені бейнелейтіні жайлы түсінік беру. Өзіне танымал күнделікті өмірге қажетті қарапайым бұйымдардың ойыншық макетiн дербес іс-әрекет үстінде жасай білуге үйрету.Дербес көркемөнер бұрышында қауырсынмен сурет салу, бояуды үрлеп белгiлi бiр бейнеге келтiру, таяқшаларды пайдалану, сулы матаға сурет салу және түрлi-түстi борлар, көмiр, ретушь қарандаштармен жұмыс iстеуге үйрету.
Іскерлік дағдыларды жетілдіру, сурет салуға қажетті құрал-жабдықтарды пайдалану iскерлiктерiн дамыту. Сурет салу кезінде бейнелеу өнерінiң мәнерлеу құралдарын орынды қолдану тәсілдерін меңгерту.
Затқа қарап сурет салу дағдыларын қалыптастыру. Заттың пішінін, көлемін және өзіне лайықты бояу түстерін таңдап алуға үйрету, сызықтарды, нәзік сызықтарды түзу, шебер жүргізу, қарындашты қатты баспай, қағаз бетіне із түсіру. Бояумен жұмыс істеудің машықтарын меңгерту. Қылқалам үшымен жіңiшке сызық, көлбеу басып, жуан сызық түсіру. Нүктелерді салуда тік бағыттау немесе дөңгелек таяқшаны пайдалануға жаттықтыру. Заттардың әр түрлі көлемдегі бейнесін бере білуге үйрету, оның ерешеліктерін байқай білу. Биік, аласа, ұзын, қысқа, жуан, жіңішке, салыстырмалы көлемдерді беруде түстердің үйлесіміділігін таңдай білу. Қылқаламмен сызықтарды жеңіл жүргізу, түзу, қисық, тұйық, доға тәрізді, дөңгелек және толқынды сызықтарды еркін сызуға жаттықтыру. Сулау техникасы арқылы сурет салу дағдыларын қалыптастыру (Қуыршак көйлегіне мата дайындаймыз, Жаңбырдан кейінгі күзгі орман т.б.). Заттық тақырыпта, мазмұнды сурет салу дағдыларын жетiлдiру. Айналадан көргендерін, алған әсерін бейнелеуге үйрету. Ертегі, өлең, тақпақтар мазмұны бойынша сурет салу, қағаз бетін толық пайдалануға дағдыландыру. Сәндiк сурет салуда ұлттық бұйымдарды бейнелей білуге үйрету.

Мүсiндеу. Таныс заттарға қарап отырып, оның жеке бөлiктерiн мүсiндеудiң әдiс-тәсiлдерiн үйрету. Кесек саз балшықтан көз мөлшерiмен үзiп алып, заттың бөлiктерiн жасау, бөлiктердiң арақатынасын сақтауға, бiрiктiруге, орналастыра бiлуге үйрету. Таяқшаларды пайдаланып тегiстеу, қырнап-жону, бедерiн түсiру тәсiлдерiн меңгерту, заттың негiзгi белгiлерiне қарай сипатын көрсете бiлу. Жеке заттарды мүсiндей алуды үйренгеннен кейiн бiртектес бiрнеше заттарды, бiртiндеп әртектес әр түрлi заттарды мүсiндеп, мазмұн бере бiлу. Адамның, жануарлардың, құстардың бейнесiн қарапайым түрде сомдау. Заттың пiшiнiн мүсiндеуге сәйкес әдiс-тәсiлдердiң  тиiмдiсiн таңдап алу (құрастырылмалы, иiлгiштiк, аралас, домалақтау, илеу, есу, жалпақтау, шымшып созу, батыру, бедерлеу, таяқшамен кесу т.б.). Мүсiндеп жасаған бейненi сулы шүберекпен тегiстеу, кейбiр тұстарын еселеп толықтыру.Ұжымдық мүсiндеу жұмыстарын ұйымдастыру.

Сәндiк мүсiндеу. Қыштан, фарфордан, ағаштан, темiрден жасалған халықтық ойыншықтар, ыдыстар, т.б. түрлi заттардың жасалу жолдарымен таныстыру, әшекейлеу тәсiлдерiн түсiндiру.

Рельефтi бейнелер бедерлеу. Жүкаяқ, сандық, дөңгелек үстел т.б.

Жапсыру. Қайшымен жұмыс iстеу икемдiлiктерiн жетiлдiру. Қағазды қос бүктеу, қатпарлап бүктеу тәсiлдерiмен қиюға, бiрдей заттың бiрнеше пiшiнiн қабаттап қиып алуға үйрету. Қарапайым бейнелердi нобайы бойынша қию. Мазмұнды жапсыруға қажеттi жұлмалап қию тәсiлдерiн меңгерту. Әр түрлi пiшiндердi қиып, мазмұн бойынша жапсыру. Табиғи материалдарды қиып, композиция құрап жапсыруға үйрету арқылы балалардың ой-қиялын дамыту. Оригами әдіс-тәсілдерімен таныстыру. Қағаз түстерін таңдай білу, қағазды қос бүктеу, 4, 6 бөліктерге қабаттап бүктеуге, симметрияны нақты беруге жаттықтыру. Жеке және ұжымдық жұмыста мазмұн құра білуге, жалпы негізгі фонға жеке бөліктерді орналастыра композиция құруға, бүктеп жасаған бейнелермен толықтыруға, жұмысты ретімен орындауға үйрету.

Отбасы, балабақша, ойыншықтар

Халықтық қолөнер туындыларының жасалу жолдарымен таныстыру үшiн қалада, ауылда аты белгілі шеберлердi, зергерлерді шақырып, (мүмкіндігінше) кездесу өткізу. Жүн түту, ұршықпен жіп иіру, алаша тоқу, жүн сабау, киіз басу, оюлау жүмыстарының орындалуын бақылату.Ойын-жаттығулар арқылы қуыршаққа киім тігу, киіз үй жасау, оларды ою-өрнектермен әсемдеу т.б. жұмыстарға қатыстыру.

Дербес көркемөнер бұрышындағы бейнелеу өнері құрал-жабдықтарын пайдаланып, өз еркінше сурет салу, мүсіндеу, жапсыруды ұйымдастыру.Әрекет түрiне қарай лайықты әдіс-тәсілдерді көрсету, көркемөнер туындыларын қарату. Кесілген қиындылармен (трафарет, шаблон) жұмыс істеу, бояу түстерін араластыру  тәсiлдерiн үйрету. Сурет салуда қағаз бетiндегi кеңістіктi дұрыс пайдалануға үйрету.
Сурет салу: Қымыз құятын тостаған. Ұлттық киім (шапан), «Біздің бақшада» (бояу тамшысымен), Мерекелік дастархан, Менің сүйікті ойыншығым (натураға қарап салу), сазбалшықтан, қағаздан жасалған ойьшшықтардың iшi-сыртын әшекейлеу.
Мүсіндеу: Ыдыстар (торсық, тостаған), Досыма тарту: панно, ою-өрнектер (рельефті бедерлеу), сүйiктi ойыншығым (қалауы бойынша), қандай ойыншық сатып алғың келеді? (натураға қарап мүсiндеу) т.б.
Жапсыру: Қос бүктеу тәсілімен көбелек, ою-өрнек, құмыра қиюды, қағазды беттестіріп сала отырып, бірнеше, бірдей пішінді қиюды (гүл, дөңгелектер, үшбүрыштар, жапырақтар) үйрету.  Қатпарлап, бүктеп қию тәсілімен ұлттық киім киген қыз, көңілді қуыршақтар, үй жанындағы ағаш, гүлдің қасындағы балапан, ою-өрнектер қиып жапсыруға үйрету. Ою-өрнектерден композиция жасату. Бөпеме ойыншық сыйлаймын, ойыншықтар әлемі (ұжымдық жапсыру). Оригами және қағазпластика ойыншықтар, қораптар, қоян, Қамал-қала: бөренелер дайындау, қорған тұрғызу, ағаштар отырғызу, қала тұрғындары.
«Сыңарын тап», «Түс таңда», «Оюлы сырмақ», «Түскиіз», «Өрнекті кілем», «Бұл оюда не бар?» т.б. дидактикалық ойындар арқылы түсiнiктерiн тереңдету, тиянақтау.

Еңбек. Отбасындағы үлкендердiң, балабақша қызметкерлерінiң еңбегін бақылату. Үлкендер еңбегін құрметтеуге үйрету, белгілі мамандыққа қызығушылығын туындату. Ойын барысында бірлесіп еңбек ете білуге, достыққа, инабаттылыққа тәрбиелеу. Дербес еңбек әрекетіне үйрету, оны жолдастарының әрекетімен үйлестіру, келісе отырып жұмыс істеуге дағдыландыру. Әрбір баланың белгілі бір еңбек түріне ұдайы қатысуын қамтамасыз ету. Кезекшілік міндетін атқару, апта сайын бөлмелердi, алаңды жинастыру, тазалауға тарту, жауапкершілік сезiмiн орнықтыру. Еңбек нөтижесіне ұқыпты қарауға, бастаған ісін аяқтауға үйрету. Өзіне-өзі қызмет етуге үйрету: тез киініп, шешіне білуге, киімдерін ретімен ұқыптап жинауға, су болған киімдерін кептіруге дағдыландыру, үстi-басының ұқыпты-ұқыпсыздығын байқап, ретке келтiре білуге, жолдасының киіміндегі ретсіздікті байқап, әдептi түрде айтуға үйрету. Ойыншықтарды реттеп өз орнына жинауға, өз үстелiнiң үстiн реттей бiлуге дағдыландыру.

Қол еңбегі. Папэ-маше, бүктеп жасайтын ойыншықтар (себет, қалпақ, қайық, көбелек, инелік, бақа, аққу т.6.), жолақ қағаздардан желімдеп, өрнек құрау. Ұлттық киім үлгілерін қиып жапсыру. Цилиндр, конус төрізді пішіндерден қоян, қонжық, ит, түлкі, үйрек т. б. жасату. Матамен жүмыс: қиындылардан құрақ құрау (мозайка тәрізді орналастырады), инемен тігу түрлерін үйрету, түзу бір бағытта, дөңгелектеп, үшбұрыштап т.б. Түйме қадауға үйрету.
Ағаштан қуыршақ бұйымдарын - төсек, үстел, орындық, сандық, жүкаяқ, кебеже, келі, келсап жасап көрсету, осы заттарды әшекейлеуге үйрету. Сіріңке қорабы, параллон, әтір қораптары т.б.заттардан әр түрлі ойыншықтар жасауға үйрету.

Таңдауға ұсынылатын тақырыптар: Мен тұратын үй, Менің достарым, Автопортрет (Айнаға қарап сурет салу), Мультфильм кейіпкерлері, Ертегі кейіпкерлері, Зергерлік бұйымдар, Білезік, Сырға, Шашбау т.б.

Жомарт күз

Ә. Қастеев «Шөп шабу», «Мақта жинау», «Бие сауу», М. Кенбаев «Сабан той», Қ. Ходжиков «Қырманда», «Астық ору» И. Левитан «Алтын күз», С. Романов «Алтын дала» картиналарын көрсетiп, әңгiмелесу. Өз әсерлерін суреттеуге үйрету. Табиғат кұбылыстарының ерекшеліктерше орай бояу түстерін тандау, «дымқыл әдісті» қолданып, сурет салу машықтарын жетілдіру.
Сурет салу. Натюрморт. Көкөністер (натура). Егістік алқабында. Күз көрінісі (сулау тәсілімен). Жаңбырдан кейінгі күзгі орман (сулау тәсілімен).
Мүсіндеу. Себеттегі жемістер, көкөністер, жапырақ (рельефті бедерлеу). Натюрморт.
Жапсыру. Күзгі жапырақтардан композиция жасау. Астық тиелген машина, жеміс салатын ыдыс (қос бүктеу тәсілімен), оригама: күзгі бақта.
Еңбек. Топ бөлмесіндегі өсімдіктердің топырақтарын жаңартып толықтыру. Қысқа топырақ дайындау. Гүл тұқымдарын жинап, іріктеп, арнайы конверттерге салу. Үлкендер гүлзардан гладиолус, георгин гүлдерін тамырымен қазып алуларын, раушан гүлінің, жүзімнің тамырын жылылап жабуларына, жеміс-көкөністер жинауға шама-шарқына қарай кемекке келу. Қол еңбегіне қажетті табиғи материалдар жинау.

Қыс қызығы

Бейнелеу өнерi. Өз бетiмен бейнелеу әрекетiмен айналысуға қызығыушылығын, қиялын дамыту. Айналадағы заттар мен қоршаған ортаның тұтастығын сезініп, композиция құрауға, шығармашылыққа үйрету. Ә. Қастеев «Қыстау», «Қыс», Ә.Жүсіпов «Таудағы алғашқы қар», Ж. Шәрденов «Қыс», Н.Таңсықбаев «Мұз айдыны» картиналарын көрсетiп, әңгiмелесу.
Сурет салу. Қысқы табиғат ерекшеліктеріне қарай бояу түрлерін таңдай білуге, бояуларды палитрада (бояуларды араластыруга арналған құрал) өздері езе, араластыра білуге үйрету. Сурет салуда заттардың салыстырмалы көлемін, жеке бөлшектерінің қатынасын дұрыс бере бiлу iскерлiктеріне машықтандыру

«Айналамда ақша қар», «Қысқы орман», «Мұз айдынында», «Қысқы ойын»,  «Шаңғышылар», « Тон киген қыз».
Мүсіндеу. Ойнап жүрген балалар, Аққала. Суықторғай.
Жапсыру. Жаңа жыл кешіне сый, Аяз ата (оригама), Шыршалы орман (ұжымдық жұмыс).

Еңбек. Ағаштардың түбіне қар үю. Кішi топтың ойын алаңын, жолдарын тазартуға көмек көрсету, мұз айдынын жасауға қатыстыру.
Жануарлар бұрышында мекендеушілерге, құстарға жем, су беру.
Топ бөлмесінде жәшіктерге пияз, сәбіз, арпа, күріш тұкымдарын отырғызып бақылау. Бөлме өсімдіктерін тәрбиешінiң басқаруымен жүйелі түрде күтіп-баптау.

Көрікті көктем

С.Мәмбетов «Көктем», И. Левитан
«Март», «Орман  шегір гүлдері мен ботакөздерi», Г.Шишкин «Қарағайлы ормандағы таң» картиналарын көрсету, әңгiмелесу.
Сурет салу: Құстардың келуі, көктем көрінісi,  Алма ағашы бүршік жарды, көктемнің алғашқы гүлдері, бақтар гүлдеді.
Мүсіндеу: Стақан (жолақ жасап орау тәсілімен), Көкөніс салатын себет (есу, ширату тәсілімен), қыштан жасалған ыдыстарды затқа қарап мүсіндеу.
Жапсыру. Әдемі гүлдер, Анаға сыйлық, дала гүлдері, көктем көрінісі. (оригама).
Еңбек. Дихандардың, малшылардың көктемгі еңбектерiн бақылату. Ағаштардың бұтақтарын кесу, кесілген жеріне сырлы бояу жағу, кесiлген бұтақтарды жинау, ағаштардың діңін әктеу, шыбықтар отырғызу, бақшадағы, гүлзардағы жұмыстарға (жер қазу, тұқымдар мен көшеттер отырғызу, топырақты қопсыту) қатыстыру.
Бөлме өсімдіктерiн аулаға шығарып, топырағын ауыстыру, тыңайтқыштармен құнарландыру. Тыңайтқыштың өсімдік үшін неге қажет екенін түсіндіру. Өсімдіктердің топырағын ауыстыру барысында өсімдіктер, гүлдер тұқымнан, тамырдан, түйнектен пайда болып көбейетiндiгi жайлы ұғымды бекіту, ыдыстың түбінде тесік (саңылау), ұсақ тастар, құм не үшін болатынын түсіндіру.

Жайдары жаз

Көркемөнер туындыларын қарау. Ә.Қастеев «Киiз үйдiң iшкi көрiнiсi», «Қос құрбы», «Колхоздың сүт фермасы», «Қыстау», Г.Исмайлова «Ұлттық киiмдер», «Натюрморт», А.Ғалымбаева «Қымыз», М.Кенбаев «Сарыарқа», «Сұхбат», «Киiз басу»,  М.Әуезовтiң портретi, Н.Нұрмұханбетов «А.Құанабаев, «Ерлiк» (М.Мәметова), С.Романов «Бишi қайыңдар» т.б. картиналардың мазмұны бойынша әңгiмелету.

Сурет салу: Дербес көркемөнер бұрышында өз еркiмен қауырсынмен сурет салу, тамшы бояуды үрлеп, белгiлi бiр бейнеге келтiру, таяқшаларды пайдалану, сулы матаға сурет салу және түрлi-түстi борлар, көмiр, ретушь қарындаштармен жұмыс iстеуге үйрету. «Қуыршақ көйлегiне мата дайындаймыз»(сулау техникасымен), «Тақия», «Бешпет» «Алаша». Ерікті тақырыпта сурет салу, бормен тас жолға бейнелер түсіру, балалардың ынта-ықыласын тудыру

Сәндiк қолданбалы өнер туындыларын көрсету. Жүннен, теріден, матадан дайындалған сырмақ, текемет, кілем, құрақ көрпе, алаша, торсық, ат әбзелдері, зергерлік бұйымдар, шыныдан, фарфордан, қыштан жасалған түрлі әдемi ыдыстармен таныстырып, оларды әшекейлеу, безендіру әдіс-тәсілдерін сәндік сурет салу барысында үйрету.
Мүсіндеу. Қазақ халқының ұлттық нақышта өрнектелген ыдыс-аяқтары, тостаған, құман, нан тағамдары, қазан-ошақ т.б. Рельефті бейнелер бедерлеу: жүкаяқ, алтыбақан, сандық, дөңгелек үстел т. б.

Жапсыру. Оригами: қызғалдақ, қоян, балық, зымыран, себет, жылан.
Бормен тас жолға бейнелер түсірудi ұйымдастыру.

Еңбек. Еңбекті жергілікті жердің өлкелік, аймақтық ерекшелігіне байланысты шаруашылық түрлеріне бағыттау. Мал шаруашылығымен айналысатын өңірде мал қайыру, суару, жем беру, шөп салу сияқты үлкендердің еңбегін бақылату. Үлкендер шөп шабады, дестелейді, маялайды, басады, Қысқы мал азығын дайындайды. Адамдар жидек, бүлдірген тереді, жинайды, тосап қайнатады, сусындар дайындайды, қақтайды.

Қазақ халқының кәсіптік ерекшелігіне тән-саятшылық, құсбегілік, ат баптау, асау үйрету, құрық салу, тазы қосу, аң аулау салт-дәстүрі жайында түсінік беру. Сонымен қатар басқа да халықтардың еңбек түрлерi жайлы бiлiм беру.

Ауладағы ағаштарды, гүлдерді суару, арам шөптерді жұлу.  Қыста жануарларға, құстарға беретін шөп, өсімдік тұқымдарын жинауға қатысу. Бау-бақшада піскен көкөнiс, жемістерді жинауға (бақшада) қатыстыру.
Табиғат бұрышындағы еңбек. Қол еңбегіне пайдаланатын табиғи материалдар жинату. Шырша бүрлері мен жаңғақтан, бұтақтардан, ошағаннан түрлі құстар, аңдар бейнесін жасауға үйрету (аққу, торғай, үйрек, қаз, қораз, балапан, аю, бұғы, мысық т.б.). Сабан мен ағаш қабықтарынан-ғарышкер, қуыршақ, ат, мысық, жүгеріден-ертегі кейiпкерлерін, қуыршақ, жапырақтардан-жемістер, балық, жапалақ, инелік, тіқұшақ, ұлу қауашақтарынан - гүлдер, тасбақа, көбелек, бота  т.б. жасату.

Таңдауға ұсынылатын тақырыптар: Күзгі ағаш (губкамен, трафаретпен бастыру арқылы), Қиылған кардон қағаздармен ағаштың суретін салу, Күзгі жапырақтар (Табиғи материалдарды пайдалану немесе шашыратып сурет салу тәсілі бойынша), Қарлы шың (тіс пастасымен), Терезедегі өрнектер (Шыны үстіне бояумен сурет салу), Қырау басқан ағаштар (пенопластпен сурет салу), Бетперделер,  Тауыс (жар птица), Әдемі гүлдер (картоппен бастыру арқылы), Жәндіктерді мүсіндеу (Табиғи материалдарды пайдалану арқылы).
Қазақстан -республикам менің

Сурет салу. Қазақстан жалауы. Байқоңыр ғарыш айлағы, менің өлкем (қаласы, ауылы), кешкі қала. Кітап арасына салатын белгі (ұлттық ою-өрнектермен безендіру). Хохлома, гжельдiк, городецкілік өрнек элементтерімен таныстыру.
Мүсіндеу. Сәндік панно (рельефті бедерлеу) Алаша (жолақты ою-өрнекті ширатып есу тәсілімен өрнектеу), «Қуыршақ Айсұлу», қонақтарға ыдыс сыйлау.
Жапсыру. «Үй жанында өсіп тұрған ағаш» (қатпарлап бүктеу тәсілімен), «Сиқырлы кілем», текемет өрнектеу.

Еңбек. Қол еңбегіне қызығушылығын қалыптастыру, өз бетімен әр түрлі сәндік бұйымдар жасауға баулу, қағаздан, картоннан, табиғи материалдардан сюжетті-рөлдік ойындарға арнап, ойыншықтар (дүрбi, жалауша, телпек, кітапша, ойыншық мүліктер: жиһаз, қол орамал, сүрткiш), ата-аналарға, балабақша қызметкерлеріне, сәбилер тобындағы балаларға сыйлықтар жасауға үйрету, сабаққа және дербес жұмыстарына керекті құралдар (қораптар, ине түйрейтін жастықшалар, санау материалдары) жасауға үйрету.

Жануарлар дүниесі

Сурет салу.  «Менін сүйікті төлдерім», «Ормандағы аңдар» (аю, жолбарыс, арыстан,түлкі т. б.) ойын-жаттығулар түрінде ерекшелік сипатын бере білу. Жайлаудағы үй жануарлары (өз еркімен). Әдемі орамалдар өрнектейміз, Қуыршақтың камзолы, Менің сүйікті қалам, Астана көнісі, Жайдары жаз көрнісі, Гүлдер алаңы, Ертегі кейіпкерлері.

Мүсіндеу. «Қоян көжегімен», «Түлкі, мысық», «Үйрек балапандарымен»,  Дымковтық ойыншықтар : Қораз, ат, Мысық баласымен, Шалғындағы балапандар, Торғайлар жем салғышқа қонды, Гүл салынған құты, Дельфиндер ойнайды, Түрлі түсті балықтар.

Жапсыру. Сиыр, қоян, жапалақ, торғай, тасбақа. Оригами: қоян, күшік. (басқаша бүктеу тәсілімен), геометриялық пішіндерден мозайка құрау, Алуан түрлі жапырақтардан өрнектер құрау, Өрнекті клем, Жолақты алаша, «Қарбала».
Еңбек. Үй жануарларын күтіп-баптау, табиғат бұрышындағы жануарлар, құстарға жем беру. Қамқорлық жасау. Құстарға ұя, жем салғыш дайындау.

МУЗЫКА

Отбасы, балабақша, ойыншықтар

Ән айту: музыкалық аспаптарда ойнау «Бесік жыры»- әні А.Лядовтікі, «Бесік жыры» - әнi А. Гречаниновтікі, «Анашым»- әні Р. Байқоңыровтікі, сөзі Н.Әлiмқұловтiкi,  «Ақ мамам» -әні Ә. Бейсеуовтікі, сөзі Ә. Дүйсенбиевтікі, «Әжемнің әлдиі» - әні Е. Құсайыновтікі, «Атамның әңгімесі»-әні Е. Өміровтікі, «Ақ мамам»-әні-Е.Хасанғалиевтікі, «Бесік жыры», «Анашым»- әнi К. Қуатбаевтікі, «Айдана»- әні С. Байтерековтікі. «Біздің балабақшамыз»-әні С.Сапаралиевтікі, «Алтыбақан»- әні Е.Тиличееваныкі, «Екеуіміз баламыз», « Біз қалай өсеміз», «Ойыншықтар»- әні И. Нүсіпбаевтікі, «Үйрену»-әні Д. Ботбаевтікі, «Балдырғандар» - әні Б. Дәлденбаевтікі, «Сәби қуанышы» - әні Е. Құсайыновтікі, «Бізге конақтар келді»- әні А.Александрованыкі, сөзі М. Ивенсондікі, «Күлімсіреу»- әні В.Шаинскийдікі, сөзі М. Плецковскийдікі, «Ойна, балақай», «Сағат», «Пойыз»  - әні Б. Жүсібалиевтікі, «Ойыншықты ізде» - орыс халық әуені, өңдеген В. Агафонников.
ЬІрғақты қимыл-қозғалыс: «Дене шынықтыру маршы» - әні Т.Әбдіқадыровтікі, «Кiм әдемі секіреді?»- әні Т.Ломованікі,   «Алты жасар баламыз»- әні Қ. Шілдебаевтікі, «Епті бол» - әні Н. Ладухиндікі, «Айна» өндеген М. Раухвергер, «Сыбызғы» - әні Т. Ломованікі.

Жыл   мезгілдері

Жомарт күз

Ән тыңдау: «Бесік жыры» әні М. Төлебаевтікі, «Марш» - әні Л. Хамидидікі, «Самал» -әні Е.Қүсайыновтікі, «Мұң шағу» - әні К. Орароныкі, «Қос алқа»- Дәулеткерейдің күйі, өңдеген Л. Хамиди, «Көкем-ай» -қазақтың халық әні, өңдеген Е. Өміров.
Ән айту. «Апорт деген төтті алма» - сөзі Н. Әлімқұловтікі, әні Д. Ботбаевтікі, «Тамыз» - әні К. Қуатбаевтікі, «Алмалар»- әні М. Әубәкіровтікі, «Бүгін туған күніміз»- әні И.Нүсіпбаевтікi, «Сөз маржаны»-  әні М. Құсайыновтікі, «Торғайлар келіңдер» - сөзі Н. Айтовтікі

Ыргақты қимыл-қозғалыс: . «Мерекелік марш»-әні Б.Дәлденбаевтікі, «Шық тамшысы»-әні С. Майкопардыкі, «Жасыл алма бағында»-орыс халық әні, өңдеген Р. Рустамов, Е. Брусиловскийдің «Қыз Жiбек» операсынан фрагмент, «Марш», «Жарысу»-әні Е. Андосовтікі, «Жаңбырдан кейін»-венгер халық әуені.
Балаларға арналған сазды аспаптарда ойнау. Ересектердің орындауындағы шығармаларды тыңдауға, регистрді, аспап үнінің тембрін сезінуге, ұрмалы аспаптардың сүйемелдеуімен ән айтуға үйрету. «Мамыр айы», «Андрей –воробей» - орыс халық әні, өңдеген  Е. Тиличеева.
Қыс қызығы

Ән тыңдау: «Январь» - әні Д.Ботбаевтікі, «Балбырауын» - Қүрманғазынын күйі, «Марш»- әні X.  Қожахметовтікі, «Тиін»-әні Н.Римский-Корсаковтікі, «Қаздың балапандары» - неміс халық әні, «Зырлайды шанамыз»- әні Д- Мацуциндікі, «Ақ білек» - қазақ халық әні, өңдеген Б. Жүсібалиев.

Ән айту: «Жаңа жыл» – әні Ә.Бестібаевтікі, «Жасыл шырша»- әні К. Қуатбаевтікі, «Көрікті елкамыз» - әні Б. Әбдіқадыровтікі, «Аяз ата» - әні С.Мұхамеджановтікі, «Аяз ата сыйлығы» - әні Ж. Тезекбаевтікі, «Ақ қала» - әні Б. Дәлденбаевтікi.
Ыргақты қимыл-қозғалыс: «Серіппе» - әні Ә. Бестібаевтікі, «Тырналар» - әні Е. Лапиндікі, «Көңілді петрушкалар» - ән мен би, «Қамажай»- қазақ халык әні бойынша би, «Шақыру» - украйн халық әні бойынша би, өңдеген Г. Теплицкий, «Кім жылдам» - қазақтың халық әнi, өңдеген Е. Андосов.

Әуенді-дидакпшкалық ойындар. Әр түрлі әуендерге, өзге дауысқа еліктеу (шап-шап, әуп-әуп, қаңқ-қаңқ, кел-кел, келе ғой, «Күн шуақ», «Боз торғай» - әні Е.Құсайыновтiкі, «Шоқ гүл», «Кішкентай әтештер» - әні К.Қуатбаевтікі, «Он саусақ» -әні С. Мұхамеджановтікі.

Қимылды ойындар: «Алма мен алмұрт», «Қайшы жүгіріс»,

« Алпинистер», «Секіртпемен секіру», «Арқан түю».

Көрікті көктем
Ән тыңдау: «Вальс» - әні Қ.Шілдебаевтікі, «Кешкі ертегі» - әні А. Хачатуряндікі, «Неаполитан» - әні П. Чайковскийдікі, «Көңiлдi ән» - әні Б.Ғазизовтікі, «Махаббат вальсі»-әні Б. Жамақаевтікі.
Ән айту: «Балалар» - қазақтың халық әні, «Тырналар», «Той бастар», «Көкек» - әні Б. Аманжоловтікі, «Май келді» - әні Е. Хасанғалиевтікі, «Көктем өрнегi» - әні И.Нүсіпбаевтікі, «Көктем» - әні К. Қуатбаевтікі, «Көктем жыры» - әні Е. Өміровтікі, «Алақай» - әні С. Мұхамеджановтікі, «Сәуір» - әні Д. Ботбаевтікі, «Нөсер» - әні .М Маңғытаевтікі, «Жаңбыр» - әні Т. Базарбаевтікі, «Менің шөжелерім» - әні Г.Гусейндікі, «Көктем» - әні Т. Әбдіқадіровтікі, «Наурыз» - әні Е, Мұратовтікі,
Ыргақты қимыл-қозғалыс:    «Төрт таған» - әні Б. Дәлденбаевтікі, «Сап түзеу» - әні Н. Левидтікі, «Жалаушаны ал»- венгр халық әні,өңдеген Е. Туманян, «Қара жорға» - халық күйі, өңдеген Б.Дәлденбаев, «Куба би» - куба халық әні, өңдеген Т.Мұхамеджанов, «Салт аттылар мен тізгіншілер» - әні В.Витлиндікі, «Хайләйлім» - қазақтың халық әні, өңдеген Б.Дәлденбаев, «Құс қанаты» - қазақтың халық әні, «Сәулем-ай» әнінің әуенімен айтылады, өңдеген Б. Дәлденбаев, «Қосарланып билеу» - әні Е-Андосовтікі, «Көлеңке» - әні К. Қуатбаевтікі, «Қаңбақ» - әні Н. Тілендиевтікі, «Киіз басу»- қазақтың халық күйі.
Металлофонда, маракастарда орындалған «Елигай» - қазақтың халық әнi- өңдеген Б. Дәлденбаев, «Кішкентай аққулар биі» - әні П.Чайковскийдікі («Аққу көлі» балетінен үзінді) шығармаларын тыңдату. Әндерді асатаяқта, даңғырада орындауға және өзі қосыла айтуға үйрету. («Ақ қала» - әні Б, Дәлденбаевтікі, «Жеті қарақшының сыңары» - әні Е. Құсайыновтікі). «Апамның әңгімесі» - әні Е. Құсайыновтiкi т.б. шығармаларды домбырада, металлофонда, ксилофонда орындауға үйрету.

Жайдары жаз

Ән тыңдау: «Туған күнім» - әні С. Мұхамеджановтікі, «Көкек» - өзбек әні, әні С. Мұхамеджановтікі, «Кемпірқосақ» – әні С. Құсайыновтікi .
Ән айту: «Қызыл-жасыл көбелек» - әні Т. Тайбековтікі, «Үйрену» – әні Д. Ботбаевтікі,  «Торғайым» - әні Б. Аманжоловтікi, «Ол не?»-әні К.Қуатбаевтікі, «Қарлығаш» - әні халықтікі.

Санамақтар үйрету: «Нешеуміз?»-әні А.Тоқсанбаевтікі, «Жасырынбақ» - әні Ж. Тұрсынбаевтікі, «Қуыспақ» - әні К. Қуатбаевтікі, «Қуырмаш» - әні Е. Өміровтікі.
Ыргақты қимыл-қозғалыс: Таныс шығармаларды, ойын, билерді естеріне түсіру, орындауға төселдiру.  «Өлеңді айтқан кім екенін тап», «Қос дабыл», «Жаттығу», «Тайтұяқ пен асатаяқ» - әні А.Райымқұлованікі, «Көбелек»- әнi Т.Тайбековтiкi.

Қазақстан республикам менің

Ән тыңдау.  Отан «Саяхатшылар маршы» - әні Д. Кабалевскийдікі.
Ән айту:  «Шекарада» - әні Ө. Байділдаевтікі. «Шабандоз» - әнін өңдеген Б. Дәлденбаев, «Салт аттылар» - әні В. Витлинанікі, «Амангелді сарбаздарының маршы» - қазақтың халық әні,
өңдеген Б. Жүсібалиев, «Батыл шабандоз» - әні Шумандікi,
 Ыргақты қимыл-қозғалыс:.   Әр түрлі әуендерге еліктеу, қимыл-қозғалыс  жасау: «Епті бол» - әні Н. Ладухиндікі, «Кім жылдам» - қазақтың халық әнi, өңдеген Е. Андосов.

«Қуып жет» - әні Б.Қыдырбекованікі, «Салт аттылар мен тізгіншілер» - әні В.Витлиндікі,
Жануарлар дүниесі

Ән тыңдау, ән айту.  Әнді нақысына келтіре, табиғи дауыспен  орындауға үйрету.    «Құлыншақ» әні Ж.Тұрсынбаевтікі, «Малдың төлін емізуге шақыру»-әні Б.Жүсібалиевтікі, «Мысық» - әні А. Райымқұлованыкi «Түйе» - әні В. Мураделидікі, сөзі С. Богамолованікі, «Тиін» -әні Римский - Корсаковтікі, «Тоқал ешкі»-әні Т. Әбдіқадыровтікі, «Лағым» - әні К. Қуатбаевтікі, «Сүзеген лақ» - әні Е.Құсайыновтікі, «Құлыншақ шапқылайды» -әні Б. Дәлденбаевтікі, «Төлдер» - әні Д. Ботбаевтікі, «Ботақан» -әні К. Қуатбаевтікі, «Қоян биi» - әні В. Питерцевтікі, «Аққудың көгілдірі» - әні Қ. Адамбалиновтікі, сөзі Ж, Нұрқановтікі, «Менің     атым» А.Гречаниовтікі, полька «Янка» - белорус халық әуені. «Ұйықтай ғой, қонжығым», - әні В. Агофонниковтікі.
Ыргақты қимыл-қозғалыс: Жануарлардың қимыл-қозғалысын музыкаға үйлесімді беруге, өздігінен қимыл қозғалыс түрлерін орындауға талпындыру..  “Ол не?”-әні К.Қуатбаевтікі, «Қандай аспап ?», «Ненің жүрісі?», «Ненің дыбысы ?», «Тайтұяқ» т.б.
«ӘЛЕУМЕТТІК ОРТА» саласы – «ИМАНДЫЛЫҚ-ИНАБАТТЫЛЫҚ ТӘРБИЕСІ»

Адамдық – асыл мұрат

Баланың өзiндiк «Менiнiң» қалыптасуына жағдай туғызып, өзiнiң қайталанбас дара тұлға екенiн сезiнуге көмектесу.

Баланы  ата-анасын, отбасы мүшелерiн жақсы көрiп, құрметтей бiлуге тәрбиелеу.

Үлкендер және құрбыларымен қарым-қатынас мәдениетiн қалыптастыру. Жақын адамдары арасында өзiн адамгершiлiк нормаларына сай қалыпты ұстай бiлуге, қарым-қатынас жасауға тәрбиелеу. Адам деген атқа сай тек жақсы iс жасауға ұмтылу керектiгiн ұғындыру, бiр-бiрiне түсiнiстiкпен және қайырымдылықпен қарауға үйрету, ерiк сапаларын тәрбиелеу.

Жақсы және жаман қылықтарға әдiл баға бере бiлуге, достары мен жолдастарының терiс қылық-әрекеттерiне кешiрiммен қарауға, келiсiмсiздiк жағдайларды жанжалсыз шеше бiлуге үйрету.

Өз бойындағы өзiмшiлдiк, қатыгездiк, менмендiк, қызғаншақтық сияқты мiнездiң жағымсыз қасиеттерiн жеңе бiлуге, бiр-бiрiне құрметпен қарай бiлуге тәрбиелеу.

Өзге ұлт өкiлдерi туралы бiлiмдерiн кеңейте отырып, оларға достық және сыйластық, түсiнiстiкпен қарауға тәрбиелеу.

«Мен өзiмдi не үшiн жақсы көремiн», «Жақсы адам деген қандай адам?» деген тақырыптарда пiкiрталас өткiзу. В.Сухомлинский «Әйнек адам», С. Сауытбеков «Жақсылыққа жақсылық» шығармаларын пайдалану. «Сен болсаң қайтер едiң?»(педагогикалық жағдаяттарды шешкiзу).

«Қамқоршы ата-анам» тақырыбында отбасы жайлы әңгiмелесу.

Т. Әбдірайымұлы «Жанар қалай кір жуды?», Н.Жанаев «Мен бөпеме қараймын»,  С.Әлiмқұлов «Қалсын апам қуанып» шығармаларын пайдалану.

«Ата-анаңа тiл тигiзбе», «Кiсiнiң үстiнен аттама», «Адамды айналма», «Жағыңды таянба», «Адамға қарап түкiрме», «Тiзеңдi құшақтама» деген тиым сөздердiң мағынасын түсiндiру.

«Әдептiң не екенiн, әдепсiздi көргенде түсiнерсiң» тақырыбында әңгiмелесу. Т.Молдағалиев «Осынысы дұрыс па?», А. Шамкенов «Сондай бала бола ма?», В.А. Сухомлинский «Жәй бiр адам» шығармаларын оқып, кейіпкерлердiң әрекеті жөнінде өзінің көзқарасын айта білуге үйрету.
«Әдептi бала жөн сiлтейдi, әдепсiз бала қол сiлтейдi»,  «Әдептi бала – ата-анасын мақтатар», «Әдепсiз бала ата-атанасын қақсатар»,  «Жақсымен жолдас болсаң, жетерсiң мұратқа, жаманмен жолдас болсаң, қаларсың ұятқа» т.б. мақал-мәтелдердi түсiндiру, үйрету. Т. Айдаров «Жәрдем», М.Төрежанов «Көлікте», «Менің сүйікті достарым», Б. Ысқақов «Қарапайым ереже» шығармаларын қолдану.

«Сиқырлы көзәйнек», «Мадақтаймын көршiмдi» ойындарын ұйымдастыру.

В.Катаев «Жетi күлте – сәулегүл» шығармасын оқып беру немесе мультфильмiн көрсету. «»Өзгенi ойлаған, адамдықтың белгiсi, Өзiн ғана ойлаған – жамандықтың белгiсi» мақалын үйрету.

«Адамдарға достық не үшiн керек?», «Менiң досым», «Жақсы сөз жанды жылытар» тақырыптарына  әңгiмелесу. Толстой «Екi дос» шығармасын сахналату. «Бөдене мен түлкi» ертегiсi, Б.Әдiлов «Достық қиындықта сыналады?», Ә.Табылдиев «Әдептi сөз», М.Ғұмар «Жылы сөз».

«Күлме досыңа, келер басыңа» тақырыбында әңгiмелесу. С.Шәймерденов «Жанар мен Данар» әңгiмесiн оқып беру, сахналату.

«Ақпыз, қара, сарымыз, туысқанбыз бәрiмiз», «Бiздiң достарымыздың әдет-ғұрпы, мерекелерi» тақырыптарында әңгiмелесу.  Достық, татулық туралы мақалдар жаттату, өзге ұлт ойындарын ойнату.

«Егер сен сиқыршы болсаң, адамдар үшiн не iстер едiң?» ойынын ұйымдастыру. «Достықта жоқ шекара» тақырыбында ұжымдық шығармашылық жұмыс.

Ойын. «Ойлан тап», «Тігіншіге тігу үшін не жетіспейді?», «Кімге қандай сыйлық керек?», «Достарыңның аты кім?», «Бақшашылар», «Бөлмелерге саяхат», «Аптаның» қай күні жетіспейді?», «Формасына қарап таңдап ал», «Мына ойыншық қандай пішінге  ұқсас?» дидактикалық ойындарын ойнату.

«Ойыншықтар дүкені», «Қуыршаққа арналған ойьшшықтар көрмесі» және т.б. сюжетті-рөлдік ойындар, «Тақия тастамақ», «Айгөлек», «Жүгіріп өту» қимылды ойындар, ойын бұрышындағы ойыншықтармен шығармашылық,ермек, құрылыс ойындарын ұйымдастыру.

Аулада үстел үсті ойындарын: лото, домино, мозайка, құрылыс материалдарымен ойнату. Қуыршақ театрларын (саусақ, көлеңке, қозғалмалы қуыршақтар) тамашалату.

Еңбек түбi – зейнет

Ауыл шаруашылығы еңбегi туралы балалардың бiлiмiн нақтылау. Шаруашылық иелерiнiң еңбегiнiң маңызын ұғындыру,  еңбек адамдарына құрмет және алғыс сезiмiн, оларға жәрдем беруге деген ықыласын туғызу.

Әр түрлi кәсiп пен мамандықтар, олардың маңызы жөнiндегi бiлiмдерiн кеңейту, әрбiр адамның еңбегiн құрметтеп бағалай бiлуге үйрету.

Балалрдың бойында еңбек етуге деген құштарлықты ояту. Өз әрекетiн өзгелердiкiмен келiсе ұштастыра бiлуге үйрету. Еңбек жемiсiне құрметпен қарап, ұқыпты ұстауға үйрету. Ауыл шаруашылығы еңбегi туралы картиналарды қарап, көру.

«Азық түлiк қайдан келедi?» тақырыбында әңгiмелесу. «Кiм немен айналысады?», «Не қайда өседi?» ойындарын ойнату.

Ата-аналардың әңгiмесi – «Отбасының саябақтағы еңбегi». «Ерiнбей еңбек етсең – ерiнiң асқа тиедi», «Ерiншектiң ертеңi бiтпес» т.б. мақал-мәтелдерiн үйрету. «Түлкі тасбақа және кене», «Ерiншек»- халық мысалын оқып беру. Ә. Табылдиев «Дақылдар әні» рөлдерге бөлiп орындату. М.Жаманбалиов «Комбайншы», Ә.Дүйсенбиев «Уа, шаршадым», Ә.Ысқабаев «Дихан», Б.Ысқақов «Дән алқабында».

Бата- тiлектер: «Қора қойға, қойма дәнге толсын!», «Астарыңа адалдық, бастарыңа амандық берсiн!», «Биең құлынды болсын, түйең боталы болсын» үйрету.

Ата-аналардың ұйымдастыруымен «Табиғат дастарханы» көрмесiн ұйымдастыру.

Ойын. «Жомарт күз не берді?»,  «Не екенін тауып айт», «Тек қана күзге байланысты сөз ойла», «Күзде ғана болады, қоймаларға толады», «Біздің өсімдіктеріміз», «Бұтақтар мен тамырлар», «Көкөніс жинау»,  «Тауып ал, атын айт», «Жел қалай соғады», «Ағаштар қалай шулайды» дидактикалық, «Кiмнiң еңбегi маңыздырақ?», «Мамандықтың бәрi жақсы» тақырыптарында әңгiмелесу. Ж.Сәтiбеков «Қандай мамандық жақсы?», Ж.Кәрбозин «Бәрiмiз үшiн бәрi де».

«Қай мамандық иесi?» – пантомимо арқылы iс-әрекеттi бейнелеп көрсету және оны тапқызу.

Өз мамандықтары туралы екi-үш ата-ананың әңгiмесiн тыңдату. Топтағы ата-аналардың өз еңбектерiнiң өнiмдерiнен көрме ұйымдастыру, топқа сыйлату.

Еңбегiне қарай сый-құрметке ие болған адамдармен кездесу ұйымдастыру, еңбектiң бағалануы жөнiнде әңгiмелесу. Ата-аналарға топтың атынан құрмет қағазын дайындау.

Ауыз әдебиетiнен – «Бақа» өлеңiн, жұмбақтар, «Еңбек түбi – зейнет», «Еңбек етсең – емерсiң» мақалдарын үйрету. Д.Хасанов «Жалқаудың жазасы» шығармасын – сахналату.

«Түйме қадау», «Кiмге қандай құрал керек?» ойындарын ойнату.

«Жалқаулыққа жол берме», «Бақшамызда күнi бойы не iстеймiз?», «Ел жатқанда жатпаған, мен деп тыным таппаған»,  «Рахмет сiзге, ата!», «Белгісіз солдат» тақырыптарында  әңгiмелесу, ертеңгiлiктер ұйымдастыру.

«Ал, қанекей қыздар», «Әжелер өнегесi» конкурстарын ұйымдастыру.

«Ата-анаңды
ренжiтпе», «Үлкенге сөз қайтарма», «Құстың ұясын, құмырсқаның илеуiн бұзба», «Досыңды алдама» т.б тиым сөздердiң мағынасын түсiндiру.

«Таудай бол!», «Қадамың құтты болсын!», «Өркенiң өссiн!», «Жасың құтты болсын», «Наурыз бақ-береке әкелсiн!» т.б. бата-тiлектердiң мағынасын түсiндiру, үйрету.

Бата-тiлектер, мақал-мәтелдер, тиым сөздерден «Жақсы сөз жанды жылытады»- тақырыбында конкурс ұйымдастыру.

Ауыз әдебиетi үлгiлерiнен: «Ерiншек», «Олақ қыз», «Сылтаушыл», Ы.Алтынсарин «Бiр уыс мақта», «Әке мен бала», «Қиялшыл адам» ертегiсi, Ш.Смаханұлы «Жас бағбан жыры».

«Ақ серек, көк серек», «Құтқар» т.б. ұлттық ойындарын ойнату.

Көктемгі ойындар: Жылғалармен қайық жүздiру, Ғарышкерлер.
1 маусым – балаларды қорғау күнiне орай «Әрқашан күн сөнбесiн!» атты балалардың сурет көрмесiн ұйымдастыру.

«Даналарды тыңдасақ» (ұлттық ұғымдарды – бата-тiлек, тиым сөз, мақал-мәтел, даналық сөздердiң мағынасына талдау, түсiндiру, бекiту мақсатында) атты балалардың танымдық ойынын ұйымдастыру.

«Қаңбақ шал» ертегiсiн сахналату. Ертегi сыр шертедi – «Ертегiнi жалғастыр және аяқта».

«Көкөнiстер айтысы»- кейiптендiру.  «Витамин деген не, ол не үшiн керек?» - ата-аналардың әңгiмесi.

Жер байлығы – ел байлығы

Балаларға аймақтық (туған жерiндегi)  және жалпы Қазақстандағы кейбiр табиғи ескерткiштердi таныстыру, сақтау және мақтаныш тұту сезiмдерiн туғызу. Танымдық қызығушылығы мен әуестiгiн дамыту. Экологиялық мәдениетiн тәрбиелеу.
Балаларға табиғаттың жерасты байлықтары және оларды үнемдi пайдалану қажеттiгi жөнiнде түсінік беру.  Табиғаттың адам баласын “асырап” отырғандығын түсiндiру, оған қамқорлықпен қарау сезімін ояту.
Жерасты байлықтары және оның халық шаруашылығында қолданылуы жөнiндегi бiлiмдерiн кеңейту. Туған елдiң байлығына мақтаныш және сүйiспеншiлiк сезiмдерiн тәрбиелеу.

«Табиғат – туған үйiмiз» атты бейнефильмдi тамашалату. «Жер байлығы деген не?» тақырыбында әңгiмелесу. Қ. Сәрсекеев «Жер – Ана».

«Қазақстан территориясын  картадан және глобустан (әлемшардан) көрсету, түсiндiру. Ойын «Картамен саяхат».

В.А.Сухомлинский «Тас» әңгiмесiн оқып беру. Ш. Смаханұлы «Шыбық тіктім аулама». Ойын-тренинг «Бумеранг».

«Көк шөпті жұлма, көктей соларсың», «Күлме досыңа, келер басыңа», «Не ексең, соны орасың» сөздерiнiң мағынасын түсiндiру.

«Дәрi шөптен шығады»- дәрiлiк шөптер туралы жұмбақтар жасыру.

Өсiмдiктерден икебано жасату.

«Қазақстан қорықтары» бейнефильмiн немесе суреттер сериясын көрсетiп, әңгiмелеу.

«Табиғат –суретшi», «Табиғат тамашалары»,  «Қорықтар не үшiн қажет?», «Қызыл кiтап деген не?» тақырыптарында әңгiмелесу.

Табиғи минералдар немесе пайдалы қазбалар мұражайына  саяхат немесе суреттерiн көрсету, түсiндiру. «Пайдалы қазбалардың адамдарға қажеттiлiгi» жөнiнде әңгiмелесу (көмiр, темiр, алтын, күмiс, мұнай, газ т.б.).

«Берерiм көп баптасаң»- қорытынды әңгiме.

Бабалар өмiрi-ұрпақтарға өнеге

Балаларға қазақтың халық батырлары, еңбек ерлерi, өнер адамдары туралы түсінік беру. Бабалардың Қазақстан Республикасының қалыптасып-гүлденуіне қосқан үлестерін танытып, бағалай білуге үйрету. Атадан қалған нақыл сөздердiң мағынасын түсіндіру. Елдің өткені мен бүгінгісіне ілтипатпен қарауға, ерлiк iстерге елiктеуге ұмтылдыру.  Өздерi туған өлкеден шыққан  атақты адамдар туралы, өзi тұратын көшелері, мектептерінiң есiмi берiлген адамдардың жақсы iстерiмен таныстыру. Ерлік істерін үлгі етіп, оларға деген мақтаныш сезімін тәрбиелеу.

«Қазақ билері-олар кiмдер?»  Абылай хан, Төле, Қазбек сынды билердің өсиет - өнеге сөздері туралы түсінік беру, таныстыру.

«Ер есiмi-ел есiнде сақталады», «Ешкiмде ұмыт болмайды» халық батырлары Қабанбай, Наурызбай, Б.Момышұлы, Ә.Молдағұлова, М.Мәметова, Т.Әубәкіровтерді таныстыру. «Бiзге бақыт сыйлаған» Ұлы Отан соғысы ардагерлерiмен, еңбек озаттарымен кездесу ұйымдастыру.

«Олар халық қалаулылары едi», «Ел үшiн еңбек еткендер»  Д.Қонаев, К.Бәйсейітова, Ы.Жақаев, К.Дөнентаевалармен таныстыру.

«Нағыз адамдар», «Бүгiнгi күннiң батыры кiмдер» тақырыбында балалармен әңгiме, ой бөлiсулер ұйымдастыру.

Б.Үсенбаев «Бауыржан», С.Жиенбаев «Әлия», Е.Ерботин «Бауыржан Момышұлы», Ө.Жайлауов «Әлия», С.Мәуленов «Күләш», А.Шаяхметов «Тың игергендер Отаны» шығармаларын оқып беру.

«Отан үшiн отқа түс-күймейсiң», «Отан отбасынан басталады»,   «Ер есiмi-ел есiнде сақталады» т.б. қанатты сөздердiң мағынасын түсiндiру.

«Хан қалай?», «Сақина салмақ», «Қассың ба, доссың ба?» ұлттық ойындарын ойнату.

Ойын. «Ертегілер театры», «Лото», «Электрлі викториналар», «Лего конструкторы», т.б.үстел үстінде ойналатын көркем-сюжетті ойындар, арнайы театрға арналған ойыншықтарды пайдалана отырып, шағын көріністер, спектакльдер, театрлық ойындар даярлау.
Ақ боз үй

Балаларды киіз үй жабдықтарымен таныстыруды жалғастыру. Үйге байланысты тиым сөздермен таныстырып, олардың мағынасын түсіндіру. Ертегі, әңгімелерді сахналату арқылы жаңадан меңгерген, танысқан жасау - жиһаздар мен зергерлік бұйымдар туралы білімдерін бекіту. Халқымыздың тұрмыс-тіршілігіне байланысты дүниеге келген киіз үйдің ұлттық мақтаныш екенін бала санасына жеткізу. Ата-бабамыздың  ерекше дәстүріне, бай мәдени мұрасына қамқорлықпен қарау, оны ары қарай жалғастыру, көздің қарашығындай сақтаудың алғашқы негіздерін қалау.

Киiз үйдiң жамылғылары – туырлық, үзiк, түндiк, iргелiк, ши есікпен, бау-басқұрларымен таныстыру, оның неден, қалай жасалынатыны, атаулары, орналасуы туралы бiлiм беру. Қазақтың киiз үйiне қатысты заттардың барлығы мал өнiмдерiнен алынатындығы жөнiнде түсiнiк беру. «Жан-жануарлардың дауласқыны» атты ертегiнi сахналату. Н. Айтов «Текемет».

«Босағаға сүйенбе», «Үйде ысқырма», «Есікті теуіп ашпа», «Құбыланы теуіп ұйықтама», «Жер ошақты айналып жүгірме» деген тиым сөздердiң мағынасын түсiндiру.

«Алдар көсе мен қу жауырын», «Қожанасыр мен хан», М.Төрежанов «Жасырынбақ».

Ойын-ермек жаттығулары «Көш», «Жайлауда» - мазмұнды - рөлді ойындар.

Ақ дастархан

Балаларға ертегілерді сахналата отырып, ондағы ұлттық тағамның жасалу жолдарын  тереңірек меңгерту. Қонақ күту, қонаққа бару сияқты халықтық салт- дәстүрлер туралы түсiнiк беру.  Ондағы тағам аттары, олардың неден жасалатынын ойын-ермек жаттығулары арқылы меңгерту. Ұлттық ыдыс-аяқтар жөніндегi бiлiмдерiн толықтыру.

Мәдени-гигиеналық ережелердің дастархан басында орындалуын қадағалау яғни, тәжірибеде күнделікті тұрмыста қолдануын бақылау. Ә.Ақыпбеков «Асханадағы ереже» шығармасын жаттату.

«Нанды аяқпен баспа», «Дастарханды ашық тастама», «Дастарханды қағазбен сүртпе», «Пышақты шалқасынан қойма», «Қонаққа кетік кесемен шәй құйма»тиым сөздердiң мағынасын түсiндiру.

З.Бейсенбаев «Нан» оқу фильмін көрсету. М.Етекбаев «Нан қайдан шығады», Ө.Тұрманжанов «Қайдан келдің, бауырсақ,» Н.Жанаев «Бауырсақ» шығармаларын оқып беру. Ата-аналардың көмегiмен балаларды қатыстыра отырып, бауырсақ, шелпек пiсiрiп көрсету, оның жасалу жолымен таныстыру.

Шұбат, ірімшік, малта, талқан, тары т.б. ұлттық  тағамдар жөнiнде Б.Әлімжанов «Төгілген қаймақ», I.Жансүгіров «Малта», Қ.Мырзалиев «Малта» т.б. шығармаларын оқып беру арқылы түсiнiк беру.

Торсық, наркөз, табақ, күбi,  мосы, шәйнек т.б ұлттық ыдыс-аяқтарды таныстыру. М.Әлімбаев «Наркөз»-халықта бар сөз, Е.Елубаев «Күбі» т.б. шығармаларын пайдалану.  Ауыз әдебиеті үлгілерiнен – «Өлген қазан»- ертегісін оқып беру.

«Әумин», «Қарының тоқ, қайғың жоқ болсын», «Дастарқаныңа береке берсін», «Асқа-берекет, адамға-қанағат, күллi пәледен аманат», деген бата-тiлектердiң мағынасын түсiндiрiп, жаттату.
МЕКТЕПКЕ ДАЯРЛЫҚ ТОБЫНДАҒЫ БАЛАЛАРДЫҢ ДАМУ ЕРЕКШЕЛІКТЕРІНЕ ҚЫСҚАША СИПАТТАМА

(6-7 жас)

Мектепке даярлық тобы балаларының сюжетті-рөлдік ойындары адамдар арасындағы күнделікті және елеулі өмірлік жағдайларды бейнелейтін болады.  Ойын әрекеті де, ойын кеңістігі де күрделене түседі. Онда өзіндік сюжеттік  тізбекке ие бірнеше ойын кеңістіктері болады. Ойын арқылы құрдастарымен қарым-қатынасы жетіліп, күрделеніп, іс-әрекетінің формасы молығып, баий түседі.

Балалардың салған суреттері айқынырақ бола түседі. Қыздар мен ұлдардың салған суреттері арасында елеулі айырмашылықтар байқалады. Ұлдар техника түрлерін, ғарыш бейнелерін,  әскери сюжеттер және т.б. бейнелейтін болса, қыздар биші қыз, ханшайым, сән үлгілері сияқты әйел адам образдарын көбірек салуға бейім болады.

Адам бейнесін салу одан ары нақтыланып, ұсақ детальдар - қолға саусақтар, қас, кірпік, киімдерді әртүрлі ұсақ өрнектермен әшекейлеуге жетеді.

Мектепке даярлық тобы балалары жеткілікті мөлшерде құрылыс материалдарынан нәрселерді құрастыруға қол жеткізеді. Олар әр түрлі тетіктердің құрастыру ерекшеліктерін талдап қана қоймайды, олардың өздеріне таныс заттарға ұқсастығын табу арқылы формасын айқындай алады. Өз бетімен түзу де әдемі құрылыстар құрастыра алады.  Құрылыс жасауда қажетті материалдарды дұрыс және тез іріктеп, таңдай алады.  Күрделілігі едәуір дәрежедегі құрылыстарды қойылған шарттар және өз шығармашылығымен де жасай алады.

Қағаздан бүктеп, табиғи материалдардан жасалатын құрастыру әрекеттері де күрделене түседі.

Балалардың қабылдауы, көрнекі образды ойлауы дами түсіп, жалпылай білуі және өзіндік пікір түюі жетіледі, бірақ ол әлі де болса, жағдайдың көзге көрініп тұрған белгілерімен шектеледі.

Қиялы дамып, зейіні тұрақтана бастайды. Өз зейінін бір нәрсеге, әрекетке тұрақтандыру шамамен 30 минутқа дейін жетеді.

Оқу ісіндегі қарапайым формаларды қалыптастыру ерекше маңызға ие болады: бала алға қойған оқыту міндеттерін түсінуге, тапсырма бағытын ғана емес, сондай-ақ іс-әрекет әдісін де анықтайтын нұсқаларын өздігінен орындауға қабілетті болады.

Үлкендермен неғұрлым күрделі қарым-қатынас жасау, балалармен бірге қимыл-әрекет түрлерін бірлесіп орындауға қатысуы, ойын мен сабақ кезіндегі өзара көмектесу, отбасы мен балабақшада қарапайым міндеттерді орындау баланың жеке басының  ерік пен имандылық қасиеттерін одан әрі дамытады, жаңа сапалы сезімдерін туғызады.

Тілінің дамуы жағынан барлық негізгі бағыттар – тілдің дыбыстық жағы,  грамматикалық құрылым, лексикалық жағы, байланыстырып сөйлеу, диалогтық және монологтық сөйлеуі толық жүреді. Бұл топтағы балалар ауызша сөйлеуде сөздің дыбыстық құрамын дұрыс айтуға тиісті. Грамматикалық тәсілдерді меңгеріп, байланыстырып сөйлеудің біршама жетістігі болады.

Балалардың әңгімесінен олардың сөздік қорының даму деңгейі анық байқалады. Олар өз тілінде жалпылау есімдерін, антоним, синонимдерді және т.б. белсенді қолдана бастайды.

6 жастың аяғына қарай бала танымдық және тұлғалық дамуы жағынан жоғары деңгейге жетеді, бұл оның мектепте табысты білім алуының кепілі.

Күн тәртібінің үлгісі

	№
	Отбасында және балабақшада жүргізілетін жұмыс 
	Уақыт

	1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.
	Отбасында: тұру, жуыну, киіну, балабақшаға дайындалу.

Балабақшада: қабылдау, тексеру, қарау, ойындар, ертеңгілік жаттығулар

Ертеңгі тамақ

Ойындар тәрбие жұмысына дайындық

Сабақтар

Серуенге дайындық

Серуендегі ойын, бақылау, еңбек, өз бетімен жұмыстар

Серуеннен оралу

Түскі тамаққа әзірлік. Тамақ 

Күндізгі ұйқыға жатқызу. Ұйқы

Ұйқыдан біртіндеп тұрғызу, шынықтыру шаралары 

Бесін тамақ

Тәрбие жұмыстары, ойын – сабақтар

Серуенге дайындық 

Серуендегі ойын, еңбек, бақылау

Серуеннен оралу

Кешкі тамақ

Ата-аналармен жұмыс, үйге қайту 

Отбасында: серуендеу, мәдени-гигиеналық дағдылар
	Ерікті

700-830
830-855
855-910
910-1100
1100-1110

1110-1220
1210-1255
1255-1330
1330-1520
1520-1540
1540-1610
1640-1700
1700-1800
1800-1820
1820-1850
1850-1900
1900-2020



Сәбилердің екінші тобына арналған базистік оқу жоспары

	№
	Тәрбие жұмысының түрлері
	Апталық жүктеме /сабақтар саны/

	1
	Тіл дамыту 
	1

	2
	Көркем әдебиетпен таныстыру 
	1

	3
	Айналадағы әлеммен танысу, экологиялық тәрбие 
	1,5

	4
	Математикалық ұғым қалыптастыру бойынша дидактикалық ойындар 
	1,5

	5
	 Сауат ашу және жазуға үйренуге дайындық
	1,5

	
	Бейнелеу өнері
	

	6
	Сурет салу 
	2

	7
	Мүсіндеу
	1

	8
	Жапсырма 
	1

	9
	Көркем құрастыру 
	0,5

	10
	Музыка
	2

	11
	Дене тәрбиесі
	3

	12
	Валеология негіздері
	1

	13
	Қол еңбегі
	0,5

	14
	Қазақ тілі
	3

	
	Жиыны 
	20,5

	
	Вариативтік бөлік
	

	
	Балалардың мүдделері және таңдауы бойынша сабақтар
	1,5

	
	Барлық апталық оқу жүктемесі
	22,0

	
	Сабақтардың ұзақтығы 
	25-30 мин.


Базистік оқу жоспарына сәйкес апталық жұмыс кестесі
	Апта күндері
	Мемлекеттік стандарт бойынша 
	Кіріктірілген сабақ кестесі 
	Вариативтік 

бөлік

	Дүйсенбі 
	Тіл дамыту -1,0

Сауат ашу – 1,0

Сурет -1,0

Дене тәрбиесі – 1,0

 
	Тіл- халық қазынасы

– тіл дамыту – 2,0
- сауат ашу – 0,5

- дене тәрбиесі -0,5

- сурет -0,5

- музыка – 0,5
	 

	Сейсенбі
	Математика – 1,0 Валеология – 1,0
Мүсіндеу – 1,0

Музыка -1,0
	Ойна да ойлан

- математикалық -2,0

- құрастыру – 0,5

- мүсіндеу – 0,5

-музыка -0,5
	Жүзу – 0,5

	Сәрсенбі
	Айналамен таныстыру, экология- 1,0
Қол еңбегі -1,0

Дене тәрбиесі-1,0 


	Әуенді қимыл- қозғалыс

- музыка -2,0

-дене тәрбиесі-1,0
- экология -0,5
- валеология -0,5
	Ағылшын

тілі - 1

	Бейсенбі
	Сауат ашу – 1,0

Сурет -1,0

Экология -1,0
Құрастыру-1,0

Музыка -1,0
	Өнер көзі – халықта

-сурет -2,0

-мүсіндеу -1,0
-айналамен
таныстыру-0,5

-жапсыру -1,0
	Жүзу- 1,0

	Жұма
	Математика – 1,0
Көркем әдебиет – 1,0

Жапсыру – 1,0

Дене тәрбиесі -1,0


	Имандылық тәрбиесі
- көркем әдебиет – 2,0
- экология – 0,5

-қол еңбегі – 0,5

-дене тәрбиесі – 0,5


	

	Барлығы
	19,5
	19,5
	2,5

	Апталық оқу жүктемесі 
	                                       22,0


МЕКТЕПКЕ ДАЯРЛЫҚ  ТОБЫ

( бағдарламалық мазмұн)

«ДЕНСАУЛЫҚ» саласы  -  «ӘУЕНДІ ҚИМЫЛ-ҚОЗҒАЛЫС»

Дене тәрбиесі сабағы аптасына бір рет арнайы өткізілгенмен басқа пәндер өткізу кезінде тақырып мазмұнына байланысты әуенді қимыл-қозғалыстар күнделікті ойын түрінде қайталанып, бекітіліп отырады. Дене тәрбиесі мен музыка сабақтарын кешенді өткізуде кіріспе бөліміндегі қимыл- озғалыстар музыкамен сүйемелденіп, негізгі бөлімінің алдында ән тыңдату ұсынылады.

Жалпы дамыту жаттығуларын орындаумен қатар, ән айтып, ән әуеніне, мазмұнына байланысты қимылдар (имитация) жасалады. Әр сабақта негізгі қимылдардың 2-3 түрі алынады, оның екеуі жаңа да, біреуі өткен сабақтан алынып қайталанып, тиянақталады.

Жүру, жүгіру, секіру, лақтыру және қағып алу, өрмелеу және еңбектеу, тепе-теңдік сақтау жаттығулары (негізгі қимылдар) баланың дене түзілісін дамытады. Жыл мезгілдеріне бөлінген  негізгі қимылдар түрлерін балабақшадағы дене тәрбиесінің бағдарламасынан қараңыз.

Күннің екінші жартысында негізгі қимылдарды ойын арқылы баланың қалауынша, еркін түрде ұйымдастырып, жетілдіруге де үлкен мән беріледі.

Дене шынықтыру шаралары: қазақтың ұлттық, спорттық қимылды ойындары, сабақтар жергілікті жердің жағдайына сәйкес, жыл мезгіліне, ауа райының қолайлылығына байланысты жыл бойы таза ауада өткізіледі.

Қыс мезгілінде «Аңшылар», «Қақпа доп» шаңғы, коньки, шанамен сырғанақ тебу, аққала соғу т.б. ойындар ұйымдастырылады.

Қыс, көктем айларында кварц шамын қабылдау, емдік шөптермен тамақты шаю, жылы және суық суды алмастыра шайыну, сүртіну процестерін кеңінен қолдану қажет. Ауа, күн, су ваннасын, массаж қабылдау, жалаң аяқ (ұсақ тас, құм, шөп үстімен) жүру. Белгілі қашықтыққа саяхат (көл, өзен, табиғат аясына, егінжайға т.б.) жасау.

Жаттығулардың музыкамен сүйеледенуі, ырғақты қимыл-қозғалыс, би  қимылы мен музыканың ұштасуы  баланың жан- дүниесін байытып, әдемi жүріс - тұрысының қалыптасуына, дене мүшелерінің сымбатты өсіп жетілуіне, көңіл- күйінің жақсаруына, музыка өнеріне деген сүйіспеншілігін арттыруға көп әсерін тигізеді.

Отбасы, балабақша, ойыншықтар

Негізгі қимыл жаттығулары:
- қолды белге, төбеге қойып тіземен жүру, жұптасып, бірінің артынан бірі тәрбиешінің берген бағыты бойынша шашырап жүру, жүгіру;

- қол ұстаса,  түрлі бағытқа бұлтарып, «жылан ирек» болып жүру, жүгіру;

-жүгіріп келіп биіктікке секіру, оң (сол) аяқпен алдыға жылжып секіру; құрсаудан-құрсауға түрлі әдістермен секіру;

- допты 8-10 рет жоғары лақтыру, жерге түсірмей, қағып алу;

· жіңішке гимнастикалық орындық, бөрене үстімен тепе-теңдік сақтап, қырынан  жүру;
· гимнастикалық қабырғаларға жылдам өрмелеу;
· жарты шеңбер астымен еңбектеу;

· құрсауды бір-біріне домалату, ұстап алу;
-құм толтырылған дорбаларды төбеге, арқаға қойып, гимнастикалық ұзын орындық үстімен жүру, еңбектеу; құм толтырылған дорбаны бір қолдан екінші қолға лақтыру, қағып алу, жарыса жүгіру;

- 6-8 м қашықтықтан тік нысанаға лақтыру, тигізу;

-үлкендердің көмегімен екі дөңгелекті велосипедті тебу;

-велосипедпен оңға (солға) бұрылу және шеңберді айнала жүру.

· айналып түрған ұзын арқаннан жалғыз, жұптасып ары-бері жүгіріп өту, секіру;

· допты қабырғаға түрлі тәсілдермен соғу, ыршыту, қағып алу (20 рет);
-бір-біріне қарама-қарсы отырып, допты қолымен, аяғымен домалату;
- жылжып тұрған нысанаға допты, қарды тигізу.
Қимылды ойындар: «Өз жұбыңды қуып жет», «Бес тас», «Қазан мен доп», «Маймылға қақпан», «Доп ұру» (қазақ халық ойыны), «Шұңқырға дәлде» (өзбек халық ойыны), «Атам, менің атам» (армян халық ойыны), «Шеңберді жалаушаға дейін тез жеткіз», «Доп мектебі», «Шаршы», «Итеріспек», «Кетті, кетті орамал», «Тақияға қолыңды тигіз», «Өзенге қарай жүгір» (дағыстан халық ойыны), «Тұтылма-құтыл», «Кімнің, тобы тез жиналады?», «Кім мерген», «Тапқырбек», «Аушылар», «Ине, жіп, түйіншік» (бурят ойыны).
Жыл   мезгілдері

Жомарт күз
Негізгі қимыл жаттығулары:

- жүру, жүгіру сәтінде заттардың арасымен, заттарды жинау және олардың орнын ауыстыру;

· 50-70 см ұзындыққа екпінмен жүгіріп келіп секіру;

· 1,5-2 м арақашықтықта бір-біріне допты төменнен және желке
тұстан бастап асыра лақтыру;

- арқан үстімен қырынан жүру, еңбектеу, гимнастикалық ұзын орындықтың астынан еңбектеп ету;

- бір-біріне допты лақтыру, қосақтасып жүгіру барысында допты қағып алу;

- «Түзел», «Тік тұр» бұйрығына сәйкес қимылдар жасау.
Қимылды ойындар: «Соқыр теке», «Тез ал, тез бер», «Жаяу тартыс», «Тұтқынға алу», «Қарғымақ», «Мысық пен торғайлар». «Жырадағы қасқыр», «Бақташы мен қозылар».
Қыс қызығы

Негізгі қимыл жаттығулары:

-бір қатармен бірінің артынан бірі тұрып сап түзеу, жүріп келе жатып бірден екі қатар жасау;

-тапсырманы орындай отырып (заттан аттап бұрылу, отыру т.сс.) берене, орындық, тақтайша үстімен жүру, аяғын артқа серпе жүгіру, тізені жоғары көтеріп, жүгіру;

-салбырата ілінген арқаннан ұстап аяқтың көмегімен тартылу, арқанның үстінен еңбектеу, бір орыннан ұзындыққа арқан үстінен секіру;

-бір аяқпен құрсаудан құрсауға секіру;

-допты алысқа оң (сол) қолымен лақтыру;

-еңкіш тақтай үстімен төртаяқтап көтерілу,төмен түсу.
Қимылды ойындар: «Аяғыңды сулап алма», «Екі аяз», «Итеріспек», «Кім бұрын шеңберді жеткізеді», «Таяқша», «Ақсақ тауық».
Төбешіктен еңіске қарай шанамен сырғанау.
Қысқы спорт: шаңғы, коньки тебу, шанамен сырғанау, хоккей ойнау
Төбешіктен әртүрлі әдіспен, су құйып әзірленген мұз  жолмен конькимен сырғанау.
Шаңғымен бірінің артынан бірі жүру. Бір орында тұрып оңға (солға) бұрылу. Төбешікке көтерілу және түсу. Шаңғыны жинау, тасу, күштеп ұстау.
Көрікті көктем

Негізгі қимыл жаттығудары:

- жай,шапшаң, аяқты қайшылай жүру, кедергілер арасынан, астынан, аттап жүру, тепе-теңдік сақтап гимнастикалық орындық үстімен қолды түрлі қалыпта (жоғары, белде, желкеде) ұстап, түзу қырынан жүру, аяқты алға соза, қолды түрлі қалыпта ұстап жүру, жүгіру;

- түрлі тәсімен ұзын, қысқа секіртпемен секіру;

- гимнастикалық орындық үстінде отырып, аяқтың арасына құм дорбашаны қысып тартылу;

- түрлі қалыптан (тізерлеп, бір тізеде отырып, отырып, жатып, оң, сол қолмен) нысанаға тигізу;

- гимнастикалық орындық үстімен арқамен қолдың, аяқтың көмегімен жылжу.
Қимылды ойын: «Кім мерген?», «Лентаны ал», «Күн мен түн», «Ақ доп, қара доп», «Белбеу тастау», «Нысана», «Қара сиыр», «Алмақ-салмақ», «Ботақан», «Ормандағы ақ тиіндер», «Жасырынбақ», «Жаяу көкпар».
Жайдары жаз

Негізгі қимыл жаттығулары:
-жұптасып төрт-төрттен жүгіру; малдас құрып отыру (тұру, бір орында айналу т.с.с. тапсырманы орындау);
-баланың қол созып тұрған қалпынан 10-12 см биіктіктегі ілініп тұрған затқа секіріп қолын (төбесін) тигізуі;

-жүгіріп келіп 70-100 см ұзындыққа секіру;

-тік 2-3 см қашықтықтағы нысанаға допты, құм салынған дорбаны бір, екі қолымен кезек-кезек лақтырып тигізу;

-арқамен гимнастикалық орындыктың, тақтайдың үстімен тепе-теңдікті сақтап жылжу, еңбектеу, жүру;
Қимылды ойын: «Ойыншықты ал», «Затты өзгерт», «Аңшылар», «Балық аулау», «Өрт сөндіргіштер».
Шомылу: Бассейнде, өзенде, бұлақта су шашып ойнау. Судың таяз жерімен қолымен жылжу, аяқты қимылдату, кеудемен, арқамен сырғанау. Ауа толтырылған ойыншықтар мен шеңберлер арқылы үлкендердің көмегінсіз жүзуге үйрену, сауықтыру шараларын жүзеге асыру, ауа, су, күн ванналарын жүйелі қабылдату.
Қазақстан - республикам менің

Негізгі қимыл жаттығулары:

- қырынан бір аяқты бір аяққа тигізіп, отырып-тұрып жүру;

-екі шеңбер жасап, бір-бірлеріне қарама-қарсы жүгіру;

-үлкен адыммен, сызықтан сызыққа, дөңгелектен дөңгелекке секіру;

-допты аяғының арасына қысып, алға жылжи секіру, бір орнында тұрып, биіктікке секіру;

-допты екінші қолымен тордан асыра лақтыру;

-гимнастикалық басқыштың бір жағынан екінші жағына ауысу, тақтаймен өрмелеу;

-гимнастикалық орындықтың үстімен арқасымен алға қарай жылжу;

-бiр орында құм салынған дорбаны аяқтың арасына қысып, ұзындыққа секіру;

-дорбаны жоғарыға лақтыру, қағып алу, арқаға дорбаны қойып, гимнастикалық орындық үстінен еңбектеу. Оң және сол аяқпен допты тебу.
Қимылды ойындар: «Көңілді жарыстар», «Құстардың ұшуы», «Аңшылар мен үйректер», «Тауып ал да, үндеме», «Дауыста, атыңды айтам»,  «Кім секіреді», «Киіз үй», «Ұстағандарды құтқар».
Жануарлар дүниесі

Негізгі қимыл жаттығулары:

-екпінмен, көзді жұмып, әдемі ырғақпен, серпінмен аяқтың ұшымен затты біріне-бірі беріп жүру,жүруден жүгіруге ауысу;

-тоқтап, айналу, бір орында аяғын серпіп, топтасып, екпінмен жүгіру;

-айналып түрған ұзын секіртпеден жүптасып, үштен секіру;

-допты жүгіріп келе жатып екі қолымен баскетбол кәрзеңкесіне лақтырып түсіру;

-тепе-теңдік сақтау: бөрене, гимнастикалық орындық үстіне көлденең жатып, қолдың көмегімен айналу; (аяқты жылжытпай, түзу ұстау);

-гимнастикалық орындыққа көлденеңінен отырып, екі қолды артқа ұстап, аяқты түзу, сәл көтеріп, түсіру.

-допты шеңбер бойы заттардың арасымен, бір-біріне лақтыру, қағып алу;
· құрсаудан-құрсауға секіру, құрсауды айналдыра (алға, артқа) секіру;

-жерде отырып, екі қолдың көмегімен алға жылжу, еңбектеу; (аяғымыз жерден сәл көтеріңкі).
Қимылды ойындар: «Жапалақ», «Тырна мен бақа», «Үлкен доп», «Аңшы», «Үш рет секір», «Жануарлар патшасы», «Қошақанды сұраймыз», «Түйе мен ботақан», «Көгалдағы хоккей», «Бәйге (ат жарыс)», «Күміс алу», «Көкпар».
«ҚАТЫНАС» саласы – «ТІЛ – ХАЛЫҚ ҚАЗЫНАСЫ»

Тiлдiң дыбысталу мәдениетiн  тәрбиелеу. Ана тiлiнiң барлық дыбыстарын дұрыс айта бiлу машықтарын тиянақтау. Сөздің дыбыстан құралатынын, кейбір дыбыстардың айтылу ерекшелігін түсіндіру. Айтылуы қиын р, л, с, ш, щ, б, в, п, ц, ф, т.б. дыбыстарды дұрыс айтуға жаттықтыру.

Грамматикалық тұлғада жүйелі сөйлеуге үйрету. Заттың атын, сынын, сапасын, қимылын, мөлшерін білдіретін сөздерді, мезгіл, мекен, мақсат, амалын білдіретін сөздерді, көмекші мағынаны білдіретін сөздерді, сөйлемдердi ажырата білуге үйрету. Синоним сөздерді  және көркемдеуіш, бейнелеуіш сөздерді білдіру.  Сөйлеу процесінде сөздерді жекеше, көпше септеп, тәуелдеп, жіктеп айта білуге үйрету.

Сөйлем, сөз, буын, дыбыс туралы ұғымдарды меңгерту.

Сөздердің көп мағыналы және бір-біріне ұқсас, жақын мағыналы (синоним) болатынын ұғындырып, сөйлеу, сөйлесу кезінде орынды қолданып, ол сөздерді шағын мәтіннен тауып, ажырата білуге үйрету.

Ауызекі сөйлеу мәдениеттілігі. Сөйлеп отырған адамды тыңдау, өзіне қойылған сұраққа түсініп, ойланып жауап беру. Сұрақ-жауап түрінде сөйлесу кезінде әр түрлі сөйлемдерге ой екпінін дұрыс қойып айта білу.

Тәрбиеші ұсынған белгілі бір тақырыпқа, не сурет бойынша орфоэпия нормасын бұзбай, әңгіме құрап айтуға жаттықтыру.

Ауызша байланыстырып сөйлеу дағдыларын жетілдіру. Берілетін білім дағдылары: оқыған шағын ертегі, әңгімелерді түсініп, жүйелі түрде, оқиға желісін бұзбай, қайталамай, сөз қалдырмай, орнын ауыстырмай әңгімелеуге дағдыландыру.

Мазмұнды (сурет бойынша) әңгіме құрап айта білу. Сол мазмұнға ұқсас оқиға жөнінде өздігінен әңгімелеп беріп, сурет мазмұнын толықтырып айтуға үйрету. Өзіне бұрыннан таныс, күнделікті өмірде көріп- біліп, қолданып жүрген заттарға ( үй жануарлары мен құстар, гүл, ағаштар т.б.) сипаттама беру.

Ертегі, әңгіме, тақпақтарды сахналау. Жаңадан меңгертілген сөздерді, бейнелі сөздер мен сөз тіркестерін қолдана білуге үйрету. Диалог, монолог түрінде сөйлеуге үйрету.

Сауат ашудың даярлық кезеңi. Мектепалды даярлық тобында сауат ашу аптасына бір рет арнайы өткізіліп, апта ішінде басқа сабақтармен, тәрбие жұмыстарымен кешенді түрде жүргізіледі.

Сауат ашуда алға қойылатын міндет - ана тіліндегі барлық дыбыстар мен әріптерді үйрету. 42 дыбыс үйретіліп, ауызша дыбыс, әріп  туралы ұғымдар меңгертіледі. Үйренген дыбыстар қатысатын сөз ойластыру, оған дыбыстық талдау жасау, дыбыстан буын, буыннан сөз, сөзден сөйлем құрастыру бағытында жаттығулар жүргізіледі. Әр түрлі сызықтар сыздыру, түрлі пішіндер жасауға үйрету арқылы саусақ буындарының қозғалысы жетілдірілiп, қол жаттықтыру жұмысы жүргізіледі.

Сөзді буындап және тұтас оқуға жаттықтыру. Толық оқыту міндетін 1-сыныптың оқу бағдарламасы жүзеге асыруды көздесе, ал балабақшаның даярлық тобының бағдарламасы мектепке, яғни 1 сыныпқа барған бала күрделі бағдарламаны қиындықсыз меңгеріп кетуі үшін буындап, тұтас оқи білу дағдысын қалыптастыруды қамтиды.

Бірінші кезеңде сөз, сөйлем туралы ұғым беру, сөздің дыбыстан құралатынын, сөз құрап тұрған дыбыс санына сәйкес ол сөздер әртүрлі болатынын ( ұзақ, қысқа, балапан, ат, қой т.б) нақты мысалдар келтіре отырып түсіндіру. Сөз ішінен бір дыбысты таңдап алып, ажырата білуге, атап айтуға (а, р, ш, т,б) жаттықтыру.

Дыбыстардың дауысты (а, ә, ү, ұ, о, ө, ы), дауыссыз (с, з, ш, б, т.б) болып бөлінетінін, оларды жеке айтқандағы үн ерекшелігін байқатып, салыстыру. Арнайы тапсырма бойынша дыбыс пен сөз, сөйлем құрату (ата, әже, әкә, шеше). Күз түсті. Алма пісті. Әжем айран берді. Атам ертегі айтып берді. Сөйлемді  сөзге, сөзді дыбысқа талдату (ауызша).

А, ш, с, л, у, о, п, р, н, ң, м, и, й, т дыбыстарымен таныстыру, олардың әріп таңбаларын көрсету.

Дыбыс және әріп дегенді ажырата білуге үйрету. Үйренген дыбыстарды сөздің кез-келген жерінен ( сөз басында, ортасында, аяғында) тауып көрсете білуге үйрету. (Су, нан, май) т.б. Кеспе әліппені қолдана отырып, буын, сөз, сөйлем құрату. Құралған сөз, сөйлемдерді оқуға төселдіру.

Екінші кезең. Сөзге дыбыстық талдау жасауды әрі қарай жүргізу әртүрлі мысалдарды талдата отырып, артикуляцияны дұрыс қолдануға жаттықтыру. Сөйлем құрауды жетілдіру. Д, ы, қ, і, ұ, ү, ж, з, г, б дыбыстарымен таныстыру, олардың әріп таңбаларын білгізу. Кеспе әліппені пайдаланып, үйренген әріптерден буын, сөз, сөйлем құрату. Оларды оқи білу, кісі аттарына байланысты сөздерді бас әріптен бастап құрауға үйрену.

Үшінші кезең. Жай сөйлемдерді сөзге талдату, сөйлемдегі сөздердің орналасу ретін тиянақтап сұрау. Мысалдар ойлату. Ойын- жаттығулар жүргізу; в, е, ф, к, ө, ю, я, э, х, ч, һ, ь дыбыстарын үйрету. Олардың әріп таңбаларын таныстыру. Кеспе әліппені, суреттерді пайдаланып сөз, сөйлем құрату. Оларды талдау. Ойын - жаттығу жұмыстарын жүргізу. Саут ашу үрдісінде сөздік қорды байыту, байланыстырып сөйлеуді үйрету. Сөздік ойындарға белсенділігін арттырып, шағын мәтіндерді оқуға жаттықтыру.

Қол жаттықтыру жұмыстары   Балабақшада жазу жұмысы арнайы жеке жүргізілмейді. Балаларға баспа түріндегі әріп элементтерінен жеңіл сөз, сөйлем жаздыру. Жазу кезінде партада дұрыс отыру, қаламды дұрыс ұстауға үйрету.

Дәптердің қажеттігі, оның беттері, дәптер жолы, оң жақ, сол жақ шеті, жоғары, төмен жағы, ортасы деген ұғымдарлы игерту. Кеспе әліппеден тапқан дыбыстарды дәптер жолына орналастыра білуге жаттықтыру.

Балаларға өтілген дыбысқа орай  өз қалауынша не тәрбиешінің айтуы бойынша қара қарындашпен (дұрысы- сурет контурын) салу, суреттің астына құрылым мен сөздің дыбыстық құрамын арнайы белгілермен белгілету.

Балалардың қолын жаттықтыру үшін тақтаға (жұқа фанер тақтай әр балада болуы керек) түрлі-түсті бормен жаздырып дағдыландыру.

Балалардың саусақтары тез шаршайды, сондықтан саусақ бұлшық еттерін жетілдіру үшін арнайы жаттығулар жасату. Тақтаға бормен түрлі ирек, ілмек, сопақша, үшбұрыш, тік бұрыш сияқты ритмикалық (ырғақтық) өрнектерді жазуды игерту.

Балалар баспа әріптерді жазғанда оның кейбір элементтерінің, бөліктерінің қай жаққа қарай өзгеретінін сызықтың бағыты бойынша айтып беруге тиісті.

Олар баспа әріп пен кіші әріптің жазылу ерекшеліктерін меңгереді. Атауларды (термин) дұрыс қолданып айта білуге жаттықтырылады.

Отбасы, балабақша, ойыншықтар

Үй-іші, ата-анасы, туыстары туралы алдыңғы топтарда меңгертілген білім-дағдыларды қайталау, олардың қайда, не iстейтіндері, мамандықтары жайында әңгімелету. Әке-шешесінің қызметi, жұмысқа қай кезде баратыны, қашан келетіні, үйіндегі іні-қарындасы, апайы, ағайы өздеріне, үйдегі үлкен-кішілерге қандай қамқорлық жасайтындары туралы сұрақ қойып, жауап беруге үйрету.

Ойыншықтары, кітаптары туралы әңгімелесу. Оларды кім әпергені, ойыншықтармен қандай ойын ойнайтындарын әңгімелету. Өз үйінің қай көшеде (ауылда, қалада) екені, көше аты, үй нөмірі, өз пәтері нешінші қабатта екенін сұрау. Бөлме саны (ас, ұйықтайтын және конақ бөлмелері), ондағы мүліктер туралы айтқызу. Ол бұйымдардың неден (ағаштан, шыныдан, темірден) жасалғаны, көлемі, сапасы жайында ұғымдарын кеңейту. Қашан?, қай мезгілде?, қайда?, қандай?? не істеді?, кімдер не жасайды? сұрақтарына дұрыс жауап беруге үйрету.

Өз ауласы, көршiлерi, достары туралы сурет көрсетіп әңгімелету. «Бiздiң отбасымыз», «Бiздiң туыстарымыз», «Мен кiммiн?», «Мен сиқыршы болсам», «Біздің көршi», «Біздің аулада», «Менің досым» тақырыптарына әңгіме құрату.
Балабақшада, мектепте кімдер істейтіні (тәрбиеші, меңгеруші, даяшы, дәрігер, аспазшы, мұғалiм, директор), топ, сынып бөлмесі, сабақ өтілетін орындар жайында әңгімелесу. Өздері баратын мектеп үйін, оның қайда орналасқаннын сұрап әңгiмелесу. Жақын тұрған мектеп үйiне саяхат жасату. Сынып, асхана, кітапхана, дәрігердің бөлмесі, шеберхана, бейнелеу өнері, музыка бөлмелері, спорт залдарын балаларға көрсетіп бақылату, айтып түсіндіру. Сынып парталары, ойын, еңбек бұрыштары, үлттық, кітап бұрыштарын көрсету. Дәптер, суретті кітаптар, суретті әлiппе, математика, үлестірмелі суреттер, қалам, қарындаш, өшіргіш, сызғыш т. б. оқу құралдары туралы әр сабақта мазмұнға сәйкес көрсетiп, түсіндірiп отыру. Кітаптарды таза ұстауға, жыртылғандарын түптей білуге үйрету, ойын, еңбек орындарын жинастыру, қажетті құралдарды арнаулы орындарға қоюға дағдыландыру.

Топта тамақтану барысында тәрбиешiге көмектесу,  кезекшілік (ас ішу, сабақтар кезінде) міндетін дұрыс атқара білуге, тәртіп, тазалық сақтау ережелерін орындауға үйрету.
Кімде, неде, кімнің, ненің, неліктен, не себепті деген сұрақтарды түсінiп, жауап бере білуге үйрету. Мүғалім оқытады дегенді дұрыс айта білу. Үлестірмелі суреттер беріп, тірек сөзбен (мүғалім, тәрбиеші, аспазшы) сөйлем құрату, ойын-жаттығулар жүргiзу.

«Тәрбиеші», «Кітапханашы», «Кітап дүкенi», «Дәрігер», «Аспаз», «Ойыншық дүкенiнде», «Біздің ойыншықтар», «Балабақшадағы ойыншықтар мерекесi», «Қуыршаққа тамақ пісіру», «Мамандықтың бәрі жақсы», «Менің мекен-жайым», «Менің туыстарым», «Менің жақсы көретін ойыншығым», тақырыптарына әңгіме құрату.

Әдеби шығармалар. Әңгімелеу. О.Әубәкіров «Қалғаны кекіл болсын», Ш.Күмісбайұлы «Аялдамада» Б.Соқпақбаев “Аяжан”, Б.Сүлейменов «Әжесінің еркесі», М.Сыздықов «Қазан мен от»,
Т. Жарқынбекова «Ауылға барғанда» А. Хамзин «Әжесінің баласы», Н.Оразов «Күн неге ұялды?», Ә.Дүйсенбиев «Құрылыста».
Оқып түсіндіру: Т.Әбдірайым «Бағың нұрлансын», Қ.Толыбаев «Алма ағаштар қалғиды», Н.Назарбаев «Елдің де, жердің де иесі өзің екеніңді ұмытпа», Б. Момышұлы «Ақ әже», Қ. Мырзалиев «Менің әжем», М.Төрежанов «Ана алғысы», Р. Әбдіқадырова «Туған күн»,
Ж. Смақов «Әліппе», М. Жаманбалиев «А» мен «Б», Ф. Оңғарсынова «Тату доспыз бәріміз», Р.Әбілқадырова «Ағайындылармыз» ертегі, Ж.Шәкен «Әтеш пен бұлбұл».
Жаттату: Т.Мұратұлы «Туған күнін бірге тойлап», Мағжан Жұмабаев «Жұбату», Мағжан Жұмабаев «Аққала»,  Б.Әділов «Өзгермейтін сөздер», Е.Елубай «Оқу құралдары» (портфель, қалам, пенал, желім, ұштағыш, дәптерлер, күнделік, оқулықтар, өшіргіш, бояу жаққаш қарындаш).

Жыл   мезгілдері

Жомарт күз

Жыл мезгілдері туралы өткен топтарда меңгертілген білім дағдыларын қайталау, күзгі табиғат өзгерістері жайлы білімдерін кеңейту.

Қыркүйек айының басында, мамыр айының соңында экологиялық  тәрбие бойынша балалардың білім дағдыларының  диагностикасы ( жеке, фронтальды) жүргізіледі. Экологиялық тәрбие жұмысының барысын  жүйелі бақылау мақсатында күнделікті күнтізбе жүргізіп, аптаның, айдың соңында қорытындылау жұмысын ұйымдастыру тиімді.

Тәрбие жұмысын ұйымдастыру барысында мақал - мәтел, жұмбақ, халық болжамдарын кеңінен  қолданып, сол болжамды бақылау арқылы нәтижесіне нақты көз жеткізу.Сонымен қатар әр жыл мезгіліне сәйкес мерекеліктер ұйымдастырып өткізу.
Табиғатты бақылату. Күннін қысқарып, түннің ұзаратыны, аспанды бұлт торлап, жиі-жиі жаңбыр жауатыны, суық жел соғатыны жайлы жазғы  ауа-райымен салыстыра отырып, ұғындыру. Күз айлары - қыркүйек, қазан, қараша.

Балабақша ауласында қандай өзгерістер болғандығын сұрау. Баққа, орманға саяхат жасату. Жапырақтардың түсі қалай өзгере бастайтынын, қашан түсетіні жайлы әңгiмелесу, қай ағаштың жапырағы ерте сарғаятынын салыстыра көрсету. Жемiс ағаштарын ажырата білуге үйрету.

Құстарды бақылау: Жылы жаққа ұшып кететiн құстар, қыстап қалған құстардың әрекетін бақылау. Құстардың адамға, орманға, егінжайға тигізер пайдасы туралы әңгімелеу.
Хайуанаттар бағына саяхат немесе суреттер арқылы аю, кірпі, тиіннің қысқа дайындығы туралы әңгімелеу. Аю тамыз айында көп тамақтанып, егіндікті, жидектер өсетін жерлердi аралап қысқа май жинайды. Балды жақсы көргендіктен бал омарталарын көп қиратады. Қыркүйек айында жаңғақпен қоректенеді, содан соң барып қысқы ұйқыға кетеді т. б. Тиын қысқы тамағын (жаңғақтар, саңырауқұлақтар, кепкен жемiстер) ағаштың қуысындағы iніне жинайды.  Жабайы аңдардың өмірін табиғат бұрышындағы жануарлармен салыстыру, басқа да жануарлардың қысқа дайындығы жөнiнде әңгімелеу. Ұсақ жәндіктердің азайғандығына назар аудартып, су қоймаларындағы өзгерiстердi бақылату.

Күздiң неліктен «жомарт, алтын күз» деп аталатыны туралы әңгімелету. Күзгі табиғат ерекшеліктеріне қатысты сөз ойлату. Күзгі өсімдіктер мен жан-жануарлар дүниесіндегі өзгерістер жайлы білімдерін кеңейту. Өсімдіктер күзде піседі, солады, түседі, қурайды деген ұғымдардың себебін өсімдіктердің көктемде қалай өсіп-өнетінін еске түсіре отырып, күзде піскендегі қалпын бағдарлай, салыстыра айтып түсіндіру.

Табиғат  туралы жалпы түсінік танымын дамыту: ауа дегеніміз не? Ауаның тазалығы, ауаның ластануы, ластанған ауаның адамның, өсімдіктер мен жануарлар дүниесіне тигізетін әсері. Күн сәулесі, тәулік бойы күн қызыуын жыл мезгіліне байланысты салыстыра бақылау.

Күзгі мерекелер. Дихандардың сабан тойы, шопандар тойы. 30 тамыз Конституция күні, 1 қыркүйек - Білім күні, «Алтын күз» мерекесі. Күз туралы өлең, тақпақтар жаттап, ән-би үйрету, шығармалар оқу, мерекелерге дайындалу, ертеңгіліктер өткізу.
Күзгі киімдер. Күзде киілетін жылы киімдердiң атын, сапасын (жүннен, мақтадан, синтетикалық  материалдан) ажыратуға үйрету. Оларды қалай, қайда, кiмдер тiгетiнiн түсіндіру, әңгiмелесу.

Табиғат туралы жалпы түсінік беру. Ауа дегеніміз не? Ауаның тазалығы, ауаның ластануы, ластанған ауаның адамға, өсімдіктер мен жануарлар дүниесiне тигізетін зиянды әсері туралы, күн сәулесі, тәулік бойғы күн қызуын жыл мезгіліне байланысты салыстыра бақылату.
Жер, планеталар, күн, ай,  ауа, су, топырақ, өсімдіктер,  тастар, табиғат құбылыстары, жануарлар, құстар  туралы түсініктерін кеңейту.

Жер - біз өмір сүретін планета. Жер ауамен қоршалған  (аспан) үлкен шар тәріздес планета. Жердің көп бөлігі  мұхит, теңіз-ащы сумен қоршалғаны, құрғақ, мұз басқан бөлігі туралы алғашқы түсінік  қалыптастыру.

Бүкіләлемдік қоршаған ортаны қорғау күні деп аталған - 22 сәуір – ЖЕР КҮНІ. 5 маусым – СУ КҮНІН атап  өтуге мерекеліктер ұйымдастыру қажет.
Су туралы, оның тіршілiк көзi екендiгi, бастау, бұлақ, қайнарлардың қайдан пайда болатындығын түсiндiредi. «Судың да сұрауы бар» деп неліктен айтылатынын түсіндіріп, оны үнемдей білуге шақыру.
Жер байлығының негізі – топырақ туралы, оның құрамында болатын тас, құм, алтын, темір, магнит, газ т. б. байлықтар жөнiнде алғашқы қарапайым түсініктер  беру.

«Алтын күз», «Күзгi әсем бақ», «Табиғат сыйы», «Әр айдың өз қызығы», «Нан – ел байлығы» тақырыптарын сурет бойынша әңгiмелету.

Еңбек: қыстап қалған құстар үшін ағаштың дәндерін, жемістерін жинау. Бау бақша жеміс, көкөністер жинауға қатысу, гүлдерді тамырларымен қазып алып, топ бөлмесінде отырғызып күтіп, баптау. Топырақ дайындау. Ағаштар отырғызуға қатысу. Қыстап қалған құстарға ұя, жемсалғыштар дайындап орналастыру. Қол еңбегіне қажетті табиғи материалдар жинау. Гербарий жасау үшін жапырақтар, гүл, түрлі өсімдіктер жинау, кептіру.

Мерекеліктер: «Алтын күз», «Күз сыйлығы», «Құстар қайтып барады» т.б.

Әдеби шығармалар. Әңгімелесу. О.Әубәкіров «Диірмен иісі», 
М.Әлімбаев «Сары жапырақтар жауғанда», Қ. Толыбаев «Жөңкіген бұлт», «Қырман басында», Ә. Дүйсенбиев «Төрт мезгіл», «Өрмекші, қарлығаш және құмырсқа» (ертегі).
Оқып түсіндіру. М.Дулатов «Күз», Т. Жароков «Күз», М.Неталиев «Абай айтқан ақыл», С. Тұрдалыұлы «Ай мен күн», Н. Қадырбаев «Қарлығаштар қайтқанда».
Жаттату. Абай «Күз» (үзінді), Қ.Мырзалиев «Күз», Ғ. Мүсірепов «Алтын астық», А.Естенов «Кітап», Ә. Табылдиев «Жеміс тойы», Қ.Шаңғытбев «Күзгі жапырақтар», С. Оспанов «Бидай сөйлейді», Б.Бұлқышев «Алтын күз».

Қыс қызығы

Табиғатты бақылау.  Ауа райын, қыс пен жаздың, күздегі күннің ұзақтығын салыстыру. Қыста күн қысқарып, түн ұзарады. Күн суытады. Қыс айлары – желтоқсан, қаңтар, ақпан. Аспан бұлттанып, қар жауады, боран, аяз болатынын түсіндіру. Шыңылтыр аяз бетті шымшып, қызартады. Қар қалың, омбы, күмістей жылтырайды. Өзен, көл, теңіздерде мұз қатады. Қар, мұз, мұз сүңгілері туралы түсініктерін кеңейту. Оны тәжірибе арқылы анықтау. Мұз жылтыр әйнек сияқты. Қатты, тайғанақ, мөлдір. Жапырақсыз ағаштар көңілсіз. Ағаш басын ақ қар жапқан.
Қардың қасиетi туралы түсінігін тәжірибе жасау арқылы кеңейту. Серуенге шыққан кезде екі бөтелкеге жылы су құйып, біреуін ашық жерге, біреуін қардың арасына қойып кету. Серуеннен қайтар кезде екеуін алып салыстырту. Ашық жерде тұрған судың қатып, қарға көміп қойған судың онша қатпағанына назар аударту. Қар неғұрлым қалың болса, оның асты жылы болатындығына көздерiн жеткiзу. Ағаштың түбіне қар үюдің, қар тоқтатудың да маңызы осында екенiн түсiндiру. Қарға түскен құстың iздерін салыстырту.
Қыстап қалған құстар үй маңына жиі қонақтайды. Қандай құстар үй маңына жақын жүретiндiгiн, немен, қалай қоректенетiндігiн бақылату. Оларға үлкендер, балалар жем беріп, қамқорлық жасайды. Қыстап қалған құстардың атын, түр-түсін ажыратып айтуға үйрету, жем бергізу.
Жануарлардың қысқы өмірі жайлы әңгімелеу. Табиғат бұрышындағы құстардың, жануарлардың қысқа қарай қандай өзгеріске түскендiгiн бақылату.

Ағаштардың, бұталардың бұтақтарындағы бүршіктерді  бақылау, салыстыру. Ағаш бұтақтарының орналасуын (терек, шетен, қайың, мойыл) салыстыру.
Топ бөлмесіндегі гүлдерді бақылату. Қаңтар, ақпан айының соңында, наурыз айының басында амариллис, фиалка, примула т. б. гүл жарады, (аталған гүлдерді қазан айынан бастап суаруды тоқтатып, салқын жерге қою қажет.
«Қыс қарлы болса - жаз жаңбырлы болады», «Қыс аязды болса, жаз ыстық болады», «Аспанда жұлдыз көп болса - күн суытады», «Ақпанда қыс көктеммен бірінші рет кездеседі», «Мұржадан түтін тік шықса – күн аязды болады» т.б.  деген халық болжамдарымен таныстыру, мәнiн түсiндiру.
«Бұтағынан таны» (бұтақтарының орналасуына қарай-терек, мойыл, шетен, қайың), «Қандай құстың тұмсығы?», «Қай ағаштың тұқымы?», «Ненің ізі?» және т.б. дидактикалық ойындар ойнату.

Еңбек: Құстарға, жануарларға күтім жасау, жем шашу. Ағаштардың, бұталардың түбіне қар үйю, қар тоқтату. Кішкентай топ балаларының ойн алаңдарын, жолдарын тазарту.

Қысқы мерекелер. 16 желтоқсан – Тәуелсіздік күні, 1 қаңтар - жаңа жыл мерекесі. Ертеңгілікке дайындық.

Қысқы киімдер. Жылы ішік, тон, қыстық етік, байпақ, малақай, биялай, қолғап, мойын орағыш, түбіт шәлі т. б. киімдерді кім, қайда, неден жасайтынын түсіндіру, әңгімелесу, әңгіме құрату. Киімдер жөнінде мақал-мәтел, жұмбақ, шығармалар, оқып, түсіндіру, жаттату.

«Қысқы саяхат», «Қыс қызығы», «Қысқы ормандағы ағаштар» тақырыптары бойынша ауызша, жүйелі әңгімелеуге үйрету.

Әдеби шығармалар Әңгiмелеу. «Қысқы баспана» (ертегі), Н.Құмар «Ақпан неге ақырады?», К.Елемес «Шырша», Т.Сарыбайұлы  «Жаңа жыл кешінде».
Оқып түсіндіру. М. Дулатов «Қыс», С. Оспанов «Қаңтар мен ақпан», Е.Елубаев «Қар мен жаңбыр», Б.Соқпақбаев «Шынықсын денеміз».
Жаттату. Абай «Қыс» (үзінді), Ш.Мұхамеджанов «Көңілді қыс», С.Молдажанов «Желтоқсан тұрар басында», Ф.Оңғарсынова «Шырша», Ә. Ысқабаев «Қыс келді», Қ.Толыбаев «Медеу», Б.Жақып «Сырғанақ».

Көрікті көктем

Табиғатты бақылау: көктемнің алғашқы белгілерін  бақылау, анықтау, атау ( қар, мұз, мұз сүңгілерінің еруі, тамшылар); қай жердің қары ерте және тез ериді (қыр, орман, ашық, дөңес). 21-22 наурызда күн мен түннің теңелуін түсіндіру. Мұздың ағынды суда тезірек еритіндігін түсіндіру.

Наурыз, сәуір, мамыр - көктем айлары. Күн жылына бастады. Қар еріді, сай-саладан су ақты. Өзен-көл, теңіз мұздары еріді. Ағаштар бүршік жарды, жеміс ағаштары гүлдеді. Кектемнің алғашқы гүлдері шығып, көк шөп өсті. Мал төлдеді. Көктем құстары келді.

Көктем кезiнде «Көктемгі алма бақ», Саябаққа саяхат», «Алғашқы шыққан гүл», «Су тасыды», «Көктем көрінісi», «Жер жырту, тұқым себу» т.б. бақылау мақсатында саяхаттар, мақсатты серуендер ұйымдастыру. Көктемнің алғашқы белгілерін атау (қардың еруі, тамшылар), қай жердің қары ерте ериді (қыр, орман, ашық жер). Мұз сүңгілерінің пайда болуы, еріп кетуі. Күннің жоғарылауын, 21-22 наурызда күн мен түннің теңелуін түсіндіру. Мұздың ағынды суда тезірек еритіндігін түсіндіру. Ауладағы, бақтағы ағаштарды бақылау. Қыс кезiнде топ бөлмесіндегі ауладан әкеліп, суға салынған бұтақтардың бүршік жарып,  жапырақ жайғанын естерiне түсіру арқылы, көктемде табиғи құбылыстардың, яғни жарық, жылу, ылғалдың мол болуы арқасында барлық ағаштар бүршіктеніп, жапырақ шығарғанын, кейбіреулері гүл жарғандығын аңғарту. Күн жылынған сайын шөптердің, гүлдердің көбеюіне назар аудару.

Дәрілік өсімдіктер - жолжелкен, қара жусан, бақбақ, ақжелкен, ақ қайың, гүлшетен, қымыздық туралы түсінік бере отырып, қамқорлықпен қарауға үйрету. Құрт-құмырсқа, жәндіктердің оянғанын,  қандай жәндіктер жиі кездеседі, оның пайдасы мен зияны туралы әңгімелеу. Ауладағы, гүлзарлардағы кейбір гүлдердің өніп-өскенін бақылау.

Аквариумдағы балықтардың (гуппи, семсер, меченосец) көбеюін бақылап, құртшабақтарды үлкен балықтан ажыратып, бөлек ыдыста ұстап күтіп, баптау әдістерін түсіндіру.
Қыстап қалған құстардан басқа қандай құстар бірінші ұшып келгенін бақылау. Құстардың жұмыртқа басып, балапан шығаратынын түсiндіріп, ұясына жақын жерге жем шашуды ұмытпау.Үй құстарын салыстырып, қандай құстар балапан басуға жатқандығын бақылай жүріп, ауладағы құстардан айырмашылығын ұқтыру.
Еңбек: Үлкендердің көмегімен (ата-аналар, оқушылар) аулада құстарға ұя жасау, орналастыру, жем шашу. Ағаштардың  бұтақтарын кесіп, кесілген жеріне бояу жағып, ағаштардың діңін ағарту мен топ бөлмесінде өсірген гүл көшеттерін далаға отырғызу. Гүл көшеттерін салқын уақытта, түстен кейін, кеш мезгілінде отырғызу және күннің ыстық мезгілінде оларды көлеңкелеп қою қажеттігін түсіндіру.

Көктемгі мерекелер. 8 наурыз - аналар мерекесі, оған әзірлік. 22 наурыз - жыл басы. Ғарышкерлер күні, қазақтың тұңғыш ғарышкерлері Т. Әубәкіровпен, Т. Мұсабаевпен таныстыру. 1 мамыр - әлем халықтары бірлігі күні, 8 мамыр - Ұландар күні, 9 мамыр - Жеңіс күні мерекелерi  туралы түсіндіру. Ертеңгіліктер өткізу, ардагер аталармен кездесу, Отан қорғаушылар ескерткiшiне мақсатты серуен жасату, оларға сыйлықтар дайындату.
Көктемгі киімдер. «Біз не киеміз?»- деген тақырыпқа киімнің қалай (тоқиды, тігеді, пішеді) жасалатынын, неден жасалатыны туралы (жүннен, жіптен, жібектен, шыттан, теріден), тоқыма фабрикасында, сән үйінде дайын киімдерді қайдан алуға болатыны туралы, киімдi дайындайтын адамдардың қандай маман иесi екенi туралы (тігінші, тоқымашы, етікші) әңгімелеу және әңгіме құрату.

«Көктем келдi», «Көктем айлары», «Аспан әлемi», «Компьютер әлемiнде»  тақырыптары бойынша әңгiмелету.

Дидактикалық ойындар. «Аталған ағашқа жүгір», «Жұмбақ айтып, сатып ал», «Балықтар», «Гүлдер дүкені» т. б.

Әдеби шығармалар. Әңгімелеу. Р.Әбілқадырова «Жеңіс қана әкеледі», О.Асқар «Наурыз көже», М. Көккөзов «Қарлығаштың ұясы».
Оқып түсіндіру. Р.Наурызбаева «Наурызға кел, ағайын», Ә.Шынбатыров «Күн сүйетін өсімдік», Т. Молдағалиев «Сәуір айы», Жаттату: Ә.Табылдиев «Наурыз тойы», Б.Үсенбаев «Наурыз», С.Хасан «Көктем келді».

Жайдары жаз

Жыл мезгілдері туралы өткен тақырыптарда айтылғандарды қайталау, салыстыра әңгімелету.

Табиғатты бақылау: Маусым, шілде, тамыз - жаз айлары. Табиғатты бақылау. Жаз келді. Күн ұзарып, түн қысқарды. Күн ысыды. Күннің ысуын температура бағанасын (термометр) қолданып айыра білуге үйрету.

Жел қалақтар қолданып, қалақтың неліктен айналатынын, желдің күшін, бағытын ажыратуды түсіндіру
Ауладағы, бақтағы, бау-бақшадағы гүл жаратын ағаштарды бақылап, гүл, алғашқы пайда бола бастаған жемістерді салыстыру.

Дәрілік өсімдіктер туралы ұғым беру. Дәрілік шөптердің түрлері , пайдасы, өсетін жерлері, оларды жинау, сақтау, түрлі дәрілер, қайнатпалар жасау туралы әңгімелеу. Гербарий жасау, емдік шөптердің суреттерін жинау.
Жыл мезгіліне  сәйкес құстарды бақылау, ажырату, үнемі қамқорлықпен қарауға тәрбиелеу.
Гүл нәрін жинау үшін аралардың қимыл әрекетін бақылап, егістік даласында да гүл шырындарын жинап бал беретіні, араның (уы), балдың адам үшін пайдасы туралы  мағлұмат беру, араларға қамқорлықпен қарауға үйрету. Орманда өсетін саңырауқұлақтардың жеуге жарайтын және улы, жеуге жарамайтыны болатыны жайлы түсінiк беру, оны қалай айыруға болатынын түсіндіру. Жеуге жарайтын саңырауқұлақтар: қызыл, майлы, сарғылттау басты, қайың, груздь т. б. Ал шыбын қыратын, улы (мухомор) саңырауқұлақ жеуге жарамайды. Саңырауқұлақтардың суретін, муляждар қолданып, ойын арқылы пайдалы-зиянды екені жайында ұғымдарын бекіту.
Гүлдеген қоңыраубас, қызыл жоңышқа, түймедағы гүлдерінің пайдасы туралы әңгімелеу.
Өзен жағасына саяхат. Жердің бедерінің ерекшеліктері: тік, жайпақ, жар, жағалау, өзен айрығы туралы түсініктерін кеңейту.  Су, өзендердің адам,  жалпы  өмір тіршілігіндегі маңызы, суды үнемдеу, қамқорлықпен қарау, суға түскен кезде өмір қауіпсіздігін сақтау туралы ұғымды кеңейту, бекіту. Өзен көліктерімен таныстыру (қайық, түрлі кемелер, көліктер түрі – жолаушылар, жүк таситын т.б. түрлеріне назар аударып, көліктердің маңызы, зияны мен пайдасы туралы әңгімелеу, түсінік беру.

Еңбек. Жаз мезгілінде бөлме өсімдіктерін, гүлдерді   аулаға, таза ауаға жиі шығарып, жуып, сүртіп, топырағын қопсытып күтім жасауға   үйрету.

Балабақша ауласындағы гүлзарлардағы гүлдерді, көкөністерді бақылап, арам шөптерін жұлу, суару, күтім жасауға баулу.
«Жаз қызығы», «Жайдары жаз», «Жағажайда», Жайлауда» сурет көрсетiп әңгiмелеу.

Әдеби шығармалар. Әңгімелеу. Қ.Күмісбаев «Көбелек қуған бүлдіршін», Г.Әзімбаева «Достың көңілі», А. Хамзин «Қоңыр үйрек», Г.Әзімбаева «Қуыршақпен әңгіме».
Оқып түсіндіру. М. Дулатов “Жазғы кеш”, Ө.Ақыпбеков «Жаз», Д. Ахметов “Көкек пен қарға”.
Жаттату. Абай «Жаз» (үзінді), Ғ. Жұмабаев «Жайлауда», Б.Айтмұқева «Гүлдер, гүлдер», С.Шомақ «Жер көгерді», Б.Үсенбаев «Жазда».

Қазақстан - республикам менің
Өткен топтарда меңгертілген материалды қайталау. “Менiң Қазақстаным” атты көркемсуреттер сериясын, диафильмді көрсете отырып, бiздің еліміздің еркіндік алғаны, оның Қазақстан Республикасы деп аталатыны, 16-17 желтоқсан – Қазақстан республикасының Тәуелсіздік күні екенін туралы мағлұмат беру. Елтаңба, Ту, Гимн жайында , авторлары туралы түсінік беру. Гимнді жаттату. Қазақстанның бас қаласы -Астана екендігін, қазақ елінiң ежелгі ақ ордасы - киіз үй шаңырағының аясында көп ұлттың ұрпақтары топталып, бір үйдің баласындай өмiр сүретiндiгiн, елтаңбадағы шаншылған уықтар соның белгісі екенін, ұлағатты ғалымдар, ел қорғаған батырлар, ақын-жазушылар (Абай, Сәкен, Бейімбет) осы шаңырақ ұрпақтары екенін балаларға лайықты түрде (әңгіме оқу, сурет көрсету) түсіндіру.
«Алматы» атты фотосуреттер сериясын көрсете отырып,  Алматы - Қазақстан Республикасынын ірі қалаларымен, білім, мәдениет орталықтарымен таныстыру. Қаланың ең басты көшелері - Абай даңғылы, Абылай хан, Райымбек даңғылы, Қабанбай, Бөгенбей батыр ескерткіштері, көшелері, олардың ұзын және кең екенін, үйлері көп қабатты, зәулім, әдемі, көркем безендірілгенін түсіндіру. Алматыдағы басты мекемелер, мәдени орындар - опера және балет театры, драма театрлары, «Республика сарай», «Республикалық оқушылар сарайы», «Балалар әлемi», «Орталық мешіт», «Цирк үйi», «Орталық мәдениет сарайы», «Орталық стадион», «Медеу» мұзайдыны, «Балуан Шолақ» атындағы спорт кешені т. б. тарихи ескерткіштер туралы айту. Демалыс паркі, балалар қалашығы, теміржолы туралы әңгімелету. «Алматы - әсем қала», «Алматы- алтын бесігім»,  т. б. көркем суреттер, кітапшалар, альбомдар қарау, өздері тұратын қала, ауыл көрінісінін суреттерін көрсетіп, әңгімелету.
Қазақстан табиғаты көркем, алтын, күміске бай, астықты, мақталы, малды өлке екенін, басты-басты қалалары, ондағы кәсіпорындар, мәдениет орталықтары жайында айтып түсіндіру. Қазақстанның өсімдіктер, жануарлар дүниесімен таныстыру, суреттерін көрсетiп қарау.
Ауыл үйлерін, көшелерін қаламен салыстыра әңгімелету. «Ауылға, қалаға немен барамыз?», «Біздің ауылда» т.б. тақырыптарда шығармашылық әңгіме құрату. Негізгі көлік түрлерімен таныстыру. Ауылдың, қаланың атақты адамдарымен, еңбек ардагерлерімен кездесу өткізу.

«Менiң Астанам», «Қазақстанның табиғаты», «Туған елiм», «Туған өлкем», «Көлiк түрлерi», «Қазақстан рәмiздерi»,  «Елбасы деген кiм?», «Ұлан болғым келедi», «Достардың кездесуi», «Тәуелсiз елдер достығы», «Қазақстан таулары», «Қазақстан қорықтары», «Наурыз мерекесi», «Халқымыздың кәсiбi», «Ел қазынасы», «Пайдалы қазбалар», «Мен – Қазақстан азаматымын», «Сенiң құқықтарың» тақырыптары арқылы өз Отаны туралы бiлiм - бiлiктерiн қалыптастыру, дамыту.

Әдеби шығармалар. Әңгімелеу. Т.Әбдірайым «Бір үзім нан»,
 Ө.Тұрманжанов «Туған өлкем», А.Хамзин  «Қоңыр үйрек».
Оқып түсіндіру. Е.Елубаев «Білместік», Ө. Тұрманжанов «Отан», 
Д.Әбілев «Қазақстан-республикам менің», Е.Елубаев «Алатау». 
        Жаттату. М. Әлімбаев «Қазақстан байрағы», С.Қалиев «Қазақстан жалауы», «Елтаңбасы елімнің», Ө.Ақыпбеков  «Елорда», О.Асқар «Алматы», «Медеу», К.Елемес «Нұр атам», Қ.Жұмағалиев «Қазақстан», Ш.Мұхамеджанов «Туған ел».

Жануарлар дүниесі

Өткен топтарда алған білімдерi кеңейтiлiп, тиянақталады. Үй жануарлары мен үй құстары, түз жануарлары, олардың аттары, немен қоректенетіндері, тіршілік етуі, мекендейтiн орны, дыбыстауы, төлдерi, олардың атауы, ерекшелiктерi, әр түрлi қасиеттерi туралы әңгімелесу, танымын кеңейту, әңгімелету. Жануарлар мен құстардың адамға пайдасы (жүні, түбіті, терісі, еті, сүті, көліктік күші, т. б.) , оған адамдардың қамқорлығы туралы айту.

«Жабайы аңдар», «Төрт түлiк мал», «Жан-жануарларға қамқорлық», «Жыл құстары», «Ауладағы құстар», «Үй құстары», «Үй жануарларының қысқы мекенi», «Хайуанаттар саябағына барғанда», «Аңдардың қысқы мекенi», «Табиғаттағы жануарлар тiршiлiгi», «Қарлығаш адамның досы», «Қызыл кiтап жайлы әңгiме», «Құстар- достар», «Балықтар туралы», «Жәндiктер туралы», «Қазақстан малды өлке».

Әдеби шығармалар. Әңгімелеу. М. Әуезов «Бүркітші», Т.Жексенбай «Қоңыр қошқар», Т.Жексенбай  «Торғай мен көбелек», О.Байтақұлы «Қонжық пен көжек», О.Асқар «Төрт түлік төлдері», «Қарғаның қулығы» (ертегі),
Оқып түсіндіру. Қ.Толыбаев  «Қоян мен тасбақа» (ертегі), Қ.Толыбаев «Қарғалар мен сауысқан»,  С.Оспанов «Өсімдік өмір сыйлайды», Б. Кірісбаев «Түйенің түйгені», «Сиырдың сыры», «Жылқының жыры», «Қойдың ойы», «Ешкінің ережесі», Р.Қунақова «Жабайы үйрек».

Жаттату. I. Жансүгіров «Төрт түлік жыры», Т.Молдағалиев «Асау тай», Ә. Дүйсенбиев «Ақ тайлақ», Қ.Баянбаев «Қозы», С.Мұсақынұлы «Қарлығыш», Ә. Асылбеков «Торпақ», «Лақ», «Қозы», «Бота».

«ТАНЫМ» саласы – «ОЙНА ДА ОЙЛАН»
Мектепалды даярлық тобындағы балалар 20-ға дейін ауызша, тура және кері санауға, 10 көлеміндегі сандарды ауызша есептеп, есептер шығаруға және өз тарапынан есеп құрастыруға үйренеді. Заттардың кеңістікте орналасу бағытын, уақытты бағдарлауға, заттардың түр-түсіне, пішініне, көлеміне қарай  салыстыра, ажырата білуге үйренеді. Түрлі заттардың сапасы, қасиеті,  сандық ерекшелігі туралы түсініктері кеңейтіледі.

1. Кеңістік пен уақытты бағдарлау түсініктерiн меңгерту. Алғашқы жетіде серуен барысында балалардың кеңістік және уақыт туралы түсініктерiнiң деңгейiн әңгімелесу арқылы анықтау.

Математикалық түсініктер мен ұғымдарды қалыптастыру үшiн қолданылатын сөздер қорын белгiлеу.

2. Заттардың және олардың жиынтықтарын салыстыруға қажетті математикалық түсініктерді анықтау, сандар туралы олардың натурал қатары туралы ұғымдарды қалыптастыру.

а) Салыстырмалы заттардың қасиеттері туралы түсінік беру; биік-аласа, кең-тар, жуан-жіңішке, үлкен-кіші.

ә) Балалардың кеңістік туралы түсініктерін анықтау. Оң, сол, оң жақта, жоғарыда, төменде, алдында, артында, қасында, жанында, алыс, жақын.

б) Заттың санына байланысты білімдерін анықтау: аз, көп.

в) 1,2,3,4,5, сандалы. 5 көлеміндегі сандардың натурал қатары.
Аз немесе көп,біреу немесе көп, қанша, қанша болса сонша, тең деген ұғымдарды меңгерту. Көп заттан  бір затты ажыратып алуды үйрету.    Топ бөлмесіндегі заттарды салыстырып, қай заттың көп, қай заттың біреу екенін балаларға айтқызу.

1 санымен танысу.

2 санымен танысу. 2 санының құрамымен танысу. Натурал қатардағы орнын анықтау.

Әр санның жасалу жолы, алдыңғы сан мен кейінгі санға қатынасы, әрбір жаңа санды оның алдындағы келесі санмен салыстырып құрастыру.

1-ден 5-ке дейін дауыстап санау, саусақтарымен іштей санау, кез-келген саннан әрі қарай жалғастыра санау. Ең соңғы санды есінде сақтау және санды айтып үйрету.

5 көлеміндегі сандар бойынша бірнеше затты санау. Әрбір затқа байланысты санды есінде сақтау.

3. Қарапайым геометриялық пішіндермен  (дөңгелек, үшбұрыш, төртбұрыш, көпбұрыш т.б.) таныстыру. Бояу түстерімен ( қызыл, сары, жасыл т.б.) таныстыру.

4. Заттардың көп немесе аздығын әр түрлі өлшеуіштер арқылы салыстыру. Жеке заттардың қатынасын екіге топтастыру арқылы салыстыру. Екі топтағы бірдей және әртүрлі заттарды салыстыру арқылы әр топтағы заттардың кем немесе аз екенін немесе тең екенін анықтау. Заттарды теңестіру.

Мөлшермен, өлшеуіштің көмегімен заттың ұзындығын, биіктігін, енін өлшеу.

Мөлшермен, өлшеуіштің көмегімен сұйық және сусымалы заттың көлемін анықтау. Мысалы, құмшекердің, судың, күріштің т.б.

5. Арифметикалық амалдардың таңбаларымен (« + », « - », « = ») таныстыру.

6. 6,7,8,9,10 сандарының натурал қатары туралы ұғым.

6 санымен таныстыру. 6 санының 6 бірліктен тұратынын түсіндіру.

(6-1,1,1,1,1 және 1), (6-5 және 1), 7,8,9 сандарының натурал сандарымен танысу. 7,8,9 сандарының бірліктен құралатынын айтып түсіндіру. 7,8,9 сандарының реттік қатынасы 1,2,3,4,5,6,7,8.  Сандар қатарындағы әрбір келесі санның алдыңғы саннан біреуі артық, кейінгі саннан біреуі кем екенін түсіндіру. 10 санымен танысу. 10 саны 10 бірліктен тұратынын түсіндіру. Бірден онға дейін тура және кері санау. Кез - келген саннан бастап 10- ға тура және кері санату.

7. 10,11,12,13,14,15 сандарының натурал қатары. 11 санымен таныстыру. 12 саны-бір ондық, екі бірліктен, 13 саны -  бір ондықтан, үш бірліктен, 14 саны- бір ондықтан, төрт бірліктен, 15 саны- бір ондықтан, бес бірліктен тұратынын түсіндіру.

8. 16,17,18,19,20 сандарының натурал қатары. 16 санымен таныстыру. 16 саны бір ондықтан, алты бірліктен тұратынын түсіндіру. 17,18,19 сандарымен таныстыру.

20 санымен таныстыру. 20 санының екі ондықтан тұратынын түсіндіру.

9. Теңгелермен таныстыру  1,5,10,20 теңгелермен, оны ұсатумен таныстыру. Қағаздан жасалған теңгелерді пайдаланып, «Оқулықтар дүкені», «Ойыншықтар дүкені» деген ойындар ұйымдастыру, балаларды жыл мезгілдері, ай аттары,  аптадағы күн аттарымен таныстыру.

Заттарды тең екі және төрт бөлікке бөлу (мысалы: қағазды, лентаны т.б), қайталау.
Компьютердi пайдалану. Балалар компьютерде аптасына 1-2 рет, 10 минуттан жұмыс iстеу  керек.

Сабақты өткiзу үшiн төмендегi талаптарды сақтау мiндеттi:

· бiр орынға 6 м (кв) есептелген арнайы бөлменiң болуы;

· баланың отыратын үстелiнiң сүйенiшiнiң болуы керек;

· бала компьютер алдында көзi мен перденiң ортасында перпендикуляр болатындай етiп отыру керек;
· көз бен экранның ара қашықтығы 55-65 см. болу керек;
· баланың көзiнiң шаршағандығын азайту үшiн компьютердегi берiлетiн объект, бейне анық болуы қажет;
· кабинеттi сабаққа дейiн және сабақтан кейiн таза ауамен желдетiп, бөлменi тазалап тұру;

· үстел мен клавиатураның жарықтылығы 200 лк-дан кем болмауы тиiс.

Балабақшада балалардың iскерлiк, дағдыларын қалыптастыратын, жаңа бiлiм алуға көмектесетiн, балалардың танымдық қабiлетiн дамытуға арналған дамытушы компьютерлiк ойындар пайдалану қажет.

Олар:

-арнайы клавиштердiң көмегiмен түрлi мазмұндағы сурет салуға берiлген тапсырмалар;

Бұнда компьютердiң арнайы *, --,/,V,! сияқты пернелерi пайдаланылып алдымен тәрбиешiнiң ұйымдастыру бойынша (әрiптер, сандар, оқу құралдар, үй жиһаздары, транспорт түрлерi, жан-жануарлар, үйдiң, ағаштың т.б.) белгiлi тақырыпқа байланысты сурет салуға тапсырма берiлiп, кейiн өз еркiмен әрекет етулерiне мүмкiндiк берiледi.

- шығармашылық бағыттағы графиктiк редакторларға негiзделген компьютерлiк ойындар;

Бұл ойында балалар алдымен тәрбиешi берген тапсырмасы бойынша жұмыс iстеп, кейiн еркiн тақырыпта өз бетiнше әрекеттенуге мүмкiндiк алады. Балалар кез келген пiшiнде сурет салып, оны өзi қалаған түрлi-түстi түспен безендiре алады.

-қиынды бөлiктерден түрлi фигуралар құрастыруға берiлген ойындар;

Балалар түрлi қиынды картинкалардан, суреттерден фигура құрастырады және олар үшiн берiлген суреттiң немесе т.б. заттың бөлiктерiн iздестiрiп бiрiктiредi. «Картинаны құрастыр» (түрлi заттардың, құбылыстардың, жан-жануарлардың суреттерi), «Геометриялық фигуралар» (төртбұрышты, үшбұрышты, шаршыны, шеңбердi, көпбұрышты), «Ою-өрнектер» т.б. дамытушы ойындар.

· геометриялық фигуралардан түрлi бейнелердi құрастыру;

«Танграм», «Пифагор», «Монғол ойыны», «Колумбо жұмыртқасы», «Сиқырлы шеңбер» т.б.

· таяқшалармен берiлген ойындар;

Ойын тапсырмалар арқылы берiлген пiшiндi басқа пiшiнге түрлендiру, күрделендiруге құрылады.

Ойында белгiлi таяқшалардан пiшiндер құрастыру, пiшiндердi өзгерту мақсатында көрсетiлген таяқшалар санын алып тастау, берiлген пiшiндi өзгерту, түрлендiру үшiн таяқшалардың орын тәртiбiн өзгертiп отыру, яғни тапқырлыққа берiлген тапсырмалар.

· жетпейтiн пiшiндердi табуға берiлген логикалық тапсырмалар;

Бұл ойын-тапсырмалардың мақсаты балалардың көру түйсiгi арқылы талдай отырып, берiлген пiшiндердiң iшiнде қай пiшiннiң жетiспейтiндiгiн табу.

· орын алмастыруға берiлген логикалық ойын-тапсырмалар;

Бұл мазмұндағы ойындарға «Ханой мұнарасы», «Қасқырлар мен қойлар», «Ешкiлер мен қойлар» т.б.

Отбасы, балабақша, ойыншықтар

Биiк, аласа, кең, тар, үлкен, кiшi ұғымдары, 2 саны және цифры, оның құрамы, +, -, = таңбаларымен таныстыру, 5 саны және цифры, оның құрамымен  таныстыру, тура және керi санату, 7 санының цифры, оның құрамымен таныстыру, сұйық заттарды өлшеу, 10 көлемiндегi сандарды салыстыру, сан мен өрнектi, өрнек пен өрнектi салыстыру, сағат бойынша уақытты анықтауға үйрету. 10 ға дейiнгi сандар құрамы, сан қатарын үйрету. Бұрыш, тiк бұрыш, тiк төртбұрыш ұғымдары, геометриялық  пiшiндердi бiр-бiрiнен ажыратуға үйрету. 13 саны және оның құрамымен таныстыру, заттарды теңестiру, өлшеуiштiң көмегiмен заттардың ұзындығын, биiктiгiн, енiн өлшеуге үйрету. 17 саны және оның құрамымен таныстыру, кеңiстiктi бағдарлай бiлуге үйрету.

«Екінші қолымда қанша?»,  «Санды есте сақта», «Қай қолымда көп», «Жалпақ басқыш», «Ойыншық қандай пiшiнге ұқсас», «Қапшықтан қанша ойыншық алдың?», «Кімнің дүкенінде не бар?», «Не қайда тұр?», «Үлкен-кіші», «Кiм зейінді?» және т.б. дидактикалық ойындар арқылы бiлiмдерiн тиянақтау.

Құрастыру. Заттардың пiшiні мен арасындағы байланысты анықтау. Құрылыс салуды жоспарлау, құрылысқа қажетті заттарды және оларды тиімді етіп құрастыру жолдарын анықтау, мысалы: екі подъезді, үш қабатты түрғын үй, ені белгілі өзен арқылы жаяу адам және машина өтетін көпірлер, көше, алаң, порт, мал қора, аэродром, автотұрақ т. б. салу. Құрылыс материалын пайдаланып, бір нысананы түрліше құрастыруға жаттығу (мысалы, жаяу адам өтетін көпір, машина өтетін көпiр, жолаушы таситын кеме, әскери кеме, жүк таситын кеме, жеңiл машина, сiрiңке қораптарынан жиһаз).
Жыл   мезгілдері

Жомарт күз

Үлкен, кiшi, кең, тар ұғымдарын жетiлдiру. 0 саны мен цифрымен таныстыру. Сандарды салыстыруға үйрету, артық, кем (>, < ) таңбаларымен таныстыру. Сан мен санды, өрнек пен өрнектi салыстыруға үйрету.

Қыс қызығы

8 саны  мен цифры, оның құрамымен таныстыру. Сандар қатарын, көршiлерiн бiлуге,  ауызша есеп құрастыруға, шығаруға үйрету. Кез-келген саннан  әрi қарай жалғастырып санауға үйрету. Үшбұрыш, шаршы, текше, дөңгелек пiшiндер туралы түсiнiктерiн жетiлдiру. Қысқы уақытты бағдарлауға, күннің ұзақтығын, уақыт  мерзімдерін сағатқа қарап ажырата білуге үйрету. Құстар мен аңдарды 10-ға дейін тура және кері санату, оларды салыстыру арқылы үлкен, кіші биік, аласа ұғымдарын дамыту.
Көрікті көктем

14 саны және оның құрамымен таныстыру, сұйық және сусымалы заттарды өлшеуге үйрету, 18 саны және оның құрамымен таныстыру,  уақыт өлшемдерi – жыл, ай, апта, тәулiк, таңертең, түс, бесiн, кеш, түн ұғымдарын меңгерту. Тура және керi санау, теңестiру жолдарын меңгерту. Ауызша арифметикалық есептер шығарту. Нүкте, сызық, кесiндi ұғымдарымен таныстыру.

Жайдары жаз

Уақытты бағдарлай бiлулерiн тинақтау. Таң атты, күн шықты, түс, сәске, бесін, кеш, қас қарайды, ақшам туралы түсінік беру.
Қазақстан - республикам менің

Кеңiстiктi бағдарлау (жоғары, төмен, оң жақ, сол жақ, алдында, артында) орналасу орнын ажырата бiлуге үйретудi жалғастыру. 3, 6, 10, 11, 16, 19 сандары мен цифрымен, олардың құрамымен таныстыру. 1 ден 20 ға дейiн санау. Қанша, нешiншi деген сұрақтарға жауап беруге үйрету. Теңгелермен таныстыру (1, 5, 10, 20, 50, 100). Затттарды тең екi және 4 бөлiкке бөлу.

Жануарлар дүниесі

1 саны және цифрымен таныстыру, 4, 5, 9, 12, 15, 20 саны мен цифры және оның құрамымен таныстыру. Сандардың натурал қатарын түсiндiру, тура және керi санату. Бүтiндi бөлiккке бөлу, бөлiктердiң атауларын  (жарты, ширек) үйрету.

Тақырыпқа байланысты математикалық ұғымдарды, 20 көлемінде ауызша санау дағдыларын қалыптастыру. Бесін, ақшам, кеш, ымырт,  ұғымдарын түсіндіру,  тиянақтау.
«ШЫҒАРМАШЫЛЫҚ» саласы – «ӨНЕР КӨЗІ - ХАЛЫҚТА»

Бейнелеу жұмыстарын ұйымдастыруда айналаны бақылату, саяхаттар мен мақсатты серуенденге апару, көргендерін ой елегінен өткізіп, танымдық қасиеттерін дамыту, оны бейнелеу іс-әрекеті барысында бере білуге баулу, дербестікке, шығармашылыққа үйрету көзделеді.

Бейнелеу іс-әрекетінде заттық, сәндік және мазмұнды сурет салғызу, мүсіндеу, жапсыру  кезінде баланың бейнені біртіндеп күрделендірiп, қағаз бетіне дұрыс орналастыра алуы, мазмұн  бере білуі, жұмысты ұқыпты істеуге үйретуге көңіл бөлінеді.

Сурет. Iскерлік дағдыларды меңгертуде бейнелеу іс-әрекетінің түрлеріне қарай құрал-жабдықтармен жұмыс істеудің жолдарын көрсету маңызды орын алады. Атап айтқанда, жағыс түрлері: сүйкей жағыс, қылқаламды тік бағыттау, жоғарыдан төмен қарай, солдан оңға қарай біртіндеп, жүйелі тегіс бояу, сулау (дымқылдау) тәсілі т.б.

Бос уақыттарында бала үрлеу тәсілі, бояуды шашырату арқылы сурет салу, үзіліссіз сызу, тамшы бояудан бейнеге келтіру; таяқшамен, саусақпен, қауырсынмен сурет салу тәсілдерін, қос бүктеп беттестіру арқылы  симметриялы заттардың суретін салуға жаттықтыру. Бейнелерді беруде қосымша түрлі-түсті борлар, ретуш қарындаштар мен пастельдерді (көмір қарындаш), май шаммен, жіппен сурет салу, мақтаны, губканы, тіс пастасын, далапты пайдалана білуге үйрету. Балалардың қылқаламды еркін ұстап, сызықты жіңішке, жуан, жалпақ түсіруге, бояуды қалың жағу үшін қылқаламды көлбеу ұстап, қаттырақ басу, сызықтың түрлеріне қарай бағытын өзгерту, қолдың қимыл-қозғалысы мен көз мөлшерін дамыту. Суреттің барлық бөлігін біркелкі бояуға, бояу түстерін таңдап, үйлесімді бере білуге дағдыландыру.

Бейнелеу өнері түрлерімен таныстыру (сыршырай, графика, скульптура, сәндік қолданбалы өнер). Көркемөнер туындыларының мазмұнын сөзбен жеткiзу, алған әсерлерін суреттеп, бейнелей бiлу.

Мүсіндеу. Мүсін өнерінiң туындылары - тарихи ескерткіштер (Даңқ мемориалы, Отан Ана ескерткіші, Абай, Шоқан, Жамбыл, Амангелді, Бауыржан Момышұлы, Кенесары, Қабанбай, Бөгенбай, Әлия мен Мәншүктің ескерткіші т.б.) және жергілікті жерлердегі халық батырларына орнатылған ескерткіштермен таныстыру. Мұражайларға саяхатқа апарып, шағын көлемді мүсіндерді көрсету.

Сәулет өнерімен таныстыру үшiн әр түрлі құрылыс ғимараттарын бақылату (бір қабатты, көп қабатты үйлер, киіз үй, мешіттер мен шіркеулер, мектеп үйі мен балабақша, үкімет үйі, цирк, театр, мұражайлар мен тұрғын үйлер), олардың бір-бірінен айырмашылығын ажырата білуге үйрету. Жергілікті жердің сәулет өнерінiң ерекшелiгiне назар аударту.

Мүсіндеудiң  домалақтау, жалпақтау, есу, қысу, басып жаншу, шымшып созу, ұшын шығарып бедерлеу, оймыштау, батыру, таяқшамен кесу тәсілдерімен таныстыру. Өздеріне таныс заттарды мүсіндеуде үйренген тәсiлдерiн қолдануға жаттықтыру. Мүсіндеуде әр түрлі таяқшаларды, айналмалы қондырғылар, муфель пештерін пайдалана білуге үйрету.

Заттардың ерекше сипатын мәнерлі беру, бөлшектердiң, дене мүшелерiнiң арақатынасын дұрыс мүсіндеу. Бөлшектердің беріктігін сақтау, тегістеу, сылап- сипап, қырнап, жонып, артық бөліктерінің қатынасын орнына келтіру. Мүсiнделген жеке бейненi тақтайшаға немесе тұғырға орналастыра бiлуге үйрету. Бастаған iстi аяғына жеткiзуге, өз еңбегiнiң нәтижесін салыстырып, сезiнуге ұмтылдыру. Ұжымдық жұмыстар арқылы бірлесіп әрекет етуге, бір- біріне жәрдемдесуге жұмылдыру. Сәндік және үлгi бойынша мазмұнды мүсіндеу барысында бейне берік болу үшін сіріңке шилерін, таяқшаларды, сым темірлерді, қаңқа (каркас) ретiнде қолдана бiлуге, бейнелерді дымқыл шүберекпен тегістей білуге, ұқыптылыққа үйрету. Өзіне таныс гүлдер мен жапырақтардан сазбалшыққа рельефті бейнелер жасату. Баланың дербес әрекет етуіне, шығармашылық белсенділігін арттыруға жағдай жасау.

Мүсіндеуде шағын көлемді бейнелерді қолдануда қимыл-қозғалысын, мәнерін, әсемдігін қабылдату. Сәндік- қолданбалы өнер бұйымдарының бояу түстеріне, ою-өрнек элементтерінің ерекшелігіне көңіл аудару. Дымковтық (қуыршақ, қораз), хохлама, гжельдік, городецкілік өрнектермен таныстыру, суретін салғызу. Сурет салу мен мүсіндеуде адамдардың бейнесін тыныштық және қозғалыс үстінде бере білуге жаттықтыру.

Жапсыру. Әр түрлі бейнелерді қиюға, қағаз түстерін таңдай білуге, қағаз бетiндегi кеңістіктi дұрыс пайланып, орналастыруға, қайшымен еркін жұмыс істей білуге үйрету. Геометриялық фигураларды қиюды бекіту, олардан белгілі бір заттың бейнесін немесе арнайы композиция құра бiлу.

Қию түрлері: жеке бөліктері бойынша, қос бүктеп, қатпарлап бүктеп, бірнеше қабаттап бүктеп, шеткі сызықтары бойынша жұлмалап, сұлбасы бойынша қию әдіс-тәсілдерін біртіндеп күрделендіре отырып меңгерту.

Ересектер тобындағы ою-өрнек элементтерін тәжірибеде қолдануда үйлестіре, күрделендіріп өрнек құруға жаттықтыру (мысалы: қошқар мүйіздің төрт тармақты келуі, гүл мен құс қанатын сабақтастыра, үйлестіріп орналастыру, сыртын қабаттап тұтас сызу т.б). Қосымша ұсынылатын ою- өрнек түрлері: сыңар мүйіз, найза, айшық, дала гүлдері, өрнектелген жапырақтар, түйетабан.

Қағазбен жұмыс жасауда оригама және қағаз-пластика әдіс-тәсілдерін игерту. Қағазды бүктеу арқылы белгілі бір бейнеге келтіру, көз мөлшерін, қолдың қимыл- қозғалыс үйлесімділігін жетілдіру. Қағаз бетін жазықтықта тиімді қолдануға дағдыландыру. Бүктеу, кейбір бөліктерін қию, ұсақ бөлшектерін қарындашпен (фломастер) сызып әшекейлеуге жаттықтыру. Еңбек нәтижелерiнен арнайы көрме ұйымдастыру, оны тамашалату арқылы балалардың көркемдік талғамын арттыру. Бейнені тұтас қабылдау, үйлесімділікті сезіну, көркем композиция құруға жаттықтыру. Шығармашылыққа баули отырып, қойылған талаптарды бірлесіп шешуге үйрету.

Ересектер тобында ұсынылған тақырыптарды бекіту, жеке және ұжымда бірлесіп жұмыс жасау дағдыларын қалыптастыру.

Еңбек. Еңбек тәрбиесін ұйымдастыру күн тәртібі кезеңдерінде күні бойына баланың тікелей іс-әрекетімен сабақтастыра жүргізіледі. Бағдарламаны іске асыруға қажетті тақырыптарда еңбек түрлеріне сәйкес мазмұны нақты көрсетіледі.

Еңбекке баулу арқылы жағымды мінез-құлық дағдыларына, үлкендер еңбегін құрметтеуге, еңбексүйгiштiкке, өз ұлты және басқа халықтардың қолөнерін түсінуге тәрбиелеу. Еңбек әрекетін ұйымдастыруда баланың өзінің қызығушылығын ескеру, еңбек нәтижесін мадақтап отыру. Балабақшада еңбекті ұйымдастырудың формалары: сабақ, күнделікті тұрмыста жеке-дара  үйрету, ойын тәсілдерін қолдана отырып, балалардың өзіне- өзі қызмет ету дағдыларын қалыптастыру, тұрмыстық-шаруашылық еңбекке, табиғат аясындағы еңбек және қол еңбегіне баулу жұмыстарын жүйелі жүргізуге көңіл бөлу.

Отбасы, балабақша, ойыншықтар

Қол еңбегімен айналысу барысында балалар халықтық қолөнер шеберлері еңбектеріне назар аударады, үлкендердің көмегімен ағаштан жасалған ойыншықтарды өрнектеп, безендіруді үйренеді.Қағаздан ұлттық тұтынатын бұйымдар, киіз үй жабдықтары, зергерлік бұйымдар, бүктеу тәсілдері арқылы сандық, қоржын, белдік т. б. жасау ұсынылады. Басқа халықтардың ою-өрнек бедерлерін, соның iшiнде орыстың дымков, филимонов, хохлома әшекейлерін өрнектейді. Бейнелеу іс-әрекетін жүзеге асыру үшiн табиғат көрінісі (пейзаж), натюрморт, портрет, шағын көлемді мүсіндер мен ұлттық ойыншықтарды пайдалану.
Сурет салу. «Менің үйдегі ойыншығым», «Төсек жапқыш» (сәндеп әшекейлеу), «Әдемi камзол», «Ойыншықтар дүкені», «Менің балабақшамда»,  «Тұмар»,  «Бiз жүретiн көлiктер», «Бозқараған гүлдедi».
Мүсіндеу. «Тегене», «Құмыра», «Алқа», «Досыма сыйлық», «Аяз ата», «Робот», «Бесiк», «Машина», «Өзің жақсы көретін ойыншығың».
Жапсыру. Ойыншықтарға сырмақ, құрақ көрпе (әр түрлі қию тәсілдерімен), «Тостаған», «Сиқырлы кiлем», «Сәукеле», «Қызықты ойыншықтар», «Әжеме торсық сыйлаймын» (қос бүктеу тәсілімен), «Менiң көшемдегi үйлер».
Оригами: «Аққала», «Дөңгелек үстел», «Қорап», «Стақан», «Қоян», «Мысық», «Раушангүл», «Түлкі».

Еңбек. Ұл балаларды ұлттық еңбек дәстүріне баулуда қамшы өру, ер-тұрман әбзелдерін әшекейлеу жұмыстарына қатыстыру. Қыз балаларды қиылған маталарды өрнектеп, ретімен орналастыру арқылы қарапайым құрақ үлгілерін құрауға, қуыршаққа көйлек, бешпет, алжапқыш тігуге, тоқыма тоқу, кесте (бет орамал, сүлгі) тігуге, жүн түтуге, шиге жүн ораудың қарапайым тәсiлдерiне үйрету, олардың әдемілігіне назар аудартып, әсемдікті байқай білуге баулу. Бұл жұмыстарды ұйымдастыру ойын   түрінде   жеңіл  тапсырмалар  орындату   арқылы жүргізіледі.
Топ бөлмесіндегі табиғат бұрышы - ауладағы гүлзарларда еңбек ету дағдыларын қалыптастыру. Тұрмыстық шаруашылық еңбекті күнделікті өмірде өздігінен атқаруға дағдыландыру. Қол еңбегінен дайындаған бұйымдарын сәбилер тобына сыйға тарту. Ойыншық бұрышындағы ойыншықтарды жуу, тазарту, жинап ретке келтіру, сынғанын жөндету. Қуыршақ киімдерін жуу, үтіктеуге көмектестiру. Қуыршақтарға қағаздан, матадан, жүннен, сазбалшықтан, ағаштардан, табиғи материалдардан, өндіріске қажетсіз заттардан ойыншықтар жасауға үйрету.
Таңдауға ұсынылатын тақырыптар: Өрнекті кесе, Домбыра, Ойыншықтар, Тәрбиешіге тарту.
Жыл   мезгілдері

Жомарт күз

Күз мезгіліне байланысты ұсынылатын көркемөнер туындылары: Ә. Қастеев «Алтын астық», «Шөп дайындау», «Күз», М. Кенбаев «Сабан той», С. Романов «Алтын дала» т. б.

Сурет салу: «Күз көрінісі», «Саңырауқұлақтар», «Күзгі еңбек», «Егін орағы», «Жаңбырлы күн» (сулау тәсілімен), «Жаңбырдан кейінгі күзгі орман» (қайталау).

Мүсіндеу: «Жомарт күз сыйы», «Жемiстер мен көкөнiстер натюрморты» (ұжымдық жұмыс).
Жапсыру: «Күзгі жапырақтардан композиция», «Күзгі жеміс, көкөністерден натюрморт», «Күзгi жапырақтар».

Оригами: күшік, арыстан.

Еңбек. Жақын маңдағы қырманға, егіндікке экскурсияға апару, үкендердің еңбегін бақылату, оларға көмектесу. Күзгі астық жинау, бастыру ісінің аяқталуы. Малшы еңбегiн әңгiмелеу: жайлаудан қыстауға көшу, қысқы мал қораларын, азығын, жем-шөп дайындау. Бау-бақшаны, ауланы тазалау жұмыстарына қатыстыру, тұқым жинау, қыстап қалған құстар үшін ағаштың дәндерін, жемістерін жинау, ұя, жем салғыштар дайындап iлу. Бау-бақшада жеміс, көкөністер жинауға қатысу, гүлдерді тамырларымен қазып алып, топ бөлмесінде отырғызып, күтіп, баптау. Ағаш отырғызуға қатысу. Қол еңбегіне, гербариге қажет түрлі-түсті жапырақтар, табиғи материалдар жинау.

Қыс қызығы

Қыс мезгіліне байланысты көркемөнер туындыларын (Ә.Қастеев «Қыс»,  К. Шаяхметов «Алғашқы қар», Ж. Шәрденов «Қысқы пейзаж») қарату, әңгiмелету. Мақсатты серуендер жасату арқылы қысқы көрiнiстердi бақылату.

Сурет салу: «Қысқы орман», «Қысқы түн», «Қар жамылған ағаштар», «Қысқы ауыл», «Қала, ауыл көрінісі».
Мүсіндеу. «Қысқы ойын», «Қысқы мұз мүсiндер», «Ертегілер елiне саяхат», «Шырша оттары» (рельефті бедерлеу).

Жапсыру: «Қысқы ағаштар», «Шыршалы орман», «Суық торғай», «Құсқа жем салғыш», «Жаңа жылға ойыншықтар», «Шырша түбіндегі қоян», «Жаңа жылдық тарту».

Оригами. «Аяз ата», «Қыс көрінiсі».

Еңбек. Қала, ауыл адамдарының қыс кезіндегі еңбек әрекеті, кімнің немен шұғылданатыны туралы түсіндіру. Аулада жолдарды қардан тазалау, ағаштардың түбіне қар үю. Жануарларға, құстарға күтім жасау, жем шашу. Ағаштардың, бұталардың түбіне қар үю, қар тоқтату. Кішкентай топ балаларының ойын алаңын, жолдарды қардан тазарту.

Көрікті көктем

И.Левитан «Март», Н.Нұрмұханбетов «Март», Ә. Қастеев «Көктем, С. Мәмбетов «Көктем» көркемөнер туындыларын көрсету.

Сурет салу: «Құстар келді», «Ғарыш қонақтары», «Мерекеде не көрдiм?», «Көктем келбеті», «Алма ағаштар гүлдеді», «Ұлттық киімдегі қыз», «Сирень гүлі.
Мүсіндеу. «Ғарыш кемесi», «Тақия», «Алтын айдарлы қораз».
Жапсыру. «Көктем кiлемi», «Зымыран» (қос бүктеу тәсiлiмен), «Ыдыстағы гүлдер», «Мамыр мерекелеріне шақыру» (1-9 Мамыр).

Оригама. «Аю», «Піл», «Тиiн», «Наурызға сыйлық», «Қарлығаштар», «Көктем көрінісі».

Еңбек. Егiстікте жер жырту, топырақты өңдеу, тыңайту, тұқым себу, дәнді дақылдарды суару, арам шөптен тазарту – дихан еңбегi. Қала сенбіліктеріндегі үлкендердің еңбегін бақылату, оған қолғабыс тигізу. Шаруашылыққа қажетті еңбек құралдары мен көлік түрлері, олардың аталуы, неден, қайда кімдер жасайтыны туралы айтып түсіндіру.
Бау-бақшадағы еңбек, бауда өсірілетін жемістер, бақшаға егілетін көкөністер, көктемде жерді тазарту, өңдеу, қопсыту, көшеттерді отырғызу, жеміс ағаштарын күту жайында түсіндіру. Топ бөлмесінде пияз тұқымын отырғызу, оның өсіп-өнуін бақылау және күтіп, баптау.

Жайдары жаз

Көркемөнер туындылары. Ә. Қастеев «Жайлауда», «Талас өңірі», М. Әлин «Тазша бала» иллюстрациялары, қазақтың сәндік-қолданбалы өнер туындылары, С. Романовтың «Қырық өтірік» ертегісіне жасаған иллюстрациясы.
Ерікті тақырыпта әр түрлі заттардың суретін салу, мүсіндеу. Құмға, топыраққа, тасқа, тақтаға түрлі-түсті бормен және бояумен (тас жолға асфальт) бейнелер түсіру жұмыстары жүргізіледі.

Еңбек. Үлкендер еңбегіне қызығушылықтарын арттыру, еңбекті бағалау, құрмет тұтуға баулу. Бөлме өсімдіктерін, гүлдерді таза ауаға жиі шығарып, жуып, сүртіп, күтіп баптау. Бақша ауласындағы отырғызылған көкөністерді бақылап, арам шөптерін жұлу, суару, топырағын қопсыту. Сәбилер тобы ойнайтын алаңдарын, құмды сулау, тазалауға көмектесу.

Таңдауға ұсынылатын тақырыптар: Көкөністер мен жемістер натюрморты, Тұманды күн, Күзг жапырақтар шоғы, Мұз айдынындағы балалар,  Қысқы орман көрінісі, Шырша шырақтары, Шыршалар (оригама бойынша).
Қазақстан - республикам менің

Сурет салу «Астана – бәйтерек», «Менiң көшемдегi үйлер», «Ауыл көрінісі» (ұжымдық жұмыс), «Қала көшелері мереке қарсаңында» (ұжымдық жұмыс), «Зергерлiк әшекейлер», «Қызықты оқиға», «Мен оқушымын».
Мүсіндеу. «Домбыра», «Ертегi қала», «Ұлттық тағамдар», «Ғарышкер», «Зымыран - ғарыш кемесі»,  «Өрнектi кiлем», «Сандық» (рельефті бедерлеу).
Жапсыру. «Жайлауда», «Көлік түрлері»» (қалауы бойынша), «Көгілдір жалау», «Жаңа жылдық сыйлық», «Шекарашы итiмен», «Домбыра мен қобыз», «Ұлттық киiм»,  «Пароход».

Оригами.»Көгершін»,«Аққу»,«Жапалақ»,«Сандық»,«Қағаз пластика».

Таңдауға ұсынылатын тақырыптар:  Байқоңыр - ғарыш айлағы, Астана, Бәйтерек, Алматы, Жұмбақтар сыры, Гүлдер (оригами), Таңдаулы жұмыстардан көрме ұйымдастыру.
Жануарлар дүниесі

Бейнелеу өнерi.»Жайлаудағы табын», Ә.Қастеев «Қымыз фермасы», М. Кенбаев «Қашағанды қуу», «Түйе» көркемөнер туындыларын көрсету.
Сурет салу. «Торғай мен түлкi», «Менің сүйікті төлдерім», «Құстар», «Цирктегi аюлар», «Құстар келдi», «Үйрек балапандарымен»,  «Хайуанаттар саябағы».

Мүсіндеу. «Аю», «Көңілді құлыншақ», «Қой қозысымен жайылып жүр», «Құс базары» (ұжымдық жұмыс), «Қоян», «Антарктида аңдары», «Қызыл, жасыл көбелек».
Жапсыру. «Қой қозысымен», «Құстар бiздiң досымыз», «Қысқы орман тұрғындары (суық торғай, түлкi – жұлмалап қию тәсiлiмен)», «Жапалақ», «Суда жүзген үйрек», «Балапан» (жұлмалап қию тәсілімен).

Оригами : « Керік», «Айдын көлдегi аққу», «Пингивин» т. б.

Таңдауға ұсынылатын тақырыптар:
Сурет: Натюрморт, Табиғат көрнісі: Күз, Қыс, Көктем, Жаз, Мерекелік үстел, Ғажайып орман, Ертегі кейіпкерлері, Үзік қысқа сызықтармен сурет саламыз, Дастарханды ою өрнекпен әшекейлейміз.

Мүсіндеу: Рельефті бейнелер бедерлеу, Ұлттық ыдыстар, Балалар серуенде, Менің сүйікті жануарларым, Жабайы жануарлар, Піл, Керік, Пингвиндер мұз үстінде,

Жапсыру: Әшекейлі табақтар, Өрнекті дастархан, Ән сауық (қатпарлап бүктеу арқылы)

Еңбек. Үй жануарларына қамқорлық, шөп салу, жем беру, т. б. үлкендер еңбегін бақылату және көмектесу. Үй жануарларынан алынатын өнімдерді пайдаланып жасалатын бұйымдарға көмектесу (жүн түту, сабау). Табиғат және адам, жануарлар арасындағы заңды байланыстарды түсіндіру.

Таңдауға ұсынылатын тақырыптар: Төрт түліктің төлі, Жәндіктерді мүсіндеу, Суасты әлемі, Мысық, Ит (оригамимен), Кеме, Май шаммен, жіппен сурет салу, шашыратып сурет салу, бастырма арқылы сурет салу, түтікшемен үрлеу арқылы сурет салу және т.б.

МУЗЫКА

Бағдарламада балалардың қабылдау ерекшеліктеріне сәйкес диапазоны шағын,  ырғағы мен әуені жеңіл, сөздері анық әндер, қазақ композиторларының және өзге ұлт классиктернің шығармалары ұсынылды.

Отбасы, балабақша, ойыншықтар

Ән тыңдату, ән айту. «Сен бақытты ұлансың» - әні И. Нүсiпбаевтікі, «Ақ мамам» - әні Ә. Бейсеуовтікі,  «Ақ мамам» - әні Е.Хасанғалиевтікі, «Анашым»-әні Р.Байқоңыровтікі, «Апам үшін»-әні И.Исаевтікі, сөзі Қ. Мырзалиевтікі, «Туған күн» - әні С. Мұхамеджановтікі,  «Бесік жыры» - әні И. Мамақовтікі, «Ақ әжем»-әні К. Қуатбаевтікі, «Анама»-әні С. Құнанбаевтікі, «Мен бақшаға барамын» - әні Т.Тайбековтікі,  «Бақшаға келемін» -әні Ә. Байділдаевтікі, «Біздің балабақшамыз» - әні Б. Қыдырбекованыкі,  «Тәрбиеші» - әні И. Әбдіқадыровтікі, «Бiріншіге барамын» - әні Т Тайбековтікі, «Қош бол, балабақша» - әні Е. Хасанғалиевтікі, «Қош бол, балабақша» - әні И. Нүсiпбаевтікі, «Бiз мектепке барамыз» - әні мен сөзі А. Меңжанованыкі, «Қош бол, балабақша» - әні А-Филипенко, «Ойыншықтар» - әні И-Нүсіпбаевтікі, «Ойыншық» - әні Ғ.Жұбанованыкі, «Жаңа қуыршақ», «Қуыршақ сырқаттанды» - әні П. Чайковскийдікі.

Ырғақты қимыл-қозғалыс: «Допты беру» - орыс халық әуенімен, «Қуыршақпен ойын» - әні Т. Ломованікі, «Полька» -әні А. Капетистікі, «Доппен ойын» - әні С. Майкопардыкі, «Мергендер мен үйректер» (беларус халық ойыны, «Бұлақ».
Жыл   мезгілдері

Жомарт күз

Ән тыңдату. Халық күйі – «Айжан қыз», «Бұл қай кезде болады» («Күз» бөлімі) - әні Б.Ерзаковичтікі, сөзі Ш. Ахметовтікі, «Таудағы күз» - әні Ә.Аманжоловтікі, «Балалар полькасы» - әні М. Глинканыкі, «Колхоз тойы» - әні Е. Бурсиловскийдікі.
Ән айту. «Бұлбұл» - әні Қ. Шілдебаевтікі, «Қобыз» - әні Б.Қыдырбекованыкі, «Нота үйренеміз» - әні Б. Жүсібалиевтікі, «Бозторғай» - әні Е. Құсайыновтікі, «Күз – жомарт» - әні Д. Ботбаевтікі, «Қазан»- әні Қ. Шілдебаевтікі, «Күзде» - әні Б. Жүсібалиевтікі, «Алтын күз» - әні Ә. Бейсеуовтікі.
Ырғақты қимыл-қозғалыс:: “Қаражорға” - әні Л. Хамидадікі, «Қамажай» - халық әні, өңдеген К. Қуатбаев, «Сәулем-ай» - қазақтың халық әні, өңдеген Б. Дәлденбаев, «Қолымызда орамал» - әні Қ. Шілдебаевтікі, «Аққу көлі» балетінен үзінді, әні  Чайковскийдікi, «Қоңыраулар» - әні В.Витлиндікі, «Полька» - әнi А. Бестібаевтікі, «Полька» - әні М. Глинканыкі, «Калина»- орыстың халық әні, Корей халық әуенімен «Қосарланып би билеу».

Қыс қызығы

Ән тыңдау. «Қос алқа» –Дәулеткерейдің күйі, «Сарыарқа» - Құрманғазының күйі, «Жұмбақ төбе»- әні Е. Құсайыновтікі, «Толғау» - әні Е.Құсайыновтікі, «Бұл қай кезде болады?» (қыс бөлімі) - әні Б.Ерзаковичтікі, «Қыс қызығы» - әні Ө. Байділдаевтікі, « Бір дегенім» - әні С. Мұхамеджановтікі, сөзі халықтікі.
Ән айту. «Кел, Аяз атамыз» - әні Ө. Байділдаевтікі, «Январь» - әні Д. Ботбаевтікі,  «Бiздің елкамыз» - әні Ө. Байділдаевтікі, «Ақша қар» - әні К. Қуатбаевтікі, «Шаңғы теуіп зырлайық» - әні С.Мұхамеджановтікі, «Жаңа жыл» -әні Қ. Шілдебаевтікі, «Шырша жыры» - әні Л. Хамидидікі.
Ырғақты қимыл-қозғалыс:  «Айжан қыз» - халық күйі, «Көңілді би» - әні Ө. Байділдаевтікі, «Шырша», «Пойыз» - әні Е. Тиличееваныкі, «Күлдіргі би» - әні халықтікі, «Қыздар-ай» - халық әні, «Петрушкалар», «Ұлпа қарлар» - әні Ю.Слоновтікі, «Әндіжан полькасы» - өзбектің халық биі, «Эстон полькасы» - өңдеген Т. Мұхамеджанов.

Көрікті көктем

Ән тыңдату. «Саржайлау»  Тәттімбеттің күйі, «Ақ сиса» - Жаяу Мұсаның әні, «Әсем қоңыр» - Д. Нұрпейiсованың күйі, «Жайдарман» - халық әні, «Бұл қай кезде болады?» (көктем бөлімі) - әні В. Ерзаковичтікі, сөзі Ш.Ахметовтікі, «Вальс» - әні Л. Хамидидікі, «Аққу» - халық күйі (фрагмент), «Камаринская» - әні П. Чайковскийдікі, «Шекарашылар» - әні Ж. Тезекбаевтікі.
Ән айту. «Май жыры» - әні Ө. Байділдаевтікі, «Көктем» - әні К. Қуатбаевтікі, «Жаңбыр» - татар халық әні, «Ән» - әні Б.Аманжоловтікі, «Батыр ұшқыш» - әні Е. Құсайыновтікі, «Жау-жау жаңбыр» - әні К. Дүйсекеевтікі, «Кел, кел менің құстарым» - әні I. Жақановтікі, «Балалар мен тырналар» әні Ә. Бейсеуовтікі, «Қаңқ-қаңқ қаздарым» - әні С. Керімбаевтікі,  «Жау, жаңбыр» - әні Н.Меңдіғалиевтікі, «Жаңбыр» - әні Т. Базарбаевтікі, «Мамыр келді» - әні Т. Тайбековтікі,  «Көктем өрнегі» - әні И. Нүсіпбаевтікі,  «Құстар келді» - әні М. Ілиясовтікі.
Ырғақты қимыл-қозғалыс:  «Гүлдер мен жапырақтар ұстап билеу» - әні Н.Любарскаяныкі, «Вальс» - әні Б. Жамақаевтікі, «Аннушка» - чех халқының әні, «Жалпы би» - карел халқының әуені, «Көңілді ән» - Б. Ғизатовтікі, «Жалаушалар мен жаттығулар» - әні Ф.Шуберттікі, «Тәжік биі» - әні А. Жұбановтікі, «Қазіргі би ырғағы», «Веночек» - венгр халық әні т. б.

Әуенді-дидактикалық қимылды ойындар: «Айгөлек» - әні Б. Байқадамовтікі, «Теремок», «Каравай» - орыстың халық әні. «Біздің ойын» - әні Д. Тұрсынбаевтікі, «Ортеке» - әні Е.Еспаевтікі, «Жаттығамыз» - әні М.Старокодомскийдікі, «Карусель» - орыстың халық әні, «Космонавтар» - әні Е. Тиличееваныкі, «Орамалды тауып ал», «Лағым»-әні К. Қуатбаевтікі,  музыкалық аспаптарда ойнау «Сауысқан»- әні Е. Құсайыновтікі, «Біздің оркестр» - әні Ж.Тұрсынбаевтікi, «Көктем лебі» - әні Е. Құсайыновтікі, «Полька» (оркестр) - әні К.Күмісбековтікі
Жайдары жаз

Ән тыңдату, ән айту. «Жаз келіпті» - әні Т.Молдағалиевтікі,  «Жазда» - әні Т. Ізтаевтікі, «Тату доспыз бәрімі» - әні Е.Меңдешевтікі, «Достық» - әні Т.Исалиевтiкі «Әткеншек» - әні С. Мадиевтікі,  «Біз мектепке барамыз» - әні мен сөзі А.Меңжанованікі, «Ән сабағы» - әні К.Қуатбаевтікі, «Балалар ойыны» - әні Б.Ерзаковичтікі.

Өз қалаулары бойынша таныс әндерді қайталап айту,
Әуенді-дидактикалық қимылды ойындар: «Қысқы мереке» - әні М. Старокодомскийдікі, «Сиқырлы басқыштар», «Қуыршақпен би» - әні Л. Хамидидікі, сөзі Т. Ломовтікі, «Аяз ата», «Ала күшік», «Қырықаяқ».

Қазақстан - республикам менің

Ән тыңдату. Құрманғазының «Сарыарқа», Тәттімбеттің «Саржайлау», Д. Нұрпейісованың «Әсемқоңыр» күйлері, «Ауылдың адамдары-ай», «Ақ бұлақ», «Ауылым - әнім», «Аман бол, ағаларым», «Қазақтың дастарқаны», «Ана тілін сүйеміз» - әні К.Дүйсекеевтікі, «Отаным менің кең байтақ» - әні Н. Тілендиевтікі, «Қазақстан» - әні И. Нүсіпбаевтікі.
Ән айту. Қазақстан Республикасының Гимні, «Жомарт өлке» - әні И. Нүсіпбаевтікі, «Дала» - әні К. Қуатбаевтікі, «Отаным» - әні К. Қуатбаевтікі, «Қазақстан» - әні Е. Өміровтікі, «Қазақстан» - әні С. Мұхамеджановтікі, «Туған жер» - әні К. Дүйсекеевтікі.
Жануарлар дүниесі

Ән тыңдату, ән айту. «Құлыншақ»-әні Ә.Бейсеуовтiкі, «Мысық»-әні Б.Ғизатовтікі, «Саққұлақ»-әні Б.Ғизатовтікі, «Құлыншақ»»-әні Ә.Еспаевтікі, «Қозым»-әні Ә.Әбдіуахитовтікі, «Күшік пен көбелек» - әні Л.Хамидидікі,  «Ақ лақ» - әні М.Әубәкіровтікі .

Ырғақты қимыл-қозғалыс: «Алты қаз биі - әні Е.Брусиловскийдікі, «Боталардың желісі» - әні Е. Құсайыновтікі,

Әуенді-дидактикалық ойындар: дыбысқа зер салып, көтеріңкі шығуына қарай ажырата білуге үйрету: «Қандай аспап?», «Дыбыстарды қайтала», «Доптар» (этюд әні Л. Шиттенікі), «Қасқыр қақпан» - әні Ә. Еспаевтікі, «Көкпар» - әні К. Қуатбаевтікі, «Жалаушаны ал» - венгр халық әні.

«ӘЛЕУМЕТТІК ОРТА» саласы – «ИМАНДЫЛЫҚ-ИНАБАТТЫЛЫҚ ТӘРБИЕСІ»
Адамдық – асыл мұрат

Балаларды айналасындағы адамдарға қарапайым қолқабыс көрсете бiлуге (әженің, атаның таяғын әкеліп беру, аяқ киімін киюге көмектесу, есік ашу, орындық ұсыну, көрпе салу) дағдыландыру. Дауыс көтермей, жай сөйлеу, басқаларға кедергі жасамауға, өзгелердiң пiкiрiмен есептесiп, түсiнiстiкпен қарай бiлуге, әлсізді қорғауға, көмектесуге үйрету. Айналасындағы адамдардың, көркем шығарама кейiпкерлерiнiң жақсы iс-әрекеттерiн үлгi ете отырып, адалдық, достық, әдiлдiк, кiшiпейiлдiлiк, мейiрiмдiлiкке тәрбиелеу. Терiс қылықтардан (қорқақтық, қатыгездік, қулық, өтірік айту т.б.) жирендiру, өзінің және жолдастарының іс-әрекетін бағалай бiлуге үйрету.

Балаларды  «қажеттiлiк» пен «тiлектiң» айырмашылығын ажырата бiлуге, отбасының материалдық мүмкiндiктерiмен есептесе  бiлуге үйрету.

«Адам деген ардақты ат», «Өз құқығыңды бiлесiң бе?», «Әдептен озбайық» тақырыптарында әңгiмелесу. «Осынысы дұрыс па?»(педагогикалық жағдаяттарды шешкiзу). М. Тасқалиев «Алтай қалай ұялды?», Ә. Табылдаев «Әдет пен әдеп», Т.Қажыбаев «Әдеп», М. Әлімбаев «Дос боп жүргім келеді», Б. Ысқақов «Кішілерге қамқор бол», «Өзім жақсы баламын», Ө. Ақыпбеков «Сәлем берем үлкенге», К. Шалқаров «Алғыс алып үлкеннен», М.Төрежанов «Сәлемші Сәлім», «Мырзалық», «Қызғаншақ», А.Хамзин «Бірлік».

«Адамға сыртыңды беріп отырма», «Аяқ-қолыңды жіппен байлама», «Мойныңа жiп салма», «Бүйiрiңдi таянба», «Бетiңдi баспа»,  «Таңдайыңды қақпа», «Табаныңды тартпа», «Екi езуiңдi керме», «Басыңды шайқама» т.б. тиым сөздердің мағынасын түсiндiрiп, айтылған терiс әрекеттi жасамауға дағдыландыру.

«Өмiр жасың ұзақ болсын!», “Жолың болсын!», «Қадамың құтты болсын!», «Сапарың сәтті болсын!» т.б. бата-тілектердiң мағынасын түсiндiру.
Ауыз әдебиеті үлгілерінен: «Ақымақ хан және тазша бала» - сахналату, Ы.Алтынсарин «Аурудан аяған күштiрек», «Бақша ағаштары».

«Үнемдеу деген не?», «Сенiңше қажеттiлiк пен тiлектiң қайсысы маңыздырақ?» тақырыптарында ой бөлiсу, әңгiмелесу, педагогикалық жағдаяттар шешкiзу. «Балықшы мен балық туралы ертегi», «Алтын құс» ертегiлерiн кейiптендiру.

Үнемдей бiлудiң қарапайым ережелерiмен таныстыру.

«Сен алтын балықтан немесе алтын құстан не тiлер едiң?» тақырыбында балаларға өз ойларын айтқызу.

«Әрiп таңдау», «Сирек кездесетiн гүлдер», «Санамақ» (балбұл), «Сымсыз телефон», «Аттамақ», «Егер…» т.б. ұлттық ойындар ойнату.

Ойын. Лото, домино, мозайка, “лего” конструкторларымен ойындар ұйымдастыру, компьютерлік ойындар, сюжеттi-рөлді, дидактикалық, шығармашылық ойындар ұйымдастыру. Ойын бұрышындағы ойыншықтарды түріне қарай топтастыру: компьютерлік, техникалық, ермек және ұлттық ойыншықтар т. б.
Қ. Мырзалиевтың «Өзің пісірген ас тәтті» шығармасы бойынша ойын-көріністер жасату. «Киім дүкенi», «Асхана», «Дәмдi кеспе», «Бауырсақ», «Қуыршаққа тамақ пісіру», «Отбасы», «Туыстарда қонақта», «Ауылға саяхат», «Әжемнің аулында», «Қонақ күту» т.б. сюжетті - рөлді ойындарды ойнату.
Еңбек түбi – зейнет

Балалардың мектеп өмiрi туралы түсiнiктерiн қалыптастыру. Мектептегi оқудың өзi еңбек екенiн, болашақта белгiлi бiр мамандық иесi болу үшiн, мектепте бiлiм алу қажеттiгiн ұғындыру.

Барлық мамандықтың  маңызды да қажет екендiгi, кез-келген мамандық иелерiне құрметпен, түсiнiстiкпен қарау керектiгiн ұғындыру.
Балаларды ойлауға, қиялдауға, өз-өзiн обьективтi бағалай бiлуге, өз күшiне сене бiлуге үйрету.

Еңбектің әр түріне баланың қызығушылығын қуаттау, ұжымда еңбек етуде белсенділігi мен  ынта-ықыласын көрсетулерiн қолдау. Әр баланы ойын бұрышында, табиғат бұрышында, тамақтану, сабақ кезінде кезекшілік атқаруын қадағалау. Өзіне - өзі  қызмет етуге, үлкендерге көмектесуге үйрету. Бастаған істі толық аяқтауға, өз еңбегінің нәтижесіне жете білуге дағдыландыру.

Көркем шығармалардағы кейіпкерлердің еңбек әрекетін өз бетінше салыстыра қорытынды жасап, бақыт адамға еңбек арқылы келетінін ұғындыру. Еріншектік, жалқаулық, шалағайлық, ұқыпсыздықтан жирендiру. Еңбек туралы мақал - мәтелдердің мағынасын талдап түсіндіру.

Мектеп оқу құралдарынан «Оқушы көмекшiлерi» тақырыбындағы көрменi тамашалату. «Оқушы болғың келе ме?», «Мектепте не үйретедi?» тақырыптарында әңгiмелесу. «Оқымасаң өнер жоқ» шығармасын оқып беру.

«Мен мектепке қалай бардым?»- ата-аналар әңгiмесi.

«Сен бiлесiң бе?»- алғашқы жазу мен мектептер туралы танымдық әңгiме.

«Кiм сөмкенi тез жинайды?», «Анықтама бюросы» ойындарын ойнату.

Д. Қасенов «Әзілхан мектепке барады», Ә. Табылдиев «Біз мектепке барамыз», С. Сейітов «Бірiншіге барамын», С. Әубәкіров «Танысу», Ж. Әбдірашев «Күзгі қуаныш», Е. Елубаев «Балабақша жақсы ма, мектеп жақсы ма?», С. Қалиев «Қош бол, балабақша».

Күзгі ойын. «Алтын күз бізге не берді?», «Қай мезгіл?», « Апта күндері», «Қанша жеміс бар?» «Көзіңді жұмып, қолыңмен анықта» (көкөністер, жемістер), «Кім жылдам?», «Шопан ауылы» (қандай, қайтті, кім не істеді? деген сұрақтарға жауап беру). т. б. дидактикалық ойындарын ойнату.
«Алуан- алуан кәсiп бар» тақырыбында әңгiмелесу.

«Сен бiлесiң бе?» – сирек кездесетiн кәсiптер туралы танымдық ақпарат.

Дж. Родари «Кәсiптер исi», «Кәсiптер түсi».

Техника түрлерi және мамандықтар туралы жұмбақтар құрастыру.

«Мен өскенде кiм болам?» тақырыбында ой бөлiсу, өзiне ұнайтын мамандықтың жақсы жақтарын, артықшылықтарын айтқызу.

Ф.Оңғарсынова «Кім болам», Ж.Кәрбозин «Менің шеберханамда», Н.Әлімқұлов «Тоқымашы», Н Айтов «Балбармақ» т.б. шығармаларды пайдалану.
Ауыз әдебиеті үлгілерінен: «Санамақ», еңбек туралы мақал - мәтелдер, жұмбақ, жаңылтпаштар үйрету, «Қотыр торғай», «Масақ» ертегілерiн көрнекiлiкпен айтып беру.

«Балабақшада бiз не iстеймiз?» тақырыбында  кезекшiлiк туралы айтқызу.

М.Төрежанов «Қолқабыс», Н.Сералиев «Ойын», Ж.Кәрбозин «Қарсы аламын», Т.Момбекұлы «Айманның өкініші», Ә.Ақыпбеков «Асханада» А.Сопыбеков «Келісті», «Жуынбапсың, бұл қалай» шығармаларын пайдалану.

Қысқы ойын. «Ақ қала», «Қарқабақ», «Аңдар қалашығы», «Қысқы ормандағы аңдар», «Қыстауда», «Шопан серігі» ойындарын ойнату. Қысқы спорттық ойын түрлері: шаңғы, коньки тебу, шанамен сырғанау. Қардан қайық, арба, шана, кеме, қорған жасату.
«Апама жыр сыйлаймын», «Наурыз тойы-елдiң тойы», «Күлкi – күштiң туысы» тақырыптарында ертеңгiлiктер өткiзу.

Атаның берер батасы – бата-тiлектер жаттату.

Н. Қадырбаев «Көшеттер», Е. Сәрсенбеков «Наурыз көже», Б. Сүлейменов «Алғашқы гүл», Ш. Бәйнешова «Шаруақорлық».

«Көз қорқақ, қол – батыр», «Жан қиналмай –жұмыс бiтпес» мәтелдерiнiң мағынасын түсiндiру.

«Жалқау балапан», К.Д.Ушинский «Таңғы сәулелер» шығармаларын оқып беру,  «Егiншi мен қасқыр» литва ертегiсiн кейiптендiру.

Ата-аналардың көмегімен аулада құстарға ұя жасап iлу, жем шашу. Ағаштардың бұтақтарын кесіп, жинап, діңін ағартуға көмектесу. Топ бөлмесіне өсірген гүл көшеттерін далаға отырғызу.

«Тату жұмыс iстеу» ережелерiмен таныстыру.

«Асау мәстек», «Бiрге жұмыс iстеймiз» ойындарын ойнату.
«Бағдаршамға бағынайық», «Жол тәртiбiн бiлейiк, аман-есен жүрейiк» тақырыптарында әңгiмелесу.

«Әрiпке орай жауап айт» ойынын ойнату.

«Велосипедтi кiм ойлап тапты?», «Үш дөңгелектi велосипедтiң тарихы» туралы танымдық ақпарат.

«Велосипед құрастыр», «Қандай белгi?» ойындарын ұйымдастыру.

«Көз–адам жанының айнасы», «Дененi шынықтыру–ауруды тұншықтыру» тақырыптарында әңгiме жүргiзу. К. Чуковский «Кірқоймас»,

1 маусым - Балаларды қорғау күні. Ойыншықтар мерекесі. «Табиғатты сүйеміз, әрі қорғай білеміз», «Құстар – достар», «Судың да сұрауы бар», «Орман - жер сәулеті, ел дәулетi» т.б. мерекелер ұйымдастыру.

«Қыс пен жаздың айтысы» тақырыбында танымдық, ойын-сауығын ұйымдастыру.

Жазғы ойын. Жазда суға шомылу, жалаңаяқ жүру, т. б. ұлттық ойындар пайдалы.
Жер байлығы –ел байлығы

Жергiлiктi өңiрдегi негізгі шаруашылық түрлерiне байланысты өндiрiс орындарына саяхатқа апарып, еңбекшiлер еңбегiн бақылату, онда өндiрiлетiн өнiмдердiң елiмiзге пайдасын  айтып түсіндіру (көмiр, мұнай, мақта, астық, темiр, көкөнiс, жемiс-жидек т.б.).

«Жер – бiздiң үйiмiз», «Табиғат тамашалары», «Жер асты байлықтары», «Пайдалы қазбалар деген не?» тақырыптарында әңгiмелеу, әңгiмелету.
Жер байлығын игерудегi, күтiп-баптаудағы шахтер, геолог, металлург, мұнайшы, диханшы, бағбан т.б. еңбектерiн   А.Бақтыгереева «Металл мен металлург», Ә.Дүйсенбиев «Аула сыпырушы», М.Сыздықов «Балықшылар», Ж.Қорғасбектегі «Ғарышкер» т.б. шығармалары арқылы түсiндiру.
«Менiң табиғатқа көмегiм?» тақырыбында педагогикалық жағдаяттарды шешкiзу. Б.Соқпақбаев «Ағаштар неге ашуланды?», В.А.Сухомлинский «Сары шымшық неге жылады?» шығармаларын оқып беру.
Бабалар өмiрi – ұрпақтарға өнеге
Туған жердің бостандығы, халықтар бірлігі үшін ел тарихының әр кезеңінде күрескен адамдардың өмірімен, қызметімен таныстыруды жалғастыра беру. Ұлы адамдардың атымен көшелер аталғандығын, ескерткіштер орнатылып, мұражайлар, театрлар ашылғандығы жөнінде түсінік беру. Жергілікті жердегі бабалар, билер, батырлар, ақын-жазушылар, өнер қайраткерлерінің өмірлерімен таныстырып, балаларға үлгі ету. Әйгілі билердің өсиет - өнеге сөздерінің мағынасын түсіндіру.

Балалардың бұрын киіз үй, оның жасау-жиһаздары, зергерлік бұйымдар, ұлттық киімдер туралы алған білімдерін ертегі, аңыз - әңгімелерді сахналату арқылы бекіту.

«Аталар әлемi», «Бiздiң бабаларымыз» тақырыбында Қазақ билері Төле би, Қазбек би, Әйтеке би сынды әйгілі билер мен олардың өсиет - өнеге сөздері туралы түсінік беру, ұғындыру.

«Қазақ жерiн бiзге кiм сыйлаған?» тақырыбында халық батырлары-Бөгенбай, Жәнібек, Аманкелді,  Т.Бигелдинов, Т.Тоқтаров, Қ.Қайсенов, Т.Мұсабаевтардың ерлiк iстерiмен Ғ.Орманов «Аманкелді атамыз», С.Мәуленов «Батыр бала», Ә.Дүйсенбиев «Ер Төлеген» т.с.с. шығармаларын оқып беру арқылы таныстыру.
Ә. Сәрсенбаев «Сен құрметте оны», Ә.Дүйсенбиев «Балдақты адам» шығармасын жаттату.

«Мен оларды мақтан етемiн» халық қалаулылары Ж.Қуанышбеков, Е.Серкебаев, Б.Төлегенова, Р.Бағлановалар т.б. өнерiмен таныстыру.

«Аталар маған қандай сый қалдырды?», «Тәуелсiздiк деген не?» тақырыптарында танымдық ой бөлiсулер мен педагогикалық жағдаяттарды шешкiзу.

«Көркейе бер елiм – менiң» тақырыбында балалардың шығармашылық жұмыстарынан көрме ұйымдастыру.

Ақ боз үй
Алдыңғы топтарда танысып - білген киіз үй, оның жабдықтары, жасау -жиһаздары, ұлттық киімдер мен зергерлік бұйымдар жайлы түсініктерін одан әрі кеңейту, тиянақтау.

Тақырып мазмұнына арналған тиым сөздердің мағынасын түсіндіру. Өздерінің үйренгендерін өмірмен байланыстыра білуге үйрету. Халқымыздың тұрмыс-тіршілігіне байланысты дүниеге келген қазақтың киіз үйінің қолайлылығын, ұлттық ою - өрнектің әсемдігін мақтаныш тұту, шеберлердің еңбегіне құрметпен қарауға тәрбиелеу. Киіз үйдің жасау - жиһаздарын әзірлеген үлкендер еңбегін құрметтеу, бағалай білуге үйрету.

Халықтық сәндiк-қолданбалы өнер туындыларынан  көрменi тамашалату.

“ Кiшкене заттардың үлкен құпиясы” (торсық, мес, киiз) танымдық әңгiме.

«Кiм-қайда», «Өрнек құрастыр» дидактикалық ойындарын ойнату.

«Табалдырықтан аттамай сәлем берме», «Киімді желбегей жамылма», «Бөркіңді теріс қаратып киме», «Төрге қарап жүреңнен отырма», «Ошақтан секірме» тиым сөздердiң мағынасын түсiндiру.

«Төрт түлік ақты болсын», «Атың тұлпар, құсың сұңқар болсын», «Қораң толы төл болсын» бата-тiлектерiнiң мағынасын түсiндiру, жаттату.

«Қаңбақ шал», «Ақымақ қасқыр» ертегiлерiн, Т.Молдағалиев «Әжем сырмақ сырады»,  Ә.Қайранов «Әже», А.Сопыбеков «Үй мүліктері», Н.Айтов «Текемет», Ә.Табылдиев «Меймандос», С.Боранбаев «Атамның тымағы» шығармаларын пайдалану.

Ойын. «Не қалай дыбыстайды?», «Төлдер айтысы», «Төлдерге қамқорлық», «Шопан ауылында», «Ненің үйшігі», «Даусынан таны, «Бәйге», «Көкпар", “Жарыс” ойындарын ойнату.
МАЗМҰНЫ
Түсініктеме....................................................................................................

І CӘБИЛЕР ТОБЫ  ( бағдарламалық мазмұн).......

ІІ СӘБИЛЕР ТОБЫ (бағдарламалық мазмұн)....................................

ОРТАҢҒЫ ТОП ( бағдарламалық мазмұн)........................................

ЕРЕСЕКТЕР ТОБЫ( бағдарламалық мазмұн).....................................
МЕКТЕПКЕ ДАЯРЛЫҚ  ТОБЫ  ( бағдарламалық мазмұн).....................





































4 кезең


Жаңа ұғымдарды бекіту. Іс-әрекет түрлерін алуан түрлі формада пайдалану





2 кезең


Негізгі  жаңа ұғымдарға бағыт. Тіл дамыту, сурет бойынша жұмыс, дидактикалық ойын, техникалық құралдарды пайдалану





1 кезең


Мәселені анықтау.


Мақсат қою және нәтижені  айқындау Міндеттерді анықтап алу


 





«Балбөбек» бағдарламасы бойынша оқу іс- әрекетін кешенді ұйымдастыру құрылымы














Ойын іс–әрекеті-не, жағдаяттарға ендіру,  сипаттау, әңгімелесу,түсін- діру, көрсету





Бейне таспа қарау, үн таспа тыңдау





Жаңа материал-дармен таныс-тыру,әңгімелеу, көрсету





Жаңа материал-дармен жұмыс жасауда баланың өздігінен ойлануы, дербес әрекеті,


ойын жаттығулар





Алған білім, білік дағдыларды қалыптастыру,  қорыту





Рефлексия,  тәр-биешінің  қоры-тындысы, бала-лардың  өмірлік дағдыларын қалыптастыру





3 кезең


 Негізгі ұғымдарды басқа іс-әрекеттің мазмұнымен


таныстыру кіріктіру, әдіс-тәсілдерді түрлендіру





Сурет  көрсету, ойыншықтар, заттар, құбылыс-тарды әңгімелету








Қимылды ойындар, жай қимылды ойындар, сахналау. Іс-әрекет барысын қорытындылау, дербес әрекеті, жеке жұмыс, шағын топпен жұмыс





«Денсаулық» – «Әуенді қимыл -қозғалыс»                                                                                  








«Қатынас» - «Тіл – халық қазынасы»





«Таным» - «Ойна да ойлан»





«Шығармашылық» -


«Өнер көзі  - халықта»





«Әлеуметтік орта» - 


«Имандылық - инабаттылық тәрбиесі»





Білім беру салалары








Тақырыптық принципте                                                                                  жүйеленуі








Отбасы








Балабақша








Ойыншықтар








Жыл мезгілдері








Жануарлар әлемі








Қазақстан Республикам менің





«Келші, келші балашым»





«Адамдық - асыл мұрат»





«Жер байлығы – ел байлығы»





«Еңбек түбі – зейнет»





«Ақ дастархан»





«Ақ боз үй»





«Бабалар өмірі – ұрпақтарға өнеге»

